
หลวงพ่อมีความรู้สึกปิติใจและเป็นสุขใจมาก ที่ลูกสอบได้เปรียญธรรม ๙ ประโยคและได้รับพระราชทานอุปสมบทเป็นนาคหลวงในคราวนี้ ลูกได้เป็นต้นบุญต้นแบบที่ดีของภิกษุสามเณรผู้ใคร่ต่อการศึกษาและการสร้างบารมี สิ่งที่ลูกได้กระทำให้ปรากฎในคราวนี้เป็นเครื่องยืนยันว่า กิจวัตรและกิจกรรมนั้นไม่ได้เป็นอุปสรรคต่อการศึกษาเล่าเรียนพระบาลีเลย เราสามารถที่จะทำควบคู่กันไปได้ แล้วก็ทำได้อย่างดีด้วย ขึ้นอยู่กับการบริหารเวลาของกิจวัตรและกิจกรรมให้เป็น

เราบวชมาในพระธรรมวินัยนี้ มีวัตถุประสงค์ที่สำคัญ คือ ทำพระนิพพานให้แจ้ง รองลงมาก็คือ การแสวงบุญและการสร้างบารมีเท่านั้น นี่คือวัตถุประสงค์หลักของการเข้ามาบวชในพระธรรมวินัยนี้ ไม่ใช่เพื่อวัตถุประสงค์อย่างอื่น เพราะฉะนั้นเมื่อได้เข้ามาบวชในธรรมวินัยนี้แล้วก็ต้องทำให้ถูกวัตถุประสงค์

บัดนี้ ลูกได้ศึกษาจบเปรียญธรรม ๙ ประโยคแล้ว อย่าเพิ่งชะล่าใจหรือหลงลืมตัวเองว่า เราได้เรียนรู้จบคำสอนสูงสุดของพระสมมาสัมพุทธเจ้าแล้ว ความจริงนี่เป็นแค่เพียงจุดเริ่มต้น เป็นอุปกรณ์ในการที่จะเข้าไปศึกษาความรู้ของพระสัมมาสัมพุทธเจ้าอีกมากมายที่เก็บไว้ในภาษาบาลี ที่ลูกจะต้องศึกษาต่อไป

พระสัมมาสัมพุทธเจ้าได้ตรัสถึง ๓ ป. เพื่อภิกษุทั้งหลาย ที่บวชเข้ามาในพระธรรมวินัยนี้ ๓ ป. หมายถึง ปริยัติ ปฏิบัติ และปฏิเวธ ปริยัติ คือการศึกษาเรียนรู้ปริยัติธรรม เพื่อเป็นแนวทางที่จะนำไปสู่การปฏิบัติ การปฏิบัติจะนำไปสู่การเห็นแจ้งและการรู้แจ้ง ที่เรียกว่า ปฏิเวธ เพราะฉะนั้นเมื่อศึกษาจบเปรียญธรรม ๙ ประโยคแล้ว หมดความกังวลไปในระดับหนึ่ง ก็ถึงเวลาจะต้องศึกษาธรรมปฏิบัติที่หลวงพ่อสมมุติว่าเป็นประโยค ๑๐ กันต่อไป

ลูกเป็นผู้มีบุญมากได้สั่งสมบุญมาอย่างต่อเนื่องยาวนาน จึงได้มีโอกาสศึกษาเล่าเรียนและจบการศึกษาเปรียญธรรม ๙ ประโยค เพราะฉะนั้นก็ขอให้ใช้ความรู้ที่ได้มานั้นให้ถูกวัตถุประสงค์ และอย่าได้ใช้เวลาที่เหลืออยู่ไปศึกษาทางโลก เพราะนั่นไมใช่เป็นกิจของบรรพชิต นั่นเป็นกิจของคฤหัสถ์ เพราะเขาต้องครองเรือน จำเป็นต้องศึกษาเรื่องวิชาชีพเพื่อไปทำมาหากิน เขาแสวงหาโลกียทรัพย์ซึ่งเป็นทรัพย์ภายนอก ก็จะต้องใช้เวลาไปเพื่อการนั้น แต่ลูกเป็นผู้มีบุญมาก ได้ผ่านขั้นตอนชีวิตของคฤหัสถ์มามากพอจนถึงจุดอิ่มตัวแล้วในหลายภพหลายชาติ แล้วก็สั่งสมบุญเนกขัมมบารมีกันมาอย่างยาวนาน เพราะฉะนั้น กิจที่ลูกจะต้องทำต่อไปคือ แสวงหาทรัพย์ภายใน
ซึ่งเป็นเครื่องปลื้มใจของพระอริยเจ้า ให้ใช้วันเวลาไปเพื่อการนี้ อย่าได้เอาเวลาไปศึกษาในทางโลกเลย

ในปัจจุบันบรรพชิตกำลังจะหลงทางจากเป้าหมายดั้งเดิม จากพุทธประสงค์ของพระสัมมาสัมพุทธเจ้า เมื่อศึกษาจบเปรียญธรรมแล้ว กลับใช้วันเวลาไปเพื่อการศึกษาต่อในทางโลก ซึ่งชาวโลกก็ยังไม่มีความรู้แจ้งเห็นจริง แต่ก็ยกย่องส่งเสริมเทิดทุนกันไป จนกระทั่งเป็นเหตุให้ภิกษุสามเณรเข้าใจผิด แล้วยังมีการตอกย้ำซ้ำเติมว่า เพศนักบวชหรือสามเณรก็ดี เป็นเพศผู้ด้อยโอกาส ไม่มีความสามารถในการทำมาหากิน มีฐานะยากจน ไม่อาจที่จะศึกษาเล่าเยนทางโลกได้ จึงมาอาศัยผ้าเหลืองอาศัยพระศาสนา อาศัยกำลังสนับสนุนของญาติโยมที่กว่าจะหาทรัพย์มาได้ด้วยความยากลำบาก แล้วก็มามอบประเคนให้เพื่อให้มีกำลังสำหรับจะไปศึกษาพระธรรมวินัย แต่กลับเอาไปศึกษาในทางโลก นี่กำลังหลงทางกัน

บรรพชิตทั้งหลายกำลังต้องการแรงบันดาลใจจากตันบุญต้นแบบที่ดี ลูกได้เป็นส่วนหนึ่งในการสร้างแรงบันดาลใจนี้ ที่จะดึงให้บรรพชิตทีหลงทางกลับมาสู่ลู่ทางชีวิตที่ถูกต้องของพระสัมมาสัมพุทธเจ้า

วันนี้หลวงพ่อปลื้มใจและเป็นสุขใจมาก หลวงพ่อขออนุโมทนาสาธุการ ขอให้ลูกจงเป็นผู้อยู่ในความคุ้มครองของพระนิพพาน ของพระรัตตรัย ให้มีสุขภาพพลานามัยที่แข็งแรง อย่าเจ็บ อย่าป่วย อย่าไข้ ให้อายุขัยยืนยาว ได้สร้างบารมีกันไปนาน ๆ

ให้ปลอดกังวลจากสิ่งที่เป็นข้าศึกต่อการกุศลและพรหมจรรย์ ให้บวชให้ได้ตลอดรอดฝั่ง อย่าได้มีอุปสรรคอันใดเกิดขึ้นมาขัดขวางในหนทางแห่งการบำเพ็ญเนกขัมมบารมี ให้บวชจนกระทั่งหมดอายุขัย ให้สมบูรณ์ทั้งปริยัติ ปฏิบัติ ปฏิเวธ เทศนา วิชชาธรรมกาย และเป้าหมายไปสู่ที่สุดแห่งธรรม

จะแสดงธรรมก็ให้ไพเราะทั้งในเบื้องต้น ท่ามกลาง และเบื้องปลาย บริสุทธิ์ บริบูรณ์ทั้งอรรถพยัญชนะ ใครได้ยินได้ฟังธรรมก็ให้ได้บรรลุธรรม ความปรารถนาอันใดก็ตามที่ลูกได้ตั้งใจเอาไว้ด้วยดี เป็นไปเพื่อการสร้างบารมี ขอความปรารถนานั้นจงเป็นผลสำเร็จ ด้วยอานุภาพแห่งพระธรรมกายของพระพุทธเจ้าทุก ๆ พระองค์ จงทุกประการเทอญ

เป็นบทคัดย่อ และเรียบเรียงจากพระธรรมเทศนาของพระเดชพระคุณพระราชภาวนาวิสุทธิ์ (หลวงพ่อธัมมชโย) หรือ คุณครูไม่ใหญ่ ในทรรศนะของโรงเรียนอนุบาลฝันในฝันวิทยา ซึ่งเป็นเรื่องมาจากพระไตรปิฎก แล้วนำมาเล่าอธิบายขยายความและประกอบภาพ เพื่อให้ผู้ฟังและผู้อ่านเกิดความรู้ความเข้าใจในธรรมะขององค์สมเด็จพระสัมมาสัมพุทธเจ้าได้ยิ่ง ๆ ขึ้น และสามารถนำไปเป็นแบบอย่างในการสร้างความดีต่อไป

ดังนั้น สำนวนภาษาที่ใช้แสดงธรรม จึงเป็นลักษณะการเล่าเรื่องด้วยภาษาพูดง่าย ๆ อ่านสบาย ๆ เหมือนอยู่ในบรรยากาศของชั้นเรียนที่มีทั้งคุณครูและนักเรียน

--------------------------

๑ ครอบครัวท่านอนาถบิณฑิกเศรษฐี

อนาถบิณฑิกเศรษฐีมีชื่อเดิมว่า สุทัตตะ แปลว่า ผู้มีตนดี คือ ตั้งตนไว้ดี ไม่มีชั่วเลย หรือผู้มีการให้ทานอันดี

ท่านเป็นชาวเมืองสาวัตถี เป็นบุตรของท่านสุมนมหาเศรษฐี ที่มาของชื่อ อนาถบิณฑิกะ คือ อุปนิสัยของท่านเป็นคนไม่ตระหนี่ เป็นผู้มีการให้ทานเป็นปกติอย่างสม่ำเสมอเต็มเปี่ยมบริบูรณ์ และมีเมตตากรุณาให้ทานแก่คนยากคนจนเสมอ จนได้ชื่อว่า อนาถบิณฑิกะ แปลว่า ผู้ให้ก้อนข้าวสำหรับคนยากไร้ 

ท่านมีน้องชายคนหนึ่งชื่อ สุภูติกุฏุมพี รูปหล่อทะมัดทะแมง และมีน้องสาวชื่อ สิริสุมนา ท่านอนาถบิณฑิกะมีภรรยาชื่อว่า บุญญลักษณา ซึ่งเป็นน้องสาวของเศรษฐีในกรุงราชคฤห์ ที่มีชื่อว่า ราชคหเศรษฐี ส่วนน้องสาวของท่านอนาถบิณฑิกะ ก็เป็นภรรยาของราชคหเศรษฐีเช่นกัน และท่านอนาถบิณฑิกเศรษฐีกับท่านราชคหเศรษฐีเป็นสหายกัน 

ทั้งสองต่างก็ไปมาหาสู่กันเพื่อค้าขายกัน ราชคหเศรษฐีจะเอาสินค้าบรรทุกเกวียน ๕๐๐ เล่ม มาขายในเมืองสาวัตถี ระหว่างกรุงราชคฤห์กับเมืองสาวัตถี พอใกล้จะถึงเมืองสาวัตถีอีก ๑ โยชน์ ก็ให้บริวารไปส่งข่าวให้ท่านอนาถบิณฑิกะทราบ ส่งข่าวมาก่อนเพื่ออนาถบิณฑิกเศรษฐีจะได้เตรียมตัวออกไปต้อนรับท่านราชคหเศรษฐีด้วยตนเอง แล้วก็จะเชิญท่านราชคหเศรษฐีขึ้นยานพาหนะคันเดียวกัน ทักทายสารทุกข์สุขดิบกัน คุยกันไปเรื่อยๆ ด้วยความปลื้มปีติยินดีแล้วก็พาเข้าเมืองสาวัตถี ราชคหเศรษฐีจะมาพักที่บ้านท่านอนาถบิณฑิกะ จนกระทั่งค้าขายเสร็จ พอเสร็จเรียบร้อยก็เดินทางกลับเมืองของตน แล้วในทำนองเดียวกัน เมื่อท่านอนาถบิณฑิกเศรษฐีไปค้าขายที่กรุงราชคฤห์ ก็จะนำสินค้าจากเมืองสาวัตถีไปขายที่กรุงราชคฤห์ก็จะได้รับการต้อนรับอย่างดีจากราชคหเศรษฐีเช่นเดียวกัน คือ พอจะถึงอีก ๑ โยชน์ก็จะเอารถออกมารับ แล้วก็นั่งรถไปด้วยกัน

-----------------------

๒ พบพระสัมมาสัมพุทธเจ้าครั้งแรก ณ ป่าสีตวัน กรุงราชคฤห์

วันหนึ่งท่านอนาถบิณฑิกเศรษฐี ได้นำสินค้าบรรทุกเกวียน ๕๐๐ เล่ม เดินทางไปกรุงราชคฤห์เพื่อค้าขาย อีก ๑ โยชน์จะถึงกรุงราชคฤห์ ท่านอนาถบิณฑิกเศรษฐีก็ได้ส่งข่าวให้ราชคหเศรษฐีทราบ เหมือนทุกครั้ง แต่ว่าในครั้งนี้ ราชคหเศรษฐีได้นิมนต์พระสัมมาสัมพุทธเจ้า พร้อมกับเหล่าพระสาวกมาฉันภัตตาหารในวันรุ่งขึ้น ท่านเศรษฐีจึงได้สั่งให้บริวารไปต้อนรับท่านอนาถบิณฑิกเศรษฐีแทน เพราะว่าตนจะต้องอยู่จัดเตรียมการต้อนรับพระสัมมาสัมพุทธเจ้า พร้อมเหล่าภิกษุสงฆ์

เมื่อท่านอนาถบิณฑิกเศรษฐี เดินทางมาถึงประตูเรือนของราชคหเศรษฐี ลงจากรถแล้วก็เดินมา ท่านได้เห็นท่านราชคหเศรษฐีกับเหล่าบริวาร กำลังจัดเตรียมสถานที่และภัตตาหารกันอย่างขะมักเขม้น ท่านอนาถบิณฑิกเศรษฐีก็คิดว่า เมื่อก่อนราชคหเศรษฐีได้ต้อนรับเราอย่างดี ในวันนี้ไม่ได้ออกมาต้อนรับเราเหมือนครั้งก่อน เข้าใจว่าคงจะมีงานอาวาหมงคลหรือวิวาหมงคลเป็นแน่

ที่คิดอย่างนี้ไม่ใช่ว่าท่านจะน้อยใจ แต่คิดว่าท่านราชคหเศรษฐีอาจจะมีงานยุ่งหรือติดธุระไม่ได้มา อัธยาศัยของท่านอนาถบิณฑิกะไม่มีน้อยอกน้อยใจ เมื่อท่านราชคหเศรษฐีสั่งงานเหล่าบริวารเรียบร้อยแล้ว จึงเข้าไปทักทายท่านอนาถบิณฑิกเศรษฐี คือ ถือเรื่องของพระสัมมาสัมพุทธเจ้ากับพระภิกษุสงฆ์เป็นหลัก ส่วนเพื่อนคงจะเข้าใจได้ดี 

ท่านอนาถบิณฑิกเศรษฐีก็ถามราชคหเศรษฐีว่า "ปกติท่านจะมาต้อนรับเราอย่างดี แต่วันนี้ท่านและบริวารช่วยกันจัดเตรียมภัตตาหาร จะมีงานอะไรกันหรือ ถึงจัดเตรียมงานกันใหญ่โต"

ราชคหเศรษฐีก็ตอบว่า "ก็ไม่ได้จัดงานอะไรหรอก เพียงแต่ว่าฉันได้นิมนต์พระพุทธเจ้าพร้อมด้วยพระสาวก มาฉันภัตตาหารในวันพรุ่งนี้"

"เมื่อกี้ท่านว่าอะไรนะ"

ท่านราชคหเศรษฐีก็บอกว่า "พรุ่งนี้พระสัมมาสัมพุทธเจ้าจะเสด็จมา" 
ท่านอนาถบิณฑิกเศรษฐีปีติ ขนลุกชูชันตั้งแต่ศีรษะจรดปลายเท้า พร้อมกับกล่าวว่า “ท่านกล่าวว่า พระพุทธเจ้าบังเกิดขึ้นแล้วหรือ ท่านพูดถึงพระพุทธเจ้าใช่ไหม” ถามอย่างนี้ถึง ๓ ครั้ง ปีติตื่นเต้น ซึ่งเหตุเพราะบุญเก่าที่ท่านได้สั่งสมเอาไว้กับความปรารถนาเมื่อแสนกัปที่แล้วว่า จะมาอยู่ในตำแหน่งเอตทัคคะฝ่ายอุบาสกด้านการถวายทาน จึงทำให้ท่านมีความปลื้มปีติยินดี

ท่านราชคหเศรษฐีก็ตอบ ๓ ครั้ง แล้วคิดในใจว่าเพื่อนเป็นอะไรไป

ท่านอนาถบิณฑิกเศรษฐีบอกว่า "เพราะคำว่า พระพุทธเจ้า ยากที่จะหาฟังได้ในโลก คำอื่นหาได้ง่าย การที่ท่านพูดอย่างนี้ หาฟังได้ยากในโลก เพราะคำว่า พระพุทธเจ้า เกิดขึ้นได้ยาก ฉันสามารถเข้าไปเฝ้าพระสัมมาสัมพุทธเจ้าพระองค์นั้น ในเวลานี้ได้ไหมเพื่อน ขอให้เราเข้าไปเฝ้าได้ไหมในตอนนี้ๆ" 

"ยัง ๆ ยังเฝ้าไม่ได้หรอก" ราชคหเศรษฐีตอบ "เพราะว่าพระองค์ประทับอยู่ที่โน้น ป่าสีตวัน ซึ่งระหว่างทางจากบ้านของเราที่จะไปถึง เต็มไปด้วยป่าช้าผีดิบ (คือ ศพที่ยังไม่ได้เผา) เอาอย่างนี้ก็แล้วกัน ไว้วันพรุ่งนี้ท่านก็จะเสด็จมาแล้ว ค่อยเข้าเฝ้าท่านเถอะ เพื่อนคอยหน่อยเถอะ พรุ่งนี้เช้าเราก็เจอแล้ว"

"โอ้ มันนานเหลือเกิน" ในความคิดของท่านอนาถบิณฑิกเศรษฐี เพราะรอคอยมาแสนกัป เพื่อที่จะเจอพระพุทธเจ้า

วันนั้นเอง ท่านอนาถบิณฑิกเศรษฐีไม่ได้คิดเรื่องการค้าขายเลย เรื่องการทำมาหากินไม่สนใจเลย ใจของท่านครุ่นคิดปรารถนาแต่จะเข้าเฝ้าพระสัมมาสัมพุทธเจ้า ใจวนเวียนอยู่ เมื่อไหร่จะถึงเวลาที่ท่านจะเสด็จมาสักที เราจะได้เข้าเฝ้า จะได้เข้าไปนั่งใกล้ จะได้ฟังธรรม จะได้ถวายภัตตาหาร เป็นความปลื้มปีติยินดี เพราะบุคคลเช่นท่านหาได้ยาก 

ในวันนั้นแม้กระทั่งอาหารมื้อเย็นก็ไม่รับประทานแต่ว่านั่งที่โต๊ะอาหาร เพราะใจอยากจะเข้าเฝ้าพระสัมมาสัมพุทธเจ้า ดูเถอะอาหารอร่อย ๆ ไม่มีความหมายในหัวใจสำหรับท่านในวันนั้น ซึ่งใจเต็มเปี่ยมไปด้วยพระสัมมาสัมพุทธเจ้าเป็นอารมณ์

วันนั้นเป็นอยู่ด้วยใจที่ครุ่นคิดถึงแต่พระพุทธองค์ท่านอิ่มไปเลย ขึ้นไปนอนบนประสาทชั้นที่ ๗ เพื่อรอให้ถึงวันพรุ่งนี้เร็ว ๆ เดินไปก็พุทโธ พุทโธ พุทโธ ขึ้นบันได ๗ ชั้น เดินขึ้นไปแล้วก็ล้มตัวลงนอนเอามือวางไว้บนหน้าผาก ไม่ใช่ก่ายอย่างเดียว นึกถึงพระพุทธเจ้าเป็นอารมณ์ด้วย

โอ้ วันพรุ่งนี้เราจะได้เข้าเฝ้าพระสัมมาสัมพุทธเจ้าแล้ว จากนั้นท่านก็เผลอหลับไปด้วยความอ่อนเพลียจากการเดินทาง ในใจมีแต่พระสัมมาสัมพุทธเจ้า ไม่ได้นึกถึงบุคคลอื่นเลย แต่หลับไปได้ประเดี๋ยวเดียวแค่นั้น พอถึงปฐมยาม (ยามหนึ่งมี ๔ ชั่วโมง) ท่านอนาถบิณฑิกเศรษฐีก็สะดุ้งตื่นขึ้น ด้วยความระลึกนึกถึงพระสัมมาสัมพุทธเจ้าอย่างแรงกล้า ลืมตามาสว่างแล้วกระมัง เราลุกดีกว่า นึกไปนึกมา แสงแห่งความอัศจรรย์ คือ แสงสว่างจากการเจริญพุทธานุสติก็ขับความมืดในห้องนั้นหายไปหมด ประดุจดวงตะวันที่ลุกโพลงขึ้นในยามเช้า ทำให้ท่านเข้าใจผิดคิดว่า มันสว่างแล้ว ก็ดีใจ เราจะได้เข้าเฝ้าพระสัมมาสัมพุทธเจ้า ลุกขึ้นมาเลย เดินไปที่หน้าต่าง คิดว่าจะได้เห็นดวงอาทิตย์โผล่ขอบฟ้าขึ้นมาแล้ว แต่กลับเห็นพระจันทร์ลอยเด่นอยู่บนท้องฟ้า จึงทราบว่า ความจริงแค่ ๔ ทุ่ม เพิ่งผ่านไปได้แค่หนึ่งยามเท่านั้น ยังเหลือตั้ง ๒ ยาม คือ มัชฌิมยาม กับปัจฉิมยาม เลยต้องกลับมานอนต่อ 

แต่ไม่ได้หลับหรอก ผุดลุกผุดนั่งไปอย่างนั้น พอถึงมัชฌิมยามสะดุ้งตื่นอีก พอระลึกนึกถึงพระสัมมาสัมพุทธเจ้าแสงสว่างเกิดอีกแล้ว คงสว่างแล้ว ท่านก็ลุกไปที่หน้าต่างไปดูอีก ตอนนี้คงแจ้งแล้ว แต่ก็ยังเห็นพระจันทร์ แล้วก็กลับมานอนต่อ

จนกระทั่งถึงปัจฉิมยามสะดุ้งอีกครั้งเป็นครั้งที่ ๓ ดีใจใหญ่ล้างหน้าล้างตาเสร็จก็ออกมาเลย โดยเข้าใจว่าสว่างแล้ว แต่จริง ๆ ยังไม่สว่างเต็มที่หรอก ท่านลุกจากที่นอนแล้ว ทั้งๆ ที่มันยังมืด ๆ อยู่ในช่วงที่ยังสลัว ๆ รีบเดินไปที่ป่าสีตวัน อย่าลืมว่าป่าช้าผีดิบ เป็นที่น่าสะพึงกลัว เต็มไปด้วยอมนุษย์ทั้งหลาย ขณะนั้นประตูเมืองยังปิดอยู่ มันยังมืด คนเปิดประตูเมืองยังหลับอุตุอยู่ ท่านก็ไปยืนอยู่หน้าประตูเมือง เห็นเขาล็อคกุญแจเอาไว้ โอ้ ทำอย่างไร ประตูเมืองถึงจะเปิดได้ ด้วยอานุภาพแห่งบุญของท่านกับพุทธานุภาพ และความตั้งใจจริงของท่าน จึงทำให้เทวดาที่รักษาเมืองเห็นท่านอนาถบิณฑิกเศรษฐีกำลังจะเดินไปป่าสีตวัน ไปเข้าเฝ้าพระสัมมาสัมพุทธเจ้า 

เทวดาผู้รักษาเมืองก็มองดู เห็นดวงบุญว่า ถ้าท่านเศรษฐีเข้าเฝ้าพระพุทธองค์เพียงครั้งเดียว เมื่อได้ฟังธรรมแล้วก็จะต้องบรรลุธรรมอย่างแน่นอน มองด้วยทิพพจักขุ และต่อไปในอนาคต ท่านจะต้องเป็นยอดอุปัฏฐากคนสำคัญในพระพุทธศาสนา ดังนั้นด้วยเทวานุภาพ จึงเปิดประตูเมืองให้ท่านเศรษฐีไปเข้าเฝ้าพระพุทธเจ้า ตรงนี้ก็เป็นอจินไตย คือ มันเหนือความนึกคิดของเราว่า ความสามารถของมนุษย์อย่างนี้ อยู่ ๆ ประตูเมืองจะเปิดขึ้นมาเอง หรือไปเปิดประตูเมืองเองได้ มันยาก อย่าไปคิดเลยเรื่องที่เราทำเองไม่ได้ แล้วอย่าไปสรุปว่า มันเป็นไปไม่ได้ แต่มันเป็นไปได้แล้ว

เมื่อท่านเศรษฐีเดินออกนอกกำแพงเมืองก็พบว่า บรรยากาศภายนอกนั้น มืดสนิทเลย โอ ถึงอยากจะเข้าเฝ้าแค่ไหน อย่าลืมว่า ตอนนั้นท่านยังเป็นปุถุชนอยู่ ความสะดุ้งกลัวยังมี เพราะว่า ที่ป่าช้าผีดิบ มีอมนุษย์ และสุนัขซึ่งมันอยู่ในภูมิเดียวกัน ภูมิของอบาย มันเห็นมันก็กลัวผีเหมือนมนุษย์กลัว พอกลัวมันก็หนาวเย็นเยือกทีเดียว สั่น ๆ ก็ปล่อยเสียงออกมา แหงนคอสูงเกือบจะตั้งฉากกับพื้นโลก แล้วปล่อยลำโพงไปเลย ท่านก็เอาเรื่องเหมือนกัน เลยคิดไปว่า เอ เรากลับไปนอนดีกว่า มันยังมืด แต่เพียงแค่คิด 

ที่กรุงราชคฤห์นี้ มีประชากรอาศัยอยู่หนาแน่นมากถึง ๑๘ โกฏิ เมื่อมีคนตายในเวลาคับขัน พวกญาติไม่สามารถนำออกจากเมืองได้ ก็นอนตายระเกะระกะ จึงนำขึ้นไปบนหอคอยแล้วก็โยนออกนอกกำแพงเมืองไป ดังนั้นเมื่อท่านอนาถบิณฑิกเศรษฐีออกไปนอกเมืองจึงต้องเดินย่ำไปบนซากศพ ที่ส่งกลิ่นเหม็นด้วย เสียงโหยหวนของเจ้าสุนัขด้วย แล้วก็มีอมนุษย์ด้วย คือ อดีตมนุษย์ที่ไม่มีกายมนุษย์อยู่ 

ซากศพนั้นเต็มไปด้วยหมู่หนอนที่ชอนไช เต็มไปด้วยเหล่าแมลงที่มาไต่ตอมซากศพนั้น ถ้าเราเป็นท่านอนาถบิณฑิกเศรษฐีจะคิดอย่างไร ท่านเดินผ่านอย่างนี้ออกมา ก็ยังตะคุ่มตะค่ำยังไม่ค่อยเห็นหนอนไต่ชัดเจน เห็นบวม ๆ ตูม ๆ หน่อย แต่กลิ่นมันเข้ามา ให้รู้เลยว่า เน่าแล้ว ก็เกิดความสะดุ้งกลัวขนลุกซู่ คิดสองอย่างในเวลาเดียวกัน กลับดีหรือไม่กลับดี แต่กำลังยืนนิ่งอยู่อย่างนั้น ก็มียักษ์ผู้ใจบุญตนหนึ่งชื่อว่า สีวกยักษ์ ไม่ปรากฏร่าง ส่งแต่เสียงอันไพเราะเหมือนคนเคาะกระดิ่งทองไพเราะมาก ได้กล่าวกับท่านเศรษฐีโดยไม่ให้ท่านเศรษฐีรู้ตัวว่า "ช้างหนึ่งแสนเชือก ม้าหนึ่งแสนตัว รถเทียมม้าหนึ่งแสนคัน สาวงามสวมเครื่องประดับอันมีค่าหนึ่งแสนคน ทั้งหมดรวมแล้วมีคุณค่ายังไม่เท่ากับเสี้ยวหนึ่งใน ๑๖ ของเท้าที่ก้าวย่างไป ๑ ก้าว เพื่อจะเข้าเฝ้าพระสัมมาสัมพุทธเจ้า ท่านเศรษฐีก้าวไปเถิด ท่านก้าวไปข้างหน้าดีกว่า อย่าถอยหลังกลับเลย ก้าวต่อไป” ขณะนั้นเองแสงสว่างได้ปรากฏแก่ท่านเศรษฐี เพราะใจตั้งมั่นนึกถึงพระสัมมาสัมพุทธเจ้าข่มความสะพรึงกลัวไว้ และได้ยินกัลยาณมิตรที่เป็นยักษ์ สีวกยักษ์ปลอบประโลมใจ ก็เกิดเลื่อมใสเหมือนเดิม แสงสว่างก็เกิดขึ้น ทำให้ท่านมีจิตใจเบิกบาน มีแรงใจที่จะเดินต่อไป ผ่านซากศพซึ่งเพิ่มขึ้นไปเรื่อย ๆ เน่าเหม็นขึ้นอืดไปอีก พร้อมกับเสียงสุนัขป่าร้องโหยหวน ท่านก็เกิดความสะดุ้งกลัวขึ้นมาอีก

ท่านเศรษฐีคิดว่า กลับดีกว่าพอคิดจะกลับ กัลยาณมิตรสีวกยักษ์ก็พูดขึ้นอีกว่า "ช้างแสนเชือก ม้าแสนตัว รถม้าแสนคัน สาวงามสวมเครื่องประดับอันมีค่าแสนคน ยังไม่ถึงเสี้ยวหนึ่งใน ๑๖ ของการย่างเท้าไป ๑ ก้าว ท่านก้าวเดินต่อไปเถิด" หมาก็หอนไปเรื่อย ๆ เดินไป พอหยุดที เอ๊ะ กัลยาณมิตรสีวกยักษ์พูดต่อไป ศพก็ยิ่ง อื้อฮือ อุจาดหนักเข้าไปเรื่อย ๆ เลย สุนัขป่าก็ร้องโหยหวนหนักเข้าไปอีก กลัวหนักเข้าไปเรื่อย ๆ เลย ขาสั่น แต่ก็ก้าวต่อไป เพราะว่ากัลยาณมิตรสีวกยักษ์ก็พูดเหมือนเดิม ทันใดนั้นความมืดก็ได้หายไป แสงสว่างได้ปรากฏเกิดขึ้นแก่ท่านเศรษฐี ความสะดุ้งกลัวในใจก็หายหมด ตอนนี้มีแต่พระพุทธเจ้าเป็นอารมณ์ แล้วท่านก็ก้าวต่อไปจนถึงป่าสีตวัน

ขณะนั้นพระสัมมาสัมพุทธเจ้าเสด็จลุกขึ้นจงกรมในที่แจ้งแต่เช้าตรู่ค่อนสว่าง พระองค์ได้ทอดพระเนตรเห็นท่านอนาถบิณฑิกเศรษฐีเดินมาแต่ไกล จึงเสด็จมาประทับนั่ง พอประทับนั่ง ท่านอนาถบิณฑิกเศรษฐีเดินมาก็คิดไปว่า พวกเดียรถีย์จำนวนมากในโลกนี้ มักจะกล่าวตัวของเขาเองว่า เป็นพระพุทธเจ้า แต่จริง ๆ แล้วไม่ใช่ เป็นแค่เดียรถีย์

ท่านอนาถบิณฑิกเศรษฐีคิดไปเรื่อย ๆ ก็มองเห็นแต่ไกล เราจะทราบได้อย่างไรว่า สมณะที่เห็นอยู่นี้เป็นพระสัมมาสัมพุทธเจ้า ท่านเศรษฐีก็เลยคิดในใจว่า มหาชน รู้จักเราชื่ออนาถบิณฑิกะ แต่ไม่มีใครรู้ชื่อที่มารดาบิดาตั้งให้เราเลย ถ้าหากเป็นพระพุทธเจ้าจริง ก็ต้องทรงทราบ

พระผู้มีพระภาคเจ้าทรงทราบวาระจิตของท่านเศรษฐี จึงตรัสเรียกอนาถบิณฑิกเศรษฐี ว่า "มาเถิดสุทัตตะ ตถาคตอยู่ที่นี่แล้ว มาเถิดสุทัตตะ พระตถาคตอยู่ที่นี่ เธอจงก้าวมาหาเรา" ท่านอนาถบิณฑิกเศรษฐีได้ยินเสียงของพระพุทธเจ้าที่ไพเราะมาก เสียงลึก ก้องกังวาน ไม่แหบ ไม่เครือ หยดย้อย ไพเราะ ซาบซึ้ง และแถมเรียกชื่อตนถูกต้องอีกด้วย ทั้ง ๆ ที่ไม่เคยเจอกันเลย ท่านมีความปีติเบิกบานมากทีเดียว จึงรีบเข้าไปเฝ้าพระสัมมาสัมพุทธเจ้า ซบเศียรลงแทบพระบาทพระบรมศาสดา แล้วกราบทูลด้วยความปลื้มปีติ “พระองค์ผู้เจริญ พระองค์ทรงประทับสำราญดีหรือพระพุทธเจ้าข้า ไปถามคนที่เขาสบายที่สุดในโลก เป็นคำทักทายที่ไพเราะที่สุดเท่าที่ตัวจะนึกได้ตอนนั้น อย่าลืมว่า ท่านเพิ่งเดินผ่านซากศพ เสียงโหยหวนมา แล้วอยู่ ๆ ก็มาพลิกเหมือนไฟเปิดแป๊บสว่าง เมื่อแสงสว่างมาแล้ว สิ่งที่ข้องอยู่ในใจก็หายไป คล้าย ๆ พระสัมมาสัมพุทธเจ้าท่านทำลายภูเขาแห่งความสงสัยหมดไป เปิดเผยว่า พระองค์ คือ พระสัมมาสัมพุทธเจ้า โดยตรัสเรียกชื่อท่านเศรษฐีได้ถูกต้องว่า “สุทัตตะ”

"พระองค์ทรงประทับสำราญดีอยู่หรือพระเจ้าข้า"

พระพุทธองค์ตรัสตอบ "สุทัตตะ พราหมณ์ผู้ดับทุกข์ได้แล้ว ย่อมอยู่เป็นสุขทุกเวลา"

คำว่า พราหมณ์ในที่นี้หมายถึงผู้ที่ลอยบาปออกจากใจได้แล้ว ไม่ใช่แต่งชุดพราหมณ์สีขาวมา นั่นไม่ใช่ แม้อยู่ที่ป่าสีตวันยามค่ำคืนก็มีความสุข คำตอบอย่างนี้ ฟังแล้วชื่นใจ ของแท้ ท่านคิด ชื่นใจ เรามาเจอพระสัมมาสัมพุทธเจ้าจริง ๆ

"ผู้ใดไม่ติดในกาม มีใจเย็น ตัดความเกี่ยวข้องทุกอย่างได้แล้ว เป็นผู้ไม่มีความกระวนกระวายใจ ถึงความสงบแห่งจิต เป็นผู้สงบระงับแล้ว ย่อมอยู่เป็นสุข"

จากนั้นพระพุทธองค์ก็ทรงแสดงอนุปุพพิกถาแก่ท่านอนาถบินฑิกเศรษฐี คือ กล่าวถึงทาน ศีล สวรรค์ โทษของกาม และอานิสงส์ของการออกจากกามให้ฟัง โดยปริยายตลอดเห็นเป็นภาพไปหมดเลย เมื่อพระพุทธองค์ทรงทราบโดยพุทธญาณของท่าน คือ ท่านมองไปสอนไป มองไปว่า ใจของท่านอนาถบิณฑิกเศรษฐีใสแล้ว นุ่มนวลควรแก่การงาน ปราศจากนิวรณ์แล้ว ใจใสแล้ว มีจิตเลื่อมใสในพระรัตนตรัยแล้ว จึงทรงแสดงอริยสัจ ๔ ต่อ ซึ่งเป็นธรรมที่พระพุทธเจ้าทั้งหลายตรัสรู้ด้วยพระองค์เอง ไม่ได้เรียนจากครูบาอาจารย์คนไหน คือ ท่านทรงเห็นแจ้งและรู้แจ้งด้วยพระองค์เอง ได้แก่ ทุกข์ สมุทัย นิโรธ มรรค ว่า ชีวิตเป็นทุกข์ สาเหตุ คือ ความอยากที่มีกิเลสอยู่เบื้องหลัง ต้องหยุดความอยากที่เรียกว่า นิโรธ แล้วมรรคจะเกิดเป็นต้นทางของอริยมรรค ทำให้เข้าถึงพระรัตนตรัยในตัว มีธรรมจักษุ คือ ดวงตาเห็นธรรมก็ได้เกิดขึ้นแก่ท่านอนาถบิณฑิกเศรษฐี ท่านพูดว่า ชีวิตเป็นทุกข์ ทุก ๆ ชีวิต สาเหตุมาจากความทะยานอยาก อยากได้ อยากมี อยากเป็นในสิ่งที่ไม่ควรอยากมี และไม่ควรอยากเป็น

เป็นความอยากที่ระคนไปด้วยความเพลิน เพลิดเพลิน แต่ไม่ได้ประกอบไปด้วยปัญญา เพราะมีกิเลสอยู่เบื้องหลังให้เป้าหมายความอยากนั้นเบี่ยงเบนไป คือ สิ่งที่ควรอยากไม่อยาก แต่ไปอยากในสิ่งที่ไม่ควรอยาก เพราะฉะนั้นต้องหยุดอยาก หยุดความอยากนั้น คือ หยุดใจ พอใจหยุดได้ มรรคก็เกิดเป็นดวงใส ๆ เรียกว่า ปฐมมรรค ทุติยมรรค ตติยมรรค จตุตถมรรค เรื่อยไปกระทั่งทำให้ถึงท่านอนาถบิณฑิกเศรษฐีมีดวงตาเห็นธรรม เปรียบเสมือนผ้าที่สะอาดปราศจากมลทิน ย่อมติดน้ำย้อมได้ดีฉันนั้น ท่านได้บรรลุเป็นพระโสดาบัน หมดความลังเลสงสัยในพระรัตนตรัย เพราะว่าท่านเป็นอันหนึ่งอันเดียวกับพระรัตนตรัยแล้ว 

ท่านเศรษฐีก็ได้กราบทูลพระผู้มีพระภาคเจ้าว่า "ข้าแต่พระองค์ผู้เจริญ พระธรรมเทศนาของพระองค์นั้น งดงาม ไพเราะยิ่งนัก งดงามทุกถ้อยคำทุกประโยค ที่ทำให้ใจเบิกบานแจ่มแจ้ง ไม่มีความคลางแคลงอะไรอยู่ในใจเลย ฟังแล้วเพลินจนกระทั่งเข้าถึงธรรมได้ เปรียบเสมือนบุคคลหงายของที่คว่ำ เปิดของที่ปิด บอกทางแก่คนหลงหรือเป็นผู้ส่องประทีปในที่มืดให้บุคคลผู้มีตาดีได้มองเห็นฉันนั้น ข้าพระพุทธเจ้าขอถึงพระพุทธ พระธรรม และพระสงฆ์ ว่าเป็นที่พึ่งตลอดชีวิต ขอพระองค์ทรงจำข้าพระองค์ว่า เป็นอุบาสกผู้เลื่อมใสในพระรัตนตรัย นับแต่บัดนี้เป็นต้นไป กล่าวถึง ๓ ครั้งทีเดียว พุทธัง สะระณัง คัจฉามิ, ธัมมัง สะระณัง คัจฉามิ, สังฆัง สะระณัง คัจฉามิ, ทุติยัมปิ, ตติยัมปิ ๓ ครั้งว่า ขอถึงพระพุทธ พระธรรม พระสงฆ์เป็นที่พึ่ง"

ขอพระองค์พร้อมด้วยเหล่าพระสาวกจงรับนิมนต์ของข้าพระองค์ เพื่อฉันภัตตาหารในวันพรุ่งนี้ด้วยเถิด เราจะสังเกตได้ พระสัมมาสัมพุทธเจ้าทรงรับนิมนต์โดยดุษณีภาพ คือ นั่งนิ่งๆ ผู้มีปัญญาพึงรู้ด้วยอาการนั้น ก็นั่งนิ่งๆ เฉย ๆ เป็นปกติ เหมือนพระพุทธรูป นิ่งๆ สงบๆ เขาเรียกว่า อริยดุษณี คือนิ่ง ๆ 

ท่านอนาถบิณฑิกเศรษฐีทราบว่า พระพุทธองค์ทรงนับนิมนต์แล้ว ทราบด้วยอาการนิ่งๆ คือ เป็นธรรมเนียมที่ทำอย่างนั้น แล้วก็แสดงว่า รับโดยอาการปกติ คือ ปกติใจต้องนิ่ง ใจนิ่ง ๆ แล้วท่านเศรษฐีจึงทูลลาพระพุทธองค์ ถวายอภิวาทแล้วทำประทักษิณ เดินพนมมือเวียน ๓ รอบ แล้วก็เดินกลับเข้าเมือง ตอนนี้ไม่กลัวแล้ว เป็นพระโสดาบันแล้ว 

-----------------------------

๓ อนาถบิณฑิกเศรษฐีถวายภัตตาหารครั้งแรก

ราชคหเศรษฐีทราบข่าวว่า ท่านอนาถบิณฑิกเศรษฐีได้นิมนต์พระพุทธเจ้าพร้อมพระสาวกให้มาฉันภัตตาหารในวันพรุ่งนี้ จึงเข้าไปถามท่านอนาถบิณฑิกะว่า "ได้ข่าวว่า ท่านได้นิมนต์พระพุทธเจ้าพร้อมเหล่าพระสาวกมาฉันภัตตาหารวันพรุ่งนี้หรือ ท่านเป็นแขกของเรา เราจะให้ยืมทรัพย์และช่วยจัดเตรียมสิ่งของให้ เพื่อท่านจะได้สะดวกในการถวายภัตตาหารแด่พระพุทธเจ้าและพระสาวกทั้งหลาย" 

ท่านอนาถบิณฑิกเศรษฐี ตอบว่า "ไม่เป็นไรหรอกเพื่อน ทรัพย์สำหรับภัตตาหารที่จะถวายแด่พระพุทธองค์และเหล่าพระสาวกของเรามีแล้ว"

ข่าวนี้ก็ได้ทราบไปถึงชาวเมืองราชคฤห์ว่า ท่านอนาถบิณฑิกเศรษฐีจะถวายภัตตาหารแด่พระสัมมาสัมพุทธเจ้า พร้อมเหล่าพระสาวกในวันพรุ่งนี้ จึงได้พากันไปถามท่านอนาถบิณฑิกเศรษฐีว่า "ได้ข่าวว่าท่านจะถวายภัตตาหารแด่พระสัมมาสัมพุทธเจ้า พร้อมด้วยพระสาวกในวันพรุ่งนี้หรือ ท่านเป็นแขกต่างบ้านต่างเมือง พวกเราจะให้ท่านยืมทรัพย์ ท่านจะได้สะดวกในการถวายภัตตาหารในวันพรุ่งนี้"

"ไม่เป็นไร ทรัพย์สำหรับภัตตาหารที่จะถวายแด่พระพุทธองค์ พร้อมด้วยพระสาวกของเรามีอยู่แล้ว" ชาวเมืองราชคฤห์ได้แสดงความมีน้ำใจกับท่านเศรษฐีด้วย

พระเจ้าพิมพิสารเมื่อทรงทราบข่าวว่า ท่านอนาถบิณฑิกเศรษฐีจะถวายภัตตาหารแด่พระพุทธเจ้า พร้อมด้วยพระสาวกในวันพรุ่งนี้ จึงให้ท่านเศรษฐีเข้าเฝ้า แสดงว่าไม่ใช่ธรรมดาเลย ในการที่จะเลี้ยงพระหมดเมืองโดยมีพระสัมมาสัมพุทธเจ้าเป็นประมุข พระราชาเห็นว่า เป็นแขกเมือง คงจะไม่ได้เตรียมอะไรมา เดี๋ยวจะถวายทานได้ไม่เต็มที่ขาดตก ๆ หล่น ๆ อะไรอย่างนั้น เพราะว่าพระองค์ท่านมีความเคารพเลื่อมใสในพระสัมมาสัมพุทธเจ้ามาก ถวายแต่ของที่ประณีต เกรงว่าท่านเศรษฐีไม่ได้เตรียมสิ่งเหล่านี้มา ก็ทรงซักถามเช่นเดียวกัน อนาถบิณฑิกเศรษฐี ก็กราบทูลพระเจ้าพิมพิสารในทำนองเดียวกัน

จากนั้นท่านเศรษฐีจึงสั่งให้บริวารจัดเตรียมภัตตาหารอันประณีต ในเรือนของราชคหเศรษฐีในคืนนั้นเอง วันรุ่งขึ้นท่านอนาถบิณฑิกเศรษฐีได้สั่งให้บริวาร ไปกราบอาราธนาพระพุทธเจ้าว่า "ภัตตาหารจัดเตรียมเรียบร้อยแล้ว ขอนิมนต์พระพุทธองค์และพระสาวกในเวลานี้เลยพระเจ้าข้า"

พระสัมมาสัมพุทธเจ้าทรงครองอันตรวาสก ถือบาตรและจีวร เสด็จเข้าสู่เรือนของ     ราชคหเศรษฐี พร้อมเหล่าพระสาวก ทรงนั่งประทับเหนืออาสนะที่ปูลาดพร้อมเหล่าพระสาวก ท่านอนาถบิณฑิกเศรษฐีจึงได้ถวายภัตตาหารอันประณีต แด่พระสัมมาสัมพุทธเจ้าพร้อมทั้งเหล่าพระภิกษุสงฆ์ด้วยมือของตนเอง

------------------------------

๔ นิมนต์พระสัมมาสัมพุทธเจ้าเสด็จจำพรรษาที่เมืองสาวัตถี

เมื่อพระพุทธองค์ทรงขบฉันภัตตาหารเสร็จเรียบร้อยแล้ว ท่านอนาถบิณฑิกเศรษฐีก็ได้กราบทูลว่า “ข้าแต่พระองค์ผู้เจริญ ขอพระองค์พร้อมเหล่าพระสาวก จงรับนิมนต์ข้าพระองค์เสด็จไปจำพรรษาที่กรุงสาวัตถีเถิด” 

พระพุทธองค์ตรัสตอบว่า “ท่านเศรษฐี ตถาคตและหมู่สงฆ์ ย่อมยินดีใน “สุญญาคาร” ท่านเศรษฐีจึงกราบทูลว่า “ข้อนี้ข้าพระองค์ทราบดีพระเจ้าข้า” จากนั้น พระพุทธองค์ก็ทรงแสดงธรรมกถาให้ท่านเศรษฐีเห็นแจ้ง สมาทาน อาจหาญร่าเริง (แสดงธรรมให้ปลื้มใจ) แล้วทรงเสด็จกลับ 

ท่านอนาถบิณฑิกเศรษฐีจึงรีบทำธุระของตนให้เสร็จเร็วกว่ากำหนด เพื่อจะกลับเมืองสาวัตถีไปสร้างอารามถวายพระสัมมาสัมพุทธเจ้าและเหล่าพระสาวกได้อยู่จำพรรษา

ท่านเป็นผู้มีมิตรสหายมาก และเป็นที่รู้จักของคนทุกหมู่บ้าน ในระหว่างทาง ท่านจึงได้ชักชวนเพื่อนสหายของท่านแต่ละหมู่บ้านว่า "บัดนี้ พระสัมมาสัมพุทธเจ้าเสด็จอุบัติขึ้นแล้ว และข้าพเจ้าก็ได้อาราธนาพระพุทธองค์และพระสาวก มาจำพรรษาในนครสาวัตถี ซึ่งพระองค์จักเสด็จมาตามเส้นทางนี้ ขอท่านทั้งหลายจงช่วยกันสร้างอาราม เสนาสนะสำหรับพักแรม เพื่อน้อมถวายแด่พระสัมมาสัมพุทธเจ้าและเหล่าพระสาวก ในระยะทางทุก ๑ โยชน์ รวม ๔๕ โยชน์จนถึงเมืองสาวัตถี แล้วก็จงช่วยกันแผ้วถางหนทางทำให้ราบรื่นและร่มรื่น เหมาะแก่การพักเหนื่อยเถอะ" ชาวเมืองต่างยินดี 

ส่วนท่านอนาถบิณฑิกเศรษฐีเมื่อไปถึงเมืองสาวัตถีแล้ว ท่านก็รีบไปสำรวจดูพื้นที่ทั่วทั้งพระนคร เพื่อหาสถานที่สร้างอารามที่จะเป็นที่ประทับของพระพุทธองค์และของเหล่าพระสาวก โดยท่านเศรษฐีมีหลักพิจารณาว่า 

๑. สถานที่นั้นต้องอยู่ไม่ไกลจากหมู่บ้านเกินไป เพื่อสะดวกในการบิณฑบาตร 
๒. ไม่อยู่ใกล้กับหมู่บ้านมากนัก เพื่อจะได้ไม่พลุกพล่าน
๓. มีการคมนาคมไปมาได้สะดวก
๔. กลางวันมีคนไม่มาก เพราะต้องการความสงบสงัด 
๕. กลางคืนเงียบสงบ ไม่มีเสียงรบกวนใดๆ 
๖. ไม่มีชาวบ้านเข้ามารบกวน คือ บางทีเขามาตัดไม้ในป่าบ้าง ถ้าไม่ปฏิสันถารเดี๋ยวชาวบ้านก็โกรธ ถ้าคุยด้วยก็เสียเวลาปฏิบัติธรรม 
๗. เป็นสถานที่ลับตาคน คือ พอผ่านไปดูเหมือนไม่มีพระภิกษุ 
๘. เป็นสถานที่เหมาะสมสำหรับบรรพชิตผู้รักความสงบ ต้องการหลีกเร้น เพราะฉะนั้น สมณะ หรือพูดง่าย ๆ ก็คือ พระเณร หรือนักบวชต่าง ๆ บวชมาแล้ว ต้องหลีกเร้นประพฤติปฏิบัติธรรม ยิ่งอยู่ตามต่างจังหวัดทั่วประเทศ บรรยากาศเหมาะสมในการปฏิบัติธรรมอย่างยิ่งทีเดียว ถ้าอยู่โดยไม่ได้ปฏิบัติธรรมแล้ว เป็นนักบวชยาก อยู่ไปก็อย่างนั้น ๆ อยู่กันไปเป็นวัน ๆ ไม่ว่าพระเณรหรือฆราวาสก็ตาม แม้ฆราวาสมีเครื่องสนุกสนานเพลิดเพลิน แต่ถ้าไม่ทำสมาธิ ปฏิบัติธรรม แม้มีชีวิตอยู่ก็เหมือนคนตายแล้ว

----------------------------------

๕ ขอซื้ออุทยานของเจ้าเชตสร้างอารามเชตวัน 

ท่านอนาถบิณฑิกเศรษฐีได้เห็นอุทยานของเจ้าเชตราชกุมาร พบว่าเป็นที่ที่เหมาะสมที่สุดในการสร้างวิหารถวายแด่พระสัมมาสัมพุทธเจ้าและเหล่าพระสาวก เพราะว่ามีคุณสมบัติ ๘ ประการครบถ้วนบริบูรณ์ 

ท่านจึงเข้าเฝ้าเจ้าเชตราชกุมาร และกราบทูลว่า "หม่อมฉันมาขอประทานที่ดินผืนที่เป็นอุทยานของพระองค์"

เจ้าเชตถามว่า "ท่านเศรษฐี ท่านจะเอาไปทำอะไรหรือ"

ท่านอนาถบิณฑิกเศรษฐีก็ตอบว่า "หม่อมฉันจะนำมาสร้างอารามถวายแด่พระสัมมาสัมพุทธเจ้าและเหล่าพระสาวก"

เจ้าเชตก็ตอบว่า "ท่านเศรษฐีแล้วท่านจะเอาพื้นที่ตรงไหนล่ะ ขนาดเท่าไหร่"

"หม่อมฉันขอประทานพื้นที่ทั้งหมดของอุทยานเลยพระเจ้าข้า" เอาหมด ต้องคิดใหญ่ ทำใหญ่ เพราะว่าคิดเล็กก็ข้าวจานหนึ่ง คิดใหญ่ก็ข้าวจานหนึ่ง หายใจก็เท่ากัน 

เจ้าเชตถามกลับว่า "ทำไมถึงใช้พื้นที่มากมายขนาดนั้นล่ะท่านเศรษฐี อุทยานของฉันมีพื้นที่กว้างขวางมาก จะสร้างวิหารอะไรใหญ่โตมาก ทำไมต้องสร้างใหญ่"

ท่านเศรษฐีตอบว่า "หม่อมฉันไม่ได้สร้างหลังเดียว"

"ถึงจะสร้างหลายหลังก็ไม่น่าจะต้องใช้ที่ดินมากมายขนาดนี้" เจ้าเชตกล่าว

ท่านเศรษฐีก็กล่าวว่า "หม่อมฉันนอกจากจะสร้างวิหารถวายพระพุทธเจ้าแล้ว ก็จะสร้างเสนาสนะ ที่พักของภิกษุสงฆ์ สำหรับภิกษุสงฆ์จำนวนเรือนหมื่น จะสร้างที่พักสำหรับภิกษุอาคันตุกะ ที่มาจากทั่วสารทิศกว่าพันรูป ที่จะมาฟังธรรมจากพระสัมมาสัมพุทธเจ้า แล้วก็จะสร้างธรรมสภาเพื่อให้ประชาชนเข้ามาฟังธรรม ซึ่งต้องสามารถจุคนได้จำนวนมาก จะสร้างหอฉันอีก เรือนไฟ ห้องน้ำ บ่อน้ำ ที่จงกรม สระโบกขรณี มณฑป เรือนเก็บของ ซุ้มประตู แล้วก็อีกเยอะแยะ แล้วก็ยังต้องเว้นพื้นที่ให้ห่างกันพอประมาณอีก ไม่ใช่ว่าสร้างติด ๆ กัน ต้องสร้างมีระยะ มีช่องไฟ ถึงจะสวยงาม ไม่แออัด เพราะฉะนั้นจึงจำเป็นต้องใช้พื้นที่ทั้งหมดของพระองค์เลยพระเจ้าข้า" 

เจ้าเชตกล่าวว่า "เราฟังท่านพูดมานาน ฟังแล้วคิดว่า โอ้ อุทยานนี้เราให้ไม่ได้หรอก นึกว่าท่านจะเอาสักหน่อยก็จะตัดให้สักไร่สองไร่ อะไรอย่างนี้ แต่เล่นเอาหมด เราให้ไม่ได้หรอก แล้วเราก็รักสถานที่นี้มากเหลือเกิน แต่ถ้าท่านต้องการ ท่านต้องซื้อโดยการนำทรัพย์มาปูเรียงติดกัน อย่าให้มีช่องว่างด้วย ทรัพย์มีช่องว่างตรงไหนริบ ถือว่าผิดกติกา และไม่ให้ที่ด้วย ต้องปูให้เต็มพื้นที่ ถ้าทำได้อย่างนี้เราถึงจะขายให้" คือ พูดง่าย ๆ ว่าปฏิเสธอย่างนุ่มนวล อย่างละมุนละไม เพราะว่าตัวก็รักสถานที่นี้มันเป็นที่ร่มรื่น 

แต่ในใจจริง ๆ เจ้าเชตไม่ขาย บอกอย่างนี้ เพราะคิดว่า ยกเว้นเทวดาแล้ว มนุษย์ทำไม่ได้หรอก ที่ตั้งราคาแพง ๆ สูง ๆ ก็เพราะว่าไม่อยากขายนั่นเอง แต่ว่าพูดผิดคนเสียแล้ว มาพูดกับท่านอนาถบิณฑิกเศรษฐี

"ตกลง พระองค์ทรงขายหรือ หม่อมฉันจะนำทรัพย์มาปูเรียงให้เต็มพื้นที่ของพระองค์คืนนี้เลย" เอาขนาดนั้นเลย ใจท่านเศรษฐีไม่ใช่คิดดูก่อน แต่คิดทำก่อน ตั้งแต่เกิดมาเป็นเจ้าเชต ไม่คิดว่าจะได้ยิน หรือได้เห็นบุคคลเช่นนี้ในโลกว่า เอ๊ะ บุคคลอย่างนี้มีด้วยหรือ 

เจ้าเชตตกพระทัย "เราพูดเล่น ไม่คิดว่าท่านจะกล้าซื้อจริง ๆ ขนาดนั้น เราพูดไปอย่างนั้นเอง คืออย่างไรก็ไม่ขายหรอก ที่พูดไปอย่างนั้นเพราะคิดว่า อย่างไรท่านเศรษฐีก็คงไม่มีปัญญา หรือไม่มีเงินตรา ไม่มีอารมณ์ด้วย แต่ว่าตอนนี้ท่านมีทั้งเงินตรา เวลา และอารมณ์อย่างนี้ โอ้ ไม่ขายหรอก"

แต่ท่านอนาถบิณฑิกเศรษฐียืนยันอย่างขึงขัง ปกติท่านเป็นคนสุภาพ อ่อนน้อมถ่อมตน มีใจเอื้อเฟื้อ เมตตา ดวงตาก็อ่อนโยน แต่พอบอกว่า ไม่ขายแค่นั้น ทั้ง ๆ ที่บอกว่าขาย แล้วท่านก็ตกลงแล้ว แล้วก็มากลับคำอย่างนี้ เสียงที่นุ่มก็เข้มขึ้นมาอีกหน่อย มีน้ำหนักขึ้น "พระองค์ทำเช่นนั้นไม่ได้ หม่อมฉันไม่ยอมเพราะพระองค์ตกลงราคาไว้แล้ว พูดอย่างไรก็ต้องเป็นอย่างนั้น" ก็เถียงกันอยู่นั่นแหละ

"ไม่ได้เราไม่ขายหรอก เราก็พูดไปอย่างนั้นเอง ไม่คิดว่าท่านจะเอาจริง ท่านเอาจริง แต่เราพูดเล่น ไม่ได้ ไม่ได้" ในใจของท่านอนาถบิณฑิกเศรษฐี นึกถึงแต่พระสัมมาสัมพุทธเจ้าและพระสงฆ์อยากเอาบุญใหญ่ เพราะการบังเกิดขึ้นของพระสัมมาสัมพุทธเจ้าไม่ใช่ง่าย และตอนนี้ท่านเป็นพระโสดาบันแล้ว ยิ่งยืนยันอย่างมั่นคงเลยว่า ต้องขายเพราะตกลงกันแล้ว เพราะฉะนั้นผู้ที่จะตัดสินได้ จะต้องเข้าสู่กระบวนการยุติธรรม 

ท่านอนาถบิณฑิกเศรษฐีจึงเรียกมหาอำมาตย์ผู้พิพากษามา เอาตุลาการมา แล้วเข้าสู่กระบวนการยุติธรรม ให้มาวินิจฉัยคดีนี้

ปรากฏว่า ผู้พิพากษาท่านก็มีใจเที่ยงธรรม บอกว่า "การซื้อขายตามที่ตกลงกันนั้นถือเป็นการซื้อขายที่ชอบแล้ว ตามกฎมนเฑียรบาลของแผ่นดิน ท่านต้องขาย" เจ้าเชตจึงจำใจต้องขายอุทยานให้ท่านเศรษฐีตามราคาที่เสนอไป แต่ก็ยังนึกไม่ออกว่า ถึงแม้เราจะตกลงขาย แล้วก็ได้รับวินิจฉัยว่า ต้องขาย ก็จะดูสิว่า ท่านเศรษฐีจะไปได้ถึงไหน 

ส่วนท่านเศรษฐีดีใจมากที่เจ้าเชตยอมตามคำวินิจฉัยนั้น สั่งบริวารทันทีเลย ให้นำเกวียนบรรทุกเงินจำนวนหลายร้อยเล่มเกวียน เพื่อนำมาปูเรียงเต็มพื้นที่อุทยาน สมัยก่อนยังไม่มีแบงค์ (ธนาคาร) เขาฝากทรัพย์ไว้กับแม่พระธรณีขุดดินฝังกัน แม่พระธรณีเป็นนายแบงค์ใหญ่ ฝังกันไปอย่างนั้น เฉพาะเก็บไว้ที่บ้านขนเอามาหมด แล้วก็มาเรียงกันจริง ๆ ท่านเศรษฐีเป็นบุคคลในประวัติศาสตร์ที่โลกไม่เชื่อว่า จะมีคนอย่างนี้ในโลก สมัยนั้นเขาก็ไม่เชื่อว่า จะมีคนอย่างนี้จริง แต่ว่ามีจริง ๆ และมีบันทึกไว้ในพระไตรปิฎกแล้ว

ดังนั้น ท่านอนาถบิณฑิกเศรษฐีให้บริวารของตนปูเงินเรียงกัน โดยเริ่มจากภายใน ออกมาข้างนอก เริ่มท้ายสวนก่อน ปูมาเรื่อยเป็นลำดับ ปูมาทุกส่วนจรดกัน เรียงกันอย่างมีระเบียบ ส่วนในบางแห่งที่มีต้นไม้ หรือแอ่งน้ำก็จะเอาเงินกองเอาไว้ โดยกะให้เท่ากับพื้นที่บริเวณของต้นไม้ หรือแอ่งน้ำนั้น

เมื่อปูเรียงเต็มพื้นที่อุทยานแล้ว ก็ได้เชิญเจ้าเชตมาดูการปูเงินเพื่อเป็นสักขีพยานว่า "ของแท้ปูชิดอย่างนี้ถูกใจไหม ตามที่ท่านตกลงใช่หรือไม่"

เจ้าเชตบอกว่า "ใช่ ๆ" แล้วท่านเศรษฐีก็ให้ขนเงินมาอีก มาเรื่อย ๆ เลย ปูเต็มจนกระทั่งถึงบริเวณซุ้มประตูทางเข้า ขนมาเรื่อย ๆ ด้วยใบหน้าที่สดชื่น ผ่องใส เพราะในใจมีแต่พระสัมมาสัมพุทธเจ้า ท่านคิดว่า ทำอย่างไรโลกจะได้รับประโยชน์จากทรัพย์ของเรา เพราะว่า ทรัพย์สินเงินทอง คือ อุปกรณ์การสร้างบารมี

เจ้าเชต ปกติเป็นคนตระหนี่ ไม่ยอมจ่ายทรัพย์ของตนง่าย ๆ ใครมาขอก็บอกเชิญไปข้างหน้าก่อน ทีนี้บริวารของท่านสิ กลับมาเล่าให้ท่านฟัง เพราะท่านคอยฟังข่าวตลอด โอ้ ท่านดูสิฝุ่นฟุ้งตลบเลย เขาขนทรัพย์มาถึงตรงนั้นๆ ปูมาถึงตรงนี้แล้ว ดูสิ เจ้าเชตฟังทีก็ระทึกใจที ฟังทีระทึกที โอ้โฮ ตายแล้ว มาถึงครึ่งสวนแล้วมาถึง ๓ ส่วน ๔ ของสวนแล้ว เหลืออีกนิดเดียวแล้ว มาเรื่อย ๆ เลย 

ในที่สุดจากการอกสั่นขวัญแขวน เปลี่ยนแปลงจิตใจท่านใหม่ ให้เกิดศรัทธาขึ้น ท่านบอก โอ้โฮ เห็นแล้วขนลุก ตอนแรกตกใจประหวั่นพรั่นพรึง พอเห็นคนเอาจริงเข้า ขนลุกซู่เลย เปลี่ยนจากคนที่ใจมืดบอดด้วยความตระหนี่ มาเลื่อมเป็นเงาแล้วใสกระจ่าง ด้วยความศรัทธาในการกระทำของท่านอนาถบิณฑิกเศรษฐี ผู้นำบุญยอดกัลยาณมิตรยุคนั้น 

โอ้ ที่ผืนน้อยของเราคงไม่เหลือแล้ว ท่านเศรษฐีเล่นปูลาดเงินจนเต็มพื้นที่แล้ว เลยให้บริวารไปเชิญท่านเศรษฐีมา "ท่านเศรษฐีพอแล้ว ท่านเศรษฐีเดี๋ยวหยุดก่อน พอก่อน อย่าเพิ่งปูอีกเลย ขอให้ท่านเหลือที่ตรงนี้ไว้ให้แก่เราเถอะ ไม่ต้องนำเงินมาปูลาดแล้วล่ะ เราขอร่วมบุญด้วย โดยถวายพื้นที่นี้ให้แก่พระศาสนา"

ท่านเศรษฐีก็นึกในใจว่า เจ้าเชตราชกุมารนี้เป็นผู้มีชื่อเสียง มีคนรู้จักมาก การที่เจ้าเชตมาเลื่อมใสในพระพุทธศาสนาย่อมเกิดผลดี ท่านเศรษฐีจึงตัดสินใจถวายส่วนที่เหลือนั้นให้แก่เจ้าเชตได้มีส่วนแห่งบุญ แล้วตรงนั้นเป็นทางเข้าเสียด้วย เจ้าเชตสั่งให้บริวารสร้างซุ้มประตู ๗ ชั้นในพื้นที่ว่างนั้น ใช้ทรัพย์ทั้งสิ้น ๑๘ โกฏิ โดยเอาเงินที่ได้จากท่านอนาถบิณฑิกเศรษฐีปูไว้มาสร้าง ดังนั้นคนทั่วไปจึงเรียกวัดนี้ว่า วัดพระเชตวัน ซึ่งเป็นการให้เกียรติแก่เจ้าเชตกุมาร แต่คนก็เรียกต่อท้ายว่า อารามของท่านอนาถบิณฑิกเศรษฐี 

ท่านอนาถบิณฑิกเศรษฐีได้ใช้ทรัพย์ในการก่อสร้างวัดพระเชตวันทั้งสิ้น ๑๘ โกฏิ ซื้อที่ ๑๘ โกฏิ สถานที่นี้เป็นวัดที่พระบรมศาสดาเสด็จจำพรรษามากที่สุดถึง ๑๙ พรรษา และจัดเป็นหนึ่งในสถานที่ ๔ แห่ง ที่เรียกว่า “อวิชหิตสถาน ๔ มีสถานที่ตรัสรู้ คือ โพธิบัลลังก์ ๑ แสดงธรรมจักรฯ ที่ป่าอิสิปตนมฤคทายวัน ๑ ที่ทรงเหยียบพระบาทลงมาครั้งแรกภายหลังจากโปรดพุทธมารดาบนสวรรค์ชั้นดาวดึงส์ ที่เมืองสังกัสสนคร ๑ และบริเวณที่ตั้งพระคันธกุฎี วัดพระ   เชตวัน ๑ 

-----------------------------

๖ การซื้อที่ของเศรษฐีในอดีต สมัยพระพุทธเจ้าแต่ละพระองค์

พระวิปัสสีพุทธเจ้า

ย้อนหลังไปในสมัยของพระสัมมาสัมพุทธเจ้าพระองค์หนึ่ง ทรงพระนามว่า พระวิปัสสีพุทธเจ้า มีเศรษฐีท่านหนึ่งชื่อว่า ปุนัพพสุมิตตะ ท่านปุนัพพสุมิตตะซื้อที่ดินสร้างวัด ถวายในพระพุทธศาสนา ด้วยการปูเรียงด้วยอิฐทองคำ บนพื้นที่ ๑ โยชน์ (๑ โยชน์ เท่ากับ ๑๖ กิโลเมตร) 

พระสิขีพุทธเจ้า 

ในสมัยพระสัมมาสัมพุทธเจ้าอีกพระองค์หนึ่งทรงพระนามว่า พระสิขีพุทธเจ้า มีเศรษฐีท่านหนึ่งชื่อว่า สิริวัฑฒะ ซื้อที่ด้วยการปูตาข่ายทองคำ บนผืนที่ ๓ คาวุต คือ แค่ชั่ววัวร้อง ๓ ตัว วัวตัวที่หนึ่งร้องแล้ว ตัวที่สองรับมอ ตัวที่สามก็ร้องไปไกลได้แค่ไหนก็แค่นั้น

พระเวสสภูพุทธเจ้า

ในสมัยพระสัมมาสัมพุทธเจ้าทรงพระนามว่า พระเวสสภูพุทธเจ้า มีเศรษฐีชื่อ โสตถิยะ ซื้อที่โดยปูด้วยรอยเท้าช้างทองคำ ปูเต็มพื้นที่ครึ่งโยชน์ คือ ถอดแบบรอยเท้าช้างมาแล้วหล่อด้วยทองคำ แล้วเอามาปูต่อกันไปบนพื้นที่ครึ่งโยชน์ 

พระกกุสันธพุทธเจ้า

ในสมัยพระสัมมาสัมพุทธเจ้าอีกพระองค์หนึ่งทรงพระนามว่า พระกกุสันธพุทธเจ้า มีเศรษฐีชื่อ อัจจุตะ ซื้อที่ด้วยการปูอิฐทองคำ เต็มพื้นที่ ๑ คาวุต แค่วัวตัวเดียวร้อง วัวได้ยินไปถึงไหนก็ตรงนั้น

พระโกนาคมพุทธเจ้า

ในสมัยพระสัมมาสัมพุทธเจ้าทรงพระนามว่า พระโกนาคมพุทธเจ้า มีเศรษฐีชื่อ อุคคะ ซื้อที่โดยปูด้วยเต่าทองคำ บนพื้นที่ครึ่งคาวุต

พระกัสสปพุทธเจ้า

ในสมัยพระสัมมาสัมพุทธเจ้าทรงพระนามว่า พระกัสสปพุทธเจ้า เศรษฐีชื่อ สุมังคละ ซื้อที่ด้วยเต่าทองคำปูเรียงติดกันเลย บนพื้นที่ ๒๐ อุสภะ (๑ อุสภะ เท่ากับ ๒๕ วา)

เราจะเห็นว่าที่ดินผืนนี้แม้ขนาดไม่เท่ากันแต่เป็นสถานที่ที่เดียวกัน เป็นที่ประทับของพระสัมมาสัมพุทธเจ้า เป็นศูนย์กลางในการเผยแผ่พระพุทธศาสนา 

พระสมณโคดมพุทธเจ้า

ส่วนของพระสัมมาสัมพุทธเจ้าของเราพระองค์นี้ เศรษฐีชื่อ สุทัตตะ ก็คือ ท่านอนาถบิณฑิกเศรษฐี นำเงินมาปูเรียง ๑๘ โกฏิ บนพื้นที่ ๘ กรีส (๑ กรีส เท่ากับ ๑๒๕ ศอก)

หลังจากนั้นท่านก็ได้สร้างวัดขึ้น โดยเริ่มวางแผนการก่อสร้างวิหารก่อน และสิ่งต่าง ๆ ภายในวัด เช่น ที่พักสงฆ์ ที่พักพระอาคันตุกะ สระโบกขรณี มณฑป เรือนเก็บของ และอื่นๆ อีกมากมาย โดยเริ่มสร้างพร้อมกันทุกจุด คือ จะไปสร้างทีละอย่าง เดี๋ยวตายก่อน ต้องสร้างทีเดียว ไปพร้อม ๆ กัน เพื่อจะได้ทันใช้งานก่อนวันเข้าพรรษา ท่านอนาถบิณฑิกเศรษฐีได้ระดมช่างที่มีฝีมือทั่วนครสาวัตถี ช่วยกันก่อสร้างทั้งวันทั้งคืน จนเสร็จเรียบร้อยเป็นวัดพระเชตวัน 

--------------------

๙ ฉลองวัดพระเชตวันมหาวิหาร

ท่านอนาถบิณฑิกเศรษฐีได้ส่งคนไปเข้าเฝ้าพระสัมมาสัมพุทธเจ้า เพื่อกราบทูลให้พระพุทธองค์ทรงทราบ และอาราธนาให้เสด็จไปเมืองสาวัตถี พระสัมมาสัมพุทธเจ้าพร้อมเหล่าพระสาวกเสด็จออกจากนครราชคฤห์ไปสู่นครสาวัตถี

ท่านเศรษฐีได้จัดเตรียมการฉลองวิหารอย่างยิ่งใหญ่ ในวันที่พระสัมมาสัมพุทธเจ้าและเหล่าพระสาวกเสด็จมาถึงวัดพระเชตวัน ท่านอนาถบิณฑิกเศรษฐีก็ได้ส่งบุตรชายออกไปต้อนรับ บุตรชายพร้อมด้วยบริวารอีก ๕๐๐ คน ออกไปต้อนรับเสด็จ โดยถือธง ๕๐๐ คัน อันเรืองรองไปด้วยผ้า ๕ สี บุตรชายของท่านเศรษฐีชื่อ กาละ และบริวารทั้ง ๕๐๐ คน ก็ได้โบกสะบัดธงเพื่อต้อนรับพระสัมมาสัมพุทธเจ้าและเหล่าพระสาวก

ถัดจากการต้อนรับ ขบวนของบุตรชายเศรษฐีแล้ว ก็มีขบวนของธิดาสาวของเศรษฐีคือ นางสาวมหาสุภัททาและนางสาวจูฬสุภัททา พร้อมด้วยบริวารอีก ๕๐๐ คน ถือหม้อน้ำอันเต็มไปด้วยน้ำเพื่อรอต้อนรับเสด็จ

ถัดจากขบวนของธิดาสาวทั้งสอง ก็เป็นขบวนของภรรยาของท่านเศรษฐี พร้อมด้วยเพื่อนหญิงที่เป็นเศรษฐีอีก ๕๐๐ คน ถือถาดอันเต็มไปด้วยอาหาร รอต้อนรับเสด็จพระบรมศาสดา และพระสาวก

ส่วนท่านอนาถบิณฑิกเศรษฐีก็ได้นุ่งห่มผ้าใหม่ แล้วออกไปต้อนรับพระบรมศาสดา และพระสาวกเป็นขบวนสุดท้าย พร้อมกับเพื่อนเศรษฐีอีก ๕๐๐ คน

เมื่อพระสัมมาสัมพุทธเจ้าพร้อมเหล่าพระสาวกเสด็จมาถึงขบวนต้อนรับของท่านเศรษฐี พระพุทธองค์ก็ทรงให้อุบาสกบริษัทเดินนำหน้า เพื่อนำเสด็จเข้าสู่วัดพระเชตวัน เพราะฉะนั้น พอเรานิมนต์พระไปที่ไหน ก็เป็นแบบอย่าง สมมุตินิมนต์ไปที่บ้านเรา พอไปถึงบ้าน เราก็ต้องเดินนำไปก่อนท่านจะได้ไปถูก ก็เป็นสิ่งที่น่าเรียนรู้เอาไว้

พระพุทธองค์ทรงเปล่งพระฉัพพรรณรังสี กระทำบริเวณนั้นให้เป็นประดุจทองคำเหลืองอร่าม พระบรมศาสดาของเราพระองค์นี้ ทรงมีพระฉัพพรรณรังสีเปล่งออกจากตัวได้ พระสัมมาสัมพุทธเจ้าบางพระองค์ทรงเปล่งพระฉัพพรรณรังสีรัศมีสว่างไสวจนไม่รู้เลยว่า ดวงอาทิตย์ขึ้น หรือดวงอาทิตย์ตก กลางวันหรือกลางคืน ในยุคนั้น จะรู้ได้เมื่อนกมันหิว มันก็ออกจากรังไปทำมาหากินของมัน แล้วพอถึงเวลามันง่วง มันก็บินกลับมานอนที่รังของมัน เราจึงรู้ว่า กลางวันหรือกลางคืน เพราะรัศมีของพระสัมมาสัมพุทธเจ้าพระองค์นั้น กลบหมดโลกธาตุต่างๆ ซึ่งก็เป็นสิ่งที่เราชาวพุทธ ควรจะปลื้มปีติยินดีว่า ที่ท่านเปล่งฉัพพรรณรังสีได้ แสดงว่าพระองค์มีความบริสุทธิ์มาก จนกระทั่งพลังแห่งความบริสุทธิ์นั้น นึกจะเปล่งออกมาเมื่อไหร่ก็ได้ เอาออกก็ได้ ไม่เอาออกก็ได้ หรือให้เรือง ๆ นิด ๆ เป็นปกติท่านก็ทำได้ เป็นสิ่งที่น่าศึกษา 

แต่พอเรามายุคนี้ เราเกิดไม่ค่อยทัน จึงชักจะไม่ค่อยเชื่อ มันกลายเป็นเรื่องอจินไตยคือ เหนือความนึกคิด เราจะไปหาเหตุผลด้วยวิธีธรรมดาว่า อย่างนี้ต้องเพราะอย่างนั้น ก็ไม่ได้ และก็คนที่เคยเห็น ก็ไม่กลับมาเกิดแล้วมาเล่าให้เราฟัง หรือไม่อยู่มาถึงเล่าให้เราฟังว่า เคยเห็นพระสัมมาสัมพุทธเจ้าเปล่งฉัพพรรณรังสี แล้วเราก็ไม่ได้ไปเกิดในยุคนั้น แล้วอายุยืนมาจนถึงปัจจุบันนี้

พระพุทธองค์เสด็จไปด้วยพุทธลีลาอันงดงามหาที่เปรียบมิได้ จากนั้นพระองค์พร้อมด้วยเหล่าพระสาวก เสด็จประทับบนอาสนะที่จัดไว้อย่างเรียบร้อย ท่านอนาถบิณฑิกเศรษฐีก็ได้กราบทูลว่า "ข้าแต่พระองค์ผู้เจริญ ข้าพระองค์ควรปฏิบัติอย่างไรกับพระวิหารนี้ต่อไป"

พระพุทธองค์ตรัสว่า "ท่านเศรษฐีขอท่านจงถวายวิหารนี้แก่ภิกษุสงฆ์ที่อยู่ในทิศทั้ง ๔ ทั้งที่มาแล้วและยังมิได้มา"

ท่านเศรษฐีก็รับพุทธดำรัสด้วยความปีติ เบิกบานใจ จากนั้นท่านก็นำน้ำเต้าทองมาหลั่งบนพระหัตถ์ของพระสัมมาสัมพุทธเจ้า แล้วกล่าวคำถวายวิหารนี้ว่า "ข้าพระองค์ขอถวายวัดพระเชตวันมหาวิหารนี้แด่สงฆ์ทั้ง ๔ ทิศ ทั้งที่มาแล้วและยังไม่ได้มา โดยมีพระสัมมาสัมพุทธเจ้าเป็นพระประมุข"

หลังจากที่พระพุทธองค์ทรงรับการถวายวัดพระเชตวันมหาวิหาร จากท่านอนาถบิณฑิกเศรษฐีแล้ว ท่านก็กระทำอนุโมทนาตรัสอานิสงส์การถวายวิหารว่า 

"วิหารที่ถวายหลังนี้ จะป้องกันความหนาว ป้องกันแสงแดดและความร้อน ป้องกันสัตว์ร้าย เช่น งู เป็นต้น ป้องกันการเปียกฝน ป้องกันลมที่พัดผ่าน การถวายวิหารที่พักแด่พระภิกษุสงฆ์เพื่อให้ท่านได้พักอาศัยย่อมทำให้เกิดความสะดวกสบาย เหมาะสมในการเจริญสมาธิภาวนา

เมื่อท่านเจริญสมาธิภาวนาแล้ว ท่านย่อมเห็นแจ้งธรรมได้โดยง่าย เพราะสถานที่นี้เป็นที่สัปปายะ พระพุทธเจ้าทั้งหลายจึงสรรเสริญว่า วิหารทานเป็นทานอันเลิศ ดังนั้น บัณฑิตทั้งหลาย เมื่อพิจารณาเห็นประโยชน์อันจะเกิดขึ้นแก่ตนแล้ว พึงสร้างวิหารที่พักอันรื่นรมย์ถวายแด่หมู่สงฆ์เถิด

แล้วให้นิมนต์ภิกษุทั้งหลายผู้เป็นพหูสูตรได้อาศัยอยู่ในวิหารนั้น หลังจากนั้นพึงถวายข้าวและน้ำ อาหารหวานคาว พึงถวายผ้า เครื่องนุ่งห่ม พึงถวายเสนาสนะ ได้แก่ ที่นั่ง ที่นอน เตียง ตั่ง เสื่อ หมอน เป็นต้น แด่ภิกษุทั้งหลายด้วยจิตอันเลื่อมใสในท่านผู้ปฏิบัติตรง ภิกษุทั้งหลายเหล่านั้นก็จะแสดงธรรมที่บรรเทาทุกข์ทั้งปวงแก่ชนผู้ถวายนั้น เมื่อผู้นั้นฟังธรรมแล้วย่อมอาจหาญร่าเริง จิตย่อมผ่องใส เป็นเหตุให้สิ้นอาสวะกิเลสและเข้าพระนิพพานได้"

ท่านอนาถบิณฑิกเศรษฐีพอฟังอานิสงส์ของวิหารทานแล้วก็มีความปลื้มปีติ เบิกบานใจยิ่งนัก หลังจากนั้นท่านก็จัดงานฉลองวิหารตลอด ๙ เดือน ท่านได้ใช้ทรัพย์ในการฉลองวิหารครั้งนี้เป็นจำนวนทั้งสิ้น ๑๘ โกฏิ ท่านซื้อที่ดินด้วยการปูเงินกหาปณะ ๑๘ โกฏิ และก่อสร้างอีก ๑๘ โกฏิ รวมทั้งสิ้น ๕๔ โกฏิ 

แล้วท่านเศรษฐียังได้นิมนต์ภิกษุสงฆ์มารับภัตตาหารที่เรือนของตนเป็นประจำทำให้ท่านได้ทำทานอย่างสม่ำเสมอ เห็นไหมบัณฑิต นักปราชญ์ย่อมยินดีในการสร้างมหาทานบารมี โดยเฉพาะเลือกทำกับเนื้อนาบุญ

เพราะฉะนั้นพระไม่ใช่ผู้ด้อยโอกาส ถ้าใครมีดวงปัญญาจะเห็นว่า พระเณรคือผู้ได้โอกาส เป็นเนื้อนาบุญ เป็นแหล่งแห่งความรู้ เป็นอายุพระศาสนา เห็นแล้วต้องยกมือไหว้ ประคองอัญชลี กราบไหว้บูชา ถวายภัตตาหาร ปัจจัยไทยธรรม ฟังธรรม และปฏิบัติธรรม

จริง ๆ ในยุคนั้น ผู้ที่มีฐานะร่ำรวยกว่าท่านอนาถบิณฑิกเศรษฐีมีจำนวนมาก ในระดับที่มีสมบัติจักรพรรดิตักไม่พร่อง ร่ำรวยเท่าท่านก็มาก แต่ทั้งหมดนี้ ไม่มีหัวใจอย่างท่านเลย แต่กว่าจะมาเป็นท่านได้ก็ตั้งความปรารถนามานานตั้งแสนกัป ทำบุญแล้วก็อาศัยบุญนั้นตั้งเป้าหมาย ตั้งผังชีวิต ดีไซน์ (Design) ชีวิตว่า จะต้องมาเป็นผู้ทำนุบำรุงพระพุทธศาสนา เป็นสุดยอดของฝ่ายอุบาสกผู้ถวายทานของพระสัมมาสัมพุทธเจ้าพระองค์ใดพระองค์หนึ่ง 
ท่านเศรษฐีถวายทานด้วยภัตตาหารดังนี้ สลากภัต ๕๐๐ ที่ ปักขิกภัต ๕๐๐ ที่ สลากยาคู ๕๐๐ ที่ ปักขิยยาคู ๕๐๐ ที่ ธุวภัต ๕๐๐ ที่ ถวายเป็นประจำที่บ้านของท่านอนาถบิณฑิกเศรษฐี สลากภัตสำหรับภิกษุอาคันตุกะ อีก ๕๐๐ ที่ เรียกว่าพระมาเท่าไหร่เลี้ยงหมด ภัตสำหรับภิกษุที่กำลังจะเดินทาง ๕๐๐ ที่ ภัตสำหรับภิกษุไข้อีก ๕๐๐ ที่ ภัตสำหรับภิกษุผู้ดูแลภิกษุไข้อีก ๕๐๐ ที่ เราดูปฏิปทาของท่าน ท่านอนาถบิณฑิกเศรษฐีจะปูอาสนะไว้ที่บ้านเป็นประจำทุกวัน ๒,๐๐๐ ที่

พระสัมมาสัมพุทธเจ้าจึงทรงสถาปนาท่านอนาถบิณฑิกเศรษฐีไว้ในตำแหน่งเอตทัคคะ ผู้เป็นเลิศกว่าอุบาสกทั้งหลายด้านการถวายทาน ทำนุบำรุงพระพุทธศาสนา เพราะท่านเศรษฐีได้ถวายมหาทานอย่างเต็มที่และในการสร้างวัดพระเชตวัน ไม่ใช่สร้างเสร็จแล้วท่านทิ้งไปเลย ท่านสร้างและดูแลอุปัฏฐากพระภิกษุสงฆ์เป็นอย่างดี ไม่ว่าภิกษุสงฆ์ผู้แข็งแรง หรือภิกษุสงฆ์ผู้ป่วยผู้ไข้ 

จากนั้นพระพุทธองค์ก็ตรัสเล่าเรื่องราวของท่านอนาถบิณฑิกเศรษฐี

--------------------------

๘ อดีตชาติของท่านอนาถบิณฑิกเศรษฐี

ย้อนไปเมื่อแสนกัปปีที่แล้ว (กัปเกิดขึ้น ตั้งอยู่ เสื่อมไป แสนครั้ง) ในสมัยนั้นมีพระสัมมาสัมพุทธเจ้าพระองค์หนึ่งทรงพระนามว่า พระปทุมุตตระ ท่านอนาถบิณฑิกเศรษฐีได้เกิดเป็นกุลบุตรของผู้มีสกุลในเมืองหังสวดี อยู่มาวันหนึ่ง ท่านได้ไปฟังธรรมจากพระบรมศาสดา ได้เห็นพระบรมศาสดาทรงสถาปนาอุบาสกท่านหนึ่ง ไว้ในตำแหน่ง เอตทัคคะ ผู้เป็นเลิศกว่าอุบาสกทั้งหลายด้านการถวายทาน เป็นเหตุให้ท่านอยากเอาอย่างบ้าง จึงเร่งสั่งสมบุญกุศลอย่างยิ่งยวด ด้วยการเลี้ยงพระถวายภัตตาหารเป็นสังฆทาน โดยมีพระสัมมาสัมพุทธเจ้าเป็นประมุขตลอด ๗ วัน แล้วตั้งความปรารถนาว่า ความปรารถนาอย่างอื่นไม่ต้องการเลย ต้องการตำแหน่งอันเลิศอย่างนี้อย่างเดียว ทำอย่างนี้ เมื่อละสังขารจากชาตินั้นก็ไปบังเกิดบนสวรรค์ จนกระทั่งถึงเวลาก็ลงมาสร้างบารมีบนโลกมนุษย์อีก ท่านเวียนว่ายตายเกิดอยู่ใน ๒ ภูมิ คือ  เทวโลก และมนุษย์โลกเท่านั้น ในช่วงตลอดแสนกัปที่ผ่านมา ไม่ไปท่องอบายเลย 

มาในสมัยพุทธกาลนี้ ท่านเศรษฐีได้มาบังเกิดในเรือนของสุมนเศรษฐี ณ นครสาวัตถี มารดาบิดาจึงตั้งชื่อว่า สุทัตตะ แล้วด้วยอุปนิสัยรักการให้ของท่าน จึงได้ชื่อใหม่ว่า อนาถบิณฑิกเศรษฐี ซึ่งเป็นชื่อที่ท่านตั้งความปรารถนาไว้ จนกระทั่งได้มาพบพระสัมมาสัมพุทธเจ้า และได้สร้างมหาทานบารมีอย่างเต็มที่ 

ท่านไปวัดพระเชตวันทุกวันมิได้ขาด วันละ ๓ ครั้งบ้าง ๒ ครั้งบ้าง ท่านจะไปอุปัฏฐากพระสัมมาสัมพุทธเจ้าทั้งเวลาเช้าและเวลาเย็น 

นอกจากนี้ท่านเศรษฐียังไปบำรุงพระภิกษุสงฆ์แห่งอื่น ๆ ด้วย คือ ไปทั่วถึง ตั้งแต่พระบรมศาสดากระทั่งพระสาวก เวลาท่านเศรษฐีไปวัด ท่านไม่เคยไปมือเปล่าเลย เพราะใจท่านเอื้ออาทรต่อพระเณร อยากให้ท่านทำพระนิพพานให้แจ้งได้สะดวก เจริญสมาธิภาวนาได้สะดวก เพราะฉะนั้น เรื่องน้ำปานะ เรื่องอาหารหวานคาวอะไรต่างๆ จะนำไปเป็นประจำ ถ้าไปก่อนเวลาฉันภัตตาหาร ท่านจะถือภัตตาหารมาถวาย แต่ถ้าไปหลังเวลาฉันภัตตาหารแล้ว ท่านจะถือเภสัช ๕ อย่าง ได้แก่ เนยใส เนยข้น น้ำมัน น้ำผึ้ง น้ำอ้อย น้ำปานะ ๘ อย่าง ได้แก่ น้ำมะม่วง น้ำลูกหว้า น้ำกล้วยมีเม็ด น้ำกล้วยไม่มีเม็ด น้ำมะทราง น้ำลูกจันทร์ หรือองุ่น น้ำเหง้าบัว น้ำมะปราง หรือลิ้นจี่ เวลาเย็นมาอีกแล้ว ท่านจะถือพวงมาลัย ของหอม และผ้า เป็นต้น ไปสู่มหาวิหารเชตวัน 

-----------------------------------

๙ ทรัพย์เศรษฐีเริ่มหมด

ท่านอนาถบิณฑิกเศรษฐีได้ทำทาน รักษาศีลเช่นนี้ทุกวัน จนกระทั่งทรัพย์ของท่านเริ่มหมดลง บริวารจึงมาเรียนให้ท่านทราบ 

ท่านเศรษฐีทรัพย์หมดลงไปแล้ว หมดไปด้วยเหตุหลายเรื่อง พ่อค้าที่ร่วมลงทุนค้าขายกับท่าน ได้กู้เงินจากท่านเศรษฐีไป ๑๘ โกฏิ แล้วก็ไม่เอามาคืน ขอยืมเป็นขอลืม ทรัพย์ที่ท่านฝากแม่พระธรณีที่ฝังเอาไว้ในแผ่นดิน เป็นสมบัติของตระกูลของท่านอีก ๑๘ โกฏิ ซึ่งฝังไว้ที่ริมตลิ่ง ต่อมาถูกน้ำเซาะพัง ทรัพย์ทั้งหลายก็หายไปตามสายน้ำ

ด้วยเหตุนี้ ทรัพย์ของท่านจึงหมดไป ดูใจท่าน แม้จะตกอยู่ในสภาพเช่นนี้ ท่านอนาถบิณฑิกเศรษฐีก็ยังถวายทานแด่พระภิกษุสงฆ์เป็นประจำ แต่วัตถุทานของท่านไม่ประณีตเหมือนเดิม แม้ทานนั้นไม่ประณีตก็ถวาย แล้วเราสังเกตดูพระสัมมาสัมพุทธเจ้าท่านไม่ทรงห้าม เพราะรู้ว่า ผลแห่งบุญที่กระทำนี้ คือความสุขและความสำเร็จในชีวิต ทั้งในมนุษย์และเทวโลกในวัฏฏะ และจะเป็นพลังผลักดันให้สร้างบารมีอย่างอื่นให้ครบกระทั่งไปสู่นิพพาน

เราจะเห็นว่า พุทธวิธีแก้จนของท่านที่ทำกับมหาทุคตะ แตกต่างจากที่เราเคยเจอกัน ถ้าพุทธวิธีนั้นต้องหนามยอกเอาหนามบ่ง ท่านจะตรวจดูในอดีต ทำไมจน ประกอบเหตุอะไรมาชาตินี้ถึงจน ทำอย่างไรถึงจะหายจน ท่านจะตรวจอดีต ปัจจุบัน และอนาคต แล้วท่านถึงบอกวิธีการ คือ ให้เอาชนะความตระหนี่ ยิ่งจนยิ่งต้องทำ ยิ่งยากจนยิ่งต้องเอาชนะความตระหนี่ เพราะความตระหนี่ คือ ศัตรูที่ร้ายแรงที่ทำให้ยากจน 

วันหนึ่งพระพุทธองค์ได้ตรัสกับท่านเศรษฐีว่า “ดูก่อนท่านเศรษฐี เดี๋ยวนี้ท่านยังถวายทานในเรือนของตนอยู่หรือ คือ พระสัมมาสัมพุทธเจ้าท่านทรงทราบว่า ทรัพย์ของท่านเศรษฐีหมดไป แต่ว่าศรัทธาไม่ตก ใจไม่มีตกเลย

ท่านเศรษฐีก็กราบทูลว่า "ข้าแต่พระองค์ผู้เจริญ ข้าพระองค์ก็ยังถวายทานในเรือนอยู่ แต่ทานที่ข้าพระองค์ถวายอยู่นั้น มีเพียงข้าวปลายเกวียนและน้ำผักดอง ซึ่งเป็นทานที่เหมาะกับคนธรรมดาทั่วไปมากกว่า ของพระภิกษุน่าจะดีกว่านี้พระเจ้าข้า" แล้วก็กราบทูลว่า "ข้าพระองค์รู้สึกไม่สบายใจเลย ที่ถวายทานไม่ประณีตแก่คณะสงฆ์" พอกราบทูลไปแล้วก็มีความรู้สึกกังวลนิดหน่อยว่า มันเหมาะหรือเปล่า ที่เราถวายทานไม่ประณีตกับพระภิกษุสงฆ์ผู้เป็นเนื้อนาบุญ เป็นอายุพระศาสนา เป็นแหล่งแห่งความรู้ ก็คิดอยู่ในใจอย่างนั้น

ท่านเศรษฐีเคยถวายแต่ของประณีต พอถวายของไม่ประณีตรู้สึกไม่ค่อยเป็นสุขใจ อุปนิสัยของยอดมหาอุปัฏฐาก ทำนุบำรุงพระพุทธศาสนา อยากจะได้ถวายของที่ดีเลิศ ถ้าเราถวายทานอันเลิศในบุคคลผู้เลิศ เราย่อมได้วัตถุอันเลิศ ท่านฟังธรรมแล้วท่านก็รู้สึกอย่างนี้ ไม่ค่อยสบายใจ แต่ก็ไม่กล้าถาม ด้วยความเกรงใจพระสัมมาสัมพุทธเจ้า คือ จะซักจะถามอะไรก็ไม่ค่อยกล้า แต่ว่าจะฟังในเวลาคนอื่นเขาถาม อุปนิสัยของท่านจะเกรงใจ คือไม่อยากจะรบกวนพระพุทธองค์ที่จะถามคำถามอะไรนาน ๆ พระสัมมาสัมพุทธเจ้าท่านทรงสังเกตเห็น นอกจากสังเกตเห็นแล้วก็อยู่ในข่ายพระญาณของพระองค์ท่านด้วย พระองค์ทรงทราบตลอด 

พระสัมมาสัมพุทธเจ้าจึงตรัสกับท่านอนาถบิณฑิกเศรษฐีว่า "ท่านเศรษฐี ท่านอย่าได้คิดว่า ทานที่ท่านถวายอยู่นี้ไม่ประณีตเลย บุคคลผู้มีจิตผ่องใส ถวายทานแด่อริยสงฆ์ ชื่อว่าทานไม่ประณีตย่อมไม่มี ถ้าใจประณีต แล้วถวายแก่เนื้อนาบุญที่เป็นพระอริยบุคคล เป็นอริยสงฆ์จำนวนมาก ขึ้นชื่อว่าทานไม่ประณีต ไม่มี ล้วนประณีตทั้งสิ้น ใจทายกทายิกาใส ถวายแก่ปฏิคาหกที่ใจใสย่อมใส เพราะฉะนั้นที่ว่าไม่ประณีต ไม่มี ดังนั้น อย่าไปกังวลเลยว่า เราถวายทานไม่ประณีต เพราะความจริงเป็นอย่างนี้"

จากนั้น พระบรมศาสดาจึงตรัส เวลามสูตร ว่าด้วยการให้ทานที่มีผลมาก 

บุคคลผู้ให้ทานที่ประณีตหรือไม่ก็ตาม หากให้โดยไม่เคารพในทาน ไม่ทำความนอบน้อมในการให้ ไม่ได้ให้ด้วยมือตนเอง ฝากคนอื่นให้ และให้ทานโดยไม่เชื่อเรื่องกฎแห่งกรรมและผลของการให้ทาน ทานนั้น ๆ จะส่งผลให้เขา เมื่อไปเกิดที่ใดก็ตาม จิตผู้นั้นย่อมไม่ยินดีจะรับประทานอาหารอย่างดี ย่อมไม่ยินดีที่จะใช้ผ้าเนื้อดี ย่อมไม่ยินดีที่จะใช้ยวดยานพาหนะดี ๆ ย่อมไม่ยินดีที่จะบำรุงบำเรอด้วยสิ่งที่น่าปรารถนา เช่น กามคุณ ๕ ไม่ยินดีอย่างนี้ ไม่ใช่แปลว่าจิตพรากจากกามคุณ จิตยังมีกามคุณอยู่ แต่ว่าไม่ยินดีในกามคุณอันประณีต แม้บริวารของผู้ให้ทาน คือ บุตร ภรรยา ทาส คนรับใช้เป็นต้น ก็ไม่เชื่อฟัง

ดูก่อนท่านเศรษฐี ส่วนบุคคลผู้ให้ทานที่ประณีตหรือไม่ก็ตาม ถ้าให้ทานโดยเคารพในปฏิคาหก ทำความนอบน้อมในการให้ ให้ทานด้วยมือของตนเองให้ของที่ประณีตไม่เหลือเดน เรียกว่า ข้าวปากหม้อ หอมกรุ่นถวายพระก่อน แล้วคนอื่นว่ากันทีหลัง ให้ทานโดยเชื่อกรรมและผลของการให้ทานนั้นๆ จะส่งผลให้เขา เมื่อไปเกิดในที่ใดก็ตามในเมืองมนุษย์ก็ดี ในปรโลกก็ดี จิตของเขาย่อมน้อมไปเพื่อรับประทานอาหารอย่างดี คือ ใจชอบอาหารที่ประณีต ย่อมยินดีในการใช้ผ้าเนื้อดี ย่อมยินดีในการใช้ยานพาหนะดี ๆ ย่อมยินดีบำรุงบำเรอด้วยสิ่งที่น่าปรารถนา คือ กามคุณ ๕ อันประณีต แม้บริวารของผู้ให้ทาน บุตร ภรรยา สามี ทาส คนรับใช้ คนทำงานเป็นต้น ย่อมเชื่อฟัง นี่อานิสงส์ของการให้ทานโดยความเคารพ แล้วพระพุทธองค์ก็ทรงนำชาดก เรื่องเวลามพราหมณ์ มาแสดงดังนี้

-------------------------

๑๐ เวลามพราหมณ์

ในอดีตมีพราหมณ์คนหนึ่งชื่อ เวลามพราหมณ์ เป็นผู้รักในการให้ทานมากๆ วันหนึ่งพราหมณ์ได้อธิษฐานว่า ถ้าบนโลกนี้ยังมีทักขิไณยบุคคลผู้เหมาะสมกับทานของเรา ขอน้ำที่อยู่ในเต้าจงไหลออกซึมลงแผ่นดิน แต่ถ้าไม่มี น้ำนี้จงอย่าได้ไหลออกมาเลย ปรากฏว่าน้ำในเต้าทองไม่ไหลออกมาเลย แม้เปิดฝาแล้วเทลงแต่เหมือนถูกอุดไว้ แสดงว่า ไม่มีทักขิไณยบุคคล 

เวลามพราหมณ์ เมื่อเห็นดังนั้นก็ไม่ได้เดือดร้อนใจ ไม่มีบุคคลแม้เพียงคนเดียวบนโลกนี้ที่เหมาะสมกับทักษิณาทานของเราเลย คือ ไม่เหมาะสมในการให้ แต่เมื่อท่านคิดว่า ถ้าทักษิณาทานของเราบริสุทธิ์แล้ว ขอน้ำนั้นจงไหลออกแล้วซึมลงในแผ่นดินเถิด ท่านจึงหลั่งน้ำเป็นครั้งที่ ๒ ปรากฏว่า น้ำนั้นก็ไหลออกจากเต้าน้ำทองคำ ซึมลงแผ่นดินไปเลย เวลามพราหมณ์ปลื้มอกปลื้มใจ ทักษิณาทานดี แต่ปฏิคาหก คือ ทักขิไณยบุคคลไม่มี ท่านได้ไปที่โรงทานแล้วตั้งใจทำทานอย่างเต็มกำลัง

ในโรงทานของเวลามพราหมณ์จะไม่ได้ยินคำว่า ของสิ่งนั้นไม่มี ของสิ่งนี้ไม่มี เมื่อผู้ที่มารับบริจาค บอกกับท่านเวลามพราหมณ์ว่า เราต้องการอย่างนั้น อย่างนี้ อย่างโน้นก็จะมีของให้กับทุกคน หลังจากนั้น ท่านเวลามพราหมณ์จึงคิดที่จะให้ทานยิ่ง ๆ ขึ้นไป โดยเตรียมมหาทาน คือ 

ให้ถาดทองเต็มไปด้วยเงิน ๘๔,๐๐๐ ถาด ให้ถาดเงินอันเต็มไปด้วยทอง ๘๔,๐๐๐ ถาด ให้ถาดสัมฤทธิ์อันเต็มไปด้วยเงิน ๘๔,๐๐๐ ถาด ให้ช้าง ๘๔,๐๐๐ เชือก อันประดับประดาด้วยทองคำมีธงทองและคลุมด้วยตาข่ายทอง ให้รถ ๘๔,๐๐๐ คัน อันตกแต่งด้วยหนังราชสีห์ หนังเสือโคร่ง หนังเสือเหลือง และผ้าขนสัตว์ต่าง ๆ มีเครื่องประดับทอง มีธงทองและคลุมด้วยตาข่ายทอง ให้แม่โคนม ๘๔,๐๐๐ ตัว ทุกตัวจะประดับประดาไปด้วยเขา ซึ่งสวมด้วยปลอกทองคำ พร้อมด้วยเครื่องประดับคอเท้าซึ่งทำด้วยทองคำ และโคทุกตัวจะมีน้ำนมสมบูรณ์ไม่ขาด พร้อมด้วยภาชนะเงินสำหรับรองรับน้ำนม ให้หญิงสาว ๘๔,๐๐๐ นาง ซึ่งทุกคนจะประดับไปด้วยต่างหูที่ทำจากแก้วมณี ให้บัลลังก์ ๘๔,๐๐๐ หลัง ซึ่งลาดด้วยผ้าโกเชาว์ (ผ้าขนสัตว์ที่ทำจากหนังแพะ) ลาดด้วยผ้าขนแกะสีขาว เครื่องลาดมีสัณฐานเป็นช่อดอกไม้ แล้วมีเครื่องลาดที่ทำด้วยหนังชะมด มีเครื่องลาดเพดาน พร้อมทั้งมีหมอนข้างทั้งสองด้าน ให้ผ้าเปลือกไม้ ผ้าแพร ผ้าฝ้ายเนื้อละเอียดอย่างละ ๘๔,๐๐๐ ผืน รวมไปถึง ข้าวน้ำ ของเคี้ยว ของอุปโภคบริโภคต่าง ๆ อีกมากมาย

ทานที่เวลามพราหมณ์ให้ เปรียบเสมือนกระแสน้ำในแม่น้ำ ที่ไหลไปไม่ขาดสายเลย ดูก่อนอนาถบิณฑิกเศรษฐี ท่านอาจจะเข้าใจว่า เวลามพราหมณ์นั้น คงจะเป็นคนอื่น แต่ที่จริงแล้วเวลามพราหมณ์ในครั้งนั้น คือ เราตถาคต นั่นเอง ผู้แสวงหาบุคคลที่เหมาะสมที่จะรับทักษิณาทานของตนไว้ได้

เราจะเห็นการสร้างบารมีของพระสัมมาสัมพุทธเจ้า ท่านสร้างเรื่อยมาอย่างนี้ แม้จะยังไม่มีทักขิไณยบุคคลในยุคนั้น เมื่อบุญส่งผลเต็มที่ ทำให้ท่านได้ลักษณะมหาบุรุษ เพราะบุญกุศล และบุญบารมีที่ท่านสั่งสมนี้แหละ

"ดูก่อนท่านเศรษฐี ส่วนท่านได้ให้ทานในกาลสมัยที่มีพระพุทธเจ้าเช่นเรา ปรากฏอยู่บนโลก ท่านจึงไม่ควรคิดน้อยใจ ก็ตอนเวลามพราหมณ์ทำบุญ ยังไม่มีทักขิไณยบุคคลเลย ไม่มีพระพุทธเจ้าอย่างเราเกิดขึ้นในโลก เพราะฉะนั้นทานที่ท่านทำอยู่ชื่อว่า ไม่ประณีตไม่มี"

พวกเราทุกคนคงอยากจะถวายทานกับพระสัมมาสัมพุทธเจ้า แต่ท่านดับขันธปรินิพพานไปแล้ว ยังเหลือแต่คำสอนเป็นตัวแทนของพระองค์ ซึ่งเก็บไว้โดยพระภิกษุสามเณร ดังนั้นถ้าถวายทานกับคณะสงฆ์ทั้งหมด ก็ชื่อว่าถวายกับพระสัมมาสัมพุทธเจ้า เพราะท่านยังกล่าวว่า ได้อานิสงส์มากด้วย

"ดูก่อนท่านเศรษฐี ทานที่บุคคลถวายแด่ผู้มีสัมมาทิฐิเพียบพร้อม คือ พระโสดาบัน แม้เพียงรูปเดียวย่อมมีผลมากกว่าทานที่เวลามพราหมณ์ให้อย่างมากมาย
“ทานที่บุคคลถวายแด่พระสกิทาคามี ๑ รูป มีผลมากกว่าทานที่ถวายแด่พระโสดาบัน ๑๐๐ รูป ร้อยเท่า” 
“ทานที่บุคคลถวายแด่พระอนาคามี ๑ รูป มีผลมากกว่าทานที่บุคคลถวายแด่พระสกิทาคามี ๑๐๐ รูป” 
“ทานที่บุคคลถวายแด่พระอรหันต์ ๑ รูป มีผลมากกว่าทานที่บุคคลถวายแด่พระอนาคามี ๑๐๐ รูป” 
“ทานที่บุคคลถวายแด่พระปัจเจกพระพุทธเจ้า ๑ รูป มีผลมากกว่าทานที่บุคคลถวายแด่พระอรหันต์ ๑๐๐ รูป” 
“ทานที่บุคคลถวายแด่พระสัมมาสัมพุทธเจ้ามีผลมากกว่าทานที่บุคคลถวายแด่พระปัจเจกพุทธเจ้า ๑๐๐ รูป”
“ทานที่บุคคลถวายแด่หมู่สงฆ์โดยมีพระพุทธเจ้าเป็นประมุข มีผลมากกว่าทานที่บุคคลถวายแด่พระพุทธเจ้าเพียงพระองค์เดียว คือ ถวายทั้งพระองค์ท่านและหมู่สงฆ์ด้วย" แต่ตอนนี้ท่านดับขันธปรินิพานไปแล้วก็มีพุทธปฏิมากร เป็นสิ่งแทนตัวและก็มีคณะสงฆ์ที่เราถวายสังฆทานกัน มีอานิสงส์มากทีเดียว

"การที่บุคคลสร้างวิหารถวายสงฆ์ผู้มาจากทิศทั้ง ๔ มีผลมากกว่าทานที่บุคคลถวายภัตตาหารแด่หมู่สงฆ์ โดยมีพระสัมมาสัมพุทธเจ้าเป็นประมุข" 

"การที่บุคคลมีจิตเลื่อมใสถึงพระพุทธ พระธรรม และพระสงฆ์ ว่าเป็นสรณะ มีอานิสงส์มากกว่าวิหารทาน ที่บุคคลสร้างถวายสงฆ์ที่มาจากทิศทั้ง ๔" คือ ถ้าเรามีใจเลื่อมใส พระพุทธ พระธรรม พระสงฆ์ ย่อมมีอานิสงส์มากกว่าวิหารทาน ที่บุคคลสร้างถวายสงฆ์ที่มาจากทิศทั้ง ๔ แต่ขอให้เลื่อมใสจริง ๆ คือ พอนึกถึงรัตนะ ทั้ง ๓ นี้แล้วใจใสปิ๊งขึ้นมาอย่างนี้ หรือ ถ้าเข้าถึงรัตนตรัยภายในอย่างนี้แล้วก็มีอานิสงส์มาก

"การที่บุคคลมีจิตเลื่อมใสสมาทานศีล ๕ ศีล ๘ และเข้าถึงไตรสรณคมน์ คำว่า สมาทาน คือ รับไปแล้วเอาไปปฏิบัติ ไม่ใช่รับแล้วก็วางไว้ตรงนั้น อย่างนี้มีอานิสงส์มากกว่าการเข้าถึงไตรสรณคมน์เพียงอย่างเดียว" คือ ต้องปฏิบัติให้ครบทั้งศีลด้วย

"บุคคลผู้เจริญเมตตาจิต โดยที่สุดแม้เพียงเวลาสูดดมของหอม มีอานิสงส์มากกว่าการสมาทานศีล คือ ใจที่ตั้งมั่นดีแล้ว สว่างไสวแล้ว แผ่เมตตาจิตรักสรรพสัตว์ทั้งหลาย รักและปรารถนาดีต่อเพื่อนร่วมโลก สรรพสัตว์ทั้งปวงว่า ขอให้สัตว์ทั้งปวง เพื่อนมนุษย์ทั้งหลาย จงมีแต่ความผาสุก สุขกาย สุขใจ คือไม่ใช่เพียงแต่เปล่งวาจาอย่างเดียว แต่ว่าเข้าถึงพระรัตนตรัย ถึงศีล ถึงธรรมในตัว จนกระทั่งชัดใสแจ๋วแล้วแผ่ออกไป ขยายจิตที่ประกอบไปด้วยเมตตาจะใสและสว่าง แล้วจะขยายออกไปอย่างนี้ มีอานิสงส์มากกว่าการสมาทานศีล"

"ดูก่อนท่านเศรษฐี การที่บุคคลเจริญอนิจจสัญญาแม้เพียงเวลาชั่วลัดนิ้วมือ มีอานิสงส์มากกว่าการเจริญเมตตาจิตโดยที่สุดเพียงเวลาสูดดมของหอม" คือ พิจารณาว่า สรรพสิ่งนั้น ล้วนไม่เที่ยงเปลี่ยนแปลงอยู่ตลอดเวลา เพื่อใจจะได้ไม่ผูกพันกับ คน สัตว์ สิ่งของ สิ่งมีชีวิตหรือไม่มีชีวิต ใจมันจะได้โปร่ง ปลอดกังวล

“อุปมาบุญที่ได้ถวายทานดังกล่าวมาแล้ว สมมุติว่า มีผู้สามารถทำชมพูทวีปให้เป็นพื้นเสมอกัน ชมพูทวีป คือ โลกของเราที่อยู่นี้ เสมอเช่นกับหน้ากลอง จากนั้นจึงปูลาดอาสนะ แล้วนิมนต์ให้พระอริยบุคคลนั่ง ณ ที่นั้น โดยมีพระโสดาบัน ๑๐ แถว พระสกิทาคามี ๕ แถว พระอนาคามี ๒ แถวครึ่ง พระอรหันต์ ๑ แถวครึ่ง พระปัจเจกพุทธเจ้า ๑ แถว ทานที่บุคคลถวายจำเพาะแด่พระสัมมาสัมพุทธเจ้ายังมีอานิสงส์มากกว่าทานที่ถวายแด่พระอริยบุคคลมีประมาณเท่านี้

ส่วนทานและการบำเพ็ญความดีนอกนี้ คือ การสร้างวิหารถวายแด่สงฆ์ที่มาจากทิศทั้ง ๔ การถวายบิณฑบาต การรักษาศีล การเจริญเมตตา ย่อมไม่ถึงเสี้ยวที่ ๑๖ แห่งอานิสงส์ของบุคคลผู้พิจารณาแห่งความสิ้นไป คือ การเจริญวิปัสสนา” ต้องเข้าถึงธรรมกายแล้ว ถ้าไม่เข้าถึงธรรมกายแล้ว ไม่มีการเห็นอย่างวิเศษ อย่างแจ่มแจ้ง และแตกต่างจากการเห็นทั่ว ๆ ไป เพราะว่าดวงตาธรรมดานั้น เห็นไม่ได้รอบตัว เมื่อเห็นไม่รอบตัวมันก็ต้องรู้ไม่รอบตัว ไม่รอบทิศ ก็ไม่วิเศษ แล้วก็เห็นมัว ๆ สลัว ๆ ก็ไม่แน่ใจ แต่พอใจสว่างเห็นรอบทิศ

ดังนั้น การปฏิบัติธรรมสมควรแก่ธรรมจึงเป็นการบูชาอันสูงสุด คือ ควรกระทำ โดยการทำใจให้หยุด ทำใจให้นิ่ง ทำเฉย ๆ ไม่ต้องเชื่อหรือว่าไม่เชื่อ แค่เฉย ๆ พอหลับตาแล้วเฉย ๆ ไม่คิด ไม่พูด ไม่ทำอะไรเลย เฉย ๆ นิ่ง ๆ 

ภายหลังจากจบพระธรรมเทศนา ท่านอนาถบิณฑิกเศรษฐีก็มีจิตผ่องใส เบิกบาน มีความปีติในทานที่ตนได้ถวายแด่พระสัมมาสัมพุทธเจ้าและเหล่าพระอริยสงฆ์ ไม่มีความรู้สึกว่า ทานที่ตนทำนั้นไม่ประณีต 

----------------------------------

๑๑ เทวดามิจฉาทิฐิ

ครั้งนั้นที่บ้านของท่านอนาถบิณฑิกเศรษฐี มีเทวดามิจฉาทิฎฐิตนหนึ่ง สิงสถิตอยู่ที่ซุ้มประตูที่ ๔ เทวดาตนนั้นมีความคิดว่า เมื่อท่านเศรษฐีได้อาราธนาพระสัมมาสัมพุทธเจ้ามารับบิณฑบาตที่เรือนทุก ๆ วัน เมื่อท่านเสด็จมาพร้อมเหล่าสาวก ตัวก็ไม่สามารถอยู่ที่ซุ้มประตูได้ ต้องลงมา เพราะอานุภาพของพระพุทธเจ้าและพระสาวก ทำให้ตนเกิดความลำบากและรำคาญใจ จึงไม่อยากให้พระพุทธองค์เสด็จมารับบาตรที่เรือนนี้อีกต่อไป แต่เทวดานั้น ไม่กล้าไปบอกท่านเศรษฐี เพราะในตอนนั้นท่านเศรษฐียังมีฐานะมั่นคง ยังร่ำรวยอยู่ ถึงบอกก็ไม่เชื่อ จึงต้องหาโอกาส แล้วโอกาสก็มาถึงเมื่อวิบากกรรมของท่านเศรษฐีมาทำให้ทรัพย์สูญหายไป น้ำเซาะตลิ่งพัง ทรัพย์หายไปในน้ำบ้าง ที่เขากู้เอาไปทำการค้าแล้วไม่เอามาคืนบ้าง เมื่อกำลังทรัพย์ของท่านเศรษฐีน้อยลงไป ควรจะฟังเราบ้าง

ในคืนนั้นเทวดาตนนั้นจึงได้ไปปรากฏกายลอยอยู่ในอากาศที่ห้องนอนของท่านอนาถบิณฑิกเศรษฐี 

ท่านเศรษฐีก็ถามว่า "ท่านเป็นใคร"

"เร าคือ เทวดาที่สิงสถิตอยู่ที่ซุ้มประตูที่ ๔ ในเรือนของท่าน"  ท่านเศรษฐีไม่ได้ตกใจอะไรเลยถามว่า "ท่านเข้ามาทำไมในยามวิกาล ต้องการอะไร"

"มาเพื่อจะมาเตือนท่านสิ" เทวดาตอบ

“มาเถอะ จะเตือนอะไรเรา หัวใจเราเปิดกว้างพร้อมที่จะรับความเห็นที่ท่านจะมาแนะ" ท่านเศรษฐีกล่าว

เทวดาบอก "ท่านเศรษฐี ท่านมองอดีตที่ผ่านมาบ้างสิ ท่านจำได้ไหม แต่ก่อนท่านร่ำรวยทรัพย์มาก มีสมบัติมหาศาล แต่ท่านทุ่มเททรัพย์ลงไปในพระพุทธศาสนามากมาย จนเดี๋ยวนี้ท่านยากจนลง ยังไม่เลิกจ่ายทรัพย์อีก ท่านรู้ตัวหรือเปล่า ข้าพเจ้าขอเตือนท่าน ถ้าหากขืนประพฤติอย่างนี้ไม่นานหรอก แม้ข้าวท่านก็จะไม่มีกิน เสื้อผ้าเครื่องนุ่งห่มก็จะไม่มีใช้ ประโยชน์อะไรจากพระสมณโคดม ท่านจงเลิกบำเพ็ญทานเสียเถิด"

ท่านเศรษฐีก็รับฟัง เพราะใจกำลังเปิดกว้าง พูดเรื่องอื่นได้ แต่มาพูดเรื่องนี้กับผู้ที่ตั้งความปรารถนามาแสนกัป เพื่อตั้งอยู่ในฐานะ เอตทัคคะ ผู้เลิศในฝ่ายอุบาสก ผู้ถวายทาน ท่านเศรษฐีจึงถาม "นี่คือข้อแนะนำของท่านหรือ"

"ใช่” เทวดาตอบ

ท่านเศรษฐีไล่ทันที "โน่น ออกจากเรือนของเราไปเดี๋ยวนี้! เดี๋ยว ก่อนจะไป ฟังก่อนท่านเทวดา เทวดาอย่างท่าน ต่อให้มีร้อย พัน หมื่น หรือ แสนมาพูดอย่างนี้อีก ก็ไม่สามารถทำให้เราคลายความมั่นคงจากพระรัตนตรัยไปได้ คำพูดของท่านไม่เป็นมงคลเลย มีประโยชน์อะไรที่ท่านจะมาอาศัยเรือนเราอยู่ ไป! ไปซะเดี๋ยวนี้เลย" ไล่ไปแล้ว เทวดาจืดจ๋อยหงอยสนิทไป แล้วก็จูงลูกจูงเมีย ออกไปทั้งครอบครัวเลย ไม่มีเรือนอยู่ เพราะตัวไม่ได้สร้างบุญมา

ออกไปแล้วอย่านึกว่า จะไปสร้างกระต๊อบกระเติ๊บ ไม่ได้ เพราะว่าเขาสำเร็จด้วยบุญ ไม่ใช่เห็นต้นหมากรากไม้อะไรมามุง ๆ สาน ๆ แบบมนุษย์ มาทำเพิงหมาแหงนอะไรต่าง ๆ นอนไม่ได้ เห็นต้นไม้ว่าง ๆ จะไปสิงไม่ได้ เพราะเจ้าของเขามีอยู่ ไปบ้านไหนไม่ได้ หมดสิทธิ์ กลายเป็นเทวดาจรจัดอย่างนั้นลำบาก ต้องเจออย่างนี้บ้าง จึงได้สำนึกว่า การพูดในสิ่งที่ไม่เป็นสิริมงคล ย่อมนำความทุกข์มาสู่ตน 

เพราะฉะนั้นยิ่งถ้าเราปรารถนาภูมิอันสูงขึ้นไป อย่างเช่นจะไปสู่ที่สุดแห่งธรรมนั้น เราก็ต้องสร้างบุญอย่างมากมายมหาศาลกันไปเลย ความปรารถนาอยากจะเป็นอะไร ใคร ๆ ก็ปรารถนาได้ แต่จะได้เป็นเมื่อสร้างบุญ ทุกคนไม่ว่าผู้หญิง ผู้ชาย เด็กเล็ก ปรารถนาจะเป็นพระสัมมาสัมพุทธเจ้าพระองค์หนึ่งในอนาคตก็ได้ แต่จะเป็นได้ก็ต้องสร้างบุญบารมีให้ครบหลักสูตร จึงจะได้บรรจุตำแหน่งในการเป็นพระสัมมาสัมพุทธเจ้า จะมีสูตรสำเร็จว่า ถ้าทำครบขนาดนี้จึงเป็นได้ แล้วก็มีหลายแบบ มีพระปัญญาธิกพุทธเจ้า พระสัทธาธิกพุทธเจ้า และพระวิริยาธิกพุทธเจ้า การสร้างบารมีก็เป็นเท่า ๆ ขึ้นไปเรื่อย ๆ

ดังนั้น การสร้างบารมีที่จะไปสู่ที่สุดแห่งธรรม ก็ไม่ใช่เรื่องที่ใครจะอธิษฐานไม่ได้ หรือว่าเป็นเรื่องที่ว่าเกินไป แม้แต่ปรารถนาอยากจะให้ได้สมบัติจักรพรรดิตักไม่พร่อง ถ้าคนที่เข้าใจก็ไม่มีปัญหา แต่คนที่ไม่มีความรู้ ไม่ค่อยเข้าใจ ก็คิดว่ามีด้วยหรือสมบัติที่ตักไม่พร่อง มีแต่ว่าตักแล้วไม่มีเหลือ แต่มีผู้มีบุญในกาลก่อน ทำบุญแล้วก็อธิษฐานจิตอย่างนั้นๆ จึงได้มาเป็นแล้ว

เทวดามิจฉาทิฐิฟังท่านเศรษฐีผู้เป็นพระโสดาบัน ออกปากขับไล่แล้วอยู่ไม่ได้ ก็เลยพาครอบครัว ออกจากเรือนท่านอนาถบิณฑิกเศรษฐี เดินคอตกไปเลย แม้จะลอยไปในอากาศแต่ก็คอตกๆ ได้รับความลำบากมาก เรายังโชคดีถ้าไม่มีที่อยู่ ยังทำเป็นเพิงหมาแหงนได้ แต่เทวดาต้องเป็นอยู่ได้ด้วยบุญของตัว ทำมาหากินก็ไม่ได้ ทำอะไรก็ไม่ได้ ถ้าไม่มีบุญไปเนรมิตอะไรก็ไม่ได้ และที่ถูกเขาไล่ออกเพราะหมดบุญ บุญมันหรี่ลงไปเรื่อย ๆ ลำบากเป็นเทวดาจรจัดทั้งครอบครัวไปแล้ว เทวดารู้สึกสำนึกผิดว่า เราไม่น่าใช้วาทกรรมอย่างนั้น วจีเราไม่เป็นมงคลเลย นำความทุกข์มาให้ ก็เลยคิดว่า ขืนอย่างนี้เราและครอบครัวลำบากมาก เราต้องไปขอโทษ ให้ท่านเศรษฐียกโทษให้เรา แล้วเราก็จะได้กลับไปอยู่ที่เดิม ตอนนี้คิดได้แล้ว แต่การที่จู่ ๆ จะเข้าไปหาท่านเศรษฐีเลยไม่ได้ ต้องอิงผู้ใหญ่ ต้องให้ผู้ใหญ่เดินหน้า เขาว่าเดินตามหลังผู้ใหญ่ หมาไม่กัด 

จึงเข้าไปหาเทพบุตรผู้รักษาเมือง แล้วเล่าเรื่องราวที่ตนเองทำผิดไว้ให้เทพบุตรได้รับทราบ เทวดาผู้ใหญ่ก็หงุดหงิดเหมือนกัน เรื่องอะไรไปว่าอย่างนั้น แต่ก็เห็นใจ เทวดามิจฉาทิฏฐิจึงชวนเทพบุตรผู้รักษาเมืองไปหาท่านอนาถบิณฑิกเศรษฐี เพื่อให้ช่วยพูดให้ท่านเศรษฐียกโทษให้ เทพบุตรผู้รักษาเมืองกล่าวว่า "ท่านได้กล่าวคำอันไม่สมควร เราไม่อาจจะไปพบท่านเศรษฐีกับท่านได้หรอก"

เมื่อเทวดาผู้ใหญ่ในระดับรักษาพระนคร ไม่มีอานุภาพพอที่จะไปพูดกับท่านเศรษฐีได้ จึงไปหาท้าวมหาราชทั้ง ๔ ผู้ปกครองนาค ยักษ์ คนธรรพ์ และครุฑ ท้าวมหาราชทั้ง ๔ กล่าวว่า "เราไม่อาจช่วยท่านได้ เพราะท่านได้กล่าวคำอันไม่สมควร" เทวดามิจฉาทิฏฐิจึงเดินทางต่อไป เข้าเฝ้าระดับสูงขึ้นไปอีก ท้าวสักกเทวราช และกราบทูลเรื่องราวทั้งหมดให้พระองค์ทรงทราบ พร้อมทั้งทูลวิงวอนอย่างน่าสงสารว่า "ข้าพระองค์และครอบครัวไม่มีที่อยู่แล้ว ต้องพาลูกเมียเที่ยวระหกระเหินหาที่พึ่งไม่ได้ ขอพระองค์ได้โปรดช่วยข้าพระองค์ด้วยเถิด"

ท้าวสักกเทวราชก็ตรัสว่า "เราช่วยท่านไม่ได้หรอก เพราะท่านกล่าวคำที่ไม่สมควร แต่เราพอจะมีวิธีการ คือ ตอนนี้ท่านอนาถบิณฑิกเศรษฐีถูกพ่อค้ายืมเงินไปแล้วยังไม่คืนจำนวน ๑๘ โกฏิ ท่านต้องแปลงร่างเป็นเสมียนของท่านเศรษฐี ไปเอาสัญญากู้เงินจากท่านเศรษฐีมา แล้วก็ไปทวงหนี้คืนมาให้หมด แล้วนำทรัพย์ทั้งหมดมาเก็บไว้ในคลังของท่านเศรษฐี ด้วยอานุภาพท่าน จากนั้นจงไปขนทรัพย์อีก ๑๘ โกฏิของท่านเศรษฐีซึ่งถูกน้ำเซาะหายไป เอากลับคืนมาด้วย ยังไม่พอ ไปเอามาเพิ่มอีก คือ ทรัพย์ที่ไม่มีเจ้าของ ๑๘ โกฏิ เหมือนเป็นดอกเบี้ยที่สูญไปชั่วคราว แล้วรวบรวมทรัพย์ทั้งหมดมาไว้ที่คลังท่านอนาถบิณฑิกเศรษฐีด้วยฤทธิ์ของท่าน จงทำคลังเปล่าของท่านเศรษฐีให้เต็มไปด้วยทรัพย์ ๕๔ โกฏิ 

เมื่อทำเช่นนี้แล้วถึงค่อยเข้าไปหาท่านเศรษฐีไปสารภาพผิดว่า ขอให้ท่านเศรษฐียกโทษให้" เทวดามิจฉาทิฏฐิดีใจมากที่ท้าวสักกเทวราชทรงแนะนำเช่นนั้น จากนั้นก็ถวายอภิวาทแล้วก็ทูลลากลับ ไปทำตามที่ท้าวสักกเทวราชแนะนำครบทุกอย่าง ไปตามทวงทรัพย์มา ไปตามทรัพย์ที่หายไปในน้ำ และทรัพย์ที่ไม่มีเจ้าของเอามาใส่ไว้ในคลังของท่านเศรษฐีจนเต็ม 

แล้วก็ลอยไปในกลางอากาศอย่างสงบเสงี่ยม ไปหาท่านอนาถบิณฑิกเศรษฐีในห้องนอนเหมือนเดิม ท่านเศรษฐีเห็นก็ถามอีก "นั่นใคร"

สารภาพออกมาเลย "ข้าพเจ้าเป็นเทวดามิจฉาทิฐิ ซึ่งเคยสถิตอยู่ที่ซุ้มประตูที่ ๔ ในเรือนของท่าน ท่านเศรษฐีฟังก่อน อย่าเพิ่งพูด อย่าเพิ่งพูดอย่างนั้น ข้าพเจ้ามาขอสารภาพผิด ที่ข้าพเจ้ากล่าวแล้วในวันนั้น ด้วยความเป็นคนพาล ขอท่านจงยกโทษให้ข้าพเจ้าด้วยเถิด ข้าพเจ้าได้ไถ่โทษ โดยการรวบรวมทรัพย์จำนวน ๕๔ โกฏิ มาบรรจุไว้เต็มคลังของท่านตามคำแนะนำของท้าวสักกเทวราชแล้ว ขอให้ท่านได้โปรดยกโทษให้แก่ข้าพเจ้าด้วยเถิด เพราะตอนนี้ข้าพเจ้าและครอบครัวไม่มีที่อยู่เลยได้รับความลำบากมาก"

เรื่องของท่านอนาถบิณฑิกเศรษฐี ที่ว่าเทวดาเอาสมบัติคืนมาให้นั้น ประกอบไปด้วยเหตุ ๒ ประการ คือ บุญเก่าของท่านเศรษฐีตามมาทันนี้เป็นหลักและเทวานุภาพเป็นเรื่องเสริม เทวดาอาศัยบุญของท่านเศรษฐีกอปรกับเทวานุภาพ จึงบันดาลสิ่งเหล่านั้นให้เกิดขึ้นได้ นี่คือสิ่งที่จะต้องศึกษาเอาไว้ให้ดี เรื่องบุญในอดีตที่ท่านสมบัติสลาย หรือสมบัติกลับคืนมาเป็นเรื่องของวิบากกรรมเก่าในอดีต เพราะสมบัติเป็นของกลางของโลก มันผลัดกันชม ถ้ามีบุญก็ได้ครอบครอง ถ้าหมดบุญมันก็หายไป พอหมดบุญจริงๆ กายมนุษย์ก็หมดสิทธิ์ใช้สมบัติเหมือนกัน พอหมดบุญ แม้แต่เสื้อผ้าก็ดี เครื่องนุ่งห่ม เครื่องประดับ ตู้ โต๊ะ เตียง ตั่ง บ้าน รถ พวกนี้หมดสิทธิ์ใช้ทั้งนั้น

แต่พอมีบุญ เรามาตัวเปล่า ๆ เดี๋ยวเสื้อผ้ามา เดี๋ยวอาหารมา เดี๋ยวคนดูแลมา เดี๋ยวบ้านมา เดี๋ยวรถมา เดี๋ยวทรัพย์ที่พ่อแม่หามาให้มา เดี๋ยวมีเหตุการณ์ดี ๆ ทำให้เราประสบความสำเร็จมา โน่นก็มา นั่นก็มา เป็นเรื่องบุญกับบาปในตัวทั้งนั้น บุญก็ดึงสิ่งดี ๆ เข้ามา และก็ผลักสิ่งไม่ดีออกไป บาปดึงสิ่งไม่ดีเข้ามาแล้วผลักสิ่งดี ๆ ออกไป เป็นสิ่งที่เราจะต้องศึกษา ทำความเข้าใจเรื่องความเป็นจริงของชีวิต มันเป็นเรื่องของเหตุของผลทั้งนั้น 

ท่านอนาถบิณฑิกเศรษฐีคิดว่า เทวดาตนนี้รู้สำนึกแล้ว เราจะยกโทษให้ก็ต่อเมื่อพาไปเข้าเฝ้าพระบรมศาสดา แล้วให้ขอขมาพระพุทธองค์ก่อน ท่านเศรษฐีจึงพาเทวดาไปเข้าเฝ้าพระสัมมาสัมพุทธเจ้า เป็นเรื่องแปลกที่มนุษย์พาเทวดาเข้าเฝ้าพระพุทธองค์ เพื่อกราบทูลเรื่องราวทั้งหมดให้ทรงทราบ ไม่คิดไม่แปลก ยิ่งคิดยิ่งแปลก เทวดานั้นหมอบกราบด้วยเศียรเกล้าแทบพระยุคลบาทพระบรมศาสดา พร้อมทูลว่า "ข้าพระองค์ไม่รู้จักคุณของพระรัตนตรัยเลย ได้กล่าวคำอันชั่วช้า เพราะความเป็นคนพาล เพราะความเขลา ขอพระองค์ได้ทรงโปรดยกโทษให้เถิด" พระพุทธองค์ทรงยกโทษให้ จากนั้นท่านอนาถบิณฑิกเศรษฐีก็ยกโทษให้

แล้วพระพุทธองค์ทรงประทานโอวาทแก่ท่านเศรษฐีและเทวดา โดยได้ตรัสพระคาถาว่า "คนทำบาปย่อมเห็นว่าบาปนั้นดี ขณะที่บาปยังไม่ให้ผล" คือกินเหล้าเมาแอ๋ ยังไม่เห็นผลบาปในอบาย ก็ยังกินกันต่อไป เพราะว่าผลแห่งบาปในปรโลกยังไม่ให้ผล เนื่องจากตัวเป็นกายมนุษย์อยู่ "แต่เมื่อใดบาปเขาส่งผล เมื่อนั้น เขาย่อมเห็นว่า บาปนั้น สิ่งที่ทำนั้นไม่ดี"

"ส่วนคนทำกรรมดีอาจจะเห็นกรรมดีว่าชั่ว ตลอดกาลที่กรรมดียังไม่ส่งผล" คือ บางคนบอกทำดีไม่ได้ดี เพราะกรรมดีนั้นยังไม่ได้ส่งผล เพราะอาจจะทำช้า คิดช้า คิดดูก่อน บาปเลยได้ช่องก่อน "แต่เมื่อใดกรรมดีส่งผล เมื่อนั้นเขาย่อมเห็นว่า กรรมดีนั้นดี" บางคนเป็นอย่างนั้นจริง ๆ พอมาทำบุญปั๊บอยากให้ถูกหวย อยากรวย อยากขายที่ได้ ขายบ้านได้ พอยังขายไม่ได้ก็นึกว่า บุญไม่ช่วย อย่าไปพูดอย่างนั้น

หลังจากจบพระคาถา เทวดานั้นได้บรรลุโสดาปัตติผล ก็ต้องถือว่าท่านอนาถบิณฑิกเศรษฐี มีพระคุณต่อเทวดาท่านนี้มาก

ลำดับนั้นท่านอนาถบิณฑิกเศรษฐีได้กล่าวคุณต่อหน้าพระพักตร์ พระบรมศาสดาว่า "ข้าแต่พระองค์ผู้เจริญ เทวดาตนนี้ห้ามข้าพระองค์ไม่ให้ทำทาน แต่ข้าพระองค์ก็ยังทำอยู่ คือ คุณของข้าพระองค์ใช่หรือไม่พระเจ้าข้า"

"ท่านเศรษฐี ท่านเป็นอริยสาวกมีศรัทธาที่ไม่หวั่นไหว มีทัศนะบริสุทธิ์ การที่ท่านถูกเทวดาผู้มีศักดิ์น้อยห้ามอยู่ แต่ห้ามไม่ได้นั้น ไม่น่าอัศจรรย์เลย ในปางก่อน สมัยที่เรายังสร้างบารมีอยู่ ได้ถูกพญามารเนรมิตหลุมถ่านเพลิงลึกถึง ๘๐ ศอก อย่างเทวดาศักดิ์น้อยยังไม่ได้เนรมิตถึงหลุมถ่านเพลิงแค่มาพูดเท่านั้น แต่ตอนที่เรายังเป็นบรมโพธิสัตว์ พญามารเนรมิตหลุมถ่านเพลิง ๘๐ ศอก ขวางหน้าอยู่ เพื่อห้ามมิให้เราให้ทาน แต่ก็ห้ามเราไม่ได้" อะไรจะเกิดขึ้นก็แล้วแต่ เมื่อตั้งใจจะทำแล้วต้องทำให้ได้ สมัยที่พระพุทธองค์เป็นบรมโพธิสัตว์ ท่านทำมาแล้ว เราเป็นลูกของพระองค์ท่าน ต้องเดินตามรอย จะให้อะไรมาเป็นอุปสรรคในการสร้างความดีไม่ได้ ท่านเศรษฐีจึงทูลขอให้พระพุทธองค์ตรัสเล่าเรื่องให้ฟัง

--------------------------------

๑๒ พญามารเนรมิตหลุมถ่านเพลิง

ในอดีตกาลสมัยที่พระเจ้าพรหมทัตครองราชสมบัติอยู่ ณ กรุงพาราณสี พระโพธิสัตว์บังเกิดในตระกูลเศรษฐี ในกรุงพาราณสี ได้รับการเลี้ยงดูเสมือนเป็นพระราชกุมาร คือ เป็นสุขุมาลชาติเลย พออายุได้ ๑๖ ปีก็เรียนจบศาสตร์ทุกสาขา

เมื่อบิดาถึงแก่กรรม พระโพธิสัตว์ก็รับตำแหน่งเศรษฐีแทนบิดา สร้างศาลาโรงทาน ๖ แห่ง คือ สมัยก่อนถ้าใครเป็นเศรษฐี เขาจะวัดว่า ใครสร้างโรงทานได้มากกว่ากัน ไม่ใช่ว่าใครเก็บทรัพย์ได้มากกว่ากัน ถ้าบ้านนี้สร้าง ๑ โรง อีกบ้าน ๒ โรง ๑ โรงนั่นอาย พอเดินผ่านมาต้องกระมิดกระเมี้ยนหลบ ๆ ซ่อน ๆ หลังนี้ ๖ โรง คือ ที่ประตูพระนครทั้ง ๔ ทิศ ๔ แห่ง ใจกลางเมือง ๑ แห่ง และที่ประตูบ้านอีก ๑ แห่ง คือ ผ่านมาทางไหน จะกลางเมือง ประตูเมืองก็มาเจอ มาถึงประตูบ้านก็เจอ ทำทานกันให้มากที่สุดกันไปเลย ยุคนี้มนุษย์ไม่เชื่อว่า มีคนอย่างนี้เกิดขึ้นในโลก การเรียนประวัติศาสตร์ชีวิตจึงมีความจำเป็น ซึ่งถูกเก็บไว้ในพระบาลีเราต้องไปเรียนความรู้ตรงนั้น ท่านได้ให้ทานอย่างมากมายพร้อมทั้งรักษาศีลและรักษาอุโบสถด้วย

อยู่มาวันหนึ่งถึงเวลาอาหารเช้าบริวารก็นำภาชนะใส่อาหารที่ชอบใจ มีรสเลิศต่าง ๆ เข้าไปหาพระโพธิสัตว์ ขณะนั้นพระปัจเจกพุทธเจ้าพระองค์หนึ่งเพิ่งออกจากนิโรธสมาบัติ ท่านก็ตรวจสอบญาณดูว่า ใครเป็นเจ้าของบุญนี้ เพราะบุญนี้ใหญ่เหลือเกิน ท่านจะไม่ให้ใครด้วยความสงสาร หรือรีบ ๆ ไป จะดูกำลังบุญ ใครเป็นเจ้าของบุญ ก็จะเอาทั้งโลกเลย เอามาไว้ในกลาง แล้วท่านก็สอดญาณมองไป ในวันนี้ใครสว่างที่สุด ดวงบุญเขาสว่าง มองผ่านความสว่างของดวงบุญไปอีก คราวนี้เห็นเรื่องราวต่างๆ มันต้องผ่านอย่างนี้เข้าไปเรื่อย ๆ ผ่านจุดเล็ก ๆ กำเนิดธาตุธรรมเดิมด้วยตาธรรมกายมองไป แล้วก็พบผู้ที่เป็นเจ้าของบุญนั้น 

ขณะนั้นพระโพธิสัตว์กำลังจะเริ่มรับประทานอาหาร พอเห็นพระปัจเจกพุทธเจ้าเท่านั้น เห็นท่านเหาะมา พระโพธิสัตว์ก็ลุกจากอาสนะ แสดงอาการนอบน้อมต่อพระปัจเจกพุทธเจ้าทันที จากนั้นท่านก็หันไปหาบริวาร บริวารก็ถามว่า "นายจะให้ข้าพเจ้าทำอะไร"

"เธอจงไปรับบาตรของพระคุณเจ้ามา"

ทันใดนั้น มารผู้มีใจบาปสั่นสะท้านสะดุ้งพรึบขึ้นมาเลย ลุกขึ้นแล้วก็คิดว่า พระปัจเจกพุทธเจ้านี้ไม่ได้ฉันภัตตาหารมา ๗ วันแล้ว วันนี้เมื่อพระองค์ไม่ได้ฉันก็จะมรณภาพ เราจะต้องทำให้ท่านมรณภาพ และเราจะทำอันตรายทานของท่านเศรษฐีให้พินาศ ไม่ได้คิดอย่างเดียวเหาะมาด้วย เนรมิตหลุมถ่านเพลิงลึกลงไปประมาณ ๘๐ ศอก บริเวณหน้าบ้านของพระโพธิสัตว์ หลุมถ่านเพลิงนั้นเต็มไปด้วยถ่านเพลิงไม้ตะเคียน มีไฟลุกโชติช่วงประดุจอเวจีมหานรก เนรมิตเสร็จก็ยืนอยู่กลางอากาศ 

บริวารกำลังเดินมาเพื่อจะไปรับบาตรพระปัจเจกพุทธเจ้า เห็นหลุมถ่านเพลิงก็ตกใจกลัวมาก จึงรีบกลับไปหาพระโพธิสัตว์
 
"เธอกลับมาทำไม"

"นายที่บริเวณหน้าบ้าน มีหลุมถ่านเพลิงใหญ่ลุกโชติช่วงอยู่ทีเดียว"

"ไปรับบาตรพระปัจเจกพุทธเจ้ามา" แต่พอไปถึงหลุมถ่านเพลิงก็ตกใจกลับมาทุกที

พระโพธิสัตว์คิดว่า "วันนี้วสวัตดีมาร คงต้องการทำทานเราให้ได้รับอันตราย จึงเนรมิตหลุมถ่านเพลิงไว้ แต่มารย่อมไม่รู้ว่า ถึงจะมีมารมาเป็นร้อยเป็นพันก็ไม่สามารถทำให้เราหวั่นไหวได้ วันนี้จะได้เห็นกันล่ะ จะได้รู้กัน เราหรือมารมีกำลังมากว่ากัน" ใครจะมีอานุภาพมากกว่ากัน ขนาดเหาะไม่ได้ เนรมิตอะไรก็ยังไม่ได้ ยังไม่กลัวมารที่เหาะได้เนรมิตอะไรได้ 

เมื่อบริวารไม่ไป ถือเองเลยดีกว่า พระโพธิสัตว์จึงถือถาดภัตตาหารที่ประณีตออกจากเรือนด้วยมือของตนเอง เดินด้วยจิตที่เบิกบานผ่องใส เดินมาถึงปากหลุมถ่านเพลิง แล้วแหงนดูไปบนอากาศ เห็นมารลอยอยู่ จึงถามว่า "ท่านคือใคร"

"เราเป็นมาร" ก็เปิดเผยชื่อด้วยความสุจริตใจ ไม่มีแอบแฝงกันเลย มารก็ถลึงตาใส่ บอกเราเป็นมาร

"ท่านเนรมิตหลุมถ่านเพลิงนี้หรือ"

"เรานี่แหละเนรมิต"

"ท่านเนรมิตเพื่อต้องการอะไร " ถามเลย 

"ต้องการทำอันตรายแก่ทานของท่าน แล้วต้องการทำให้ชีวิตของพระปัจเจกพุทธเจ้าพินาศ"

"เราจะไม่ให้ท่านทำอันตรายต่อทานของเรา แล้วจะไม่ให้ทำอันตรายต่อพระปัจเจกพุทธเจ้า เราอยากรู้ว่า เราหรือท่านมีกำลังและอานุภาพมากกว่ากัน"

พระโพธิสัตว์จึงยืนที่ปากหลุมถ่านเพลิงแล้วกล่าวแก่พระปัจเจกพุทธเจ้าว่า "พระคุณเจ้าผู้เจริญ ถึงแม้ข้าพเจ้าจะมีหัวพุ่งลง มีเท้าชี้ขึ้น ตกลงไปในหลุมถ่านเพลิงนี้ก็จะไม่ถอย ขอนิมนต์พระคุณเจ้าจงรับภัตตาหารที่ข้าพเจ้าถวายด้วยเถิด" แล้วก็กล่าวซ้ำอีกว่า "แม้ข้าพเจ้าจะตกนรกมีเท้าชี้ขึ้นเบื้องบน มีศีรษะพุ่งลงเบื้องล่างก็ตาม ข้าพเจ้าก็จะไม่ทำกรรมอันไม่ประเสริฐ ขอนิมนต์ท่านรับบิณฑบาตนี้ด้วย"

พระโพธิสัตว์พอสมาทานอย่างแน่วแน่แล้วมือก็จับภัตตาหารอย่างมั่นคง เดินอย่างรวดเร็วไปที่หลุมถ่านเพลิง โอ้โฮ ประชาชนดูกันเป็นแถวเลย ดอกบัวขนาดใหญ่แผ่กลีบเบ่งบานเต็มที่ ผุดเกิดขึ้นจากก้นหลุมถ่านเพลิงที่ลุกโชติช่วงลึก ๘๐ ศอก 

ความอัศจรรย์ จะคู่กับคนอัศจรรย์ เราลองทำตัวเราให้อัศจรรย์สิ เดี๋ยวเราจะเจอของอัศจรรย์ คนที่ไม่ค่อยอัศจรรย์ มักไม่ค่อยเจอของอัศจรรย์ พอคนอัศจรรย์ไปเจอของอัศจรรย์มาเล่าให้คนที่ไม่อัศจรรย์ฟัง ไม่ค่อยจะเชื่อ

ดอกบัวมาแล้วรองรับเท้าของพระโพธิสัตว์ตลอดทาง เกสรดอกบัวมีขนาดใหญ่ ผุดขึ้นตั้งอยู่เหนือพระโพธิสัตว์ แล้วละอองเกสรดอกบัวก็ฟุ้งลอยลงมา โปรยลงมาตั้งแต่ศีรษะจนทั่วร่างของพระโพธิสัตว์ เสมือนโปรยด้วยละอองทอง พระโพธิสัตว์ยืนบนช่อดอกปทุม ถวายภัตตาหารอันประณีต มีรสอันเลิศลงในบาตรของพระปัจเจกพุทธเจ้า กลับปรากฏว่าดี แทนที่จะยืนจะบนแผ่นดินถวายอาหารใส่บาตรพระปัจเจกพุทธเจ้ากลับยืนอยู่บนดอกบัวถวาย ท่ามกลางเสียงอนุโมทนาของชนที่มามุงดู

พระปัจเจกพุทธเจ้า ท่านก็สงบนิ่ง ๆ ใจท่านมั่นคง ท่านกล่าวอนุโมทนาว่า "ขอความปรารถนาของท่าน ที่ตั้งใจไว้ดีแล้วจงสำเร็จประโยชน์เถิด" รับด้วยอาการสงบแล้วก็เหาะขึ้นไปในอากาศ ไปยังเงื้อมเขาคันธมาทน์

มหาชนต่างมองเห็นพระปัจเจกพุทธเจ้าเหาะไปสู่ป่าหิมพานต์ มารเห็นความเปลี่ยนแปลงของตนก็เศร้า เราไม่ประสบความสำเร็จนึกว่าจะกลัวเรา กลับดีกว่า 

พระโพธิสัตว์ยืนอยู่บนช่อปทุม แสดงธรรมถึงคุณของทานและศีลแก่มหาชนว่า "ทำทานเสียเถิดอย่าไปตระหนี่ ทานคือการให้ ยิ่งให้ยิ่งได้" พอกล่าวแสดงธรรมจบก็กลับสู่เรือนของตน พร้อมด้วยบริวาร ด้วยใจที่มีปีติเบิกบานแล้วก็เร่งบำเพ็ญบุญกิริยาวัตถุทั้งหลายจนตลอดชีวิต

พระพุทธองค์ตรัสกับท่านอนาถบิณฑิกเศรษฐีว่า ท่านเศรษฐี ทานที่ท่านทำ ถูกเทวดาทำให้หวั่นไหวไม่ได้นั้น มันไม่น่าอัศจรรย์ สิ่งที่บัณฑิตทั้งหลายในกาลก่อนกระทำ น่าอัศจรรย์กว่า เพราะเขายังไม่เป็นพระอริยบุคคลเลย พระปัจเจกพุทธเจ้าในครั้งนั้นก็ได้ปรินิพพานแล้ว ท่านมาเพื่อการนี้ เอาบุญมาให้แล้วท่านก็ปรินิพพาน 

พระพุทธองค์ทรงประชุมชาดกว่า เศรษฐีกรุงพาราณสี ผู้ปราบมารยืนอยู่บนช่อดอกปทุม ถวายภัตตาหารแด่พระปัจเจกพุทธเจ้าในครั้งนั้น ได้แก่ เราตถาคต นั่นเอง 

------------------------------

๑๓ พราหมณ์ขโมยสิริ

ตั้งแต่นั้นมา ท่านอนาถบิณฑิกเศรษฐี ก็ได้มียศเหมือนเดิมและมีทรัพย์มากกว่าเดิมอีก ๑๘ โกฏิ

ในครั้งนั้น มีพราหมณ์ชาวเมืองสาวัตถีคนหนึ่ง สามารถดูลักษณะสิริได้ว่า สิริอยู่ที่ตรงไหน แก่ใคร และตรงนั้นจะเป็นที่มานอนแห่งโภคทรัพย์ คือ จะรวย พราหมณ์นั้นก็คิดว่า ท่านอนาถบิณฑิกเศรษฐี มีฐานะการเงินที่ตกต่ำลง แล้วกลับมายิ่งใหญ่ขึ้น มีทรัพย์มากยิ่งขึ้นอีกครั้งหนึ่ง ต้องมีสิริแน่นอน วันนี้เราจะไปขโมยสิริของท่านเศรษฐีมา แล้วก็ทำทีไปเยี่ยมเยือนท่านเศรษฐี ผู้รู้ที่ไม่ค่อยสมบูรณ์ เต็มไปด้วยเล่ห์เหลี่ยมก็จะเป็นอย่างนี้

พราหมณ์จึงไปสู่เรือนของท่านอนาถบิณฑิกเศรษฐี เมื่อไปถึงพราหมณ์นั้นก็ได้รับการต้อนรับอย่างดี จากท่านเศรษฐีผู้มีจิตใจที่งดงาม แต่ท่านก็ไม่ได้รู้หรอกว่า ท่านมีสิริอยู่ตรงไหน คิดว่าตัวท่านมีสิริอยู่แล้ว ท่านอนาถบิณฑิกเศรษฐีก็ถามว่า “ท่านมาหาเรา เพื่อต้องการอะไร” ถามกันตรง ๆ เลยว่า มีวัตถุประสงค์อะไร ต้องการอะไรหรือ 

พราหมณ์ก็ใช้สายตากวาด ดูทุกสิ่งที่ ที่สิริควรจะประดิษฐานอยู่ ดูตามหลักวิชา เห็นสิริประดิษฐานอยู่ที่หงอนไก่ขาวปลอด มีสีดุจสังข์ที่ขัดแล้วใส่อยู่ในกรงทอง เพราะไก่ตัวนี้กระมัง ที่ทำให้ท่านเศรษฐีรวย จึงกล่าวกับท่านเศรษฐีว่า “ท่านเศรษฐีข้าพเจ้า สอนมนต์นักเรียน หรือมานพทั้งหลาย มีนักเรียนตั้ง ๕๐๐ คน จำเป็นจะต้องอาศัยไก่ขันบอกเวลา” เพราะตอนนั้นไม่มีนาฬิกาปลุก บอกเหตุผลอันสวยงามไปแล้ว “ไก่ของข้าพเจ้า มันขันไม่ค่อยจะตรงเวลา เวลาจะนอน มันก็มีอารมณ์ขันขึ้นมา ข้าพเจ้าและมานพ ๕๐๐ คน จึงกำหนดเวลา ไม่ถูกเลย” ช่างมีเหตุผลสวยงาม แต่ประสงค์ร้าย “ท่านเศรษฐี ได้ทราบว่าไก่ของท่านตัวนี้ ขันตรงเวลา ข้าพเจ้ามามีวัตถุประสงค์จะมาขอไก่ตัวนี้ ขอท่านจงได้โปรดยกให้ข้าพเจ้าเถิด”

“ท่านพราหมณ์เชิญเอาไปเถิด ข้าพเจ้าให้ไก่นี้แก่ท่าน” คือ ใจที่มีแต่การให้เพราะว่ายิ่งให้ ยิ่งมีความสุข ความสุขจากการให้จะรู้จักต่อเมื่อได้ให้ แต่ท่านก็ไม่ได้มีความรู้ในการดูสิริจึงยกให้เขาไปเลย 

ในขณะที่ท่านเศรษฐี กล่าวคำว่า ให้ เท่านั้น สิริก็เคลื่อนจากหงอนไก่ไปประดิษฐานอยู่ที่ดวงแก้วมณี ซึ่งวางอยู่บนหัวนอน พราหมณ์เห็นแล้ว เราไม่ได้เอาไก่มากินแต่เราจะเอาสิริที่ไก่ สิริหนีซะแล้วมาอยู่ดวงแก้ว 

“ท่านเศรษฐี เราขอดวงแก้วดวงนั้น ดีจัง เราอยากได้จังเลย ดวงแก้วดวงนี้ เผื่อว่าจะเป็นอุปกรณ์ในการสอนมานพ สอนนักเรียน 

“เอาเลยข้าพเจ้าให้แก้วมณีแก่ท่าน เอาเถอะ” 

พอยกแก้วมณีให้ สิริหนีอีกเคลื่อนจากแก้วมณี ไปประดิษฐานอยู่ที่ไม้เจว็ด ซึ่งวางอยู่บนหัวนอน พราหมณ์ก็ขอไม้เจว็ดกับท่านเศรษฐีอีก เอาไปเลย สิริก็เคลื่อนออกจากไม้เจว็ด ไปประดิษฐานอยู่ที่ศีรษะภรรยาท่านเศรษฐี พราหมณ์ก็คิดว่า จะไปขอภรรยาท่านเศรษฐีก็ไม่กล้า ก็เลยบอกตรง ๆ เลยว่า “ท่านเศรษฐี ที่ข้าพเจ้ามาที่เรือนของท่าน ความจริงด้วยความสุจริตใจเลยว่า จะมาขโมยสิริจากท่าน ข้าพเจ้าได้เห็นสิริของท่าน ประดิษฐานอยู่ที่หงอนไก่ เมื่อท่านให้ไก่นี้แก่ข้าพเจ้า สิริก็เคลื่อนจากไก่ไปที่แก้วมณี เมื่อท่านให้แก้วมณีสิริก็เคลื่อนไปที่ไม้เจว็ด เมื่อท่านให้ไม้เจว็ด สิริก็เคลื่อนไปอยู่ที่ศีรษะของนางบุญญลักษณาเทวี ภรรยาของท่าน ข้าพเจ้าจึงคิดว่าสิ่งนี้เป็นสิ่งที่ใคร ๆ ไม่อาจจะสละได้ จึงไม่สามารถขโมยสิริของท่านไปได้ สิรินี้เป็นของท่าน ก็ขอให้เป็นของท่านต่อไปเถอะ เราหมดสิทธิ์ เพราะสิริต้องได้ด้วยบุญ” แล้วพราหมณ์นั้นก็อำลาท่านอนาถบิณฑิกเศรษฐีกลับไปด้วยจิตใจห่อเหี่ยว

ท่านอนาถบิณฑิกเศรษฐีคิดว่า จะกราบทูลเหตุการณ์เรื่องพราหมณ์จะมาขโมยสิริแล้วก็ไม่สามารถเอาไปได้นี้ให้พระพุทธองค์ทรงทราบ จึงไปยังวัดพระเชตวัน ท่านเศรษฐีได้ถวายบังคมพระบรมศาสดาแล้วนั่ง ณ ที่ควรส่วนข้างหนึ่ง แล้วก็กราบทูลเหตุการณ์ทั้งหมดให้พระพุทธองค์ทรงทราบ 

พระบรมศาสดาทรงสดับเหตุการณ์นั้นแล้วตรัสว่า “ท่านเศรษฐี ไม่ใช่แต่ในบัดนี้ที่สิริของบุคคลอื่นจะหนีไป” ก็แปลว่าไม่มีอะไรใหม่ในโลกนี้ เฉพาะผู้มีบุญ “แม้ในกาลก่อนสิริที่บุคคลผู้มีบุญน้อยทำให้เกิดขึ้นมาแล้ว ก็หนีไปยังแทบเท้าของบุคคลผู้มีบุญมากกว่า ท่านอนาถบิณฑิกเศรษฐีจึงกราบทูลขอให้พระพุทธองค์ทรงแสดงธรรม พระองค์จึงทรงนำอดีตนิทานมาแสดง ดังนี้ 

------------------------------

๑๔ ได้เป็นพระราชาเพราะกินไก่ตัวประเสริฐ

ในกาลครั้งหนึ่ง พระเจ้าพรหมทัตครองราชสมบัติอยู่ ณ กรุงพาราณสี พระโพธิสัตว์เกิดในตระกูลพราหมณ์ในแคว้นกาสี พอเจริญวัย ก็ได้ศึกษาศิลปวิทยาในเมืองตักสิลา เมื่อมารดาบิดาตายจากไป ท่านก็เกิดความสลดสังเวช จึงออกบวชเป็นฤาษีอยู่ในป่าหิมพานต์ สมัยก่อน พอเกิดสลดสังเวช มารดาบิดาตาย ก็จะออกบวชกัน ก็เป็นสิ่งที่น่าคิด ได้เจริญฌานสมาบัติ ฝึกสมาธิจนได้ฌาน ได้อภิญญาสมาบัติ 

วันหนึ่งท่านเดินทางเข้าไปในชนบท เพื่อต้องการที่จะเสพอาหารรสเค็ม รสเปรี้ยว คือ รสอาหารที่แตกต่างจากที่เคยเสพ ได้ไปพักอยู่ในพระราชอุทยานของพระเจ้ากรุงพาราณสี วันรุ่งขึ้นก็ได้เข้าไปภิกขาจารยังเรือนของคนฝึกช้าง คนฝึกช้างเห็นข้อวัตรปฏิบัติของท่าน เห็นอาจารวัตรก็เลื่อมใส จึงถวายอาหารแล้วก็นิมนต์ให้พักในพระราชอุทยาน แล้วก็บำรุงท่านเป็นประจำ 

ในครั้งนั้น มีชายหาฟืนคนหนึ่ง เข้าไปหาฟืนในป่าเพื่อจะนำไปขาย หาฟืนมาได้แล้วจึงขนออกจากป่าเพื่อจะเข้าเมือง แต่มาไม่ทัน ประตูเมืองปิดเสียก่อน เพราะป่านั้นอยู่นอกเมือง จึงต้องไปพักที่ศาลเจ้าแห่งหนึ่ง นอนเอาฟืนหนุนหัวอยู่ 

ที่ศาลเจ้านี้มีไก่หลายตัว ล้วนแต่แข็งแรง ไม่เป็นโรค ชาวบ้านนำมาปล่อยเอาไว้ ไก่ได้อาศัยอยู่บนต้นไม้ต้นหนึ่ง ซึ่งอยู่ไม่ไกลจากชายหาฟืนนอนอยู่ พอตอนใกล้รุ่ง ไก่ตัวบนสุดถ่าย อาหารเก่าลงมาถูกไก่ตัวที่นอนอยู่ข้างล่าง ไก่ตัวล่างถาม “ใคร ที่ถ่ายรดลงมา” 
ไก่ตัวบนสุดตอบว่า “ข้าเอง” 
ไก่ตัวล่างถามว่า “ทำไมจึงถ่าย”
ไก่ตัวบนสุดตอบว่า “ฉัน ไม่ได้ทันพิจารณา”

ถ้าขออภัยเรื่องมันก็จะจบแล้ว แต่ปรากฏว่า ไม่ขออภัย ฉันไม่ทันได้พิจารณาก็เลยถ่ายลงไป ตอบด้วยความสุขุมแล้วก็ถ่ายต่อไปอีก ปัทโธ่ ถ่ายอีกครั้ง ตรงนี้โกรธก็โกรธถ่ายครั้งที่สอง ครั้งแรกยังไม่โกรธ โกรธครั้งที่สอง บอกมันยั้งไม่อยู่ โกรธจริงแล้วคราวนี้ ก็เลยอวดศักดากัน 

ไก่ตัวล่างคุยอวดอานุภาพว่า “ถ้าใครฆ่าเราแล้วนำเนื้อไปย่างกิน ก็จะได้ทรัพย์ถึง ๑,๐๐๐ กหาปณะ”

ไก่ตัวบนชักหงุดหงิด เลยคุยบ้างว่า “เจ้าอย่าคุยโวไปเลย ใครได้กินเนื้อสันของข้าจะได้เป็นพระราชา

เมื่อกี้ได้แค่ ๑,๐๐๐ กหาปณะ อันนี้ได้เป็นพระราชา แล้วแถมคุยต่อไปอีก ต้องกินเนื้อสันจึงจะได้เป็นพระราชา ถ้ากินเนื้อชั้นนอกถ้าเป็นชายจะได้เป็นเสนาบดี แต่ถ้าเป็นหญิงจะได้เป็นอัครมเหสี ส่วนคนที่กินเนื้อติดกระดูก ถ้าเป็นคฤหัสถ์จะได้เป็นตำแหน่งขุนคลัง ถ้าเป็นบรรพชิตจะได้เป็นพระประจำราชตระกูล ไก่คุยกัน เป็นภาษามนุษย์ ปรากฏว่า มนุษย์ที่นอนอยู่ที่ศาลเจ้าตรงนั้น คือ ชายหาฟืน พอฟังก็มีความคิดว่า เราจะจับไก่ฆ่ากิน เขาคิดว่า เมื่อเราได้เป็นพระราชาแล้วทรัพย์ ๑,๐๐๐ กหาปณะก็ไม่จำเป็น จึงค่อย ๆ ปีนขึ้นไปจับไก่ตัวที่นอนอยู่บนกิ่งไม้สูงสุด จากนั้นก็ฆ่าแล้วห่อผ้าไว้ ชายหาฟืนคิดว่า เราจักได้เป็นพระราชาแล้ว เพราะเชื่อไก่เลยเชือดไก่ แล้วก็ถือไก่ที่เชือดแล้ว รีบเดินเข้าไปสู่เมือง มือหนึ่งถือฟืน อีกมือหนึ่งก็ถือไก่ที่ฆ่าแล้ว เวลานั้นประตูเมืองเปิดพอดี 

เมื่อไปถึงเรือนของตนแล้ว จัดการถอนขนไก่ก่อน ล้างน้ำให้สะอาดแล้วใส่หม้อเก็บไว้ วางเอาไว้แล้วไปก่อไฟ นำไก่ไปให้ภรรยา โดยสั่งว่า “เธอจงปรุงเนื้อไก่นี้ให้ดี” ภรรยาจึงจัดแจงเนื้อไก่ แล้วหุงข้าวสวย เมื่อเสร็จแล้วก็นำไปให้สามีบริโภค ชายหาฟืนกล่าวว่า “เธอ เนื้อไก่นี้มีอานุภาพมาก ถ้ากินเนื้อไก่นี้แล้ว ฉันจักได้เป็นพระราชา เธอกินตรงนี้เธอจะได้เป็นอัครมเหสี” 

ชายหาฟืนกล่าวกับภรรยาแล้วก็ยังไม่กินเนื้อไก่ ยังรีรออยู่ ที่จริงมันน่าจะหมดปัญหาไปตั้งแต่ตอนนี้ รีบ ๆ เป็นพระราชาก็หมดเรื่อง แต่ว่ามีลีลา คือ คนที่มีกำลังบุญในระดับหนึ่ง ก็จะมีความคิดได้ในระดับหนึ่ง ถ้ากำลังบุญมากก็คิดไปอีกแบบ กำลังบุญน้อยก็คิดไปอีกแบบ คิดไปตามกำลังบุญ บุญอยู่เบื้องหลังความคิด คำพูดและการกระทำ รวมทั้งผลด้วย คิด พูด ทำ และผลที่ออกมา เห็นไหม สมบัติพระราชา มาอยู่ตรงหน้าแล้วตำแหน่งของพระราชาควรจะเกิดขึ้นแล้วและตำแหน่งของพระมเหสีก็ควรจะเกิดขึ้นแล้ว แต่ว่ายังรีรอ 

ทั้งสองต่างก็คิดตรงกันว่า เราควรจะไปอาบน้ำอาบท่า ทำความสะอาดร่างกายเสียก่อน ก่อนที่จะกินเนื้อไก่ที่มีอานุภาพขนาดนี้ ปรากฏว่า แทนที่จะขัดคอกัน หรือให้ความเห็นแนะนำ แต่ปรากฏว่ามีความเห็นพ้องต้องกันเลย ตามกำลังบุญอีกเหมือนกัน บุญพอ ๆ กัน 

ทั้งสองจึงนำเนื้อไก่และข้าวสวยใส่ถาดปิดฝาอย่างดี ไปสู่ริมฝั่งแม่น้ำคงคา วางเนื้อไก่และข้าวสวยไว้ที่ริมฝั่ง ทั้งสองก็ไปอาบน้ำในแม่น้ำ แล้วก็คุยกันอย่างเบิกบานทีเดียว คุยกันไปคุยกันมาหยอกล้อกันไป เราจะเห็นว่าคนบุญน้อยก็จะมีเหตุไม่ให้ได้กินไก่ ลมมาแล้ว พัดสิ่งนี้เพื่อจะไปให้ผู้ที่มีบุญมากกว่า พัดน้ำเป็นระลอกคลื่นน้อย ๆ กระทั่งเป็นคลื่นใหญ่ ๆ ซัดเอาภาชนะที่ใส่เนื้อไก่และข้าวสวยลอยตามกระแสน้ำไป 

ส่วนสามีภรรยาก็ยังคุยหยอกล้อกันอยู่ ไม่ได้หันมามองเลย แปลกที่ว่าไม่เฉลียวใจมามองเลย มีความมั่นใจว่า ก่อนจะวางถาด และก่อนลงอาบน้ำดูแถวนั้นไม่มีคนเลย เมื่อไม่มีคน ไม่มีใครอย่างนี้แล้วก็สบาย สบายใจเราไปอาบน้ำอาบท่าอย่างสบายใจ เห็นไหมว่า คำว่า ตุริตะ ตุริตัง สีฆะสีฆัง คือ เมื่อบุญเกิดขึ้นมันต้องเร็ว ๆ ไว ๆ เวลาบุญส่งผลก็จะส่งเร็ว ๆ ไว ๆ เหมือนกัน ปุ๊บปั๊บก่อนทันทีทันใดเลย

แสดงว่าคิดนาน คิดช้ามัวแต่คิดดูก่อน ไม่ได้คิดทำก่อน ดูตัวอย่างเห็นไหมลอยไปแล้ว ขณะนั้นคนฝึกช้างกำลังอาบน้ำช้างอยู่ทางตอนใต้ของแม่น้ำ ก็น่าแปลกเหมือนกัน คนฝึกช้างเห็นภาชนะอาหารลอยน้ำมาก็สั่งให้บริวารไปหยิบขึ้นมา บริวารก็ไม่ได้คิดอะไร เมื่อเจ้านายให้ไปหยิบมาก็ไปหยิบ “เจ้าลองเปิดดูสิในนั้นมีอะไร” ให้บริวารเปิดดู “นาย ไม่เห็นมีอะไรข้างใน มีแต่ข้าวสวยกับเนื้อไก่” 

“งั้นปิดภาชนะ เดี๋ยวเราจะไปให้แม่บ้านที่บ้าน”

ที่พระราชอุทยาน พระดาบสกำลังนั่งทำงานที่แท้จริง ตรวจสอดส่องดูด้วยทิพยจักขุ เพราะตอนนั้นยังไม่ได้ธรรมจักษุ ก็ตรวจดูอุปัฏฐาก คือ คนฝึกช้างที่คอยทำนุบำรุงเราตลอด เมื่อไหร่เขาจะได้สมบัติใหญ่ 

พอตรวจดูด้วยญาณของท่านด้วยทิพยจักขุแล้ว เห็นเป็นภาพเรื่องราวที่เกิดขึ้นเห็นด้วยการปิดตาเปิดใจ ปิดแค่เปลือกตา มองผ่านความสว่างภายใน ก็ไปเห็น อ๋อ เรื่องราวมันมาอย่างนี้ มีถาดใส่อาหารลอยมา เป็นข้าวสวยข้างในมีไก่ แล้วอุปัฏฐากของเราให้ลูกน้องไปหยิบเอามาให้ ตอนนี้กำลังมาถึงตรงนี้ กำลังจะนำไปให้ภรรยาละ ท่านตรวจดู พอรู้เรื่องราวว่า ชัดเจนเลยว่า ใช่เลย ท่านออกจากสมาธิ รีบไปที่บ้านของอุปัฏฐากคนฝึกช้างคนนี้ ไปถึงก็ไปนั่งคอยก่อนเลย คนฝึกช้างพอเข้ามาในบ้าน เห็นพระดาบสจึงกล่าวว่า “พระคุณเจ้ามาคอยเมื่อไหร่ กระผมไม่ทราบไม่อย่างนั้นจะมาต้อนรับก่อน จะมาปัดกวาดเช็ดถูให้สะอาดซะก่อน” ก็เลยสั่งภรรยาของตน “นำอาหารอันประกอบด้วยเนื้อไก่และข้าวสุกมาถวายแด่พระดาบส” ยังไม่ได้รู้อานุภาพอะไรเลย แต่ว่าใจเป็นกุศล เอามาถวายพระดาบสก่อน 

เพราะฉะนั้น พระดาบสซึ่งเป็นนักบวชไม่ใช่ผู้ด้อยโอกาส เป็นผู้ได้โอกาส ได้ปฏิบัติธรรม มาเป็นเนื้อนาบุญแล้ว แต่พระดาบสทราบเรื่องด้วยทิพยจักขุ พอเขาเอาอาหารมาถวายแล้ว รับมาก่อน แล้วแยกส่วน เอาเนื้อติดกระดูกไว้ เอาเนื้อสันให้อุปัฏฐากและภรรยา แล้วกล่าวว่า “อาตมาขอรับแต่ข้าวสุก” ท่านรู้ แต่ใจท่านกว้าง หัวใจนักบวช “ส่วนเนื้อไก่จานนี้อาตมาขอแบ่งออกเป็น ๓ ส่วน โดยให้เนื้อสันแก่คนฝึกช้าง ให้เนื้อข้างนอกแก่ภรรยาของคนฝึกช้าง ส่วนอาตมาเองจะฉันเนื้อติดกระดูก 

พอฉันเสร็จ ก่อนพระดาบสจะกลับได้กล่าวว่า “นับจากวันนี้ไป ๓ วัน ท่านจะได้เป็นพระราชา ขอท่านอย่าประมาท” พูดแค่นี้แล้วก็กลับไป 

ในวันที่ ๓ จากวันนั้น พระเจ้าสามันตราชได้ยกทัพมาล้อมกรุงพาราณสี พระเจ้ากรุงพาราณสีจึงให้คนฝึกช้างปลอมตัวเป็นพระราชาแล้วรับสั่งว่า ท่านจงขี่ช้างออกรบ ส่วนพระราชาเองปลอมตัวเป็นทหารปนไปกับกองทัพโดยไม่ให้ใครรู้ พระราชาหมดบุญพอดี ถูกข้าศึกยิงด้วยลูกศร เคยทำกรรมปาณาติบาต ทำให้ลูกศรมีอารมณ์พุ่งมาเลย ตายสถานเดียว คนฝึกช้างซึ่งปลอมเป็นพระราชาอยู่ที่สูงเห็นพระราชาโดนลูกศร รักษาลมหายใจไม่อยู่ สวรรคตแล้ว เราเป็นแต่เพียงคนฝึกช้าง รบก็ไม่ค่อยเป็น กลับเมืองดีกว่า ได้แต่ฝึกช้างจึงสั่งให้บริวารไปขนสมบัติออกมาเป็นจำนวนมาก แจกทหาร ใครต้องการทรัพย์ เราจะให้ แต่ว่าเธอต้องเป็นทหารรับจ้าง กองกำลังรับจ้างจึงได้ออกรบ มีการตกรางวัลรบแล้วสามารถปลงพระชนม์พระเจ้าสามันตราชในเวลาเพียงครู่เดียวเท่านั้น แล้วก็พอดีเป็นกรรมของพระเจ้าสามันตราชด้วย หมดบุญพอดี แล้วก็กรรมในอดีตด้วย พอดีเลย 

หลังจากได้รับชัยชนะในการรบ เหล่าอำมาตย์จึงได้ถวายพระเพลิงพระศพของพระเจ้ากรุงพาราณสี พอถวายเพลิงเสร็จเรียบร้อยแล้วก็หารือกันเลยว่า เราควรจะตั้งใครเป็นพระราชา เหล่าอำมาตย์ตกลงกันว่า ควรยกราชสมบัติให้คนฝึกช้าง เพราะว่า ตอนพระราชายังมีชีวิตอยู่ได้มอบตำแหน่งให้กับคนฝึกช้างแล้ว และท่านก็รบชนะข้าศึกสามารถรักษาบ้านเมืองไว้ได้ คนฝึกช้างจึงได้รับอภิเษกเป็นพระราชาครองราชสมบัติ ภรรยาคนฝึกช้างได้เป็นอัครมเหสี แล้วก็ได้แต่งตั้งพระดาบสนั้นให้เป็นบรรพชิตประจำราชตระกูล 

เมื่อทรงเล่าเรื่องในอดีตจบแล้วพระพุทธองค์ก็ตรัสพระคาถาอย่างนี้ว่า “ผู้ไม่มีบุญจะเป็นผู้มีศิลปะ หรือไม่มีศิลปะก็ตาม ย่อมขวนขวายที่จะรวบรวมทรัพย์เอาไว้ป็นอันมาก แต่ผู้มีบุญเท่านั้นที่จะได้ใช้สอยทรัพย์”

“ส่วนผู้ไม่มีบุญไม่มีโอกาสได้ใช้ทรัพย์นั้นเลย ไม่เพียงแต่เท่านั้น ทรัพย์ทั้งหลายยังเกิดขึ้นแม้ในที่ ที่ไม่ใช่แหล่งเกิด บางทีเกิดในดิน เกิดตั้งแต่ภูเขาไล่เรื่อยไปถึงทะเล ในอากาศ ฝนรัตนชาติตกลงมา ผู้มีบุญย่อมบันดาลให้เกิดสิ่งเหล่านั้นได้” ท่านถึงบอกว่าย่อมเกิดขึ้นในที่ทั้งปวง คือ ทุกหนทุกแห่ง แก่ผู้มีบุญที่ได้กระทำความดีไว้แล้ว “บุญนั้นย่อมส่งผลให้ได้สมบัติ อันน่าใคร่ทั้งปวง ซึ่งเทวดาและมนุษย์ทั้งหลายปรารถนาอย่างไร ย่อมได้ผลอย่างนั้น 

มนุษย์ปรารถนาอย่างไร เทวดาปรารถนาอย่างไร เมื่อมีบุญย่อมได้อย่างที่อยากจะได้ ตามกำลังบุญ เช่น ความเป็นผู้มีผิวพรรณงาม ความเป็นผู้มีเสียงไพเราะ ความเป็นผู้ที่มีทรวดทรงงาม งามมาตั้งแต่เกิดด้วย อานุภาพแห่งบุญ เป็นผู้ที่มีรูปร่างสวย และ ความเป็นอธิบดีได้เป็นใหญ่ด้วยบุญ ไม่ใช่ได้เป็นใหญ่ด้วยการรบราฆ่าฟัน บุญบันดาลให้เกิดขึ้น ได้อย่างเย็น ๆ และจะมีพวกพ้องบริวารก็ด้วยอานุภาพแห่งบุญ ได้เป็นเจ้าผู้ปกครองประเทศราช ความเป็นผู้มีอิสริยยศ มียศใหญ่ จนกระทั่งถึงความเป็นพระเจ้าจักรพรรดิ เป็นพระราชาแห่งเทวดาในเทวโลก อย่างท้าวสักกเทวราช เป็นต้น กระทั่งลงมาเกิดเป็นมนุษย์ได้ความเป็นพระอริยสาวก กระทั่งมาเป็นมหาสาวก อัครสาวก เป็นพระปัจเจกพุทธเจ้า รวมทั้งความเป็นพระสัมมาสัมพุทธเจ้าด้วย ก็ล้วนเกิดขึ้นด้วยบุญทั้งสิ้น ที่กล่าวมาแล้วทั้งหมด เพราะบุญอย่างเดียวทั้งสิ้น เพราะบุญย่อมส่งผลให้เกิดผลสำเร็จอันยิ่งใหญ่ เป็นพลังแห่งความบริสุทธิ์ จะส่งผลยิ่งใหญ่ถึงขนาดนี้ ดังนั้นเราจึงควรทำบุญ สร้างบุญกันไว้

บัณฑิตผู้เป็นนักปราชญ์ทั้งหลายจึงสรรเสริญ ความเป็นผู้ที่ได้กระทำบุญมาดีแล้ว ไม่ยกย่องเรื่องบาปเลย บุญดีอย่างนั้นดีอย่างนี้ สิ่งนี้เป็นสิ่งที่เราจะต้องช่วยกันขยายความรู้นี้กันออกไป เพราะคนไม่เข้าใจเรื่องบุญ เราใช้บุญเก่าหมดไปทุกวัน ใช้ทุกอนุวินาที แต่บุญใหม่นานๆ สร้างสักครั้ง พอจะชวนสร้างทีก็บอกบุญอีกแล้ว ชวนทำบุญอีกแล้ว เขาไม่เข้าใจ เพราะฉะนั้นสิ่งที่กล่าวมา เป็นสิ่งที่เราจะต้องศึกษา ไปทบทวนแล้วก็ขยายความรู้นี้ให้กว้างว่า ทั้งหมดนี้บังเกิดขึ้นด้วยอานุภาพแห่งบุญอย่างเดียว 

ครั้นตรัสพระคาถาแล้ว พระพุทธองค์จึงทรงประชุมชาดกว่า พระราชาในครั้งนั้น ชาตินี้ได้มาเป็นพระอานนท์ ส่วนดาบสประจำตระกูลในครั้งนั้นก็มาเป็น เราตถาคต 

------------------------------

๑๕ กุศโลบายดึงลูกชายให้เข้าวัด

ท่านอนาถบิณฑิกเศรษฐี มีลูกชายคนหนึ่ง ชื่อ กาละ แปลว่า กาลเวลา แต่นายกาละก็เหลือเกินคล้ายลูกเศรษฐีบางคน คือ พ่อศรัทธาในพระพุทธศาสนาแต่ลูกไม่ศรัทธาเลย พ่อไปเข้าเฝ้าพระพุทธเจ้า ลูกไม่อยากเข้าเฝ้า เพราะเดี๋ยวท่านก็จะพูดสังขารไม่เที่ยง อย่างนี้เป็นของปฏิกูล มีความแก่ ความเจ็บ ความตายเป็นธรรมดาไม่อยากฟังหรอก ยังหนุ่มอยู่ 

นายกาละเหมือนวัยรุ่นสมัยนี้ แถมเป็นลูกเศรษฐีด้วย ไม่อยากพบพระพุทธเจ้า ไม่ปรารถนาจะฟังธรรม ไม่ปรารถนาแม้กระทั่งจะไปอุปัฏฐากพระภิกษุสงฆ์ เวลาท่านอนาถบิณฑิกเศรษฐีนิมนต์พระมา ๒,๐๐๐ รูป อาสนะปูไว้ ๒,๐๐๐ ที่ ลูกกาละมาถวายภัตตาหารพระ ก็ไม่เอาอย่างเดียว

แม้ท่านอนาถบิณฑิกเศรษฐีผู้เป็นบิดาจะบอกว่า ลูกทำอย่างนั้นไม่เหมาะ การบังเกิดขึ้นของพระสัมมาสัมพุทธเจ้า กระทั่งพระสงฆ์ที่มา ไม่ใช่ง่ายเลย การเกิดเป็นมนุษย์ก็ไม่ใช่ง่าย การได้ฟังธรรมไม่ใช่ง่าย แต่ลูกก็ไม่เชื่อฟังเลย

ท่านเศรษฐีก็กลัวว่า ถ้าลูกเราเป็นอย่างนี้ เอาแต่สนุกเฮฮา โดยคิดว่าตัวเป็นลูกเศรษฐี เดี๋ยวก็คงจะได้ตกนรกแน่ คิดอยู่เสมอ ท่านไม่อยากให้ลูกท่านตกนรก เพราะฉะนั้น จะให้ลูกของเราไปตกนรกไม่ได้เด็ดขาดทำอย่างไรจะหาแรงจูงใจให้ลูกเข้าวัดได้ ถ้าเข้าเฝ้าพระสัมมาสัมพุทธเจ้าก็จะได้ฟังธรรม ท่านเศรษฐีก็นึกได้ว่า ปกติมนุษย์ที่ยังมีกิเลสอยู่ ไม่มีใครที่ปฏิเสธทรัพย์ ต้องการอยากได้ทรัพย์สมบัติทั้งนั้น เราคงจะต้องใช้ทรัพย์ทำลายความเห็นผิดของลูก คิดอย่างนั้นแล้วก็เรียก “กาละ ลูก เอาอย่างนี้ เดี๋ยวพ่อจะจ้างลูกสัก ๑๐๐ กหาปณะ ให้ลูกไปวัด รักษาอุโบสถศีล ไปแค่นี้แล้วก็กลับมา” 

กาละถามว่า “พ่อจะให้เงินผมจริงหรือ”

“จริงลูก” ท่านเศรษฐียืนยันถึง ๓ ครั้ง ว่า “เอาไปเลย ๑๐๐ กหาปณะ ถ้าลูกไปวัด ตั้งใจสมาทานอุโบสถศีล นายกาละไปวัดเพราะไม่ได้หวังบุญ แต่หวังเงิน ๑๐๐ กหาปณะ คิดในใจว่าเดี๋ยวเราจะไปเข้าเฝ้าแล้วได้ ๑๐๐ กหาปณะ ดีใจเดินอย่างเบิกบานไปวัดพระเชตวัน

เดินไปถึงวัด แล้วก็ไปหาที่รื่นรมย์ หามุมสบายนอน ไม่ได้ไปฟังธรรม ไม่ได้คิดเรื่องบุญ เรื่องศีล พระบอกให้สมาทานอุโบสถศีลก็เอารับ ๆ ไปอย่างนั้นเอง ที่จริงต้องการรับเงินมากกว่าไปแอบนอน ณ มุมใดมุมหนึ่งในวัดพระเชตวัน ถืออุโบสถ พอถึงเช้าก็กลับบ้าน 

พ่อเห็นลูกกลับมาก็บอกให้บริวารไปรับ ไปจัดเตรียมอาหาร มีข้าวต้ม หรือมีอะไรก็เอามาเลี้ยงลูกชาย กลับมาจากถืออุโบสถศีลแล้ว บริวารก็นำอาหารมาให้นายกาละ นายกาละยกมือ ที่ตกลงกันไม่ใช่ตรงนี้ ถ้ายังไม่ได้ ๑๐๐ กหาปณะก็ยังไม่รับประทานอาหาร ได้รับเงินเสร็จแล้วจึงยอมรับประทานอาหาร 

วันรุ่งขึ้นเศรษฐีคิดใหม่ “ลูกกาละ วันนี้เอาไป ๑,๐๐๐ กหาปณะ ขอไปนั่งฟังธรรมอยู่ข้างหน้าพระสัมมาสัมพุทธเจ้า แล้วก็เรียนมาสักข้อหนึ่ง จำให้ได้แล้วกลับมาเล่าให้พ่อฟัง นายกาละก็รีบไปวัดพระเชตวัน ต้องการแค่ ๑,๐๐๐ กหาปณะ ไปถึงก็ไปนั่งหน้าเลยด้วยความเบิกบาน แล้วก็ตั้งใจว่าจะจำธรรมะข้อเดียวพอ ถ้าจำได้แล้วก็กลับเลย 

นายกาละฟังธรรมด้วยความตั้งใจว่า เราจะต้องจดจำหัวข้อธรรมที่พระพุทธองค์ทรงแสดงนี้ให้ได้ พระพุทธเจ้าก็ทรงทำให้นายกาละจำไม่ได้อีก เพื่อจะให้นายกาละเปลี่ยนความคิดว่า มาฟังธรรมเพื่อจะเอา ๑,๐๐๐ กหาปณะ ก็ทำให้นายกาละตั้งใจเพิ่มเข้าไปอีกเราต้องจำให้ได้ ธรรมดาในสมัยนั้น ใครฟังธรรมด้วยความตั้งใจแล้ว ย่อมได้ชื่อว่า เป็นผู้ฟังธรรมด้วยความเคารพธรรมะ คือ ความรู้แจ้งที่เกิดจากการเห็นแจ้งของพระสัมมาสัมพุทธเจ้า ซึ่งเป็นข้อปฏิบัติ หรือสิ่งที่เราจะได้เรียนรู้ว่า มีอะไรบ้างเกี่ยวกับความเป็นจริงของชีวิต แล้วจะปฏิบัติอย่างไร เพื่อจะให้บรรลุวัตถุประสงค์ตรงนั้น ถ้าไม่ตั้งใจฟังชื่อว่า ไม่ได้ทำความเคารพในธรรม ผู้ที่ตั้งใจฟังธรรมโดยความเคารพ ย่อมส่งผลให้บรรลุธรรมเป็นพระโสดาบัน เป็นต้น 

พระพุทธองค์ก็เทศน์ลุ่มลึกไปตามลำดับ แล้วก็สูงขึ้นไปเรื่อย ๆ แสดงธรรมสูงขึ้นไปจากท้องทะเลไล่ไปถึงชายหาด ถึงพื้นราบ ถึงเชิงเขา ถึงยอดดอย เพิ่มขึ้นไปเรื่อย ๆ ก็ฟังเพลิน เพราะว่าอยู่ในหัวข้อเดียวกันไม่จบสักที ฟังเรื่อย ๆ ก็สบายอกสบายใจ เลยได้บรรลุเป็นพระโสดาบัน ตอนนี้นายกาละเป็นพระโสดาบันแล้ว 

พอวันรุ่งขึ้น นายกาละได้กลับมาที่บ้านของตนพร้อมด้วยพระบรมศาสดา และเหล่าสาวก ท่านอนาถบิณฑิกเศรษฐีเห็นบุตรชายของตนก็รู้สึกชอบใจในอาการของบุตรมาก และคิดว่าวันนี้ลูกของเรามีหน้าตาผ่องใสเป็นพิเศษ ส่วนนายกาละกลับมีความคิดว่า ขออย่าให้บิดาของเรามอบเงินให้เราต่อหน้าพระบรมศาสดาเลย เพราะว่าเราอายจังเลย ที่รับจ้างไปฟังธรรม และขอให้ท่านปกปิดเรื่องที่เราไปฟังธรรม และรักษาอุโบสถเพราะต้องการเงินด้วยเถิด 

พระสัมมาสัมพุทธเจ้าทรงทราบอยู่แล้วว่า นายกาละไปฟังธรรมเพราะถูกบิดาจ้างไป ส่วนท่านอนาถบิณฑิกเศรษฐีได้สั่งบริวารจัดเตรียมข้าวต้มเพื่อเหล่าพระภิกษุสงฆ์ แล้วท่านก็ได้ถวายภัตตาหารแด่พระสัมมาสัมพุทธเจ้าพร้อมด้วยเหล่าพระสาวก จากนั้นท่านเศรษฐีจึงสั่งบริวารจัดเตรียมอาหารให้แก่บุตรของตน 

นายกาละก็รับประทานอาหารอย่างสงบเสงี่ยมซึ่งแตกต่างจากวันก่อน ต้องรับเงินก่อนถึงจะรับประทานอาหาร เมื่อพระพุทธองค์และเหล่าพระสาวกฉันภัตตาหารเสร็จแล้ว ท่านอนาถบิณฑิกเศรษฐีจึงสั่งให้บริวารนำเงิน ๑,๐๐๐ กหาปณะ มาวางไว้ต่อหน้านายกาละ แล้วก็กล่าวว่า “ลูก ลูกกาละ นี่คือ เงิน ๑,๐๐๐ กหาปณะตามที่พ่อได้สัญญาเอาไว้ 

นายกาละเห็นบิดาให้ทรัพย์ต่อหน้าพระพุทธเจ้า ก็อาย จึงกล่าวว่า “ผมไม่ต้องการเงินหรอก” 
“รับไปเถอะลูกก็เราตกลงกันอย่างนั้น”
“โปรดได้วางเอาไว้ตรงนั้นก่อน แล้วโปรดอย่าพูดต่อด้วย พ่อสุดที่รัก”

แต่ท่านอนาถบิณฑิกเศรษฐีกลับกราบทูลพระพุทธองค์ว่า “ข้าแต่พระองค์ผู้เจริญ เปล่งด้วยเสียงสดใส “วันนี้ข้าพระองค์รู้สึกภูมิใจในตัวลูกชายมาก เพราะเขามีท่าทางดูดีเป็นพิเศษกว่าทุกวัน”

พระบรมศาสดาทราบอยู่แล้ว แต่ก็ทรงถามเพื่อจะปรารถเหตุให้ได้แสดงธรรม “อะไรหรือท่านเศรษฐี เรื่องอะไรหรือ” เลยเน้นหนักเข้าไปอีก 

ในวันก่อนข้าพระองค์ได้บอกบุตรชายว่า “ถ้าเจ้าสมาทานอุโบสถศีลแล้วไปวัด จะให้เงิน ๑๐๐ กหาปณะ” อยากมุดแผ่นดินหนีจัง “พอวันรุ่งขึ้นเขากลับมายังไม่ได้รับเงินก็ไม่ยอมรับประทานอาหาร” แจงรายละเอียดอีก ตายทำไงดี “แต่มาวันนี้ข้าพระองค์ให้เงินแก่บุตร แต่เขากลับไม่ต้องการ” 

“ใช่แล้วท่านเศรษฐี บัดนี้บุตรชายของท่านได้บรรลุโสดาปัตติผล ซึ่งประเสริฐกว่าสมบัติของพระเจ้าจักพรรดิ ประเสริฐกว่าสมบัติใด ๆ ในเทวโลก ตลอดจนถึงพรหมโลก” เรียกว่าในภพทั้ง ๓ สมบัติใด ๆ ทั้งหมดไม่ประเสริฐเท่ากับการบรรลุธรรม เพราะบุคคลที่บรรลุโสดาปัตติผลย่อมเป็นผู้ที่ปิดประตูอบายภูมิได้ แล้วจะเกิดอีกไม่เกิน ๗ ชาติเป็นผู้มีคติแน่นอนคือหลุดพ้นจากวัฏฏะ ส่วนความเป็นพระเจ้าจักรพรรดิได้ปกครองทวีปทั้ง ๔ ที่อยู่รอบเขาพระสุเมรุนั่น เมื่อสวรรคตแล้วย่อมไปสู่สุคติ เสวยทิพยสมบัติ แวดล้อมด้วยเหล่านางอัปสร พร้อมบำรุงบำเรอด้วยเบจญกามคุณ แต่ก็ยังวน ๆ เวียน ๆ อยู่ในวัฏสงสาร ถ้าหากพระเจ้าจักรพรรดิไม่ประกอบด้วยธรรม ๔ ประการแล้ว ย่อมไม่พ้นจากนรก คือ ถ้าทำชั่วก็ยังต้องไปอบาย ย่อมไปเกิดในภูมิแห่งสัตว์เดรัจฉาน เปรต อสุรกาย อบาย ทุคติ วินิบาต พระเจ้าจักรพรรดิถ้าทำชั่วแล้วก็ต้องไปเกิดในอบายภูมิ ๔ 

ส่วนพระอริยสาวก แม้จะนุ่งห่มผ้าบังสกุลจีวร ยังชีพด้วยการบิณฑบาตด้วยลำแข้งของตน นุ่งห่มด้วยผ้าที่เขาทิ้งแล้ว เอามาซัก เอามาเย็บ เอามาย้อม เอามาอธิษฐานจิต แล้วก็ยังชีพอยู่ด้วยการบิณฑบาตด้วยลำแข้งของตน แต่ท่านประกอบด้วยธรรม ๔ ประการ คือ 
๑. มีความเลื่อมใสในพระพุทธเจ้า โดยระลึกถึงพระพุทธคุณ 
๒. มีความเลื่อมใสในพระธรรม โดยระลึกถึงพระธรรมคุณ 
๓. มีความเลื่อมใสในพระสงฆ์ โดยระลึกถึงพระสังฆคุณ 
๔. มีศีลที่ไม่ขาด ไม่ทะลุ ไม่ด่าง ไม่พร้อย 

อริยสาวกนั้นจึงเป็นผู้รอดพ้นจากนรก ไม่ไปเกิดในสัตว์เดรัจฉานหรือภูมิแห่งเปรต ไม่ไปเกิดในภูมิแห่งอสุรกาย ทุคติ วินิบาต 

พระพุทธเจ้าท่านพูดเรื่องนรกสวรรค์ตลอด จะกล่าวตู่ว่า นรก สวรรค์ไม่มี ไม่ถูกต้อง เพราะฉะนั้น พุทธบริษัท ๔ จะต้องมีความเชื่อเกี่ยวกับเรื่องเหล่านี้ เมื่อเรายังไม่เห็นก็ต้องเชื่อพระปัญญาตรัสรู้ของพระสัมมาสัมพุทธเจ้าไปก่อน และหลังจากนั้นเราไปพิสูจน์กัน พิสูจน์ด้วยพุทธวิธี 

ดังนั้นบุตรชายของท่านผู้เป็นอริยสาวก ประกอบด้วยธรรม ๔ ประการ จึงประเสริฐกว่าราชสมบัติของพระเจ้าจักรพรรดิด้วยประการทั้งปวง คือ พระองค์กำลังจะตรัสบอกกับท่านอนาถบิณฑิกเศรษฐีว่า ที่บุตรชายไม่รับเงิน ๑,๐๐๐ กหาปณะ เพราะว่าบัดนี้เธอได้เป็นพระอริยบุคคล เป็นพระโสดาบันแล้ว 

ในการจบพระธรรมเทศนา ชนเป็นอันมากบรรลุพระอริยผลทั้งหลาย มีโสดาปัตติผลเป็นต้น 

------------------------------

๑๖ นางจูฬสุภัททา 

ท่านอนาถบิณฑิกเศรษฐี มีสหายคนหนึ่งซึ่งเป็นเศรษฐีชื่อว่า อุคคะ อยู่ในเมืองอุคคนคร แสดงว่าต้องเป็นเศรษฐีใหญ่มาก เพราะว่าชื่อเมืองชื่อเดียวกัน ในวัยหนุ่มทั้งสองได้เรียนศิลปะอยู่ในสำนักอาจารย์เดียวกัน ทั้งคู่ต่างก็ทำสัญญากันว่า เมื่อต่างคนต่างเติบโตมีครอบครัวมีบุตรธิดาแล้ว ถ้าฝ่ายใดขอลูกสาวของอีกฝ่ายให้แต่งงานกับลูกชายของตน ฝ่ายที่ถูกขอลูกสาวจะต้องยกให้ฝ่ายสู่ขอ หมายความว่า ถ้าเธอมีลูกสาวฉันมีลูกชาย แล้วถ้าขอลูกสาวมาต้องยกให้ 

ต่อมาทั้งสองเจริญวัยขึ้น ท่านอุคคะก็ได้มาเป็นเศรษฐีของเมืองอุคคนคร ส่วนท่านอนาถบิณฑิกเศรษฐีได้มาเป็นเศรษฐีอยู่ที่เมืองสาวัตถี วันหนึ่งอุคคเศรษฐีได้นำสินค้าบรรทุกเกวียน ๕๐๐ เล่ม เดินทางมาค้าขายยังเมืองสาวัตถี ก็ได้มาพักที่บ้านของท่านอนาถบิณฑิกเศรษฐีเพราะเป็นเพื่อนรักกัน ท่านอนาถบิณฑิกเศรษฐีจึงเรียกนางจูฬสุภัททา “ลูกสาวคนที่สองของตนมา บอกตรง ๆ เลยว่า ฉันมีลูกสาว ให้มาต้อนรับ แล้วสั่ง “ลูก ลูกช่วยดูต้อนรับอุคคเศรษฐีเพื่อนของพ่อด้วย” 

ในขณะนั้นนางสาวจูฬสุภัททา ทำหน้าที่ดูแลการถวายทานแด่ภิกษุสงฆ์ ๒,๐๐๐ รูปต่อวัน อย่าลืมว่าท่านอนาถบิณฑิกเศรษฐีเลี้ยงพระวันละ ๒,๐๐๐ รูป ก็ได้ลูกสาวคนที่สอง ชื่อจูฬสุภัททาคอยดูแลถวายพระ และเมื่อนางได้ฟังธรรมก็ได้บรรลุธรรมเป็นพระโสดาบัน พ่อก็เป็นพระโสดาบัน พี่กาละก็เป็นพระโสดาบัน น้องจูฬสุภัททาก็เป็นพระโสดาบัน เมื่อนางสาวจูฬสุภัททา ได้รับมอบหมายแล้วได้จัดเตรียมทุกอย่างด้วยมือของตนเอง เช่น จัดเตรียมอาหาร เครื่องประดับ ของหอม เครื่องลูบไล้ เป็นต้น คือเตรียมทุกอย่างพร้อมหมดเลย 

ระหว่างที่ท่านอุคคเศรษฐีรับประทานอาหาร เธอก็ไปเตรียมน้ำอาบไว้ แล้วจัดเตรียมทุกสิ่งทุกอย่างอย่างเรียบร้อย อุคคเศรษฐีก็ได้เฝ้าสังเกตจูฬสุภัททาเห็นกิริยามารยาทก็รู้สึกพอใจ เราจะต้องขอจูฬสุภัททาลูกสาวท่านอนาถบิณฑิกเศรษฐีไปให้ลูกชายของเรา ก็เลยเข้ามาเลียบ ๆ เคียง ๆ คุยกับท่านอนาถบิณฑิกเศรษฐีว่า เราเคยเรียนอยู่ด้วยกันกับพระอาจารย์ทิศาปาโมกข์ เราเป็นเพื่อนเล่นกัน ท่านอนาถบิณฑิกเศรษฐีก็รู้ จำได้หรือเปล่าว่า ตอนที่หนุ่ม ๆ ด้วยกัน ได้เคยให้คำมั่นสัญญาอะไรไว้ ถ้าใครมีลูกสาว ฝ่ายลูกชายไปขอฝ่ายที่มีลูกสาวก็ต้องยกให้ ถ้าอย่างนั้นเราขอเลย คือไม่ต้องเสียเวลารักแล้ว รอไม่ได้แล้ว ขอว่า ยกจูฬสุภัททาให้ไปแต่งงานกับลูกชายของเราเถอะ 

ทีนี้ท่านอนาถบิณฑิกเศรษฐีรู้ว่า อุคคเศรษฐียังเป็นมิจฉาทิฐิอยู่ คือ ยังมีความเห็นผิดอยู่ ยังไม่เข้าใจเรื่องกฎแห่งกรรม ในข้อแรกของสัมมาทิฐิ ยังไม่ผ่านสักข้อเลย โลกนี้ โลกหน้า นรก สวรรค์ ผลแห่งทาน มารดาบิดามีคุณ เหล่านั้น เป็นต้น ก็กลัวว่า ลูกสาวจะลำบากในกาลภายหน้า แต่ก็จะต้องรักษาไมตรีของอุคคเศรษฐีไว้ ก็เลยบอกว่า “สหาย สำหรับเราไม่มีความขัดข้องหรอก” ก็เลยหาทางออกว่า “แต่ว่าบุตรธิดาของเราทุกคน เราได้ถวายพระสัมมาสัมพุทธเจ้าแล้ว เราจึงไม่อาจสามารถจะตัดสินใจตามลำพังได้ ยกให้เป็นลูกพระพุทธองค์แล้วต้องไปถามพระองค์ก่อน” คือ หากุศโลบายเพื่อจะนำอุคคเศรษฐีไปเฝ้าเข้า เผื่อว่า ถ้าหากว่ามีบุญก็จะได้บรรลุธรรม พอบรรลุธรรมแล้วก็เป็นสัมมาทิฐิ ลูกสาวของตัวก็จะได้ไม่ลำบาก 

“เราจะไปกราบทูลประทานขออนุมัติจากพระพุทธองค์ก่อน หากพระองค์ไม่ขัดข้องเราก็ยินดีเพื่อน” วันรุ่งขึ้นท่านเศรษฐีก็ไปกราบทูลข้อความทั้งหมดแด่พระสัมมาสัมพุทธเจ้า พระองค์นั่งฟังไปก็ระลึกชาติไป ตรวจดูด้วยสัพพัญญุตญาณเห็นว่า อุคคเศรษฐีมีบุญที่จะบรรลุธรรม จึงทรงอนุญาตให้นางจูฬสุภัททาแต่งงานกับลูกชายอุคคเศรษฐี 

ท่านเศรษฐีกลับมาแจ้งให้นางบุญญลักขณาได้ทราบ เพื่อปรึกษาหารือเรื่องการจัดงานแต่งงานของลูกสาวของตน จากนั้นท่านเศรษฐีจึงไปบอกท่านอุคคเศรษฐีว่า ตกลงเรายกลูกสาวให้ พร้อมกับกำหนดวันแต่งงาน 

ก่อนจะส่งตัวนางสาวจูฬสุภัททา ท่านอนาถบิณฑิกเศรษฐีก็ให้โอวาท ๑๐ ประการแก่นาง 
๑. ไม่ควรนำไฟภายในออกภายนอก หมายถึงเห็นความผิดของมารดาบิดาของสามีและสามีแล้วอย่าไปพูดให้คนอื่นฟัง
๒. ไม่ควรนำไฟภายนอกเข้าไปภายใน หมายถึง ถ้าใครได้มาพูดเรื่องร้อนอกร้อนใจ จงอย่าได้นำเอาความนั้นมาพูดในบ้าน
๓. ให้แก่บุคคลที่ควรให้ หมายถึง ควรให้กับคนที่ได้ยืมของไป แล้วก็นำมาส่งคืน 
๔. ไม่ให้แก่บุคคลที่ไม่ควรให้ หมายถึง ไม่ให้แก่ผู้ที่ยืมของไปแล้ว ไม่นำมาส่งคืน 
๕. ให้แก่บุคคลที่ให้หรือไม่ให้ หมายถึง เมื่อญาติมิตรผู้ยากจนมาขอความช่วยเหลือแล้ว เขาเหล่านั้นจะใช้คืนหรือไม่ก็ตาม ก็ควรให้แก่ญาติมิตรเป็นการสงเคราะห์ญาติ 
๖. ควรนั่งให้เป็นสุข หมายถึง เมื่อนั่งในที่ใดก็ตาม เห็นมารดาบิดาของสามีและสามีแล้ว จะไปเดินลุกหนีอย่างนั้น ไม่ควร ควรจะลุกรับ ไม่ใช่ลุกหนี 
๗. ควรบริโภคให้เป็นสุข หมายถึง ไม่ควรรับประทานอาหารก่อนมารดาบิดาของสามี และสามี จงดูแลทุกคนให้ได้รับประทานก่อนแล้วตนเองจึงค่อยรับประทานทีหลัง 
๘. ควรนอนให้เป็นสุข หมายถึง ไม่ควรนอนก่อนมารดาบิดาของสามี และสามี ควรดูแลความเรียบร้อยต่าง ๆ แล้วจึงเข้านอนทีหลังสุด 
๙. ควรบูชาไฟ หมายถึง ให้คิดว่ามารดาบิดาของสามีและสามี เปรียบเสมือนกองไฟ ซึ่งมีทั้งคุณและโทษ ต้องคอยดูแลให้ดี 
๑๐. ควรนอบน้อมต่อเทวดาภายใน หมายถึง ให้คิดว่ามารดาบิดาของสามี และสามี เปรียบเสมือนเทวดา ต้องให้ความเคารพ คือ ท่านเหล่านี้มีความสำคัญมากต้องให้เกียรติยกย่อง

ท่านอนาถบิณฑิกเศรษฐีได้คัดเลือกทนาย ๘ ท่าน คือ ท่านคิดแล้วว่า การไปครองเรือน โดยอีกฝ่ายหนึ่งเป็นมิจฉาทิฐิ จะต้องมีปัญหาเกิดขึ้นสักวันหนึ่ง เพราะฉะนั้นเราเตรียมทนายไปก่อน แล้วก็สั่งว่า หากมีเรื่องเสียหายเกิดขึ้นในสถานที่ ๆ ลูกสาวของเราไปอยู่ก็ขอให้พวกท่าน เป็นผู้ชำระคดีความด้วย 

ในวันที่ท่านอนาถบิณฑิกเศรษฐีจะส่งลูกสาวไป ท่านก็ได้ไปถวายมหาทานแด่พระพุทธเจ้าพร้อมด้วยเหล่าพระสาวก คือชวนกันไปเลย ไปถวายภัตตาหาร เมื่อถวายมหาทานเสร็จเรียบร้อยแล้ว จึงจัดพิธีส่งตัวลูกสาวไปสู่เมืองอุคคนครอย่างยิ่งใหญ่

ตอนนี้ก็ได้เอานางสาวจูฬสุภัททามาตบแต่งอย่างดี เพื่อยกย่องเชิดชูนางจูฬสุภัททาให้ประจักษ์แก่สายตาชาวนครสาวัตถี ที่มาชื่นชมอยู่สองข้างทางเป็นจำนวนมาก 

เมื่อเดินทางไปถึงเมืองอุคคนคร บรรดาญาติมิตรอุคคเศรษฐีพร้อมด้วยมหาชนก็ได้ให้การต้อนรับอย่างสมเกียรติ นางจูฬสุภัททาได้ลุกขึ้นยืนในรถ เพื่อให้ชาวเมืองได้เห็นสมบัติของตนเอง เศรษฐีสมัยก่อนเขาทำกันอย่างนี้ ชาวอุคคนครนำเครื่องบรรณาการมาให้ นางก็ได้แบ่งปันของเหล่านั้นให้ชาวอุคคนครเช่นกัน ดังนั้นชาวเมืองอุคคนครจึงรักนางเสมือนกับญาติ 

ท่านอุคคเศรษฐีผู้เป็นพ่อของสามีเป็นมิจฉาทิฐิ มีความเห็นผิด ไม่รู้ว่าบุคคลใดจึงจะควรบูชา ได้จัดงานในเรือนของตนอย่างยิ่งใหญ่ แล้วก็ได้เชิญนักบวชชีเปลือยมา ท่านเศรษฐีจึงให้คนรับใช้ไปตามนางจูฬสุภัททามาไหว้นักบวชชีเปลือยตอนนี้ 

เมื่อนางจูฬสุภัททารู้ว่า ท่านอุคคเศรษฐีให้คนมาตามไปไหว้นักบวชเปลือย นางจึงปฏิเสธ เพราะเกิดความละอาย อุคคเศรษฐีพอได้ทราบดังนั้น จึงได้ส่งคนรับใช้ไปตามนางอีกหลายครั้ง แต่นางจูฬสุภัททาก็ปฏิเสธที่จะมาทุกครั้ง จนกระทั่งท่านอุคคเศรษฐีรู้ว่า นางไม่ยอมมาก็โกรธ จึงสั่งบริวารว่า “เจ้าจงไปฉุดตัวนางจูฬสุภัททามาเดี๋ยวนี้” ลืมไปเลยว่าเพิ่งไปขอลูกสาวมาจากเพื่อน แต่บรรดาทาสและบริวารทุกคนมีความรักและเคารพต่อนางจูฬสุภัททามาก ไม่มีใครกล้าไปแตะต้องตัวนาง เพียงแต่ไปบอกให้นางทราบ แล้วเชิญไปหาท่านอุคคเศรษฐี 

นางจูฬสุภัททาคิดว่า พ่อผัว ไม่อาจให้อภัยแก่เราได้ ท่านโกรธเราเพราะเหตุที่ไม่สมควรเลย หน้าตาเธอยังเบิกบานเพราะเธอไม่ได้โกรธตอบ จึงให้บริวารไปเชิญทนายทั้ง ๘ ท่านไปด้วยกัน แล้วก็เล่าเรื่องราวที่เกิดขึ้น ให้ทนายทั้ง ๘ ทราบต่อหน้าอุคคเศรษฐี ทนายทั้ง ๘ ท่านพอทราบเรื่องราวทั้งหมดก็มีวินิจฉัยว่า นางจูฬสุภัททาไม่มีความผิด แล้วก็ชี้แจงให้ท่านอุคคเศรษฐียินยอม 

แต่อุคคเศรษฐียังค้างคาใจ จึงไปปรึกษาหารือกับภรรยาว่า “เธอดูลูกสะใภ้ของเราสิ ไม่ยอมไหว้สมณะที่พวกเรานับถือ แล้วยังบอกว่าท่านเหล่านี้ไม่มีความละอาย ไม่นับถือและยังบอกอย่างนี้อีก” 

ภรรยาของอุคคเศรษฐีคิดว่า แล้วสมณะที่ลูกสะใภ้ของเรานับถือนั้นเป็นอย่างไร ทำไมนางถึงได้ให้ความเคารพกราบไหว้นับถือเป็นนักหนา เราควรจะไปถามนางให้รู้เรื่องดีกว่าว่า สมณะที่ลูกสะใภ้นับถือ มีลักษณะเป็นอย่างไร เพราะเราก็ไม่เคยรู้เลย การสื่อสารสมัยก่อนยังไม่ค่อยจะดี จึงให้บริวารไปตามนางจูฬสุภัททามา แล้วก็ถามนางอย่างดีเลย “ลูก สมณะที่ลูกนับถือเป็นอย่างไร ทำไมถึงได้สรรเสริญนักหนา ท่านมีศีล มีอาจาระอย่างไร ช่วยบอกให้แม่ทราบหน่อยเถอะ”

นางจูฬสุภัททาก็เบิกบานขึ้นมาทันทีเลย มีความปลื้มเพราะตัวเองก็เป็นพระโสดาบัน จึงประกาศคุณของพระพุทธเจ้าและเหล่าพระสาวกให้มารดาของสามีได้ทราบ โดยในที่นี้ ขอนำมากล่าวโดยย่อ ๆ กล่าวว่า “คุณแม่คะ สมณะทั้งหลายที่ลูกนับถือ เป็นผู้มีอินทรีย์สงบ มีใจสงบ คือ หยุดนิ่งดีแล้ว ท่านเหล่านั้นไม่ว่าจะยืน เดิน นั่ง นอน ก็มีความเรียบร้อย สงบ เป็นผู้มีกายกรรมสุจริต วจีกรรมสุจริต มโนกรรมสุจริต คือ มีความคิดที่บริสุทธิ์ คำพูดก็พูดออกมาจากใจที่บริสุทธิ์ และมีการกระทำที่บริสุทธิ์ เว้นจากบาปอกุศลทั้งหลาย แล้วท่านยังเป็นผู้ไม่มีมลทิน แจ่มใสดุจสังข์และมุก” คือ สมัยนั้นมุกกับสังข์ คนในยุคนั้นเขาเห็นง่าย สังข์ที่ขัดอย่างดีแล้ว สะอาดหมดจดทั้งภายนอกภายใน “เต็มเปี่ยมไปด้วยธรรมอันบริสุทธิ์ ภายนอกก็เป็นพระแท้ ภายในก็มีพระแท้ มีพระในตัว เป็นพระทั้งนอกทั้งใน สองชั้นทีเดียว 

“ธรรมดาบุคคลทั้งหลาย ย่อมหวั่นไหวต่อความมีลาภและความเสื่อมลาภ คือ มีลาภก็ดีใจ พอเสื่อมลาภก็เสียใจ แต่สมณะที่ลูกนับถือ แม้จะได้ลาภ หรือเสื่อมลาภก็ตาม ท่านก็วางใจเป็นกลาง ๆ เฉย ไม่ได้รู้สึกอะไร” 

“ธรรมดาบุคคลทั้งหลาย ย่อมหวั่นไหวต่อความมียศและความเสื่อมยศ แต่สมณะของลูก แม้จะมียศหรือเสื่อมยศท่านก็วางใจเป็นกลาง ๆ คือ มียศก็เฉย เสื่อมยศก็เฉย ๆ ไม่แสวงหายศด้วย และไม่แย่งเรื่องยศด้วย” 

“ธรรมดาบุคคลทั้งหลาย ย่อมหวั่นไหวต่อการสรรเสริญ” คือ ใครสรรเสริญ แก้ม หน้าแทบแตก แล้วการนินทา คือ หน้าเหี่ยวลงมา เหมือนน้ำเต้าที่ถูกแดดเผาน้ำระเหยไปเลยฝ่อ ผิวไม่เต่งตึงอย่างนั้น “แต่สมณะของลูก แม้จะถูกนินทาหรือสรรเสริญก็ตาม ท่านก็เฉย ๆ วางใจเป็นกลาง ๆ” 

“ธรรมดาบุคคลทั้งหลาย คือทั้งโลกนี้ ย่อมยินดีเมื่อได้รับความสุข และไม่ยินดีเมื่อได้รับความทุกข์ แต่สมณะของลูก แม้ท่านจะมีสุขหรือทุกข์ก็ตาม ท่านก็เฉย ๆ กล่าวคือ โลกธรรม ๘ ประการ เป็นธรรมประจำโลกนี้ มีลาภเสื่อมลาภ มียศเสื่อมยศ มีคนสรรเสริญมีคนนินทา มีสุขมีทุกข์ ท่านเฉย ๆ เพราะท่านไม่กระเทือน”

เมื่อนางจูฬสุภัททากล่าวสรรเสริญคุณของพระพุทธองค์และเหล่าพระอริยสาวกจบแล้ว มารดาของสามีจึงถามกลับว่า “ลูก ที่ลูกพูดมาป็นความจริงอย่างนั้นหรือ คือถาม ไม่ใช่กระทบกระเทียบแดกดัน เพิ่งเคยได้ยิน 

“เป็นจริงทุกประการค่ะคุณแม่”

“ถ้าเป็นเช่นนั้น ลูก แม่อยากเห็นแล้วแหละ ช่วยนิมนต์สมณะที่ลูกว่า มาให้แม่ดูหน่อยได้ไหมจ๊ะ ลูกจะนิมนต์มาได้เมื่อไหร่ล่ะ แม่อยากเห็นเร็ว ๆ ลูกพอจะบอกแม่ได้ไหม 

“พรุ่งนี้เลยจ๊ะแม่”

“พรุ่งนี้เลย มันจะเป็นไปได้อย่างไร ก็พระสมณะของลูก อยู่ไกลถึงเมืองสาวัตถี ลูกรู้ไหมเมืองอุคคนคร อยู่ห่างจากเมืองสาวัตถี ๑๒๐ โยชน์ ซึ่งจะต้องใช้เวลาในการเดินทางทั้งสิ้น ๒ เดือน ลูกมันเป็นไปได้อย่างไรจ๊ะที่จะนิมนต์มาพรุ่งนี้” มันตั้ง ๑,๙๒๐ กิโลเมตร ใช้เวลาเดินทางสองเดือน อย่าลืมสมัยก่อนขี่เกวียน 

“ลูกทราบดีจ้ะแม่ แต่ลูกมั่นใจว่า พระพุทธองค์พร้อมเหล่าพระสาวก จะมาถึงเรือนของเราในวันพรุ่งนี้แน่ ๆ” แสดงว่าไม่ได้มีความคลางแคลงในพุทธานุภาพ ธรรมานุภาพ และ สังฆานุภาพเลย เพราะนางมีพระรัตนตรัยเป็นสรณะ 

“ถ้าลูกมั่นใจเช่นนั้นนิมนต์มาเลย แม่อยากเห็น” 

“แม่คะ ถ้าเช่นนั้นลูกขอกราบถวายภัตตาหารแด่พระสัมมาสัมพุทธเจ้าพร้อมด้วยเหล่าพระสาวกทั้ง ๕๐๐ รูป ในวันพรุ่งนี้ด้วยได้ไหมคะ” 

“เชิญเถิดลูก ลูกจัดภัตตาหารประณีตให้บริบูรณ์เลย” นางจูฬสุภัททาจึงได้ไปตระเตรียมมหาทานเพื่อถวายแด่พระสัมมาสัมพุทธเจ้า พร้อมด้วยเหล่าพระสาวกในวันรุ่งขึ้นทันที 

วิธีกราบนิมนต์พระสัมมาสัมพุทธเจ้าซึ่งเป็นเรื่องที่จารึกบันทึกไว้ ๒,๐๐๐ กว่าปีทีเดียว นางจึงขึ้นไปบนประสาทชั้นบนสุดพร้อมด้วยเครื่องสักการะ มีของหอม เครื่องอบ ดอกไม้ เทียนธูป มีใจเบิกบานแช่มชื่นทีเดียว แล้วนางก็หันหน้าไปทางทิศที่มีพระสัมมาสัมพุทธเจ้าประทับอยู่ที่วัดพระเชตวัน พร้อมกับก้มลงกราบด้วยเบญจางคประดิษฐ์ ๓ ครั้ง 

แล้วก็สวดสรรเสริญคุณพระรัตนตรัย ระลึกนึกถึงคุณของพระรัตนตรัย ทำการบูชาด้วยของหอม เครื่องอบ ดอกไม้ และธูป แต่ถ้าเราไม่มีเราก็พนมมือต่างเทียนธูป ดอกไม้ ไว้ระหว่างอกของเรา เคารพด้วยดวงใจ แล้วก็ก้มกราบด้วยเศียรเกล้า ทั้งเนื้อทั้งตัวมอบถวายแด่พระรัตนตรัย 

นางจูฬสุภัททากล่าวจบก็ตั้งจิตอธิษฐานและนิมนต์ว่า ข้าแต่พระองค์ผู้เจริญหม่อมฉันขอนิมนต์พระสัมมาสัมพุทธเจ้าพร้อมด้วยเหล่าพระสาวกมาฉันภัตตาหารในวันพรุ่งนี้ ขอพระพุทธองค์ทรงรับทราบด้วยเทอญ 

จากนั้นนางก็ใช้มือหยิบดอกมะลิขึ้นมา ด้วยจิตที่เป็นกุศล อานุภาพแห่งนางที่เป็นพระโสดาบัน ความเลื่อมใสในพระสัมมาสัมพุทธเจ้า และพุทธานุภาพจึงทำให้เกิดสิ่งอัศจรรย์ขึ้น ดอกมะลิเลื่อนลอยไปในอากาศจำนวนทั้งสิ้น ๘ กำ ไม่ใช่ซัด ดอกมะลิลอยไปที่วัดพระเชตวัน ไปหาพระสัมมาสัมพุทธเจ้า ไปประดิษฐานเป็นเพดานดอกไม้อยู่เบื้องบน ในขณะที่พระพุทธองค์ทรงแสดงธรรมให้แก่ท่านอนาถบิณฑิกเศรษฐีกับบริวารฟัง

เมื่อพระพุทธองค์ทรงแสดงธรรมจบ ท่านอนาถบิณฑิกเศรษฐีกราบนิมนต์พระพุทธองค์เพื่อถวายภัตตาหารในวันรุ่งขึ้น พระสัมมาสัมพุทธเจ้าตรัสว่า “ท่านเศรษฐี ตถาคตรับนิมนต์นางจูฬสุภัททาในวันพรุ่งนี้แล้ว” 

“พระองค์ผู้เจริญ จูฬสุภัททาลูกของหม่อมฉันอยู่ไกลจากที่นี่ถึง ๑๒๐ โยชน์ ไม่ใช่หรือพระเจ้าข้า”

“ใช่แล้ว ท่านเศรษฐี สัตบุรุษทั้งหลาย แม้จะอยู่ไกลแสนไกลเพียงใด ก็ปรากฏดุจอยู่ต่อหน้าพระตถาคต” 

“สัตบุรุษทั้งหลาย แม้อยู่ในที่ไกล ดุจภูเขาสูงใหญ่ย่อมปรากฏให้เห็นเด่น อยู่ไกลก็เหมือนอยู่ใกล้ ส่วนอสัตบุรุษย่อมไม่ปรากฏดุจลูกศรที่นักธนูยิงไปในเวลากลางคืน คือ ไม่ปรากฏเลย ฟุ้บหายไปไหนก็ไม่รู้ อยู่ใกล้เหมือนอยู่ไกล 

สัตบุรุษ คือ บุคคลผู้ที่สั่งสมบุญบารมีไว้ดีแล้ว ในสมัยพระสัมมาสัมพุทธเจ้า พระองค์ก่อน ๆ คือผู้ที่สั่งสมบุญมาดี แม้อยู่ไกลแสนไกลเพียงใดย่อมปรากฏในญาณทัศนะของพระสัมมาสัมพุทธเจ้า เหมือนอยู่ใกล้ ๆ 

ส่วนอสัตบุรุษ คือ พวกคนพาล ที่มองเพียงปัจจุบันไม่คำนึงถึงโลกหน้า เป็นผู้เห็นแก่ได้ เห็นแก่ผลประโยชน์ หรือเห็นแก่อามิส แม้จะนั่งอยู่ใกล้พระพุทธองค์ก็ไม่มีใครสนใจ คือ เห็นเหมือนมองไม่เห็น ขนาดอยู่ใกล้ ๆ พระสัมมาสัมพุทธเจ้า ยังไม่ค่อยเข้าใจเลยในสิ่งที่พระองค์ได้ทรงแสดงธรรม 

ท้าวสักกเทวราช เห็นด้วยทิพพจักขุ คือ มองมาเลย เพราะสิ่งที่นางจูฬสุภัททาทำ ไม่ใช่เรื่องธรรมดา มองดูแล้วก็ฟังด้วยทิพยโสต ทราบว่า พระบรมศาสดาทรงรับนิมนต์ของนางจูฬสุภัททาแล้ว จึงเรียกวิษณุกรรมเทพบุตรมาเข้าเฝ้ารับสั่งให้เนรมิต เรือนยอดจำนวน ๕๐๐ หลัง เพื่อพาพระพุทธองค์พร้อมด้วยเหล่าพระสาวกเดินทางไปสู่เมืองอุคคนครในวันรุ่งขึ้น ด้วยพุทธานุภาพเป็นหลัก และเทวานุภาพเป็นส่วนเสริม เราจะเห็นว่า ผู้สั่งสมบุญมาดีแล้ว อะไรก็สะดวกทั้งนั้น อุปสรรคมีน้อย 

ในวันรุ่งขึ้นวิษณุกรรมเทพบุตรจึงได้ทำตามคำบัญชาของท้าวสักกเทวราช โดยเนรมิตเรือนยอด ๕๐๐ หลัง ที่หน้าซุ้มประตูวัดพระเชตวัน พอเนรมิตเสร็จก็ยืนอยู่ พระสัมมาสัมพุทธเจ้าพร้อมด้วยเหล่าพระสาวกขีณาสพ ๕๐๐ รูป ก็ประทับนั่งในเรือนยอดนั่นเป็นปกติของท่าน ที่จริงท่านจะเหาะไปก็หรือแวบไปก็ได้ แต่เพื่อให้เป็นเกียรติยศ มนุษย์ต้องให้เห็นหยาบ ๆ 

จากนั้นเรือนยอดก็พาพระพุทธองค์และพระสาวก ๕๐๐ รูป ไปสู่เมืองอุคคนคร ท่านอุคคเศรษฐีพร้อมด้วยบริวาร ได้ไปยืนมองดูหนทางที่พระองค์จะเสด็จมา ตามที่นางจูฬสุภัททาได้บอกไว้ คือ ไปยืนคอยรับเสด็จ แต่ก็ไม่ค่อยแน่ใจว่า จะมาได้อย่างไร คิดว่าท่านอาจจะเสด็จดำเนินมา ก็มองดู แต่ปรากฏ เกินคาด ไม่ได้เดินเข้าประตูเมืองมา แต่ลอยมาเลย ดูหน้าท่านเศรษฐีกับภรรยาที่ตาโตอยู่แล้ว โตหนักเข้าไปอีก ส่วนนางจูฬสุภัททารู้อยู่ก็นิ่งเฉย ๆ รู้ว่าเป็นปกติของพระพุทธองค์ กับพระสาวก ผู้มีอานุภาพ 

พอเห็นพระสัมมาสัมพุทธเจ้าและเหล่าพระสาวก เสด็จมาด้วยสิริสมบัติอันยิ่งใหญ่อลังการ จึงทำให้ท่านเศรษฐี ขนลุกซู่ชูชัน เกิดความปีติเลื่อมใสเป็นอย่างมาก บริวารทั้งหลายก็มีความปีติ มีความเลื่อมใสต่างพากันสักการะบูชาแด่พระพุทธองค์และพระสาวก จากนั้นท่านก็ให้การต้อนรับ กราบถวายบังคมพระบรมศาสดา ตอนนี้ดีใจ เลยลืมเรื่องราวที่สั่งให้บริวารไปฉุดนางจูฬสุภัททามา แล้วได้ถวายทานแด่พระสัมมาสัมพุทธเจ้าพร้อมด้วยเหล่าพระสาวก ขีณาสพทั้ง ๕๐๐ รูป ใจปลื้มปีติอย่างที่ไม่เคยเป็นอย่างนี้มาก่อนเลย ปลื้ม ๆ มาก ถวายแล้ว พูดไปคุยไป ชื่นชมพุทธานุภาพไป เรียกว่าตอนนั้นไม่มีใครสงบสักคน บริวารก็คุยกันอื้ออึง ตลอดเลย 

ท่านเศรษฐีอาราธนาพระสัมมาสัมพุทธเจ้ากับพระสาวกขีณาสพ ทั้ง ๕๐๐ รูป ทุกวันเลย พอฉันเสร็จ ฟังธรรมเสร็จ อาราธนาวันพรุ่งนี้ต่อ ฉันเสร็จ ฟังธรรมเสร็จ อาราธนาต่ออย่างนี้ตลอด ๗ วัน ปลื้มมาก จากคนขี้เหนียวที่สุด ตระหนี่มาก ที่เคยมีความเห็นผิด เข้าใจผิดว่า ผู้เปลือยกายนั้น คือ ผู้หมดกิเลส

พระพุทธองค์ทรงทราบว่า ใจของท่านละเอียดอ่อนแล้ว คือ ให้ขัดเกลาไปสัก ๗ วัน เหมาะสมที่จะฟังธรรมแล้ว ตอนนี้จึงแสดงธรรมจริง ๆ ก่อนหน้านั้นก็กล่าวชื่นชมพอให้ปลื้มใจ แล้วก็รับนิมนต์ในวันรุ่งขึ้น แต่ก็ไม่ได้แสดงธรรมอะไรยาว ๆ ดูกำลังบุญจากในอดีตกับปัจจุบัน ว่า กำลังบุญมาถึงแล้วสว่างถึงที่แล้ว ใจใสแล้ว มีความละเอียดอ่อนพร้อมที่จะรับฟังธรรมะได้แล้ว บุญปัจจุบันกับบุญเก่าเชื่อมกันแล้ว พระองค์ก็ทรงแสดงธรรมโปรดท่านเศรษฐีและเหล่าบริวาร 

เมื่อจบพระธรรมเทศนา ท่านอุคคเศรษฐีและเหล่าสรรพสัตว์ทั้งหลาย ประมาณ ๘๔,๐๐๐ ได้บรรลุธรรมแล้ว คือไม่เฉพาะเศรษฐี เหล่าสรรพสัตว์ทั้งหลายด้วย คำว่า เหล่าสรรพสัตว์ทั้งหลายในที่นี้ หมายถึง ผู้ที่มีกายทิพย์ ที่มาฟังธรรมด้วย ๘๔,๐๐๐ บรรลุธรรม แล้วพระองค์ก็ตรัสกับพระอนุรุทธะว่า ดูก่อนอนุรุทธะ ขอเธอจงอยู่ที่นี่ก่อน เพื่ออนุเคราะห์นางจูฬสุภัททาและชาวเมือง 

พระอนุรุทธะท่านเป็นเลิศทางทิพพจักขุ ท่านมีตาทิพย์ชอบสอดส่องดูสัตว์โลก เป็นอัธยาศัยของท่านข้ามชาติ สร้างบารมีมาก็เพื่อการนี้ ในจำนวนผู้ที่มีตาทิพย์ขอให้เป็นอันดับหนึ่ง จากนั้นพระบรมศาสดาพร้อมด้วยเหล่าพระสาวกจึงเสด็จกลับเมืองสาวัตถี ตั้งแต่นั้นมาชาวเมืองอุคคนครทั้งเมือง ได้เป็นผู้มีศรัทธาเลื่อมใสในพระรัตนตรัย อย่างเต็มเปี่ยมบริบูรณ์

------------------------------

๑๗ สองที่ปรึกษา ต้นบุญต้นแบบ

ในเมืองสาวัตถี เมื่อมีใครปรารถนาจะถวายทานแด่พระภิกษุสงฆ์ จะต้องมาเชิญท่านผู้มีบุญ ๒ ท่าน ไปร่วมด้วยเสมอเลย คือ ท่านอนาถบิณฑิกเศรษฐีและมหาอุบาสิกาวิสาขา จะได้รับเชิญไปร่วมงานทุกครั้งที่เชิญท่านทั้งสองไปเป็นเกียรติว่า ผู้มีบุญมาแล้วก็อบอุ่นใจ มาแล้วเหมือนญาติผู้ใหญ่มาอย่างนี้ และถ้ามีข้อบกพร่องในการต้อนรับพระสัมมาสัมพุทธเจ้ากับพระภิกษุสงฆ์ จะได้รับคำแนะนำ แล้วก็เป็นอย่างนั้นจริง ๆ เลย เพราะว่า ถ้าไม่เชิญท่านทั้งสองมาแม้จะเตรียมภัตตาหารอย่างเลิศหรู ใช้ทรัพย์ไปอย่างมากมายก็ตาม แต่ทำไม่ถูกหลักวิชชา ทะเลาะกัน ทำไมเธอไม่ทำอย่างนั้น อย่างนี้ อันนี้ควรก่อนเอาไปหลัง อันนี้ควรหลังเอามาก่อน แค่นี้หยิบย้ายไปย้ายมา ถ้าไม่ได้ศึกษาไว้อย่างดี ยาก 

เนื่องจากว่าท่านทั้งสอง เป็นผู้มีความเข้าใจ อัธยาศัยและธรรมเนียมปฏิบัติของภิกษุสงฆ์เป็นอย่างดี และเหนือกว่านั้น ท่านทั้งสองมีความคุ้นเคยกับพระภิกษุทุกรูป รู้ว่ารูปนี้ชอบฉันอะไร ก็จะนำสิ่งนั้นมาถวาย เพราะฉะนั้นถ้าได้ท่านทั้งสองเป็นที่ปรึกษางานนั้นก็จะสำเร็จจบสมบูรณ์ เราจะเห็นว่า ผู้มีบุญ มีปัญญา สั่งสมบุญอยู่เป็นนิจ จึงเป็นต้นบุญต้นแบบที่ดีของโลก 

เพราะเหตุนั้น การดูแลถวายทานแด่พระภิกษุสงฆ์ ที่มาฉันในเรือนของท่านทั้งสอง ถ้าหากนิมนต์มาฉันในเรือนของท่านอนาถบิณฑิกเศรษฐีและมหาอุบาสิกาวิสาขา หน้าที่ที่ดูแลนี้ก็จะตกเป็นของลูกหลาน คือ ต้องการถ่ายทอดให้ลูกหลาน 

ท่านเศรษฐีทั้งสองฝึกลูกหลานให้ดูแลพระเณรทั้งหลาย ฉะนั้นใครมีลูกมีหลานต้องฝึกกันตั้งแต่เยาว์วัย อย่าไปฝึกตอนโต เดี๋ยวดื้อเสียก่อน 

ท่านอนาถบิณฑิกเศรษฐีได้มอบหมายให้ลูกสาวคนโตชื่อ มหาสุภัททา เป็นผู้ดูแลการถวายทานแด่พระภิกษุสงฆ์แทนตน นางมหาสุภัททาอุปัฏฐากดูแลถวายทานแด่ภิกษุสงฆ์จำนวน ๒,๐๐๐ รูปต่อวัน ต่อมาไม่นานนางได้ฟังธรรมแล้วก็บรรลุเป็นพระโสดาบัน จากนั้นนางได้แต่งงาน และย้ายไปอยู่ที่บ้านของสามี

ท่านอนาถบิณฑิกเศรษฐีจึงได้มอบหมายให้นางจูฬสุภัททาซึ่งเป็นลูกสาวคนที่สองทำหน้าที่แทน นางมหาสุภัททา พี่สาวแต่งงานไปก่อน นางจูฬสุภัททาได้ดูแลถวายทานแด่พระภิกษุสงฆ์จำนวน ๒,๐๐๐ รูปต่อวันเช่นกัน ต่อมาไม่นาน นางได้ฟังธรรมก็ได้บรรลุเป็นพระโสดาบัน และหลังจากนั้นนางก็ได้แต่งงานแล้วก็ย้ายไปอยู่ที่บ้านของสามี ที่เมืองอุคคนคร 

------------------------------

๑๘ สุมมนาเทวี ลูกสาวคนเล็กของท่านอนาถบิณฑิกเศรษฐี

เมื่อพี่สาวสองคนแต่งงานไปเรียบร้อยแล้ว น้องสาวคนเล็กชื่อ สุมนาเทวี อายุยังน้อย เป็นผู้ดูแลการถวายภัตตาหารแทน นางสุมนาเทวีได้บำรุงอุปัฏฐากพระภิกษุเป็นอย่างดีทุกวัน แทนพี่สาวทั้งสอง ต่อมาเมื่อนางได้ฟังธรรมก็บรรลุธรรมเป็นพระสกทาคามี สูงไปอีกระดับหนึ่ง คนในบ้านส่วนมากบรรลุธรรมเป็นพระโสดาบัน เธอได้เลี้ยงพระอย่างนี้ไปเรื่อย ๆ

ต่อมานางได้ล้มป่วยลง เกิดทุกขเวทนา เกิดความกระสับกระส่ายจนรับประทานอาหารไม่ลง เราจะเห็นได้ว่า บรรลุธรรมส่วนบรรลุธรรม ส่วนกายหยาบก็เป็นเรื่องของโรคภัยไข้เจ็บ วิบากกรรมซึ่งเป็นสมมุติฐานของโรค ทำให้เกิดความทุกขเวทนา

เมื่อป่วยมากนางจึงให้บริวารไปเชิญท่านอนาถบิณฑิกเศรษฐีผู้เป็นพ่อมา ในขณะนั้นท่านอนาถบิณฑิกเศรษฐีกำลังดูแลการถวายภัตตาหารอยู่ในโรงทานแห่งหนึ่ง เมื่อบริวารมาบอกข่าวนั้น ท่านจึงรีบกลับมาที่บ้าน คือ ท่านอนาถบิณฑิกเศรษฐี ท่านจะเลี้ยงพระด้วย แล้วก็แจกทานแก่คนยากคนจนเป็นปกติ เพราะฉะนั้นจึงได้รับขนานนามว่า อนาถบิณฑิกเศรษฐี แปลว่า ผู้มีก้อนข้าวสำหรับคนยากจน 

เมื่อมาถึงบ้านจึงรีบเข้าไปหาลูกสาวของตนซึ่งนอนป่วยอยู่ ตรงนี้มีคำพูด คำถาม คำตอบที่น่าศึกษาทีเดียว “ลูกสุมนาเป็นอะไรล่ะลูก เป็นอะไรมากหรือเปล่า” 

ลูกสาวตอบว่า “อะไรหรือน้องชาย”

ท่านอนาถบิณฑิกเศรษฐีงงเหมือนกัน อยู่ ๆ ลูกสาวบอก อะไรหรือน้องชาย ท่านเศรษฐีก็ตกใจ เกิดความสงสัยว่า เอ๊ะ ลูกเราเพ้อไปแล้วหรือ 

“เจ้ากลัวอะไรหรือลูก” ถามต่อ 

“เปล่าไม่ได้กลัวอะไรหรอกน้องชาย” ท่านได้ยินคำว่า น้องชายต่อท้ายทุกที พูดกับพ่อเพียงเท่านั้น และก็เดินทางออกจากกายมนุษย์ไปเลย หมดอายุขัย

ท่านอนาถบิณฑิกเศรษฐีแม้เป็นพระโสดาบัน เมื่อรู้ว่า ลูกสาวของตนตาย ก็ไม่อาจจะอดกลั้นความเศร้าโศกที่เกิดขึ้นได้ น้ำตาไหลอาบแก้ม ท่านอนาถบิณฑิกเศรษฐีผู้พ่อ เศร้าในหลายเรื่อง เศร้าเพราะลูกสาวตาย เศร้าเพราะกลัวลูกสาวใจหมองเพราะเพ้อด้วยพิษไข้อาจจะไปไม่ดี ก็เลยเป็นห่วง เพราะท่านไม่ได้รู้ว่า ลูกสาวเป็นพระสกทาคามีแล้ว เพราะผู้ที่จะรู้ คือ พระสัมมาสัมพุทธเจ้า เพราะฉะนั้นลูกเราตาย สงสัยจะไปไม่ดีกังวลอยู่อย่างนี้ แต่ได้จัดงานสลายร่างลูกสาวของตนอย่างสมเกียรติ 

เราจะนึกไม่ถึงเลยว่า ท่านเศรษฐีเดินร้องไห้จากบ้านไปถึงวัดพระเชตวัน เพื่อเข้าเฝ้าพระสัมมาสัมพุทธเจ้า เมื่อพระพุทธองค์ทรงเห็นดังนั้นจึงถามว่า (ถามก็คือทัก ที่จริงพระองค์ก็ทราบเหตุการณ์ทั้งหมด) “ท่านเศรษฐีเกิดอะไรขึ้นหรือ จึงได้เป็นทุกข์เศร้าโศกเสียใจ ร้องไห้น้ำตานองหน้าทำไม” คนกำลังร้องไห้พอเจอคำถาม ก็หยุดเปลี่ยนอารมณ์ คล้าย ๆ เปลี่ยนโจทย์ใหม่ พระพุทธองค์ก็ถามอย่างนั้น ท่านเศรษฐี จึงจำเป็นจะต้องอธิบายยาว

“เพราะเหตุนี้ ข้าแต่พระองค์ผู้เจริญ สุมนาเทวี ลูกสาวผู้เป็นที่รักยิ่งของข้าพระองค์ตายแล้ว”

“ท่านเศรษฐี ทุกคนเกิดมาก็ต้องตายไม่ใช่หรือ เมื่อเป็นเช่นนั้น เหตุใดท่านจึงต้องเศร้าโศกด้วยล่ะ” คือความตายเป็นเรื่องธรรมดา 

ท่านเศรษฐีกราบทูลว่า “ข้อนั้นข้าพระองค์ทราบดีพระเจ้าข้า แต่ลูกสาวของข้าพระองค์แม้เป็นผู้สมบูรณ์พร้อมด้วยหิริและโอตตัปปะ แต่ว่าเมื่อใกล้จะตาย นางกลับบ่นเพ้อไม่สามารถควบคุมสติไว้ได้เลย เพราะเหตุนี้ข้าพระองค์จึงเกิดความเสียใจเป็นอย่างมาก”

พระบรมศาสดาตรัสว่า “ท่านเศรษฐี ลูกสาวของท่าน บ่นเพ้อว่าอะไรบ้างล่ะ ท่านเศรษฐีจึงกราบทูลเรื่องราวทั้งหมดให้พระพุทธองค์ทรงทราบ พระองค์จึงตรัสกับท่านอนาถบิณฑิกเศรษฐีว่า “ดูก่อนท่านเศรษฐี ลูกสาวของท่าน ไม่ได้บ่นเพ้อหรอก”

“เพราะเหตุใดนางจึงพูดอย่างนั้นล่ะพระเจ้าข้า” 

“ก็นางสุมนาเทวีบุตรสาวของท่าน เป็นใหญ่กว่าท่านโดยมรรคผลไงล่ะ ท่านเศรษฐี ตัวท่านได้บรรลุเป็นพระโสดาบัน ส่วนลูกสาวของท่านได้บรรลุเป็นพระสกทาคามี ด้วยเหตุนี้นางจึงพูดเช่นนั้น เพื่อจะบอกให้พ่อรู้ว่า ได้บรรลุธรรมที่สูงกว่า” กายมนุษย์ถ้าใช้แบบนางสุมนาเทวีนี้ ถือว่า ใช้อย่างมีคุณค่า คือ ใช้หาพระในตัว 

เมื่อท่านอนาถบิณฑิกเศรษฐีเข้าใจเรื่องราวทั้งหมดแล้ว จึงกราบทูลถามพระบรมศาสดาอีกว่า “แล้วเวลานี้ นางไปเกิดอยู่ที่ไหนพระเจ้าข้า” 

“ท่านเศรษฐี ลูกสาวของท่านไปเกิดอยู่ที่สวรรค์ชั้นดุสิต”

“พระองค์ผู้เจริญ ลูกสาวของข้าพระองค์ เมื่อสมัยยังมีชีวิตอยู่ นางย่อมบันเทิงอยู่ระหว่างหมู่ญาติ ครั้นเมื่อละโลกแล้วนางยังบันเทิงอยู่หรือพระเจ้าข้า” 

“ใช่แล้วท่านเศรษฐี เป็นธรรมดาสำหรับบุคคลผู้ไม่ประมาท ไม่ว่าจะเป็นคฤหัสถ์หรือบรรพชิตก็ตาม เมื่อสั่งสมบุญไว้ดีแล้ว ย่อมบันเทิงในโลกนี้ ครั้นละโลกไปแล้วก็บันเทิงในโลกหน้า ผู้มีบุญเหล่านั้น ย่อมบันเทิงในโลกทั้งสอง และเมื่อตามระลึกต่อว่า เราสั่งสมบุญอะไรมา จึงส่งผลให้ได้มาเกิดในสวรรค์ เขาก็ย่อมมีความบันเทิงยิ่ง ๆ ขึ้นไป คือ มีความปลื้มปีติ เบิกบานทีเดียว” 

------------------------------

๑๙ ลูกสะใภ้ของท่านอนาถบิณฑิกเศรษฐี

ท่านอนาถบิณฑิกเศรษฐีมีลูกสะใภ้คนหนึ่งชื่อ สุชาดา นางสุชาดาเป็นน้องสาวของนางวิสาขา ลูกสาวของท่านธนัญชัยเศรษฐี เธอมีอุปนิสัยต่างจากนางวิสาขามาก เป็นคนไม่มีศรัทธาในพระรัตนตรัย และเป็นคนชอบถือตัว เพราะคิดว่า ตัวเราเป็นลูกสาวของท่านเศรษฐี มาจากตระกูลใหญ่ มีนิสัยมักโกรธ ดุร้าย ไม่ดูแลปรนนิบัติแม่และพ่อของสามี รวมถึงสามีด้วย 

ตรงนี้เราอาจจะมีคำถามอยู่ในใจว่า ตอนนางวิสาขาแต่งงาน ท่านธนัญชัยเศรษฐี ได้ให้โอวาท ๑๐ ประการ แล้วน้องสาวนางวิสาขาแต่งงาน ท่านเศรษฐีได้ให้โอวาทหรือเปล่า เราก็สันนิษฐานว่า ท่านธนัญชัยเศรษฐีรักเธอเหมือนนางวิสาขา เพราะเป็นลูกสาว น่าจะรักลูกเท่ากัน ก็ต้องให้โอวาทเหมือนกัน แต่เธอไม่รับเอามาเลยสักข้อหนึ่ง เพราะเธอชอบหาเรื่องทุบตีคนรับใช้ในเรือนของท่านอนาถบิณฑิกเศรษฐี

วันหนึ่งพระสัมมาสัมพุทธเจ้าพร้อมด้วยเหล่าพระสาวก ๕๐๐ รูป เสด็จมาสู่เรือนของท่านเศรษฐี ท่านเศรษฐีจึงเข้าไปกราบพระบรมศาสดาและฟังธรรมอยู่ ในขณะนั้นเวลาเดียวกัน นางสุชาดากำลังทะเลาะกับพวกทาสบริวาร ส่งเสียงดังเอะอะโวยวาย

เมื่อพระพุทธองค์ทรงสดับเสียงนั้น จึงทรงหยุดการแสดงธรรม พระพุทธองค์ตรัสว่า “ท่านเศรษฐีมีเรื่องอะไรกันหรือ คนในบ้านของท่านจึงส่งเสียงดังเหมือนพวกชาวประมงแบ่งปลากัน” เวลาชาวประมงแย่งปลากัน เสียงจะอื้ออึง จะเอาตัวนั้น ตัวนี้ ตัวโน้น เอาเท่านั้น เท่านี้ ท่านเศรษฐีจึงกราบทูลว่า “เป็นเสียงลูกสะใภ้ของข้าพระองค์ชื่อ สุชาดา นางเป็นบุตรของท่านธนัญชัยเศรษฐี “นางไม่เชื่อฟัง ไม่เคารพ ไม่ปรนนิบัติแม่พ่อของสามี แม้กระทั่งสามีของนางเอง แล้วนางยังไม่มีความเลื่อมใสในพระรัตนตรัย ชอบก่อเรื่องทะเลาะวิวาทกับคนรับใช้ในบ้าน เป็นความชอบอย่างหนึ่งทีเดียวจึงทำเสมอ” 

ขณะนั้น นางสุชาดาได้มายืนแอบฟังอยู่ใกล้ ๆ เนื่องจากว่า ไม่ได้ยินเสียงพระสัมมาสัมพุทธเจ้าทรงแสดงธรรม ได้ยินเสียงคล้าย ๆ จะถามอะไรพ่อสามี เลยมาแอบฟังอยู่ใกล้ ๆ โดยคิดว่า สงสัยพ่อสามีของเรากำลังกราบทูลเรื่องของเราต่อพระพุทธเจ้าแน่นอนเลย อยากรู้นักท่านจะว่าอย่างไร 

แต่เรื่องทั้งหมดอยู่ในสายพระเนตรของพระสัมมาสัมพุทธเจ้า จึงตรัสให้เรียกนางสุชาดามาเข้าเฝ้า เธอก็ไปเข้าเฝ้าพระบรมศาสดา ไหว้แล้วก็นั่งอยู่ ณ ที่ควรส่วนข้างหนึ่ง พระพุทธเจ้าก็จึงตรัสว่า “ดูก่อน สุชาดาภรรยาในโลกนี้มี ๗ จำพวก 
๑. ภรรยาเสมอด้วยเพชรฆาต : วธกาภริยา 
๒. ภรรยาเสมอด้วยโจร : โจรีภริยา 
๓. ภรรยาเสมอด้วยนาย : อัยยาภริยา 
๔. ภรรยาเสมอด้วยมารดา : มาตาภริยา 
๕. ภรรยาเสมอด้วยพี่สาวหรือน้องสาว : ภคินีภริยา 
๖. ภรรยาเสมอด้วยเพื่อน : สขีภริยา 
๗. ภรรยาเสมอด้วยทาสรับใช้ : ทาสีภริยา 

พระองค์ตรัสถามนางสุชาดาว่า “สุชาดา แล้วเธอล่ะเป็นภรรยาจำพวกไหน” 

“ข้าแต่พระองค์ผู้เจริญ หม่อมฉันยังไม่เข้าใจความหมาย ขอพระพุทธองค์โปรดแสดงโดยพิสดารด้วยเถิด” เธออาราธนาเองเลย 

“ถ้าเช่นนั้นขอเธอจงตั้งใจฟังให้ดี” 
๑. ภรรยาที่ใจคอโหดร้ายไม่เกื้อกูล ไม่อนุเคราะห์ต่อสามี ดูหมิ่นและก็คิดร้ายต่อสามีของตน คิดพอใจชายอื่น ภรรยาประเภทนี้เรียกว่า ภรรยาเสมอด้วยเพชฌฆาต วธกาภริยา 
๒. ภรรยาที่มุ่งยักยอกทรัพย์ ที่สามีหามาได้ด้วยน้ำพักน้ำแรง แม้ว่าทรัพย์นั้นจะมีไม่มากก็ตาม ภรรยาประเภทนี้เรียกว่า ภรรยาเสมอด้วยโจร โจรีภริยา 
๓. ภรรยาที่ไม่เอาใจใส่การงาน เป็นคนเกียจคร้าน เห็นแก่กิน มีนิสัยดุร้าย ชอบพูดคำหยาบต่อสามี ข่มเหงสามี ภรรยาประเภทนี้เรียกว่า ภรรยาเสมอด้วยนาย อัยยาภริยา 
๔. ภรรยาที่เกื้อกูลอนุเคราะห์ ทะนุถนอมสามีคอยดูแลทรัพย์สมบัติที่สามีหามาได้ เหมือนมารดาผู้คอยถนอมบุตร เก็บรักษาทรัพย์และดูแลอย่างดี เหมือนแม่ดูลูก ภรรยาประเภทนี้เรียกว่า ภรรยาเสมอด้วยมารดา มาตาภริยา 
๕. ภรรยาที่เป็นเหมือนพี่สาวหรือน้องสาว มีความรักและผูกพันเหมือนเป็นพี่น้องกัน มีความเคารพสามี เอาใจใส่สามี ภรรยาประเภทนี้เรียกว่า ภรรยาเสมอด้วยพี่สาวหรือน้องสาว ภคินีภริยา 
๖. ภรรยาที่คอยชื่นชม ให้กำลังใจสามี เหมือนเห็นเพื่อนที่จากไปนานแล้วกลับมา คอยให้กำลังใจเป็นกองเชียร์ตลอด ภรรยาประเภทนี้เรียกว่า ภรรยาเสมอด้วยเพื่อน สขีภริยา 
๗. ภรรยาที่แม้ถูกสามีเฆี่ยนตี ขู่ตะคอก ก็ไม่โกรธเคืองสามี มีความอดทนสูง ยังเอาใจใส่สามีเป็นอย่างดี คือ โกรธไปก็แค่นั้น ก็ได้แค่ได้โกรธ กลับได้ขุ่นมัว แต่ถ้าไม่โกรธก็ไม่ขุ่นมัวแล้วใจก็ใส ใจใสปิ๊ง มีความอดทนสูงจะได้ขันติบารมี แถมเอาใจใส่อย่างดี ด้วยใจที่เบิกบานด้วย ภรรยาประเภทนี้เรียกว่า ภรรยาเสมอด้วยทาส ทาสีภรรยา

ภรรยาทั้ง ๗ จำพวกนี้ ต้องจำให้ดี เกี่ยวปรโลกทีเดียว ภรรยาเสมอด้วยเพชฌฆาต เสมอด้วยโจร และเสมอด้วยนาย ๓ จำพวกนี้จัดว่า เป็นผู้ทุศีล หยาบคาย ไม่เอื้อเฟื้อ เมื่อตายไปแล้วย่อมตกนรก 

เราจะเห็นว่า ชีวิตมีแต่เรื่องบุญกับบาปทั้งนั้นเลย ไม่ได้เกี่ยวกับเรื่องทำมาหากินหรือความเก่งเลย มีแต่เรื่องดีกับไม่ดีเท่านั้นเอง เก่งกับไม่เก่งกลับไม่ได้กล่าวถึง หรือมีกับไม่มี มีมากมีน้อยเราก็ไม่ได้พูดถึง แต่พูดคำว่าดีหรือไม่มีดี บุญกับบาปเท่านั้น

ส่วนภรรยาเสมอด้วยมารดา เสมอด้วยพี่สาวหรือน้องสาว เสมอด้วยเพื่อน และเสมอด้วยทาสรับใช้ทั้ง ๔ จำพวกนี้ ตั้งมั่นอยู่ในศีล เมื่อตายไปย่อมไปสู่สุคติ 

เราจะเห็นว่า การกระทำในโลก แม้อยู่ในบ้าน ทำในบ้าน ตกลงเป็นสามีภรรยากันแล้ว ถ้าทำไม่ถูกหลักวิชชา มีทางไป ๒ ทาง คือ ทุคติกับสุคติ เพราะว่า จิตฺเต สฺงกิลิฏเฐ ทุคฺคติ ปาฏิกงฺขา เมื่อจิตเศร้าหมอง ไม่ผ่องใส ทุคติเป็นที่ไป จิตฺเต อสฺงกิลิฏเฐ สุคติ ปาฏิกงฺขา เมื่อจิตผ่องใส ไม่เศร้าหมอง สุคติเป็นที่ไป

พอจบพระธรรมเทศนานางสุชาดาก็ได้ดำรงอยู่ในโสดาปัตติผล จากนั้นพระพุทธองค์ก็ตรัสถามนางสุชาดาว่า “ดูก่อน สุชาดา เธอจะเป็นภรรยาประเภทไหนล่ะ” 

มีข้อน่าสังเกตอย่างหนึ่ง พระสัมมาสัมพุทธเจ้าท่านทรงแสดงธรรมไป ผู้ฟังธรรมฟังอย่างเดียว แล้วก็ส่งใจตาม ด้วยความเคารพในธรรมนั้น ตรองตาม ปล่อยใจไปเรื่อย ๆ ก็ได้บรรลุธรรมได้อย่างง่าย ๆ แสดงว่า ผู้ฟังต้องมีบุญบารมีที่สั่งสมกันมาอย่างดีแล้ว พอถึงเวลาก็มีผลเกิดขึ้น บุญเปิดขึ้นก็ได้บรรลุมรรคผล 

นางสุชาดากราบทูลว่า “ข้าแต่พระองค์ผู้เจริญ ตั้งแต่บัดนี้ไปหม่อมฉันจะเป็นภรรยาผู้เสมอด้วยทาสีพระเจ้าข้า คือ การเป็นทาสีภริยาไม่ใช่ง่ายเลย ต้องเรียกว่า รักสามีมาก ยอมทุกอย่าง ให้สามีมีความสุข และตัวก็มีความสุข ใจใสตลอดจะมีขันติบารมีมาก อย่างนี้สามีชอบ แล้วนางก็กล่าวขอขมาต่อพระสัมมาสัมพุทธเจ้า 

เราจะเห็นว่า การมาพบกันเพียงครั้งเดียวแล้วเกิดประโยชน์ ถือว่าคุ้มแล้ว การที่พระพุทธองค์มาพบกับนางสุชาดาครั้งนี้ หลังจากฉันภัตตาหารแล้ว ได้ฟังธรรม รู้เรื่องภรรยา ๗ จำพวกแล้ว ทำให้นางได้บรรลุเป็นพระโสดาบันเกิดประโยชน์อย่างนี้ ถือว่าคุ้มแล้วกับการได้เจอกัน เพราะฉะนั้นเราจะเจอกันจะกี่ครั้งไม่สำคัญ สำคัญว่าเจอแล้วเกิดประโยชน์หรือไม่ 

เมื่อพระบรมศาสดาทรงทำภัตกิจเสร็จแล้ว จึงเสด็จกลับสู่วัดพระเชตวัน พระภิกษุสนทนากันว่า น่าอัศจรรย์จริงหนอ พระพุทธองค์ทรงประทานโอวาทแก่นางสุชาดา หญิงสะใภ้ของท่านอนาถบิณฑิกเศรษฐีเพียงครั้งเดียว นางก็ดำรงอยู่ในโสดาปัตติผลแล้ว พระท่านก็สงสัยเหมือนกันว่า เอ๊ะ ฟังทีเดียว ทำไมเป็นพระโสดาบัน เราฟังมาก็หลายบทแล้ว ฟังมาหลายครั้ง ทำความเพียรตั้งนานยังไม่ได้สักที สนทนากันคุยกันไป พระบรมศาสดาเสด็จมา ก็ตรัสถามว่า “ภิกษุทั้งหลาย พวกเธอนั่งสนทนากันด้วยเรื่องอะไรหรือ” ภิกษุทั้งหลายก็กราบทูลให้พระพุทธพระองค์ทรงทราบเรื่องราวทั้งหมด 

พระพุทธองค์ก็ตรัสว่า “ดูก่อนภิกษุทั้งหลาย ไม่ใช่แต่บัดนี้เท่านั้น แม้ในกาลก่อนเราก็ได้ประทานโอวาทแก่นางสุชาดาด้วย ประทานโอวาทเพียงครั้งเดียวเช่นกัน” จากนั้นทรงนำเรื่องราวในอดีตมาตรัสเล่าให้ฟัง 

เราจะสังเกตได้ว่า ทุกสิ่งมันมีเหตุทั้งนั้น และภาพประวัติชีวิตมันจะเกิดซ้ำ ๆ กันอยู่เรื่อย ๆ เป็นแต่เพียงเปลี่ยนหน้าท่าทาง ฐานันดร เท่านั้น

ในอดีตกาลเมื่อพระเจ้าพรหมทัตครองราชสมบัติในเมืองพาราณสี พระโพธิสัตว์บังเกิดแล้วในพระครรภ์ของอัครมเหสีของพระเจ้าพรหมทัต พอเจริญวัยขึ้นก็ได้ไปศึกษาเล่าเรียนศิลปะทั้งปวงในเมืองตักศิลา 

เมื่อพระราชบิดาสวรรคต พระโพธิสัตว์ทรงขึ้นครองราชแทนแล้วทรงปกครองโดยธรรม การปกครองโดยธรรมสำคัญมาก เพราะจะทำให้สังคมอยู่เย็นเป็นสุขได้ ต้องมีธรรมะตั้งแต่ผู้ปกครองลงเรื่อยมาถึงผู้อยู่ใต้การปกครอง คือ จะต้องประพฤติธรรม เพราะฉะนั้นธรรมะจึงประกันสังคม ส่วนบุญจะประกันชีวิตในสังสารวัฏ จะทำให้เรามีแต่ความสุข และความสำเร็จตลอด ตายแล้วไปสุคติภพ เพราะฉะนั้นประกันชีวิตที่แท้จริงต้องสร้างบุญ ประกันสังคมที่แท้จริงต้องประพฤติธรรม 

พระราชมารดาของพระโพธิสัตว์นั้นมีนิสัยดุร้าย หยาบช้า ชอบด่าบริภาษบุคคลรอบข้าง พระโพธิ์สัตว์มีความประสงค์จะกล่าวเตือนสติพระราชมารดา แต่คิดว่า ถ้าจะกล่าวตรง ๆ นั้น อาจเป็นการไม่สมควร คล้าย ๆ กับว่า ฉันเลี้ยงมากับมือ มาสอนอะไรอย่างนี้ พ่อแม่บางคนมักจะคิดอย่างนี้ เราจะหาอุบายสักอย่างเพื่อแนะนำท่าน บางทีถ้าเป็นพ่อแม่บอกตรง ๆ นั้นยาก ต้องอ้อมวกไปวกมาอย่างนี้ 

วันหนึ่งพระโพธิสัตว์กับพระราชมารดา พร้อมด้วยบริวารได้เสด็จไปยังพระราชอุทยาน ขณะนั้นนกต้อยตีวิด กำลังส่งเสียงร้องอยู่ในระหว่างทาง ต้อยตีวิด ต้อยตีวิด เหล่าบริวารของพระโพธิสัตว์เมื่อได้ยินเสียงนั้นจึงพากันปิดหู และกล่าวว่า เจ้านกมีเสียงกระด้างหยาบช้า เจ้าจงหุบปาก อย่าได้ส่งเสียง 

เมื่อเดินไปถึงที่ประทับในพระราชอุทยาน ก็มีนกดุเหว่าตัวหนึ่ง เกาะอยู่บนต้นสาละที่กำลังออกดอกบานสะพรั่ง กำลังส่งเสียงร้องอันไพเราะใกล้ที่ประทับของพระโพธิสัตว์ เหล่าบริวารเมื่อได้ยินเสียงนกนั้นต่างก็พากันหลงใหล ชื่นชมยินดี และกล่าวว่า เจ้านกน้อยผู้มีเสียงไพเราะอ่อนหวานนุ่มนวลชวนฟัง เจ้าจงร้องต่อไปเถิด 

นกต้อยตีวิดให้หุบปาก นกดุเหว่าบอกให้ร้องต่อไป เสียงเพราะ ๆ ใคร ๆ ก็อยากจะฟังกัน บุคคลเหล่านั้นต่างก็แหงนคอ เงี่ยโสตยืนฟังนกดุเหว่านั้น 

เมื่อพระโพธิสัตว์เห็นเหตุการณ์ทั้ง ๒ แล้วก็คิดว่า เราจะใช้อุบายนี้เตือนสติพระราชมารดาของเรา พระโพธิสัตว์จึงทูลพระราชมารดาว่า “ข้าแต่พระราชมารดา เหล่าบริวารได้ยินเสียงนกต้อยตีวิดร้องในระหว่างทาง ต่างก็พูดกันว่า เจ้าอย่าส่งเสียงร้องแล้วก็ปิดหูกัน” เล่าให้แม่ฟังว่าไปเห็นมาอย่างนี้ “ข้าแต่พระราชมารดา นกต้อยตีวิดนั้นถึงแม้จะมีสีสวยสดงดงาม น่าชมก็ตามแต่เป็นสัตว์ที่มีวาจากระด้างหยาบ ย่อมไม่เป็นที่รักของใคร ๆ เลย” 

“ส่วนนกดุเหว่าตัวดำนี้ แม้มีสีไม่สวย มีลายพร้อย แต่ก็เป็นที่รักของสัตว์ทั้งหลายเป็นอันมาก เพราะมีวาจาอ่อนหวาน ฉะนั้นบุคคลผู้มีวาจาไพเราะ นุ่มนวล อ่อนหวาน พูดด้วยความมีสติเป็นอรรถเป็นธรรม ย่อมเป็นที่รักของชนทั้งหลาย”

เมื่อพระโพธิสัตว์กล่าวจบลง พระราชมารดาก็ทรงได้คิด พอได้คิดก็คิดได้ทันทีเลย ก็เป็นการบอกอ้อม ๆ ตั้งแต่นั้นมา พระราชมารดาก็พูดด้วยวาจาที่ไพเราะ นุ่มนวล พระโพธิสัตว์ทรงกระทำให้พระราชมารดาได้คิด โดยการกล่าวให้ข้อคิดเพียงครั้งเดียวเท่านั้น มันก็ติดข้ามชาติมา จะต้องมาฟังบทเด็ดครั้งหนึ่งแล้วก็ได้คิด เมื่อมาอยู่ในฐานะเป็นภรรยาก็ฟังเรื่องภรรยา ถ้าอยู่ในฐานะพระราชมารดา ก็ต้องฟังเรื่องนก 

พระพุทธองค์ทรงประชุมชาดก พระราชมารดาในครั้งนั้นได้มาเป็นนางสุชาดาในบัดนี้ ส่วนพระราชาในครั้งนั้นได้มาเป็น เราตถาคต 

------------------------------

๒๐ หลานชายจอมเจ้าชู้ของท่านอนาถบิณฑิกเศรษฐี

ท่านอนาถบิณฑิกเศรษฐีมีหลานชายคนหนึ่งชื่อว่า เขมกะ เป็นคนรูปหล่อมีเสน่ห์ แต่มีนิสัยเจ้าชู้ ผู้หญิงส่วนมากเห็นเขาแล้วก็มักจะหลงรัก จนไม่อาจเป็นตัวของตัวเองได้ เพ้อรำพึงรำพันเลย นายเขมกะก็ชอบเรื่องคบชู้สู่สาวเช่นกัน 

ในคืนวันหนึ่งนายเขมกะถูกจับในข้อหาเป็นชู้กับภรรยาคนอื่น แล้วราชบุรุษก็ได้จับตัวไปถวายพระราชา พอพระราชาเห็นนายเขมกะ ทรงทราบว่าเป็นหลานของท่านอนาถบิณฑิกเศรษฐี จึงไม่ได้ตรัสอะไรกับนายเขมกะเลย เพราะทรงดำริว่า เราเกรงใจท่านเศรษฐี จากนั้นก็ทรงรับสั่งให้ปล่อยตัวนายเขมกะไป 

ถึงกระนั้นนายเขมกะก็ยังคงเป็นชู้กับภรรยาคนอื่นเช่นเดิม ต่อมาราชบุรุษก็จับตัวนายเขมกะได้อีก แล้วก็นำส่งพระราชา แม้พระราชาก็ทรงรับสั่งให้ปล่อยอีกเช่นเคย เป็นเช่นนี้หลายครั้ง เพราะบารมีของท่านอนาถบิณฑิกเศรษฐี ความดีของท่านคุ้มหลานของตัวเอาไว้ ทำให้พระราชาเกรงใจ นอกจากนี้ยังมีบุญเก่าของหลานชายด้วย ซึ่งบุญเก่าได้ช่องก่อน แต่ว่าบาปใหม่ยังไม่ได้ช่อง เพราะฉะนั้น ถึงได้มาเกิดเป็นหลานของท่านอนาถบิณฑิกเศรษฐีที่ยิ่งใหญ่ต่อชาวเมือง ทำให้พระราชาทรงเกรงใจ 

ท่านอนาถบิณฑิกเศรษฐีทราบเรื่องนั้นแล้ว รีบพานายเขมกะไปเข้าเฝ้าพระสัมมาสัมพุทธเจ้า พระพุทธองค์ทรงแสดงธรรม เพื่อจะให้นายเขมกะเกิดความสลดสังเวช คือ พระองค์ไม่ได้ต่อว่า ทรงสอนอย่างเดียว ทรงแสดงโทษในการเป็นชู้กับภรรยาคนอื่นว่า บุคคลที่ประมาทเป็นชู้กับภรรยาผู้อื่น ย่อมเข้าถึงฐานะ ๔ อย่าง คือ 
๑. ประสบสิ่งที่ไม่ใช่บุญ เช่น โรคภัยไข้เจ็บ ถูกทำร้าย มีอุปสรรคของชีวิต เป็นต้น 
๒. เป็นโรคนอนไม่หลับ เพราะหวาดระแวงกลัวจะถูกทำร้าย 
๓. ถูกนินทา 
๔. เมื่อตายไปย่อมตกนรก 

ฉะนั้นบุคคลไม่ควรเป็นชู้กับภรรยา หรือสามีของคนอื่น เมื่อจบพระธรรมเทศนา นายเขมกะก็ได้ดำรงอยู่ในพระโสดาบัน 

มีข้อสงสัยว่า ทำกรรมปัจจุบันอย่างนี้ แล้วทำไมพระราชาจึงปล่อยตัวหลายครั้ง ทำไมพระราชาถึงได้เกิดความเกรงใจท่านเศรษฐี และทำไมพอฟังธรรมแล้วบรรลุธรรมเป็นถึงพระโสดาบัน ก็ด้วยพุทธานุภาพอย่างหนึ่ง ด้วยบุญเก่าของนายเขมกะที่ทำไว้ในอดีตตามส่งผลก่อน และก็ยังไม่ได้กระทำกรรมถึงอนันตริยกรรม เพราะฉะนั้น จึงได้พ้นโทษ แล้วก็พ้นจากภัยในวัฏฏะ เป็นพระโสดาบัน ปิดประตูอบายแล้ว ล๊อคกุญแจอย่างดี ไม่ไปอบาย มีสุคติเป็นที่ไป เกิดไม่เกิน ๗ ชาติก็บรรลุธรรมเป็นพระอรหันต์ได้ 

ฉะนั้น บุญเป็นเรื่องสำคัญทีเดียว เพราะชีวิตมีโอกาสผิดพลาดได้ เนื่องจากอกุศลเข้าสิงจิต ให้กระทำความผิดด้วยกาย ด้วยวาจา ด้วยใจ ให้สั่งสมบุญมาก ๆ ก่อนที่บาปจะชิงช่วง นี่ก็เป็นสิ่งที่เราจะต้องศึกษากันว่า บุญประกันชีวิตในสังสารวัฏ ให้เราพ้นจากความทุกข์ ทรมาน มีความสุขและความสำเร็จในชีวิต ในยุคนี้ไม่มีพระสัมมาสัมพุทธเจ้าแล้ว เพราะฉะนั้นอย่าเสี่ยง 

ตั้งแต่นั้นมามหาชนก็อยู่กันอย่างสงบสุข ไม่ต้องระแวงว่า นายเขมกะจะมายุ่งกับภรรยาและหลาน ๆ ของตนอีก คือ ทุกคนก็เกรงใจท่านอนาถบิณฑิกเศรษฐี เพราะว่าทุกบ้านเวลาเลี้ยงพระก็ต้องไปเชิญท่านมา ทุกบ้านจึงเกี่ยวโยงกับท่านอนาถบิณฑิกเศรษฐีตลอด 

เรามาศึกษากันว่า บุญอะไรของนายเขมกะที่เป็นเหตุให้สาว ๆ เห็นนายเขมกะแล้วเกิดความหลงรัก และจากนักมวยมาเป็นหลานเศรษฐีแสดงว่า ต้องไม่ธรรมดา 

ในสมัยพระสัมมาสัมพุทธเจ้าพระนามว่า กัสสปะ นายเขมกะได้เกิดเป็นนักมวยที่มีพละกำลังและเก่งที่สุดในเมือง เขาได้ใช้เรี่ยวแรงยกธงทองสองแผ่น เพื่อบูชาพระสัมมาสัมพุทธเจ้า และนำเข้าไปไว้ในพระมหาเจดีย์ของพระพุทธเจ้าพระนามว่า กัสสปะ และอธิษฐานว่า สาธุ ด้วยผลแห่งกรรมนี้ เว้นแต่หญิงญาติสาโลหิตแล้ว หญิงที่เหลือที่เห็นเราจงเกิดความรักใคร่ด้วยเถิด ด้วยบุพกรรมนี้จึงส่งผลให้นายเขมกะ ไม่ว่าจะไปเกิดที่ใดก็ตามหญิงที่ไม่ใช่ญาติสาโลหิตแม้จะมีสามีแล้ว เมื่อเห็นนายเขมกะก็เกิดความหลงรัก จนไม่อาจจะเป็นตัวของตัวเองได้ 

แต่บุญอื่น ๆ นายเขมกะก็ทำเอาไว้มากทีเดียว เช่น ทำนุบำรุงพระพุทธศาสนา ให้ทานรักษาศีล เจริญภาวนา แต่อย่างไรก็ตามเมื่ออกุศลเข้าสิงจิต ยังมีเชื้อแห่งกิเลสอยู่ ก็ทำให้มีโอกาสกระทำความผิดอย่างนั้นได้ บวกกับการอธิษฐานที่ไม่ถูกต้อง ยังไม่ประกอบไปด้วยปัญญา 

เพราะฉะนั้น อย่าไปอธิษฐานผิด ให้อธิษฐานว่า ใครเห็นเราแล้วก็ยกมือไหว้ เห็นแล้วหมดกิเลสอย่าง เห็นแล้วประพฤติพรหมจรรย์เลย ทำบุญแล้วก็อธิษฐานอย่างนี้ จึงจะพ้นภัย 

------------------------------

๒๑ หลานสาวท่านอนาถบิณฑิกเศรษฐี

ท่านอนาถบิณฑิกเศรษฐีมีหลานสาวตัวน้อย ๆ คนหนึ่ง วันหนึ่งพี่เลี้ยงของหลานสาวท่านอนาถบิณฑิกะ ได้ทำตุ๊กตาแป้งให้เล่น เอาแป้งมาปั้นเป็นรูปตุ๊กตา โดยพี่เลี้ยงได้บอกว่า เป็นลูกสาวของหนู หนูจงเอาไปอุ้มเล่นเถิด ทำให้หลานสาวท่านอนาถบิณฑิกะเกิดความเข้าใจว่า ตุ๊กตาแป้งนั้นเป็นลูกสาวของเธอจริง ๆ แต่ก็ยังไม่เข้าใจความหมายว่า ลูกคืออะไร 

วันหนึ่งในขณะที่หลานสาวกำลังอุ้มตุ๊กตาแป้งอยู่ ไม่ได้ระวังจึงทำให้ตุ๊กตาแป้งตกแตก แล้วเธอก็ร้องไห้งอแง รำพึงรำพันว่า ลูกของหนูตายแล้ว ลูกหนูตายแล้ว คนในบ้านก็พยายามปลอบหลานสาวท่านอนาถบิณฑิกะ ให้หยุดร้องไห้ แต่ทำอย่างไรก็ไม่สามารถปลอบได้ 

ในวันนั้น พระสัมมาสัมพุทธเจ้ากำลังประทับอยู่ในเรือนของท่านอนาถบิณฑิกเศรษฐี โดยมีท่านเศรษฐีนั่งอยู่ใกล้ ๆ พี่เลี้ยงจึงพาหลานสาวซึ่งมีน้ำตานองหน้าเข้าไปหาท่านอนาถบิณฑิกเศรษฐี 

“หนูร้องไห้ทำไมจ๊ะ” พี่เลี้ยงก็เล่าเรื่องทั้งหมดให้ท่านเศรษฐีทราบ ท่านเศรษฐีจึงให้หลานสาวมานั่งที่ตัก แล้วก็ปลอบว่า “อย่าเสียใจไปเลย เดี๋ยวตาจะถวายทานอุทิศส่วนกุศลให้ลูกสาวของหนู” ท่านไม่ได้พูดลอย ๆ ทำจริงด้วย 

ท่านอนาถบิณฑิกะจึงกราบทูลพระสัมมาสัมพุทธเจ้าว่า “ข้าแต่พระองค์ผู้เจริญ ข้าพระองค์ปรารถนาจะถวายทานอุทิศส่วนกุศลให้ตุ๊กตาแป้งนี้ ขอพระองค์พร้อมด้วยภิกษุสงฆ์ ๕๐๐ รูป รับนิมนต์ฉันภัตตาหารในวันรุ่งขึ้นด้วยเทอญ” ท่านต้องการให้หลานสาวได้ยิน และก็ต้องการถวายทานด้วย เมื่อได้ยินคุณตาพูดดังนั้น หลานสาวท่านเศรษฐีจึงหยุดร้องไห้ 

วันรุ่งขึ้นพระสัมมาสัมพุทธเจ้าพร้อมด้วยภิกษุสงฆ์ ๕๐๐ รูป เสด็จไปที่เรือนของท่านอนาถบิณฑิกเศรษฐี เมื่อพระพุทธองค์ทรงภัตกิจเสร็จแล้ว ทรงปรารภเหตุเรื่องตุ๊กตาแป้ง แล้วจึงกระทำอนุโมทนาแจกแจงการทำบุญ เพื่ออุทิศส่วนกุศลให้ผู้ล่วงลับไปแล้ว 

พระพุทธองค์เอาเรื่องตุ๊กตาแป้งเป็นเหตุ ที่จะแสดงธรรมให้ผู้มีบุญได้ยินได้ฟัง แต่ไม่ได้หมายถึงว่า บุญนี้จะไปถึงตุ๊กตาแป้ง และครั้งนี้ทรงปรารภเหตุ เพื่อเปิดเผยความรู้เกี่ยวกับเรื่องความเป็นไปของชีวิต ระหว่างโลกมนุษย์กับปรโลก ที่จะเชื่อมโยงกันได้อย่างไร เพราะพระองค์ทรงทราบว่า ผู้อยู่ปรโลกหมดสิทธิ์ที่จะสั่งสมบุญ ผู้มีชีวิตอยู่ในโลกเท่านั้นจึงมีสิทธ์ที่จะสั่งสมบุญ ท่านก็จะเปิดเผยว่า มีการเชื่อมโยงกันได้ด้วยความดี ด้วยบุญกุศล จากผู้ที่มีชีวิตอยู่ไปสู่ผู้ที่มีชีวิตในปรโลก ให้ได้มีโอกาสเชื่อมกันได้ด้วยบุญ ผู้ที่ทำก็ได้บุญ ผู้รับบุญที่อุทิศไปให้ก็ได้บุญ และมีสภาวะที่ขึ้น มีสภาพที่ดีขึ้นกว่าเดิม มีความเป็นอยู่ดีขึ้นกว่าเดิม เพราะในปรโลกนั้นเป็นอยู่ได้ด้วยบุญ ไม่มีการทำมาหากิน ไม่มีการหว่านการไถ จะเอาความสามารถในเมืองมนุษย์ไปใช้ในปรโลกไม่ได้เลย

พระพุทธองค์ทรงกล่าวอนุโมทนา ดังนี้

บุคคลผู้ไม่ตระหนี่ พึงถวายทานและอุทิศส่วนกุศลให้กับบรรพบุรุษผู้ล่วงลับไปแล้ว ก็คือ พ่อแม่ ปู่ย่า ตายาย ญาติพี่น้องของเรา ผู้ละโลกไปแล้ว ท่านเหล่านั้นหมดสิทธิ์ในการทำบุญ รับบุญได้อย่างเดียว คือ การอนุโมทนาบุญ เมื่อเรายังเล็ก ๆ ท่านเลี้ยงดูเรา ท่านให้กำเนิด เลี้ยงดู ต้องปรนนิบัติเรา ปลอบประโลมใจเรา แต่พอท่านตายแล้ว เราไม่ระลึกนึกถึงคุณท่านก็ไม่ไหว เราจะต้องทำหน้าที่เชื่อมโยงกันไป เมื่อท่านหมดสิทธิ์ทำบุญ เรายังมีสิทธิ์ทำ เราก็ต้องทำแล้วก็อุทิศส่วนกุศลไปให้ท่าน ไม่อย่างนั้นตอนมีชีวิตอยู่ ท่านไม่ได้สร้างบุญไว้ อาจจะไปเป็นภูตผีปีศาจหรือภุมมเทวาชั้นล่างก็เป็นไปได้ เพราะฉะนั้นต้องอุทิศส่วนกุศลไปให้ 

หรือถวายทานแล้วอุทิศให้เทวดาผู้สิงสถิตอยู่ในเรือนของตน คือ นอกจากบรรพบุรุษแล้วก็ต้องถวายทานอุทิศให้เทวดาผู้สิงสถิตในเรือนของตน นี้ก็เป็นสิ่งที่น่าศึกษาว่า ในแต่ละบ้านเรือนนั้น มีเทวดา ภุมมเทวา นายไม้ นางไม้ที่สิงอยู่

หรือถวายทานแล้วอุทิศให้ท้าวมหาราชทั้ง ๔ เพราะมหาราชทั้ง ๔ ท่านดูแลรักษาโลกเอาไว้ ถึงได้เรียกว่า ท้าวจตุโลกบาล พึงนึกถึงบุคคลเหล่านั้นให้เป็นอารมณ์แล้วถวายทาน หมายถึง นึกภาพบุคคลที่เราตั้งใจอุทิศส่วนกุศลไปให้ หรือถ้านึกภาพไม่ออก เราก็นึกถึงเรื่องราวทำใจมุ่งอุทิศโดยตรงเลย 

ท่านทั้งหลายเหล่านั้น เมื่อได้รับการอุทิศบุญแล้ว ย่อมมีความปีติเบิกบาน ส่วนผู้ถวายทานก็ย่อมได้รับบุญนั้นด้วย คือ ได้ทั้งตัวเรา ได้ทั้งหมู่ญาติที่ละโลกไปแล้ว ได้ทั้งเทวดาทั้งหมด

ดังนั้น การร้องไห้เศร้าโศกและคร่ำครวญนั้น ไม่มีประโยชน์เลย สำหรับญาติผู้ล่วงลับไปแล้ว คนตายยืนอยู่ตรงนั้น ญาติร้องไห้ ด้วยความอาลัยอาวรณ์ แต่ผู้ตายบอกอย่าร้อง ร้องก็ไม่ได้อะไรเลย แล้วพลอยทำให้ผู้ที่ละโลกไปยืนอยู่ตรงนั้น เครียดไปด้วย ความเครียดระบาดไปถึงปรโลก เรียกว่า เครียดข้ามภพ ต่างก็ผูกพันอาลัยอาวรณ์กัน หรือตายไปแล้วตอนเป็นมนุษย์อยู่ไม่ได้สั่งสมบุญ ตายไปแล้วก็อด ๆ อยาก ๆ สมมุติว่า ไม่ไปอบาย อยู่บนพื้นมนุษย์ เป็นสัมภเวสีเร่ร่อน ตะโกนบอกให้ทำบุญอุทิศส่วนกุศลไปให้ จะเกิดเป็นอาหารทิพย์ เสื้อผ้าอันเป็นทิพย์ เกิดวิมานที่เป็นทิพย์ ตะโกนจนคอแห้งเลย แต่ผู้มีชีวิตอยู่ก็ไม่รู้เรื่อง เพราะฉะนั้นการร้องไห้ไม่มีประโยชน์อะไรเลย สำหรับผู้ที่ล่วงลับไปแล้ว 

แต่วัตถุทานที่บุคคลถวายแล้วแก่ภิกษุสงฆ์ต่างหาก ที่จะเกื้อกูลและสำเร็จประโยชน์โดยตรงแก่ญาติผู้ล่วงลับไปแล้ว เพราะฉะนั้นภิกษุสงฆ์เป็นเนื้อนาบุญ เป็นอายุพระพุทธศาสนา ไม่ใช่เป็นผู้ด้อยโอกาส 

เมื่อพระสัมมาสัมพุทธเจ้ากระทำการอนุโมทนาจบลง มหาชนก็มีใจยินดีอย่างยิ่งในการถวายทานแก่ญาติผู้ล่วงลับไปแล้ว เพราะว่ามันเป็นความรู้สึกลึก ๆ ที่อยากจะตอบแทนคุณของผู้ที่มีพระคุณ อย่างบรรพบุรุษบุพการี อะไรต่าง ๆ หรืออยากจะเชื่อมโยงใจถึงญาติผู้ละโลกไปแล้ว แต่ก่อนหน้านี้ไม่รู้ว่าจะทำอย่างไร 

ในวันรุ่งขึ้นภรรยาของท่านอนาถบิณฑิกเศรษฐี และหมู่ญาติของท่านก็พากันปฏิบัติตามท่านอนาถบิณฑิกะ โดยถวายมหาทานอุทิศส่วนกุศลให้แก่ผู้ล่วงลับไปแล้ว ติดต่อกันตลอด ๑ เดือน 

ต่อมาพระเจ้าปเสนทิโกศลเสด็จไปเข้าเฝ้าพระสัมมาสัมพุทธเจ้า แล้วก็ตรัสถามว่า “ข้าแต่พระองค์ผู้เจริญ เหตุใดภิกษุสงฆ์ทั้งหลาย จึงไม่เข้าไปขบฉันที่วังของหม่อมฉัน เป็นเวลา ๑ เดือนแล้วพระเจ้าข้า” 

พระพุทธองค์จึงตรัสเล่าเหตุนั้นแก่พระเจ้าปเสนทิโกศล พระเจ้าปเสนทิโกศลจึงทรงปฏิบัติตามอย่างท่านอนาถบิณฑิกเศรษฐี โดยถวายมหาทานแด่ภิกษุสงฆ์ มีพระพุทธเจ้าเป็นประมุข 

ชาวเมืองเมื่อทราบเหตุการณ์ดังกล่าว จึงพากันถวายมหาทานพร้อมกันกับพระราชาตลอดระยะ ๑ เดือน โดยปรารภเหตุสั่งสมบุญด้วยตนเอง พร้อมอุทิศส่วนกุศลให้กับหมู่ญาติ และเทวดาทั้งหลาย เพราะตุ๊กตาแป้งเป็นเหตุ ชนเหล่านั้นจึงได้ถวายมหาทานแด่ภิกษุสงฆ์ตลอดเวลา ๒ เดือน 

------------------------------

๒๒ หญิงรับใช้ของท่านอนาถบิณฑิกเศรษฐี

วันหนึ่งมีงานมหรสพ ในเมืองสาวัตถี หญิงรับใช้คนหนึ่งที่อาศัยอยู่ในเรือนของท่านอนาถบิณฑิกเศรษฐี อยากจะไปเที่ยวชมมหรสพ เธอจึงคิดว่าการจะไปเที่ยวชมมหรสพนั้น จะต้องแต่งตัวให้สวย ๆ เพื่อสร้างแรงดึงดูด

เราควรเข้าไปกราบขอความเมตตาคุณผู้หญิง คือนางบุญญลักษณา ภรรยาของท่านอนาถบิณฑิกเศรษฐี เพื่อขอยืมเครื่องประดับสักชิ้นดีกว่า และหญิงรับใชันั้นก็เข้าไปหาคุณผู้หญิงขอยืมเครื่องประดับจากนางบุญญลักษณา ภรรยาของท่านอนาถบิณฑิกเศรษฐีผู้เป็นนายของตน เมื่อกล้าขอยืม ท่านก็กล้าให้ได้เหมือนกัน 

จึงได้ให้เครื่องประดับของตน ซึ่งมีมูลค่าหนึ่งแสนกับหญิงรับใช้นั้น เมื่อนางได้เครื่องประดับแล้วจึงใส่ไปเที่ยวชมมหรสพ ในอุทยานกับพวกเพื่อน ๆ ของตน อยากเป็นชาวสวรรค์ แต่ในงานมหรสพนั้น มีโจรคนหนึ่ง ชอบคอยขโมยเครื่องประดับจากบุคคลที่มาร่วมงาน คือ โจรนี้มาเที่ยวงานแต่ไม่ได้ดูมหรสพ ดูแต่เครื่องประดับของผู้ที่มาเที่ยวงาน แล้วก็ถ้าเผลอเมื่อไหร่แล้วก็จะไปขโมย หรือใช้กลอุบายล่อลวงไป

โจรเห็นหญิงรับใช้คนนี้ใส่เครื่องประดับที่มีค่ามาก ไปกระตุ้นต่อมแห่งความโลภขึ้นมา ดึงดูดกระแสแห่งความอยากได้ทรัพย์ในทางที่มิชอบ เกิดความอยากได้เครื่องประดับของนาง แล้วก็คิดว่า เราจะต้องหลอกนาง และฆ่านางเสีย แต่ว่าต้องทำให้มันละมุนละไมหน่อย โจรนั้นจึงเข้าไปพูดคุย ทำท่าทางตีสนิทกับหญิงรับใช้ และก็พาไปเดินชมมหรสพ และได้พานางไปรับประทานข้าวปลาอาหาร และก็ชักชวนให้ดื่มสุรา 

หญิงรับใช้คิดว่า ชายหนุ่มรูปหล่อคนนี้ ที่เขาเลี้ยงอาหารเราเพราะเขาหลงเสน่ห์ในตัวของเราแน่เลย เธอจึงได้รับประทานอาหารและดื่มสุรากับโจรนั้นอย่างสนุกสนาน 

เมื่อรับประทานอาหารเสร็จ โจรก็ได้พาหญิงรับใช้ ไปเดินชมมหรสพต่อจนถึงเวลาเย็น ก่อนที่จะเดินไปด้วยกัน หญิงรับใช้คิดว่า เขาคงหลงเสน่ห์เรา จึงเดินไปด้วยกัน แล้วคุยกันไป เบิกบานกันไป คุยนั่น ชมโน่น ชมนี่ สอบถามหาความรู้ เพื่อหยั่งเชิง เราจะต้องลองใจผู้ชายคนนี้ให้รู้ว่า เขารักเราจริงหรือเปล่า 

เธอจึงชวนโจรนั้นไปยังที่ลับตาคน เขาตอบเธอว่า “น้องหญิงสถานที่นี้ ยังไม่มิดชิดพอ เราไปทางโน้นกันดีกว่า” ให้มันมิดชิดหนักเข้าไปอีก 

เมื่อเธอได้ยินชายหนุ่มรูปหล่อพูดอย่างนั้น คือ เธอเสนอไปเมตรหนึ่ง แต่เขาเสนอไปสองเมตรอย่างนี้ หญิงรับใช้คนนั้นสังหรณ์ใจว่า ตรงนี้ก็มิดชิดแล้ว เราสามารถที่จะเอ่ยปากฝากรักกันได้ แต่ทำไมชายคนนี้ ถึงต้องชวนเราให้ไปตรงโน้น ซึ่งมันไม่มีใครเลย แล้วมันเงียบมาก สงสัยจะต้องคิดไม่ดีกับเราแน่ คงจะตั้งใจฆ่าเรา แล้วก็ขโมยเครื่องประดับเรา จึงพาไปตรงนั้น ตอนแรกดูเหมือนเธอจะโง่ ถึงเธอจะเป็นคนรับใช้ แต่ก็เป็นคนรับใช้ในบ้านท่านอนาถบิณฑิกเศรษฐีกับนางบุญญลักษณา ต้องมีปัญญาพอสมควร และต้องห้าวพอสมควร 

เธอนึกในใจประโยคต่อไปอีกว่า ไม่รู้ซะแล้วว่าเราเป็นใคร เดี๋ยวเราจะต้องทำให้โจรนี้รู้สำนึกเสียบ้าง เมื่อคิดอย่างนั้น เธอจึงกล่าวว่า “พี่จ๋าน้องรู้สึกมึนหัว และกระหายน้ำ สงสัยคงดื่มสุรามากแน่เลย” คือ ต้องทำให้โจรเข้าใจว่า กำลังเมาไม่รู้สติ ขาดสติ แต่จริง ๆ แล้วเธอยังมีสติอยู่ “พี่ช่วยพาน้องไปดื่มน้ำหน่อยได้ไหมจ๊ะ”

ชายคนนั้นตอบว่า “ได้จ๊ะ น้องหญิง”

จากนั้นก็พาไปที่บ่อน้ำแห่งหนึ่ง หญิงรับใช้นั้นได้หาเชือกกับหม้อน้ำให้โจรพร้อมกับบอกว่า “พี่จ๋า พี่จงตักน้ำจากบ่อนี้ให้น้องดื่มหน่อยซิจ๊ะ” 

ชายคนนั้นตอบว่า “ได้จ๊ะ” พร้อมกับเอาเชือกมาผูกหม้อน้ำ แล้วก็หย่อนลงไปในบ่อ

ขณะที่โจรก้มลงไปตักน้ำในบ่อนั้น เธอใช้มือทั้งสองทุบสะโพกของโจร ปึ๊ก ๆ ตัดกำลังขาก่อน เพื่อให้โจรผงะ แล้วก็ผลักลงไปในบ่อ นางเอาก้อนหินทุ่มใส่ลงไปในบ่อ จึงทำให้โจรตาย 

หลังจากนั้นเธอรีบกลับบ้าน คืนเครื่องประดับแล้ว จึงเล่าเรื่องทั้งหมดให้นางบุญญลักษณาฟัง “ข้าแต่นายเพราะเครื่องประดับนี้ ดิฉันเกือบถูกฆ่าตายเสียแล้ว” นางบุญญลักษณารับฟังแล้ว ไปเล่าให้ท่านอนาถบิณฑิกเศรษฐีฟังต่อ ท่านอนาถบิณฑิกเศรษฐีรับทราบแล้ว คิดว่า เราควรจะนำเรื่องนี้ไปกราบทูลพระสัมมาสัมพุทธเจ้า ให้ทรงทราบจะดีกว่า แล้วก็ไปยังวัดพระเชตวัน เพื่อเข้าเฝ้าพระสัมมาสัมพุทธเจ้า ท่านเศรษฐีก็ได้กราบทูลเรื่องราวทั้งหมดให้พระองค์ทรงทราบ ทุกเรื่องที่ไปถึงพระองค์ พระองค์จะแปรเป็นคำสอน เพื่อให้เกิดประโยชน์กับผู้ฟัง ใครฟังแล้วจะต้องบรรลุธรรมขั้นใดขั้นหนึ่ง 

แล้วพระองค์ก็ทรงระลึกชาติ ตรวจตราดูด้วยสัพพัญญุตญาณ เห็นเรื่องราวชัดเจน พระสัมมาสัมพุทธเจ้าตรัสกับท่านเศรษฐีว่า “มิใช่แต่ในบัดนี้เท่านั้น ที่คนรับใช้ของท่านเป็นผู้มีปัญญา รู้เท่าทันเหตุการณ์เฉพาะหน้า แม้ในชาติก่อนนางก็มีปัญญา ทันต่อเหตุการณ์เฉพาะหน้าเหมือนกัน แล้วก็ไม่ใช่แต่ชาตินี้เท่านั้นที่นางได้ฆ่าโจรนี้ตาย แม้ในชาติก่อน หญิงคนนี้ก็ได้ฆ่าโจรนั้นตายเหมือนกัน” 

ท่านอนาถบิณฑิกเศรษฐีได้ทูลอาราธนาให้พระพุทธองค์ทรงเล่าให้ฟัง พระองค์จึงทรงนำเรื่องราวในอดีตมาตรัสเล่าให้ฟัง ดังต่อไปนี้ 

ในอดีตกาลพระเจ้าพรหมทัตครองราชสมบัติอยู่ ณ กรุงพาราณสี ได้มีหญิงงามเมือง หรือหญิงโสเภณีคนหนึ่งชื่อ สุลสา นางมีบริวาร ๕๐๐ คน คอยรับใช้นาง มีคฤหาสน์สวยงาม เธอมีค่าตัวคืนละ ๑,๐๐๐ กหาปณะ สำหรับทุก ๆ คนที่มี ๑,๐๐๐ กหาปณะ เธอได้รับเกียรติ ได้รับการยกย่อง ให้เป็นของกลางของเมือง 

ในกรุงพาราณสี มีโจรคนหนึ่งชื่อ สัตตุกะ เป็นผู้มีกำลังดุจช้างสาร ในเวลากลางคืนโจรสัตตุกะก็จะเข้ามาปล้นตามเรือนของชาวในเมืองตามชอบใจ พวกชาวเมืองได้รับความเดือดร้อน จึงชุมนุมกันเพื่อร้องเรียนพระราชา

ชาวเมืองได้กราบทูลพระราชาว่า “ข้าแต่สมมุติเทพ มีโจรเข้ามาปล้นเรือนของพวกข้าพระองค์ ได้รับความเดือดร้อนมาก ขอพระองค์ได้โปรดเมตตาจัดการกับโจรด้วยเถิดพระเจ้าค่ะ”

พระราชาจึงรับสั่งให้เจ้าหน้าที่รักษาเมืองไปจับโจรสัตตุกะมาประหารชีวิต ถึงแม้จะมีกำลังประดุจช้างสารก็ตาม แต่ว่ากำลังน้อยกว่าทหารของพระราชา ในไม่ช้าก็ถูกจับได้ ถูกเอามัดมือไพล่หลัง แล้วก็เฆี่ยนตีด้วยหวาย เพื่อประจานโจรไปตามสี่แยกทั่วพระนคร

ชาวเมืองเมื่อรู้ว่า จับโจรสัตตุกะได้แล้ว ก็ดีใจส่งเสียงร้องไชโยโห่ฮิ้วกัน ขณะที่กำลังส่งเสียงกันอยู่นั้น นางสุลสาได้ยินเสียงนั้น นางได้ยืนดูที่หน้าต่าง เมื่อเห็นโจรสัตตุกะ จึงเกิดความรักแบบสามีภรรยา ชายคนอื่นเป็นเพียงแค่ไปทำหน้าที่เท่านั้นเอง ชายใดมี ๑,๐๐๐ กหาปณะก็ทำหน้าที่ เราจะต้องช่วยโจรคนนี้ให้พ้นจากโทษ แล้วให้เลิกทำชั่วให้ได้ พอเลิกทำชั่วแล้ว จะได้มาอยู่ครองเรือนกับเรา 

นางมองดูโจรสัตตุกะด้วยความเสน่ห์หา แล้วจึงเรียกหญิงรับใช้ผู้ดูแลการเงินของนางมา “เธอจงนำเงิน ๑,๐๐๐ กหาปณะนี้ไปติดสินบนเจ้าหน้าที่ โดยบอกว่าโจรคนนี้ เป็นพี่ชายของนางสุลสา” คือชื่อของเธอดังไปทั้งเมือง ไปบอกแค่นี้ก็ต้องรู้ “ขอให้นายรับเงิน ๑,๐๐๐ กหาปณะนี้ไปแล้วปล่อยตัวเขาไป” หญิงรับใช้นั้นก็จึงรีบไปดำเนินการตามคำสั่ง ได้ไปหาเจ้าหน้าที่

นางได้พูดกับเจ้าหน้าที่ตามที่นางสุลสาบอก ตอนแรกเจ้าหน้าที่บอกว่า ไม่ได้หรอก โจรคนนี้มีชื่อเสียงมาก ปล่อยไม่ได้ แต่ให้เงินเอา เอาอย่างนี้ เพื่อให้สมปรารถนาทั้งสองฝ่าย ถ้าหากว่า นายของท่านหาคนอื่นมาแทนได้ เราก็จะปล่อยโจรนี้ไป 

หญิงรับใช้จึงรีบกลับมาบอกนางสุลสา เมื่อนางสุลสาทราบดังนั้นจึงออกอุบาย โดยให้หญิงรับใช้นั้นกลับไปบอกผู้คุมว่า คืนนี้จะส่งบุรุษพร้อมด้วยเงิน ๑,๐๐๐ กหาปณะไปเปลี่ยนตัวกับพี่ชายของเรา หญิงรับใช้นั้นก็จึงนำความไปบอกแก่เจ้าหน้าที่ พอตอนกลางคืนลูกชายเศรษฐีก็จะถือเงิน ๑,๐๐๐ กหาปณะเอามาให้นางสุลสา นางรับเงินไว้วางบนตัก แล้วเธอก็ร้องไห้ 

ลูกชายเศรษฐีถามว่า “เกิดอะไรขึ้นหรือน้องหญิง” 

“พี่จ๋า โจรที่ถูกจับได้นั้นเป็นพี่ชายของน้องเอง” พูดไปร้องไห้ไปเป็นเพื่อให้ดูสมจริงสมจัง 

“แล้วพี่จะช่วยน้องได้อย่างไรบ้างล่ะ”

เธอตอบว่า “ช่วยจริง ๆ หรือ” ถามเพื่อเกิดความมั่นใจ “ฉันได้ไปติดต่อเจ้าหน้าที่แล้ว เขาบอกว่า ถ้าได้เงิน ๑,๐๐๐ กหาปณะแล้วจะปล่อยตัวพี่ชายของฉันไป แต่ตอนนี้ฉันหาคนที่จะนำเงิน ๑,๐๐๐ กหาปณะไปให้เจ้าหน้าที่ไม่ได้” เธอพูดไป เธอก็ร้องไห้ไป ยิ่งร้องไห้หนักขึ้น 

ลูกชายเศรษฐีเห็นน้ำตาของนางแล้วใจอ่อน แพ้น้ำตา เพราะหลงรักนางสุลสา เลยกล่าวว่า “พี่จะนำเอาเงินไปให้เอง” 

เธอตอบว่า “ถ้าเช่นนั้นล่ะก็ พี่นำเงิน ๑,๐๐๐ กหาปณะที่พี่นำมาให้ฉัน เอาไปให้เจ้าหน้าที่เถอะ” ลูกชายเศรษฐีก็เลยนำเงินไปให้เจ้าหน้าที่ผู้คุมขังโจรสัตตุกะ 

เจ้าหน้าที่พอทราบว่า บุรุษคนนี้ คือ คนที่นางสุลสาส่งตัวมาแทน จึงจับตัวเอาไปขังซ่อนไว้ แล้วนำโจรสัตตุกะออกจากห้องขัง เปลี่ยนตัวให้โจรนั้นนั่งในยานที่ปิดมิดชิด แล้วนำตัวไปส่งให้นางสุลสา 

พอเจ้าหน้าที่ประกาศว่า โจรคนนี้ร้ายนัก คำว่า โจรในที่นี้หมายถึง ลูกชายเศรษฐี จะต้องประหารในเวลากลางคืนเลย เจ้าหน้าที่จึงรอจนค่ำ พอปลอดคนก็รีบนำลูกชายเศรษฐีไปที่ลานประหาร มีการอารักขาอย่างแข็งขัน พอถึงที่ประหารก็ใช้ดาบตัดศีรษะของลูกเศรษฐีทันที จากนั้นเจ้าหน้าที่จึงใช้หลาวเสียบร่างของลูกชายเศรษฐี แล้วนำไปแห่ประจานในเมือง คนจำไม่ได้เพราะไม่มีหัว 

ฝ่ายนางสุลสาได้อยู่กินฉันท์สามีภรรยากับโจรสัตตุกะนั้นด้วยความรัก โดยไม่ยุ่งเกี่ยวกับคนอื่นอีกเลย เป็นครั้งแรกที่เธอมีความรัก นอกนั้นเป็นหน้าที่ที่จะต้องปฏิบัติ เพราะเป็นนางกลางเมือง

เมื่อเวลาล่วงไปได้ ๓ ถึง ๔ เดือน โจรสัตตุกะคิดว่า น่าเบื่อจริง ๆ เลย เราคงทนอยู่ที่นี่ไม่ไหวแล้ว คิดว่า เราจะฆ่านางสุลสานั้นพร้อมกับขโมยเครื่องประดับของนางซึ่งมีราคาแสนกหาปณะไปด้วย 

อยู่มาวันหนึ่งโจรสัตตุกะคิดหาอุบายได้ จึงพูดคำหวาน ๆ กับนางสุลสาว่า “สุลสาน้องรัก เมื่อครั้งที่เจ้าหน้าที่บ้านเมืองจับตัวพี่มา ระหว่างทางพี่ได้บนบานต่อสิ่งศักดิ์สิทธิ์ที่ยอดเขาโน้นว่า ถ้าพี่รอดตายครั้งนี้จะมาถวายเครื่องเซ่นสังเวย ตอนนี้พี่ยังไม่ได้แก้บนเลย กลัวว่าจะผิดสัจจวาจาต่อสิ่งศักดิ์สิทธิ์ มันเสียศักดิ์ศรีความเป็นโจรของพี่ อาจจะทำให้มีอันเป็นไปได้ พี่จะชวนน้องไปถวายเครื่องเซ่นสังเวยต่อสิ่งศักดิ์สิทธิ์บนยอดเขาโน้นด้วยกัน” 

นางสุลสากลับตอบว่า “ได้สิจ๊ะ ขอพี่จงรีบหาเครื่องสังเวย แล้วรีบไปกันเถอะ ดูดวงตาเธอเต็มเปี่ยมไปด้วยความรัก” 

โจรกล่าวว่า “น้องจ๋าการถวายเครื่องสังเวยแต่เพียงอย่างเดียว อาจจะยังไม่เพียงพอ จะเป็นการไม่ให้ความเคารพต่อสถานที่และสิ่งศักดิ์สิทธิ์ ดังนั้น ทั้งพี่และน้องต้องแต่งกายด้วยเครื่องประดับให้อลังการ และก็ไปพร้อมบริวารหมู่ใหญ่จึงเป็นการสมควร” คือทำให้แนบเนียน เธอเชื่อเพราะหลงรัก นอกจากหลงรักแล้ว คำพูดนั้นสมเหตุสมผลด้วย 

“ดีจ้าพี่ ที่พี่กล่าวมานั้นสมเหตุสมผล ถ้าเช่นนั้นน้องขอตัวไปก่อน” เสร็จเรียบร้อยทั้งสองพร้อมด้วยบริวารหมู่ใหญ่ก็ออกเดินทางไปสู่ยอดเขานั้น 

เมื่อไปถึงเชิงเขา โจรสัตตุกะจึงกล่าวกับนางสุลสาว่า “น้องจ๋า สิ่งศักดิ์สิทธิ์เห็นคนมากันมาก พี่กลัวว่าท่านจะตื่นเต้น แล้วจะไม่รับเครื่องสังเวย ดังนั้นเราควรขึ้นไปทำพิธีกันแค่น้องกับพี่แค่นั้นก็พอแล้ว เพราะเป็นเรื่องส่วนตัว” แต่โจรสัตตุกะนั้น แอบเหน็บเอาอาวุธไปด้วย แล้วก็ให้นางสุลสานำเครื่องสังเวยขึ้นไปบนยอดเขา ความรักทำให้คนตาบอด เมื่อถึงยอดเขาแล้วโจรสัตตุกะก็สั่งให้นางวางเครื่องสังเวยไว้ที่โคนต้นไม้ ซึ่งอยู่ใกล้ปากเหวลึก ไปเลือกทำเลอย่างดีทีเดียว กะจะผลักนางตกลงไปเลย 

จากนั้นสัตตุกะก็ชักอาวุธออกมา แล้วกล่าวว่า “สุลสาน้องรัก พี่ไม่ได้นำเธอมาเพื่อถวายเครื่องสังเวยหรอก แต่พี่จะฆ่าเธอ แล้วก็จะเอาเครื่องประดับของเธอไป เธอจงถอดเครื่องประดับออกมาทั้งหมดเดี๋ยวนี้” 

นางสุลสาถามว่า “พี่จะฆ่าฉันทำไม มันต้องรู้เหตุผลกันก่อน”

โจรก็ให้เหตุผลว่า “ฉันอยากจะไปเป็นโจร ฉันอยากจะเป็นอิสระ ฉันไม่ได้รักเธอเลย ฉันต้องการทรัพย์ของเธอแค่นั้นแหละ

นางสุลสาทบทวนเรื่องราว “พี่จ๋า พี่จงนึกถึงบุญคุณที่น้องเคยช่วยพี่ให้รอดตายด้วยเถิดพี่ น้องอุตส่าห์เลือกพี่ ไม่เลือกลูกชายเศรษฐี ทั้ง ๆ ที่ลูกชายเศรษฐีร่ำรวยมาก เขาให้ทรัพย์แก่น้องวันละ ๑,๐๐๐ กหาปณะ แต่น้องไม่ได้สนเลย” โจรไม่ใจอ่อน เราจะเห็นว่า ขนาดโจรเอาชีวิตเป็นเดิมพัน เกือบจะถูกประหารชีวิตแล้ว ยังกล้าทำความชั่ว เพราะฉะนั้นทำความดีก็ต้องกล้าเหมือนกัน 

เธอถาม “พี่ น้องมีพระคุณต่อพี่ถึงเพียงนี้แล้ว พี่ยังจะฆ่าน้องอีกหรือจ๊ะ” เมื่อกี้ถาม ตอนนี้เธอต่อรองว่า “เอาอย่างนี้ก็แล้วกัน น้องจะให้ทรัพย์แก่พี่เป็นจำนวนมากแล้วน้องจะยอมเป็นคนรับใช้ของพี่อีกด้วย” 

“ไม่ต้องพูดมาก ถอดเครื่องประดับมา”

เธอไม่ยอมจำนน เธอเบี่ยงเบนความสนใจ คิดว่า โจรคงฆ่าเราแน่ เราต้องตายแน่ ๆ เพราะฉะนั้นเราจะต้องหาอุบาย ผลักโจรตกลงไปในเหว จึงกล่าวกับโจรว่า “ตั้งแต่น้องเกิดมาจนถึงขณะนี้ ไม่เคยรักใครมากเท่ากับพี่เลย” อย่างนี้ถึงจะใจอ่อน “ก่อนตายน้องอยากจะขออะไรพี่สักอย่างได้ไหม” ต้องถ่วงเวลาก่อน 

โจรถามกลับไปอีกทีหนึ่งว่า “เจ้าต้องการอะไรล่ะ”

นางตอบว่า “ขอให้น้องได้กอดพี่ได้ชื่นใจแล้วเดินเวียนเวียนประทักษิณรอบพี่เสียก่อน เพราะว่าตั้งแต่นี้ต่อไป เราไม่ได้พบกันอีกแล้ว” 

โจรรู้สึกใจอ่อนแล้วตอบว่า “ได้สิจ๊ะ” แล้วนางก็ได้เดินเวียนประทักษิณรอบโจรนั้น ๓ รอบ โจรก็ไม่ทำอะไร แสดงว่า คำถามคำตอบ โจรตายใจจริง ๆ 

เวียนครบ ๓ รอบแล้วนางกล่าวต่อไปอีกว่า “พี่จ๋า น้องขอกราบพี่ ขอกราบ ๔ ทิศ คือ กราบเท้า ด้านซ้าย ด้านขวา ด้านหน้า ด้านหลัง ให้ครบหมดเลย โจรมีความรู้สึกว่า ไม่ค่อยจะมีใครมากราบขนาดนี้ เลยยอม แล้วนางก็กราบเท้าโจร 

ก้มกราบมาถึงด้านหลัง แต่ตาเธอมอง ๆ ไปที่หุบเหว เธอคิดว่า ตัวเองก็ต้องตายแล้ว ถ้าไม่ทำอย่างนี้ตายแน่ เรื่องอะไรเราจะยอมตาย ดังนั้นเธอจึงได้รวบรวมกำลังที่มีอยู่โดยรวบขาทั้งสองข้างของโจรทำให้โจรเสียหลัก แล้วนางก็ผลักโจรลงไปในหุบเหว ร่างของโจรตกกระทบพื้นเบื้องล่าง แล้วก็แหลกละเอียดเป็นชิ้นเล็กชิ้นน้อยทันที 

เหตุการณ์นี้ไม่ใช่รู้เฉพาะสองคนเท่านั้น เทวดาที่สิงสถิตอยู่บนยอดเขานั้นได้เห็นเหตุการณ์ทั้งหมดด้วย เห็นแล้วก็อุทานขึ้นว่า “บุรุษก็ไม่ใช่ว่าจะฉลาดทุกแห่ง หรือในทุกสถานที่ หรือในทุกเรื่อง แม้แต่สตรีก็ฉลาดมีปัญญา คิดแก้ไขปัญหาที่เกิดขึ้นเฉพาะหน้าได้อย่างรวดเร็วเช่นเดียวกัน เหมือนนายพรานล่าเนื้อผู้ฉลาด ย่อมฆ่าเนื้อได้อย่างรวดเร็วด้วยธนู ฉันใด” เรากำลังพูดถึงการล่าเนื้อ ยังไม่ได้พูดเรื่องบุญบาป อย่าคิดต่อ เป็นเพียงอุปมา

นางสุลสาก็คิดหาอุบายฆ่าโจรสัตตุกะได้อย่างรวดเร็ว เหมือนลูกธนูอย่างนั้นเหมือนกัน คือ ธนูที่ออกจากแล่งฆ่ากวางตายเร็วขนาดนั้น เพราะช้ากว่านั้นนางก็ต้องถูกฆ่าตาย นางคิดเร็วเทียบแล้วเหมือนลูกธนูทีเดียว 

เทวดากล่าวว่า “ในโลกนี้บุคคลใดไม่รู้เหตุที่จะเกิดขึ้นโดยกะทันหัน ผู้นั้นย่อมเดือดร้อน คือ เราไม่รู้ว่า เราต้องตาย แล้วตายเมื่อไหร่ ตายด้วยอะไร แล้วเราไม่ได้เตรียมตัวสั่งสมบุญกุศลไว้ ก็จะต้องเดือดร้อน เหมือนโจรสัตตุกะที่ตกเหวตาย คือ จะต้องไปมีทุกข์อยู่ในอบาย แต่ในโลกนี้บุคคลใด รอบรู้เหตุที่จะเกิดขึ้นโดยกะทันหัน ผู้นั้นย่อมรอดพ้นจากภัยอันตรายทั้งปวง เหมือนอย่างนางสุลสาพ้นความตายจากโจรนั้น 

จากนั้นนางสุลสาเธอไม่เหลียวไปมองเลย หันหลังกลับเดินลงจากยอดเขา กลับไปหาบริวารของตนที่เชิงเขา พวกบริวารเมื่อเห็นนางสุลสาเดินลงมาจากยอดเขาคนเดียว จึงถามว่า “นายผู้ชายไปไหนหรือคะ”

นางสุลสาตอบว่า “อย่าไปถามถึงเขาเลย” แล้วก็เดินทางกลับเรือนของตนทันที 

พระสัมมาสัมพุทธเจ้าตรัสเรื่องราวในอดีตจบ ทรงประชุมชาดกว่า โจรสัตตุกะครั้งนั้นได้มาเป็นโจรในครั้งนี้ ส่วนนางสุลสาครั้งนั้น ได้มาเป็นหญิงรับใช้ของท่านอนาถบิณฑิกเศรษฐีในบัดนี้ ส่วนเทวดาผู้สิงสถิตอยู่บนยอดเขาได้เห็นเหตุการณ์ตลอดนั้น ได้มาเป็น เราตถาคต 

นี่เป็นเรื่องราวหญิงผู้มีปัญญา ที่แก้ไขเหตุการณ์ได้อย่างกะทันหัน ด้วยดวงปัญญา และกำลังใจอันสูงส่ง ไม่ใช่กลุ้ม หรือแก้ด้วยวิธีไปดื่มสุราเมรัย 

------------------------------

๒๓ ลูกจ้างท่านอนาถบิณฑิกเศรษฐีถือศีล ๘

ชายยากจนคนหนึ่งได้มาสมัครงานกับท่านอนาถบิณฑิกเศรษฐี ท่านเศรษฐีรับเข้าทำงานที่เรือนของตนโดยให้เข้าป่าไปหาฟืน หาอยู่ได้ไม่นานคนงานนั้นก็ตาย หมดอาชีพหาฟืนไปแล้ว 

เราจะเห็นว่า อยู่ในมนุษย์นั่นชั่วคราวเท่านั้นเอง อะไรทุกอย่างในโลกชั่วคราวทั้งนั้น ผมอยู่บนศีรษะชั่วคราว ฟันในปากชั่วคราว เราอยู่ในกายมนุษย์ชั่วคราว เสื้อผ้า เราไม่ใช่ใส่ชุดเดียวถาวร กระเป๋า บ้าน รถ ชั่วคราวทั้งหมด

ชายยากจนคนนี้ เมื่อตายแล้วก็ไปเกิดเป็นรุกขเทวา ที่ต้นไทรต้นหนึ่งใกล้ชายป่า เป็นผู้มีฤทธิ์มาก เราจะได้มาศึกษาว่า หาฟืนมาดี ๆ ตายแล้วทำไมมาเป็นรุกขเทวามีฤทธิ์มากที่ชายป่า 

วันหนึ่ง เมื่อพระดาบส ๕๐๐ รูป เดินทางไกลมาพักที่ใต้ต้นไทรใหญ่ เกิดความหิวกระหายทั้งอาหารและน้ำ พอนั่งพักให้หายเหนื่อยก็มีความรู้สึกนึกคิด เอ๊ะ ต้นไม้ต้นนี้น่าจะมีเทวดาสิงอยู่ หัวหน้าทีมก็บอก ลองดู ถ้ามีเทวดาจริง ๆ ล่ะก็ ช่วยบันดาลให้น้ำเกิดขึ้นมาให้เราดื่มกันหน่อยเถอะ เรากระหายน้ำเหลือเกิน

ปรากฏว่า เทวดารู้วาระจิตของท่านดาบส จึงบันดาลให้สายน้ำไหลออกมาจากระหว่างคาคบไม้ สายน้ำนั้นไหลออกมาเหมือนลำแสงเงินยวงทีเดียว เหล่าดาบสทั้งหลายพอเห็นสายน้ำก็ดีใจ ไม่ได้คิดอะไรต่อ เพราะว่า กำลังกระหายน้ำ จึงนำภาชนะของตนมาตักน้ำดื่ม หัวหน้าพระดาบสเมื่อได้คืบเอาศอก คิดต่อไปอีก เป็นนักคิด แต่พอดีไปคิดตรงต้นไม้ต้นนี้มีเทวดาสถิตอยู่ แล้วเทวดาก็จิตเป็นกุศล

เมื่อท่านเอาน้ำมาให้เราดื่มได้ ท่านก็น่าจะเอาอาหารมาให้เราบ้าง เพราะตรงนี้ไม่มีหมู่บ้านให้เราได้บิณฑบาตเลย ปรากฏเทวดารู้วาระจิต จึงบันดาลภัตตาหารให้เกิดขึ้นแด่พระดาบส ๕๐๐ รูป เหล่าพระดาบสก็ดีใจ หลังจากขบฉันภัตตาหารที่เทวดาบันดาลมาถวาย จนอิ่มหนำสำราญ แค่เรานึก ๆ คิด ๆ ยังบันดาลให้สิ่งที่เรานึกคิดสมปรารถนาได้ เออ ทำอย่างไรดีนะ เราจะได้เห็นเทวดา อยากเห็นจังเลย เทวดาก็รู้วาระจิต จึงชำแรกออกมาจากต้นไทร แสดงตนให้เหล่าพระดาบสได้เห็น ส่วนหนึ่งก็เป็นเทวานุภาพ อีกส่วนหนึ่งเพราะบุญของพระดาบสทั้งหลาย เพราะฉะนั้น มาประจวบเหมาะกัน ได้เคยถวายทานด้วยน้ำ ด้วยอาหาร แม้อยู่ในถิ่นกันดารก็ได้ กับบุญกุศลที่สั่งสมบำเพ็ญตบะมา แม้ยังไม่ถึงระดับที่มีตาทิพย์ ถ้ามีตาทิพย์คงไม่นึกคิดอย่างนี้หรอก

แต่ด้วยกำลังแห่งตบะพระดาบสทั้งหลายที่ได้บำเพ็ญมาเป็นส่วนหลัก ส่วนเทวานุภาพเป็นส่วนเสริมจึงบันดาลให้เทวดานั้นแสดงตัวออกมา พอออกมาก็ไม่ได้ตกใจอะไร แต่ว่าตื่นเต้น ปีติใจ “ท่านเทวดาท่านเก่งจังเลย ท่านทำอย่างไร ท่านไปทำบุญอะไรมาหรือ จึงมาเป็นเทวดาผู้มีฤทธิ์มาก” 

ปรากฏว่า ท่านเทวดาอาย “พระคุณเจ้าโปรดอย่าถาม” แต่ว่าพระดาบสคะยั้นคะยอต่อ “โปรดเถิดท่านเทวดา” เทวดาก็ยังเกิดความละอายเพราะว่าบุญที่ตัวทำมามันนิดเดียว จึงไม่อยากบอก เอาอย่างนี้ก็แล้วกัน นิมนต์พระคุณเจ้าทั้งหลายตั้งใจฟังให้ดี

เทวดาเล่าบุพกรรมของตนว่า ในสมัยที่กระผมยังเป็นมนุษย์อยู่ เป็นคนยากจนมาก เพราะอยากจนในอดีต มีความตระหนี่ ไม่สร้างมหาทานบารมีเกิดมาเลยยากจน จึงได้ไปสมัครงานที่บ้านท่านอนาถบิณฑิกเศรษฐี แล้วท่านเศรษฐีก็รับผมไว้ทำงานในเรือนของท่าน

เมื่อถึงวันอุโบสถ กระผมคนเดียวที่ลุกขึ้นไปทำงานแต่เช้าตรู่ เพราะกระผมไม่รู้เรื่อง มาทำงานใหม่ต้องขยันหน่อย นอกนั้นทุกคนในเรือนของท่านอนาถบิณฑิกเศรษฐี ล้วนแต่หยุดงาน เพื่อรักษาอุโบสถศีลกันทุกคน

เมื่อท่านเศรษฐีกลับมาจากวัดพระเชตวัน ก็ถามว่า “เออ มีใครบอกคนงานใหม่ของเราหรือเปล่าว่า วันนี้เป็นวันอุโบสถ” เพราะท่านเศรษฐีมีจิตใจที่อยากให้ทุกคนได้บุญ “ไม่มีใครบอกเลยจ้านาย” บริวารตอบ “ถ้าเช่นนั้นเจ้าจงเตรียมอาหารมื้อเย็นไว้ให้เขาเถอะ เพราะว่าเขาก็ไปทำงานมาเหนื่อยอย่างนี้ ไปผ่าฟืน ตัดฟืนในป่า” 

บริวารจึงจัดเตรียมอาหาร ๑ ชุด สำหรับคนงานใหม่ เมื่อกระผมทำงานในป่ามาได้ตลอดทั้งวัน ก็กลับมาถึงเรือนท่านเศรษฐีในตอนเย็น กระผมหิวมาก บริวารของท่านเศรษฐีก็ได้นำอาหารมาให้กระผม กระผมก็สงสัย “เอ๊ะ ทุก ๆ วันที่ผ่านมาจะมีพวกคนงานมากมายมารับประทานอาหารร่วมกัน แต่ทำไมวันนี้จึงเงียบสนิทเหลือเกิน มีอะไรกันหรือเปล่า”

บริวารก็ตอบว่า “วันนี้เป็นวันอุโบสถ ทุกคนในเรือนนี้หยุดงานเพื่อรักษาอุโบสถศีลกันจ้า แม้แต่เด็กที่ยังดื่มนมอยู่ ท่านเศรษฐีก็ให้ดื่มน้ำปานะ เพื่อฝึกให้เด็กรักษาอุโบสถศีลตั้งแต่เล็ก ๆ” ยังดื่มนมอยู่ยังให้รักษาอุโบสถศีล แม้เลิกดื่มแล้วก็ตาม ก็ควรจะต้องรักษาอุโบสถศีลด้วย ถ้าไม่รักษาอุโบสถศีลแล้วก็อายเด็กเขา 

บริวารพูดต่อว่า “ท่านเศรษฐีจึงสั่งให้ฉันได้จัดอาหารมาเพื่อนายคนเดียว” กระผมจึงถามบริวารนั้นว่า “ถ้ากระผมจะสมาทานอุโบสถศีลด้วยได้ไหม ขอท่านกรุณาถามท่านเศรษฐีให้ด้วยเถิด เพราะกระผมเพิ่งเป็นคนงานใหม่ ไม่ทราบว่ามีสิทธิ์ที่จะถืออุโบสถศีลได้หรือเปล่า” 

ก็เข้าไปถามท่านอนาถบิณฑิกเศรษฐี ท่านเศรษฐีก็ตอบว่า “ได้เลย แม้เหลือเพียงครึ่งวันก็ตาม” 

กระผมดีใจมาก แม้ว่าจะเหน็ดเหนื่อยมาจากงานผ่าฟืน มันไม่ใช่เรื่องเล่น ๆ มันเรื่องจริงทีเดียวแหละ ทำเล่น ๆ ไม่ยาก มันยากตอนเอาจริงแหละ เพราะนั่นมันเหนื่อย กระผมก็ได้สมาทานอุโบสถศีลเพียงครึ่งวัน กระผมปลื้ม ปลื้มมากเลย แต่ว่าตอนกลางคืน ลมมันกำเริบขึ้นอย่างรุนแรง เพราะว่าร่างกายทำงานมาตลอดทั้งวัน แล้วก็ยังไม่ได้รับประทานอาหารเลย กระผมก็เลยหาวิธี ที่จะทำให้หายหิว หรือบรรเทาความหิว ก็เลยเอาเชือกผูกท้อง จับปลายเชือกคนละข้างดึงแล้วก็กลิ้งไปกลิ้งมาด้วยความทรมาน ทีนี้ไอ้เสียงกลิ้งไปกลิ้งมา มันก็สะเทือนบ้าน สะเทือนข้างฝา บริวารท่านเศรษฐีไปดู ก็รีบไปแจ้งให้ท่านเศรษฐีทราบ

ท่านเศรษฐีก็มาพร้อมกับบริวารมาหากระผมที่พัก แล้วถามว่า เธอเป็นอย่างไรบ้าง กระผมตอบว่า “ข้าแต่ท่านเศรษฐี” ตอนนี้เสียงแผ่วไปเรื่อย ๆ “ลมกำเริบแก่กระผมแล้ว ลมในท้องกำเริบ” 

“ถ้าอย่างนั้นเธอจงลุกขึ้นมารับประทานเภสัชนี้เถิด” เภสัช ๕ มี เนยใส เนยข้น น้ำมัน น้ำผึ้ง น้ำอ้อย 

กระผมถามกลับไปเลยว่า (เพราะตอนนั้นยังไม่มีความรู้เรื่องอุโบสถศีล) “แล้วพวกท่านล่ะได้รับประทานเภสัชนี้ด้วยหรือเปล่า” 

ท่านเศรษฐีตอบว่า “เราไม่ได้ดื่มหรอก เพราะพวกเราไม่ได้เจ็บปวดอะไร แต่ท่านป่วย เพราะท่านเหนื่อยมาทั้งวัน จงดื่มเถิด” เป็นความเมตตาของท่านเศรษฐี 

กระผมยังตอบว่า “ก็กระผมจะรักษาอุโบสถศีล จะรักษาศีล ๘ วันพระ แล้วกระผมก็ไม่สามารถรักษาได้ทั้งวัน เพราะต้องไปทำงานมันเหลือเพียงครึ่งวันเท่านั้น ครึ่งวันนี้กระผมจะเอาชีวิตเป็นเดิมพัน ขอศีลของกระผมอย่าได้บกพร่องเลย ศีลครึ่งวันให้เต็มเปี่ยมบริบูรณ์” 

ท่านเศรษฐีเลยกล่าวว่า “ท่านอย่าทำอย่างนั้นเลย จงรับประทานเภสัชนี้เถิด” อ้อนวอนเลย ท่านเศรษฐีต้องเว้าวอน คนงานใหม่ไม่ใจอ่อน กระผมก็ยังยืนยันเช่นเดิม เสียงก็ยังแข็งแรงแม้จะแผ่วก็ตามว่า “จะขอรักษาให้บริสุทธิ์แม้เพียงครึ่งวันด้วยชีวิต” 

ตอนเช้ามืดกระผมหมดลมเลย สิ้นใจตาย แต่จิตก็ผ่องใส จิตฺเต อสงฺกิลิฏฺเฐ สุคติ ปาฏิกงฺขาฯ เมื่อจิตผ่องใส ไม่เศร้าหมอง สุคติเป็นที่ไป ด้วยเหตุนี้แหละ พระคุณเจ้า กระผมก็เลยมาเกิดที่ต้นไทรนี้ กระผมได้ท่านอนาถบิณฑิกเศรษฐีเจ้านายของกระผมเมื่อตอนเป็นมนุษย์ ผู้มีพระพุทธ พระธรรม และพระสงฆ์เป็นที่พึ่ง กระผมจึงได้มาเกิดเป็นเทวดาในบัดนี้ กระผมมีความซาบซึ้งในพระคุณของท่านเศรษฐีเป็นอย่างมาก” เมื่อดาบสได้ฟังเทวดาบอกว่า พระพุทธ พระธรรม และพระสงฆ์เกิดขึ้นแล้ว พระดาบสลุกขึ้นประคองอัญชลีต่อเทวดา พระดาบสอยากฟังมานาน ไม่รู้เลยว่า พระพุทธเจ้า พระธรรม และพระสงฆ์ได้บังเกิดขึ้นแล้ว เพราะเราอยู่ในป่าบำเพ็ญพรต อุตส่าห์ตั้งใจที่จะให้หลุดพ้น แต่พอได้ยินว่า มีท่านผู้รู้ซึ่งเป็นยอดจอมของผู้รู้แจ้ง เห็นแจ้งแทงตลอดในธรรมทั้งปวง ในสรรพสัตว์สรรพสิ่งทั้งหลายบังเกิดขึ้นแล้ว ดีใจมาก ถามย้ำ ๓ ครั้ง เหมือนพระมหากัปปินะ เทวดาก็ยังย้ำ ๓ ครั้งว่า กระผมพูดว่า พระรัตนตรัยบังเกิดขึ้นแล้ว พระพุทธเจ้าเกิดขึ้นแล้ว พระธรรมเจ้าเกิดขึ้นแล้ว พระสังฆเจ้าเกิดขึ้นแล้ว 

ท่านดาบสอุทานต่อไปอีก “คำว่า พระพุทธเจ้า คำนี้หาฟังได้ยากในโลก คำว่า พระพุทธเจ้า นั้นหาฟังได้ยากในโลก คำว่า พระพุทธเจ้า นั้นหาฟังได้ยากในโลก” เรามาเกิดในยุคนี้แล้ว เราควรจะปีติภาคภูมิใจว่า เรามีบุญ เราได้สั่งสมบุญมานับภพนับชาติกันไม่ถ้วนเลย เราจึงมาเกิดในร่มเงานี้ แล้วได้ยินคำนี้ 

เหล่าดาบสจึงได้ปรึกษากันแล้วตกลงกันว่า พวกเราจะไปเข้าเฝ้าพระสัมมาสัมพุทธเจ้า ดังนั้นจึงรีบเดินทางไปเข้าเฝ้าพระบรมศาสดา เมื่อไปถึงวัดพระเชตวันก็ได้กราบถวายบังคมพระบรมศาสดา แล้วนั่ง ณ ที่ควรส่วนข้างหนึ่ง พระพุทธองค์ทรงแสดงธรรมแก่ดาบสเหล่านั้น แสดงธรรม คือ ให้ความรู้ที่แท้จริงแก่ดาบส

เมื่อจบพระธรรมเทศนา ดาบสทั้ง ๕๐๐ รูป ก็ได้บรรลุธรรมเป็นพระอรหันต์ พร้อมด้วยปฏิสัมภิทา แสดงว่าบารมีเต็มเปี่ยมแล้ว ถ้าบารมีน้อย ๆ เป็นนักบวชไม่ได้หรอก ต้องบารมีมาก สั่งสมกันมายาวนาน ถึงจะไปเป็นนักบวชได้ ถึงจะเลือกในการดำเนินชีวิตที่ไปผู้เดียวประดุจนอแรดอย่างนั้น มีผ้า ๓ ผืน มีอัฐบริขาร แล้วก็ปลีกตัวไปแสวงหาวิเวก ทำใจหยุดใจนิ่ง 

พระดาบสเหล่านั้นจึงทูลขอบรรพชากับพระตถาคต หมดกิเลสแล้วยังขอบรรพชา แสดงว่า ชีวิตสุดท้ายต้องเป็นนักบวช ชีวิตสุดท้ายในสังสารวัฏต้องเป็นนักบวชอย่างเดียว เพราะฉะนั้นใครเป็นนักบวชควรจะปีติและภาคภูมิใจ 

พระพุทธองค์ทรงให้พระดาบสเหล่านั้นบรรพชา โดยตรัสว่า “ท่านทั้งหลายจงเป็นภิกษุมาเถิด” ต้องมีบุญมาก ถึงจะได้พระสัมมาสัมพุทธเจ้าเป็นพระอุปัชฌาย์อย่างนี้ พูดสั้น ๆ แต่ผลสิ่งที่พูดสั้น ๆ มีผลขนาดนี้ บาตรและจีวรอันสำเร็จด้วยฤทธิ์ เกิดขึ้นแก่พระดาบสเหล่านั้นเลย แต่กว่าจะได้อย่างนี้ ไม่ใช่ลงทุนเป็นพระดาบสแล้วจะได้อย่างนี้ ต้องสั่งสมบารมีมานับภพนับชาติ บ่มบารมีแก่รอบเข้า อย่างนี้จึงจะเกิดขึ้น ถือเป็นเกียรติยศ และเกียรติศักดิ์อันสูงส่งของชีวิตในสังสารวัฏ ได้รับประทานการบวชแบบเอหิภิกขุอุปสัมปทา จากพระสัมมาสัมพุทธเจ้า

แต่แม้เราจะไม่ได้รับประทานการบวชอย่างนี้ แต่เราจะได้ประทานการบวชจากพระอุปัชฌาย์มาแล้วก็ควรจะปีติและภาคภูมิใจ ต้องตายในผ้าเหลือง เหมือนพระอรหันต์ท่านก็ตายในผ้าเหลือง ถือว่า ตายในสมรภูมิในสนามรบของนักรบกองทัพธรรมที่รบสู้กับกิเลส เป็นความปีติ และภาคภูมิใจเหมือนทหารทางโลก ที่เข้าสู่สมรภูมิและถูกอาวุธข้าศึกตาย เขาได้รับผ้าธงชาติคลุมเป็นเกียรติยศ เป็นเกียรติศักดิ์ของนักรบ ให้วงศ์ตระกูลนั้นมีความปีติ และภาคภูมิใจ

พระดาบสทั้ง ๕๐๐ รูปได้บรรพชาเป็นพระภิกษุ ผู้มีศีลาจารวัตรอันงดงาม ประดุจพระเถระมีพรรษากาล ๑๐๐ ทีเดียว สงบ เสงี่ยม สง่างาม แตกฉานในพระธรรมวินัย มีข้อวัตรปฏิบัติที่น่าเลื่อมใส

------------------------------

๒๔ สหายของท่านอนาถบิณฑิกเศรษฐี

ท่านอนาถบิณฑิกเศรษฐีมีเพื่อนคนหนึ่งชื่อ กาฬกรรณี ซึ่งเป็นเพื่อนเล่นกันมาตั้งแต่เด็ก มีบุญระดับที่ได้เป็นเพื่อนเล่นเศรษฐีทีเดียว แล้วก็เป็นเพื่อนร่วมเรียนที่สำนักเดียวกัน เป็นเพื่อนนักเรียนด้วยกัน 

โตขึ้นต่างก็ทำธุรกิจของตนเอง แต่คนหนึ่งประสบความสำเร็จเป็นมหาเศรษฐี อีกคนหนึ่งเป็นยาจก ล้มละลายกันไปเลย ตามกำลังบุญ เมื่อล้มละลาย ไม่ประสบความสำเร็จ ไปนาน ๆ ก็นึกถึงเพื่อนเก่า คือ ท่านอนาถบิณฑิกเศรษฐี เพื่อขอความช่วยเหลือ เพื่อนก็แสนดีทีเดียวเห็นเพื่อนเก่ามาก็ต้อนรับอย่างดี พร้อมกับให้กำลังไม่ใช่ทำเป็นมองไม่เห็น ไม่ใช่ทำเป็นไม่รู้จัก รวยแล้วทำเป็นลืมไป แถมมอบเงินให้นายกาฬกรรณีจำนวนหนึ่งเพื่อให้เอาไปตั้งตัว 

ให้ในระดับที่ว่าเอาเงินนี้ไปลงทุนได้ เอาไปตั้งหลักใหม่ได้ เธอเป็นคนมีบุญ มีปัญญา ความรู้ดี ความสามารถดี มีบุญเก่ามาแล้วรวยแน่ นายกาฬกรรณี แม้ว่าจะทำมาค้าขาย ก็ไม่ประสบความสำเร็จ แต่จิตสำนึกเป็นคนที่จิตใจดีงามทีเดียว ในช่วงที่ล้มละลายเพราะว่าขาดการสั่งสมมหาทานบารมี ก็ไม่มีบุญที่จะมาดึงดูดทรัพย์ และอุ้มชูรักษาทรัพย์เอาไว้ มันก็ละลายไปอยู่กับคนอื่นที่เขามีบุญมาก ท่านมีจิตสำนึกในพระคุณของท่านเศรษฐี ก็เมื่อมาที่บ้านท่านเศรษฐีก็ช่วยเหลือการงานทุกอย่างเลย 

แต่เมื่อนายกาฬกรรณีมาหาท่านอนาถบิณฑิกเศรษฐี พวกคนในเรือนต่างฝืนใจที่จะพูดกับเขาว่า เชิญนั่งก่อนคุณกาฬกรรณี เชิญรับประทานอาหารเถิดคุณกาฬกรรณี เชิญอาบน้ำเถิดคุณกาฬกรรณี เป็นต้น คือ รู้สึกลำบากใจทีเดียว เพราะว่าทำไมไม่ไปเปลี่ยนชื่อ ชื่ออื่นมีตั้งเยอะแยะอะไรอย่างนั้น เพราะชื่อนี้ถือว่าเป็นอัปมงคล 

อยู่มาวันหนึ่ง คนในเรือนท่านอนาถบิณฑิกเศรษฐี หารือกันเลยบอก อย่างนี้ไม่ไหว ขอร้องท่านอนาถบิณฑิกเศรษฐีว่า “ท่านเศรษฐี ที่มาวันนี้ ขออย่างเดียวแค่นั้นเอง ท่านอย่าได้ไปต้อนรับนายกาฬกรรณีเลย เพราะพวกเราต้องฝืนใจเรียกชื่อเขาเหลือเกิน กลัวเป็นอัปมงคล ที่ปากด้วย” กลัวกันขนาดนั้นทีเดียว 

เหตุผลที่บริวารให้กับท่านอนาถบิณฑิกเศรษฐีว่า ท่านเศรษฐีแม้แต่ยักษ์ก็ยังต้องหนีเลย เพราะได้ยินชื่ออันเป็นอัปมงคลนี้ ยักษ์ยังหนี นายกาฬกรรณีคนนี้ไม่สามารถเทียบกับท่านได้เลย เพราะเขาเป็นคนตกยากแล้วก็ไม่มีประโยชน์อะไรต่อท่าน อย่าไปต้อนรับเขาเลย 

แต่ว่าท่านเศรษฐีไม่ใช่อย่างนั้น ท่านกล่าวเตือนสติและก็ให้ความรู้ที่ถูกต้องว่า ชื่อ เป็นเพียงคำใช้เรียกขานเท่านั้นแหละ พวกเธออย่าไปใส่ใจเลย บัณฑิตไม่ได้ยึดถือชื่อเป็นเรื่องสำคัญหรอก คนเราไม่ควรจะยึดเสียงที่ได้ยินว่า เป็นมงคล คนชื่อมียากจนก็เหลือหลาย และเราก็ไม่สามารถทอดทิ้งเพื่อนที่เคยเล่นด้วยกันมาตั้งแต่เด็กเพียงเพราะว่าเขามีชื่อกาฬกรรณีเท่านั้น 

ต่อมาวันหนึ่งท่านอนาถบิณฑิกเศรษฐีต้องเดินทางไปต่างเมือง จึงมอบหมายให้นายกาฬกรรณีช่วยดูแลบ้านให้ พอพวกโจรทราบข่าวว่า ท่านเศรษฐีไปแล้ว จึงคิดจะไปปล้นบ้านท่านเศรษฐีเลย 

บังเอิญนายกาฬกรรณีได้ทราบข่าวว่า โจรจะมาปล้นบ้านท่านอนาถบิณฑิกเศรษฐีในคืนนี้ บริวารท่านเศรษฐียังไม่รู้เลย จึงมานั่งเฝ้ายามตลอดคืนเอาชีวิตเป็นเดิมพันเลย เราจะได้เห็นอุปนิสัยนายกาฬกรรณี เมื่อพวกโจรได้ตระเตรียมอาวุธครบมือแล้ว จึงพากันไปล้อมบ้านของท่านอนาถบิณฑิกเศรษฐี เตรียมที่จะเข้าไปปล้น นายกาฬกรรณีรู้ว่าพวกโจรมาล้อมบ้านหลังนี้ไว้แล้ว จึงรีบจุดไฟให้สว่าง แล้วไปปลุกเหล่าบริวารของท่านเศรษฐีให้ลุกตื่นขึ้นมาหมดเลย 

บริวารท่านเศรษฐี ถูกนายกาฬกรรณีปลุกให้ตื่นแล้วรีบสั่งบริวารว่า “เจ้าจงเป่าสังข์ เจ้าจงตีกลองเพื่อทำให้เหมือนมีมหรสพใหญ่และคนจำนวนมากที่บ้านนี้” เมื่อพวกโจรได้ยินเสียงเหล่านั้นต่างก็ตกใจกลัว บ้างก็ทิ้งอาวุธและก็รีบหนีไปเลย วันรุ่งขึ้นพอชาวบ้าน และหมู่ญาติของท่านอนาถบิณฑิกเศรษฐีมาเห็นอาวุธที่พวกโจรทิ้งไว้ก็รู้ว่า เมื่อคืนนี้มีโจรจะมาปล้นบ้านท่านเศรษฐีจริง ๆ นั่นแหละ อย่างที่นายกาฬกรรณีได้บอกเอาไว้

ทุกคนก็พากันสลดใจไปตาม ๆ กัน แล้วก็พูดว่า ถ้าไม่มีนายกาฬกรรณีช่วยดูแลเรือนให้ ป่านนี้พวกโจรก็คงจะเข้ามาปล้นบ้านท่านเศรษฐีไปแล้วแน่เลย ถ้ามีเพียงลำพังพวกเราอยู่ป่านนี้ก็โดนปล้น โดนฆ่าไปแล้ว เพราะพวกเราได้อาศัยนายกาฬกรรณี ผู้เป็นมิตรแท้ของท่านเศรษฐีผู้นี้ จึงทำให้รอดพ้นจากการปล้นของพวกโจรมาได้ ความปลอดภัยจึงมีแก่ทรัพย์สิน และชีวิตของพวกเรา ทุกคนต่างก็พากันแซ่ซ้องสรรเสริญคุณของนายกาฬกรรณี 

เมื่อท่านอนาถบิณฑิกเศรษฐีกลับมาถึงเรือนของตน ก็ได้ทราบเรื่องราวทั้งหมด ท่านเศรษฐีจึงพูดกับหมู่ญาติและเหล่าบริวารว่า “เห็นไหมล่ะ ที่พวกเธอเคยบอกให้เราไล่นายกาฬกรรณีสหายของเราออกไป ถ้าเราขืนทำตามคำขอร้องของเธอ ป่านนี้ทรัพย์สมบัติของเราก็คงจะหมดสิ้นไปแล้ว เพราะฉะนั้นชื่อนั้นไม่สำคัญเลย แต่ใจที่คิดเกื้อกูลซึ่งกันและกันต่างหาก เป็นสิ่งที่สำคัญกว่า ท่านอนาถบิณฑิกเศรษฐีจึงให้ทรัพย์แก่นายกาฬกรรณี เพิ่มขึ้นอีก

ท่านเศรษฐีคิดต่อไปอีกว่า เราสมควรที่จะนำเรื่องนี้ไปกราบทูลพระสัมมาสัมพุทธเจ้าแล้วท่านก็รีบเดินทางไปสู่วัดพระเชตวัน ได้ไปเข้าเฝ้าพระสัมมาสัมพุทธเจ้า แล้วก็ได้กราบทูลเรื่องราวทั้งหมดให้พระพุทธองค์ทรงทราบ พระพุทธองค์ก็ตรัสว่า ท่านเศรษฐีเหตุการณ์เช่นนี้ ไม่ใช่เกิดขึ้นแต่เพียงบัดนี้เท่านั้น แม้ในกาลก่อนบุคคลที่ชื่อว่า กาฬกรรณี ก็ได้รักษาทรัพย์สมบัติในเรือนของมิตรไว้เช่นกัน คือ ชื่อเดียวกัน ก็ได้ทำคล้าย ๆ นายกาฬกรรณีคนปัจจุบันนี้

ท่านเศรษฐีจึงได้ทูลอาราธนา ให้พระพุทธองค์ตรัสเล่าให้ฟัง พระบรมศาสดาจึงทรงนำเรื่องในอดีตกาลมาตรัสเล่าดังนี้

ในอดีตกาลพระเจ้าพรหมทัตครองราชสมบัติอยู่ในกรุงพาราณสี ได้มีมหาเศรษฐีท่านหนึ่งอาศัยอยู่ในเมืองนี้ ท่านเศรษฐีผู้นี้มีสหายอยู่คนหนึ่ง ชื่อว่า กาฬกรรณี นายกาฬกรรณีเป็นคนล้มละลาย แล้วก็กำลังตกทุกข์ได้ยาก ท่านเศรษฐีจึงได้ให้อุปการะช่วยเหลือนายกาฬกรรณี

นายกาฬกรรณีจึงได้ช่วยเหลือการงานต่าง ๆ ของท่านเศรษฐี เป็นการตอบแทนพระคุณ แต่พวกหมู่ญาติและเหล่าบริวารที่อยู่ในเรือน ไม่ปรารถนาให้ท่านเศรษฐีคบค้ากับนายกาฬกรรณีนี้ 

เราจะเห็นได้ว่า ชีวิตในสังสารวัฏ ไม่มีอะไรใหม่ มันก็จะมีเรื่องที่ซ้ำ ๆ ซาก ๆ ที่เกิดขึ้นแก่เราบ้าง เกิดขึ้นแก่คนอื่นบ้าง มันก็คล้าย ๆ กันอย่างนี้แหละ

เพราะฉะนั้น พระสัมมาสัมพุทธเจ้า ตอนเป็นบรมโพธิสัตว์จึงเบื่อหน่ายชีวิตในสังสารวัฏ เดี๋ยวก็ขึ้น เดี๋ยวก็ลง ขึ้นอยู่กับว่า ความประมาทหรือไม่ประมาทในการดำเนินชีวิต ถ้าประมาทเมื่อไรก็ตกต่ำ ไม่ประมาทก็สูงส่ง ขึ้น ๆ ลง ๆ กันอยู่อย่างนี้แหละ วนกันไปเวียนกันมาอยู่อย่างนี้

บริวารจึงได้พูดกับท่านเศรษฐีว่า “ท่านเศรษฐีอย่าไปคบนายกาฬกรรณีเลย เพราะชื่อของเขา ไม่เป็นมงคลเลย 

ท่านเศรษฐีก็ไม่สนใจคำพูดของคนเหล่านั้น ยังคงให้การดูแลและช่วยเหลือนายกาฬกรรณีอยู่ต่อไป

อยู่มาวันหนึ่งท่านเศรษฐีต้องเดินทางไปต่างเมือง จึงฝากเรือนไว้กับนายกาฬกรรณี ให้มาดูแลแทน เหมือนกันเลย แต่เกิดขึ้นกับอีกคนหนึ่ง พอพวกโจรรู้ว่า ท่านเศรษฐีไปต่างเมืองก็เตรียมมาปล้นบ้านท่านเศรษฐีในคืนนั้นเอง ด้วยความเป็นห่วงทรัพย์ของเพื่อนว่า จะถูกขโมย นายกาฬกรรณีจึงได้อยู่เฝ้าเรือนของท่านเศรษฐีตลอดทั้งคืน ไม่ยอมหลับยอมนอนเลย พวกโจรก็ได้มาล้อมบ้านของท่านเศรษฐีเพื่อเตรียมจะเข้าปล้น

นายกาฬกรรณีพอรู้ว่า โจรจะมาปล้น จึงรีบทำบ้านให้สว่างไสวด้วยแสงไฟแล้วรีบไปปลุกบริวารของท่านเศรษฐีให้ตื่นขึ้น แล้วสั่งให้ทุกคนช่วยกันดีดสีตีเป่า ให้ทำเสียงดัง เสมือนมีงานมหรสพเกิดขึ้น 

เมื่อพวกโจรได้ยินเสียงเหล่านั้นต่างก็ตกใจและก็คิดกันว่า เอ๊ะ ทำไมอยู่ ๆ จึงมีงานมหรสพเกิดขึ้นในเรือนหลังนี้อย่างฉับพลันเลย จึงพากันรีบวิ่งหนีไปโดยเร็ว บางพวกก็ได้ลืมอาวุธไว้ที่นั้นนั่นเอง 

เมื่อท่านเศรษฐีกลับมาจากต่างเมืองแล้ว ได้ทราบเรื่องราวทั้งหมด ท่านเศรษฐีจึงกล่าวสรรเสริญคุณของนายกาฬกรรณี ต่อหน้าหมู่ญาติและเหล่าบริวารของตน แล้วท่านยังได้กล่าวแก่นายกาฬกรรณีอีกว่า สหายเอ๋ย เราจะไม่ทิ้งเพื่อนผู้ร่วมทุกข์ร่วมสุขเช่นนายไป ตั้งแต่นั้นมา คนในเรือนของท่านเศรษฐีก็ไม่มีใครรังเกียจนายกาฬกรรณีอีกเลย 

เพราะฉะนั้น บางทีเรามีชื่ออย่างนี้ เราไปคิดเองบ้าง หรือคนอื่นเขามาช่วยเราคิดบ้าง เราจะเปลี่ยนชื่อ ก็ไม่ต้องเปลี่ยน แต่ให้เปลี่ยนพฤติกรรมเถอะ ทำพฤติกรรมใหม่ ขี้เกียจนั่งธรรมะให้ลุกขึ้นมานั่งธรรมะ ดื่มเหล้าก็เลิกดื่ม สูบบุหรี่เลิกสูบ แต่ชื่อเราคงเดิม อย่างนี้จึงจะถูกหลักวิชชา 

เมื่อจบพระธรรมเทศนา พระพุทธองค์ทรงประชุมชาดกว่า นายกาฬกรรณีผู้เป็นสหายของท่านเศรษฐีในครั้งนั้น ได้มาเป็นพระอานนท์ในบัดนี้ ส่วนท่านเศรษฐีในครั้งนั้น ได้มาเป็น เราตถาคต นั่นเอง 

เพราะฉะนั้น ชื่อ อย่าไปกังวล อย่าไปสนใจ ให้สนใจพฤติกรรมการกระทำของเราซึ่งมันมีผลเป็นวิบาก การทำดีหรือทำไม่ดีต่างหาก จึงจะมีผล เวลาไปเจอพญายมราชก็ดี เขาไม่ได้ถามความหมายของชื่อ ถามชื่อเพื่อให้รู้ ถามเรื่องบุญเรื่องบาป ไม่ใช่ว่าเจ้าชื่อนี้ใช่ไหม ใช่ ไม่ใช่ ไม่ดี เป็นอัปมงคลไปเปลี่ยน ส่งกลับไปเกิดใหม่ ไม่ใช่อย่างนั้น 

------------------------------

๒๕ สหายเดียรถีย์ของท่านอนาถบิณฑิกเศรษฐี 

ท่านอนาถบิณฑิกเศรษฐีก็มีเพื่อนที่เป็นพุทธบริษัท และไม่ใช่พุทธบริษัท เหมือนเราก็มีเพื่อนต่างศาสนิกเหมือนกัน 

วันหนึ่งท่านอนาถบิณฑิกเศรษฐีได้พาสหายของตนผู้เป็นสาวกเดียรถีย์ นักบวชนอกศาสนา ๕๐๐ คน ไปวัดพระเชตวัน เรียกว่าต้องกล้าหาญชาญชัยมากทีเดียว จะไปนำสาวกของเดียรถีย์มา ๕๐๐ คน แล้วก็ต้องมีความมั่นใจทีเดียวว่า พระสัมมาสัมพุทธเจ้าจะต้องโปรดได้ แล้วก็ต้องมาถึงวาระบุญของผู้ที่เป็นสาวกของเดียรถีย์ ถึงคราวที่จะยกระดับให้สูงขึ้น 

ท่านเหล่านั้นก็ได้เข้าเฝ้าพระสัมมาสัมพุทธเจ้า แล้วบูชาด้วยเครื่องหอมและพวงมาลัย คือ ยังยอมทำตาม เพราะเห็นแก่เพื่อน ถึงจะไม่เลื่อมใสก็ตาม และก็ยังได้ถวายเภสัช และจีวรแด่เหล่าภิกษุสงฆ์ แสดงว่าบุญมาถึงแล้ว 

จากนั้น จึงนั่ง ณ ที่ควรส่วนข้างหนึ่ง โดยเว้นจากโทษการนั่ง ๖ ประการ คือ เวลาจะไปหาพระ เราจะต้องศึกษาไว้ว่า เราจะต้องนั่งกันอย่างไร ให้ถูกหลักวิชชา คือ

๑. ไม่นั่งไกลเกินไป ถ้านั่งไกลเกินไป เวลาพูดต้องตะโกน ต้องโวกเวก เวลาตะโกน เอ็นมันเคร่ง เดี๋ยวหาว่าโกรธอีก ข้างหน้าก็หาว่าโกรธ แต่ข้างหลังชอบเพราะได้ยิน สูญเสียบุคลิกที่ดีไป มันเป็นอย่างนี้ เพราะฉะนั้นไม่นั่งไกลเกินไป 

๒. ไม่นั่งใกล้เกินไป เพราะนั่งใกล้แล้วจะเบียดเสียด แล้วก็เหมือนกระซิบกระซาบกัน จะเข้าไปใกล้ เพื่อให้มีความรู้สึกว่า สนิทสนม อย่างนี้ไม่ใช่ ยกเว้นจะไปบีบไปนวดอย่างนั้น

๓. ไม่นั่งเหนือลม ร่างกายเราเป็นอสุภะ เป็นปฏิกูล มีกลิ่นที่ไม่สะอาดอยู่ตลอดเวลา ไม่อย่างนั้นเราคงไม่อาบน้ำ ล้างหน้า แปรงฟันกันทุกวัน เพราะร่างกายเป็นปฏิกูล ไม่สะอาด เพราะฉะนั้นกลิ่นมันก็ออกจากเหงื่อบ้าง กลิ่นตัวมันจะรำพึงไป แล้วบางทีลมในตัวเราออกจากร่างกาย จากทางไหนทางหนึ่งก็แล้วแต่ ก็เหม็นทั้งนั้น

๔. ไม่นั่งในที่สูง แล้วก็ให้พระนั่งในที่ต่ำ เพราะว่าเมื่อนั่งที่สูงกว่าพระ ก็แสดงว่า ไม่เคารพในธรรม อย่างนี้ไม่ควร 

๕. ไม่นั่งตรงหน้า เพราะนั่งตรงหน้าเวลามองกัน สายตามันจะปิ๊งกัน ถ้าเกิดพระหนุ่มโยมสาวอย่างนี้ไม่เหมาะไม่ควร 

๖. ไม่นั่งข้างหลัง จะให้พระเอี้ยวตัวไป ไม่งาม และเมื่อยคอเอียงเคล็ดเลย 

สาวกของเดียรถีย์นั่ง ณ ที่ควรส่วนข้างหนึ่ง แล้วแลดูพระพักตร์ของพระสัมมาสัมพุทธเจ้า อันงามสง่าดุจพระจันทร์ในคืนวันเพ็ญ พระบรมศาสดาของเรา สง่างาม เกิดในตระกูลสูง ขัตติยะ แล้วก็ทิ้งราชสมบัติออกบวช ประวัติศาสตร์ท่านชัดเจนทีเดียว ก่อนมาเกิด ท่านมาจากชั้นดุสิตบุรีตรงนั้น และรู้ต่อไปอีกว่า สั่งสมบุญบารมีมามากยาวนาน และการดำเนินชีวิตของท่านบริสุทธิ์บริบูรณ์ทีเดียว และก็ได้สอนธรรมะนาน จนกระทั่งปรินิพพานเมื่อพระชนมายุได้ ๘๐ ปี ก่อนดับขันธปรินิพพาน ท่านรู้ขั้นตอนสอนคนได้ ตอนจะปรินิพพานบรรทมสีหไสยา ยังถามมีใครที่มีข้อสงสัยอะไรบ้างในคำสอนของเรา 

แต่เนื่องจากท่านสอนจนหายสงสัยจึงไม่มีใครสงสัยไม่มีใครถามแล้วก็ให้โอวาทให้ดำเนินชีวิตโดยไม่มีความประมาท คือ ไม่ประมาทในชีวิต ใช้ชีวิตให้เป็นไปเพื่อทำพระนิพพานให้แจ้ง แสวงบุญสร้างบารมี สั่งสมแต่กุศลธรรมเอาไว้ แล้วก็สงบ เข้าโลกุตตรฌานสมาบัติ ไม่ซ้ำสมาบัติกันเลย มีพยาน คือ พระอนุรุทธะ ผู้มีทิพพจักขุเป็นเลิศ บอกเลย ตอนนี้พระองค์ไปถึงตรงนี้ ๆ ๆ ๆ บอกไปให้ทุกคนฟังไปด้วยความชื่นใจ ไปตามขั้นตอนทีเดียว 

พระบรมศาสดาของเราเป็นอย่างนี้ ไม่มีโมเม และไม่มีเล่ห์เพทุบายด้วย ในการที่จะทำให้ศาสนิกใช้ดวงปัญญา แนะนำให้ทุกคนแจ่มแจ้ง พอหายสงสัย ก็เกิดกุศลศรัทธา หันมาเลื่อมใสในพระรัตนตรัย ไม่มีเล่ห์เพทุบายที่จะหาศาสนิก เพราะฉะนั้น คำสอนท่านบริสุทธิ์บริบูรณ์เลย แล้วคำถามอันไหนควรตอบ ท่านก็ตอบ อันไหนยังไม่ควรตอบตอนนี้ ท่านก็ไม่ตอบ ท่านจะมีวิธีแนะนำสั่งสอนได้ดีทีเดียว ด้วยอาการที่สงบเสงี่ยมสง่างามนุ่มนวล 

แลดูพระวรกายดุจกายพรหม ที่ต้องเอาไปเทียบกับพรหม เพราะมนุษย์พอจะรู้เรื่อง ถ้าบอกว่าแลดูพระวรกายดุจกายพระ ไม่รู้เรื่อง เพราะตอนนั้นพรหมถือว่าสุดยอดของมนุษย์ ที่มนุษย์จะพึงเข้าใจได้ มีลักษณะมหาบุรุษพร้อมด้วยอนุพยัญชนะ แวดล้อมด้วยแสงพระรัศมีเปล่งประกายเป็นวง ๆ ข้างละวา พระองค์เป็นบรมศาสดาของมวลมนุษย์ชาติ แต่บางคนไม่ค่อยรู้จักแค่นั้นเอง เพราะฉะนั้นฉัพพรรณรังสีจะเปล่งออกมา ก็ยังไม่เคยเห็นครูคนไหนเลย ที่มีรัศมีออกอย่างนี้ ยังไม่เคยได้ยิน และเหาะเหินเดินอากาศได้อีกด้วย ชีวิตของท่านงามทั้งในบื้องต้น ท่ามกลาง และเบื้องปลาย ดูแล้วเกิดความเลื่อมใสในพระพุทธองค์มาก 

ลำดับนั้นพระพุทธเจ้าได้ตรัสพระธรรมเทศนาอันไพเราะวิจิตรด้วยนัยยะต่าง ๆ ด้วยพระสุรเสียงดุจเสียงของท้าวมหาพรหมอันน่าฟัง เสียงนั้น ประกอบด้วยคุณสมบัติ ๘ ประการ คือ สละสลวย ชัดเจน ไพเราะ เสนาะโสต กลมกล่อม ไม่เครือพร่า หนักแน่น และกังวาน ซึ่งขยายความเพิ่มเติม พอเป็นแนวทางให้ศึกษาต่อ คือ 

เสียงสละสลวย หมายถึง เสียงที่ไม่ขัดข้อง ไม่ติดขัด ประดุจแพรไหมที่ราบรื่นละมุนนุ่มเนียน

เสียงชัดเจน หมายถึง เสียงไม่คับปาก คือ บางคนพูดแล้วเสียงเหมือนอมลูกอม ถ้าเสียงชัดเจนเวลาพูดไปแล้ว ผู้ฟังเข้าใจง่ายว่าพูดอะไร เสียงจะปิ๊งเหมือนเพชรอย่างนั้น ใสชัดเจน ไม่มีเสมหะหรือเสียงชัดแจ๋วเลย เป็นเสียงจริง ๆ ที่ไม่มีเศษเสียงกระเด็นออกมา

เสียงไพเราะ หมายถึง เสียงที่อ่อนหวาน หยดย้อย หยาดเยิ้ม ประดุจทองหยอดที่มีจงอย เห็นไหมทองหยอดจะมีหางงอ ๆ นิด ๆ เหมือนถ้อยคำที่พูดไปแล้ว มันเหมือนหางเสียงไปเหนียวใจนึ้บ มาติดที่เราอย่างนี้แหละ 

เสียงเสนาะโสต หมายถึง เสียงที่น่าฟัง ประดุจเสียงดุริยางทิพย์บรรเลง 

เสียงกลมกล่อม หมายถึง เสียงเข้ากันพอดี ประดุจรสชาติอาหารที่ปรุงเข้ากันได้อย่างพอเหมาะพอสม ไม่รู้จะอุปมาอย่างไร มันกลมกล่อมเหมือนรสอาหารที่ปรุงพอดี ไม่เปรี้ยว ไม่หวาน ไม่มัน ไม่เค็ม มันพอดี ๆ แล้วทำให้มีอารมณ์เคี้ยว อารมณ์กลืนนั่นแหละ หรือแค่วางในจาน เขาวางกันพอเหมาะพอดี มันทำให้หน้าหยิบ น่ารับประทาน 

เสียงไม่แหบเครือพร่า หมายถึง เสียงไม่แปร่ง ไม่พร่า ไม่ผิดสำเนียง คือ ถ้าพูดภาษาใต้ต้องเสียงใต้ชัด อย่างนี้ใช้ได้ พูดภาษาเหนือก็ต้องเหนือชัด พูดภาษากลางก็ต้องกลางชัด แล้วก็ไม่สั่นไหวเหมือนลำโพงแตก มันพร่า ๆ 

เสียงหนักแน่น หมายถึง เสียงที่ลึกและซึ้ง ลึกเหมือนเสียงที่มาจากแหล่งที่มีพลังเสียงลึกๆ เวลาพูด ถ้าในตัวก็ลึกที่สุดในท้อง เหมือนออกมาจากในท้อง แล้วนอกจากในท้องมันเหมือนมีเสียงจากที่ไกล ๆ ลึก ๆ ส่งต่อมาที่กลางท้องออกมาอีก แล้วมันไม่ใช่เสียงแค่ทรวงอก หรือเสียงที่แค่คออย่างนี้ บางคนเสียงอยู่แค่นี้หรือแค่อม ๆ อะไรอย่างนี้ เสียงลึก ๆ ฟังแล้วมันจะซึ้ง 

เสียงกังวาน หมายถึง เสียงที่มีแก้วเสียง เสียงที่ก้องกระจายออกไปอยู่ได้นาน ประดุจเสียงกังสดาล 

พระพุทธองค์โปรดท่านอนาถบิณฑิกเศรษฐีกับเหล่าสหาย ดุจมหาเมฆโปรยปรายสายฝนลงมา เหล่าสาวกเดียรถีย์ เมื่อได้ฟังพระธรรมเทศนาของพระพุทธเจ้าแล้วก็มีจิตเลื่อมใส ถวายอภิวาทพระพุทธเจ้าแล้วประกาศตนว่า พวกข้าพระองค์เลิกนับถือพวกเดียรถีย์แล้ว และขอถึงพระรัตนตรัยว่าเป็นที่พึ่ง ไม่ต้องใช้เล่ห์เพทุบายเลย ใช้เหตุใช้ผล ผลอย่างนี้มาจากเหตุอย่างนี้ เธอประกอบเหตุอย่างนี้จะไปเป็นผลอย่างนั้น 

ตั้งแต่นั้นมาเหล่าสาวกของเดียรถีย์ก็ไปวัดพระเชตวัน ฟังธรรม ให้ทาน รักษาศีล เจริญภาวนาพร้อมกับท่านอนาถบิณฑิกเศรษฐีเป็นประจำ ต่อมาไม่นานพระพุทธองค์ได้เสด็จออกจากกรุงสาวัตถีไปยังกรุงราชคฤห์ เพื่อโปรดสรรพสัตว์ พวกสาวกของเดียรถีย์เหล่านั้น จึงเลิกนับถือพระรัตนตรัย และหันมานับถือพวกเดียรถีย์เหมือนเดิม 

พระพุทธเจ้าเสด็จไปได้ประมาณ ๗-๘ เดือน จึงเสด็จกลับไปสู่วัดพระเชตวัน กรุงสาวัตถี ท่านอนาถบิณฑิกเศรษฐี จึงพาสหายทั้ง ๕๐๐ คนนั้นมาเข้าเฝ้าพระพุทธองค์อีก ก็ไม่ละความพยายาม ยังทำหน้าที่กัลยาณมิตร ท่านอนาถบิณฑิกเศรษฐีกราบทูลเรื่องราวทั้งหมดให้พระพุทธองค์ทรงทราบว่า “ตั้งแต่พระพุทธองค์เสด็จจาริกไปแล้ว สหายของข้าพระองค์เลิกนับถือพระรัตนตรัยไปเลย กลับไปนับถือเหล่าเดียรถีย์เหมือนเดิมอีกแล้ว” 

พระสัมมาสัมพุทธเจ้าจึงตรัสถามว่า “เธอทั้งหลายเลิกนับถือพระรัตนตรัยแล้วหันไปนับถือเหล่าเดียรถีย์จริงหรือ ทรงถามก่อน ไม่ใช่เชื่อท่านอนาถบิณฑิกเศรษฐีเลย คือ แล้วก็ไม่ใช่ว่าไม่เชื่อแต่ว่าเฉย ๆ อยู่ตรงกลางๆ ถามไปก่อน 

พวกสาวกเดียรถีย์ทั้ง ๕๐๐ คน ไม่อาจจะปิดบังความจริงไว้ได้ จึงพากันกราบทูลว่า “จริงพระเจ้าข้า” พระพุทธเจ้าตรัสว่า “ชื่อว่าบุคคลเช่นกับพระพุทธเจ้าย่อมไม่มี คือ เสมอไม่มี ตลอดทั้งภพสาม บุคคลที่ยิ่งกว่าจักมีที่ไหนเล่า เสมอไม่มีแล้วยิ่งกว่าอย่าไปพูดถึง 

แล้วทรงประกาศคุณของพระรัตนตรัยว่า สัตว์ทั้งหลายที่ไม่มีเท้าก็ดี มี ๒ เท้าก็ดี มี ๔ เท้าก็ดี มีเท้ามากก็ดี เป็นต้น พระพุทธเจ้าเป็นเลิศกว่าสัตว์เหล่านั้น แม้ทรัพย์เป็นเครื่องปลื้มใจอย่างใดอย่างหนึ่งในโลกนี้หรือโลกอื่น ทรัพย์ทั้งหลายทั้งปวงนั้นเสมอด้วยพระพุทธเจ้า ย่อมไม่มี รัตนะทั้งหลายเหล่าใดในโลกนี้หรือโลกอื่น ที่จะเสมอเหมือนพุทธรัตนะ คือ รัตนะภายในนั้นไม่มี เสมอเหมือนพระพุทธเจ้า ไม่มี 

อุบาสกหรืออุบาสิกาก็ตาม เมื่อนับถือพระรัตนตรัย ซึ่งมีคุณไม่มีประมาณแล้ว ย่อมไม่ไปบังเกิดในนรกหรืออบายภูมิ แต่จะไปเกิดในเทวโลก และเสวยทิพยสมบัติ ก็บอกวิธีการว่า ถ้าทำอย่างนี้จะไปเกิดบนสุคติโลกสวรรค์ เห็นไหมพระองค์ยืนยันว่า สวรรค์มี นรกมี เพราะฉะนั้น เป็นพระเป็นเณรก็ต้องกล้ายืนยันอย่างนี้ แม้เรายังไปไม่ถึง เรายังไม่เห็นก็ตาม อย่างน้อยก็ต้องให้เชื่อพระปัญญาตรัสรู้ของพระสัมมาสัมพุทธเจ้าไปก่อนในระดับหนึ่ง ต้องกล้ายืนยัน อย่าไปบอกว่า มีมั้ง หรืออาจจะมี สวรรค์อยู่ในอก หรือนรกอยู่ในใจ เอาสวรรค์มาล่อ เอานรกมาขู่ อะไรทำนองอย่างนี้ อย่าไปพูดอย่างนั้น มันบาป บาปไปอบาย นั่นไปพูดอย่างนั้น ทำให้เขายืนบนทางสองแพร่ง เกิดวิจิกิจฉาอย่างนั้น ไม่ได้ ต้องมั่นใจลงไปเลย 

ดังนั้น การที่พวกเธอเลิกนับถือพระรัตนตรัย แล้วกลับไปนับถือเดียรถีย์เป็นที่พึ่ง เป็นการกระทำที่ไม่สมควรเลย ท่านก็พูดเรียบ ๆ ธรรมดาอย่างนั้นแหละว่า ไม่สมควรเลย ใครก็ตาม คำว่า ใคร แสดงว่า ทุก ๆ คนในโลกที่ขอถึงพระพุทธ พระธรรม พระสงฆ์ว่าเป็นที่พึ่ง เขาเหล่านั้นจะไม่ไปอบายภูมิ เห็นไหมพูดถึงภูมิของอบาย ท่านยืนยันเลย ถ้าแค่ขอถึง ยังไม่เข้าถึง แค่ตั้งใจว่า เราจะมีความเลื่อมใสในพระพุทธ พระธรรม พระสงฆ์แค่นั้น ปิดอบายเลยเปิดสวรรค์เลย 

ครั้นละจากกายมนุษย์แล้วจะไปเป็นสหายแห่งเทวดา ส่วนมนุษย์ที่ถูกภัยคุกคามย่อมมีความสะดุ้งกลัวก็จะยึดถือ ภูเขา ต้นไม้ จอมปลวก ว่าเป็นที่พึ่ง แต่นั่นไม่ใช่ที่พึ่งที่ปลอดภัย ไม่ใช่ที่พึ่งอันสูงสุด ถ้านับถือสิ่งเหล่านั้นย่อมไม่พ้นจากทุกข์ทั้งปวง ถ้าไปพึ่งผี พึ่งศาล พึ่งเจ้าอะไรอย่างนี้ยิ่งไปกันใหญ่เลย จะเสียเงินเสียทอง แล้วก็จะได้ความหลงกลับมาด้วย 

ส่วนผู้นับถือพระพุทธเจ้า พระธรรม พระสงฆ์ ว่าเป็นที่พึ่ง ย่อมเห็นอริยทรัพย์ คือ ความจริงของพระอริยเจ้า ความจริงของผู้รู้ ไม่ใช่ความจริงของผู้ไม่รู้ ไม่ใช่ ความรู้ที่ไม่สมบูรณ์ แต่เป็นความจริงของท่านผู้รู้ อริยทรัพย์ รู้แจ้ง เห็นแจ้ง คือ ทุกข์ สมุทัย เหตุที่เกิดทุกข์ นิโรธ ความดับทุกข์ มรรค หนทางดับทุกข์ นี้คือที่พึ่งอันปลอดภัย และที่พึ่งอันสูงสุด ผู้ถือพระรัตนตรัยว่า เป็นที่พึ่ง ย่อมพ้นจากทุกข์ทั้งปวงได้ 

ดูก่อนอุบาสกทั้งหลาย พุทธานุสสติ คือ การตามระลึกถึงคุณของพระพุทธเจ้า ธัมมา-นุสติ คือ การตามระลึกถึงคุณของพระธรรม สังฆานุสติ คือ การตามระลึกถึงคุณของพระสงฆ์ การตามระลึกถึง คือ นึกให้ต่อเนื่องไป อย่าให้ขาดช่วงในการนึก อย่าให้เสียจังหวะในการนึก หรืออย่าให้ความคิดอื่นเข้ามาแทรก ย่อมทำให้สำเร็จมรรคผล ตั้งแต่โสดาปัตติมรรค จนถึงอรหัตผล 

ดูก่อนอุบาสกทั้งหลาย การที่พวกเธอเลิกนับถือพระรัตนตรัยเช่นนี้ ได้กระทำในสิ่งที่ไม่สมควรเลย ท่านทรงสอนด้วยมหากรุณา ไม่ใช่ว่าจะยกพระองค์สูงแล้วไปกดคนอื่นต่ำ แต่พูดไปตามความเป็นจริง 

“แม้ในกาลก่อน มนุษย์ทั้งหลายถือเอาสิ่งที่ไม่เป็นที่พึ่งว่าเป็นที่พึ่ง” อันนี้ก็แปลว่า ไม่มีอะไรใหม่ในสังสารวัฏ “และถือเอาด้วยการคาดคะเนการอย่างผิด ๆ จึงตกเป็นอาหารของยักษ์ในทางกันดาร ได้ถึงความพินาศใหญ่หลวงแล้ว ส่วนฝ่ายมนุษย์ที่ยึดถือความชอบธรรม ยึดถือเหตุผลถูกต้อง ได้ถึงความปลอดภัยในทางกันดารเช่นนั้นแล้ว” คือ ปลอดภัยในทางที่กันดารนั้นไม่ถูกยักษ์จับกิน 

ท่านอนาถบิณฑิกเศรษฐีก็กราบทูลว่า “ข้าแต่พระองค์ผู้เจริญ การที่สหายของข้าพระองค์เหล่านี้ เลิกนับถือพระรัตนตรัย และหันกลับไปนับถือสิ่งผิด ๆ ได้ปรากฏแก่ข้าพระองค์แล้วในบัดนี้” คือ ปัจจุบันเห็นแล้ว ที่พวกมนุษย์ถือความคาดคะเนผิด ๆ ได้ถึงความพินาศใหญ่หลวง “แต่เหตุในอดีต ผู้ที่ถือความชอบธรรมยึดถือเหตุผล ไปได้ถึงความปลอดภัยแล้วนั้น ยังไม่ปรากฏแก่ข้าพระองค์เลย” คือ ยังไม่ทราบเรื่องอดีตที่พระองค์ทรงยกหัวข้อ “ขอพระพุทธองค์โปรดทรงแสดงเรื่องในอดีตนี้ ให้ปรากฏเหมือนพระจันทร์ในคืนวันเพ็ญปรากฏบนท้องฟ้าด้วยเถิด” ท่านกล่าวด้วยถ้อยคำที่ไพเราะ เป็นการแสดงความเคารพในธรรม แล้วก็เคารพในพระผู้มีพระภาคเจ้า พระบรมศาสดานั้น 

พระสัมมาสัมพุทธเจ้าตรัสว่า “ท่านเศรษฐี เราตถาคตบำเพ็ญบารมี ๓๐ ทัศ มานับภพนับชาติไม่ถ้วน เราเห็นว่า ความดีจะค่อย ๆ สั่งสมและก่อตัวขึ้นมาเรื่อย ๆ จนกระทั่งบารมีเต็มเปี่ยมได้แทงตลอดพระสัพพัญญุตญาณ คือ รู้ครบวงจร รู้เบื้องบน เบื้องต้น เบื้องปลาย 

เราได้แทงตลอดพระสัพพัญญุตญาณ เพื่อตัดความสงสัยของชาวโลกนั่นเอง ท่านจงตั้งใจฟังโดยเคารพเถิด” เพราะการตั้งใจฟัง เป็นการแสดงความเคารพอย่างหนึ่ง ไม่ใช่ว่าส่งใจไปที่อื่น แล้วทรงเปิดเผยภพที่ถูกปกปิดไว้ให้ปรากฏ ดุจทำลายหมู่เมฆหมอก แล้วก็นำพระจันทร์ในคืนวันเพ็ญออกมาให้ปรากฏ เหมือนดึงพระจันทร์ออกมาจากเมฆหมอก แล้วก็ชัดเจน หรือเหมือนดึงภพหรือเรื่องราวในอดีตที่อยู่ในที่มืดที่เป็นความลับของชีวิต ให้ปรากฏชัดเหมือนนำของที่มืดออกมากลางแจ้ง 

ในอดีตกาลได้มีพระราชา พระนามว่า พระเจ้าพรหมทัต ครองราชสมบัติอยู่ในพระนครพาราณสี แคว้นกาสิกรัตน์ หรือ แคว้นกาสี ในกาลนั้นพระโพธิสัตว์เกิดในตระกูลพ่อค้า ค้าขายด้วยกองเกวียน เมื่อเจริญวัยก็ได้นำเกวียน ๕๐๐ เล่ม เที่ยวประกอบการค้าขายไปทั่วทุกทิศ และในกรุงพาราณสียังมีบุตรพ่อค้าที่ค้าขายด้วยกองเกวียนอีกคนหนึ่ง เป็นคนเจ้าอารมณ์ หูเบา เชื่อคนง่าย และขาดความสังเกต 

ในขณะนั้นพระโพธิสัตว์จัดเตรียมสินค้ามีค่ามาก บรรทุกเกวียน ๕๐๐ เล่ม เดินทางออกจากกรุงพาราณสี เพื่อไปค้าขาย ฝ่ายบุตรพ่อค้านั้นก็ได้จัดเตรียมสินค้าเต็มเกวียน ๕๐๐ เล่ม เตรียมจะเดินทางออกจากกรุงพาราณสีเช่นเดียวกัน 

พระโพธิสัตว์คิดว่า ถ้าบุตรพ่อค้านั้นไปพร้อมกับเรา มีเกวียนถึง ๑,๐๐๐ เล่ม ทางก็คงจะไม่พอเดิน ฟืนและน้ำสำหรับมนุษย์ก็จะเป็นของที่หาได้ยาก แม้หญ้าสำหรับโคก็จะหายากเช่นกัน ทางที่ดีบุตรพ่อค้านั้นหรือเราควรจะไปก่อน 

พระโพธิสัตว์จึงเชิญบุตรพ่อค้านั้นมาคุย และกล่าวว่า “เราทั้งสองไม่อาจจะไปพร้อมกันได้ ท่านจะไปก่อนหรือว่าไปภายหลัง” บุตรพ่อค้านั้นก็คิดว่า การเดินทางไปก่อนย่อมดีกว่า เพราะหนทางยังราบเรียบ ไม่ถูกเกวียนบดแตกเป็นฝุ่น หญ้าเลี้ยงโคก็ได้เต็มที่ ยังไม่มีใครแตะต้องเลย พืชผักผลไม้ก็ยังบริบูรณ์อยู่ทั้งสองข้างทาง น้ำในระหว่างทางยังใสสะอาดน่าดื่มกิน และที่สำคัญเราสามารถตั้งราคาสินค้าได้ตามชอบใจ 

เมื่อพิจารณาแล้วจึงตอบกับพระโพธิสัตว์ว่า “ข้าพเจ้าขอไปก่อน” ฝ่ายพระโพธิสัตว์เห็นประโยชน์ของการไปภายหลังว่า มีมากกว่า มองคนละมุมกัน คนที่ไปก่อนจะทำทางให้ราบเรียบสม่ำเสมอ เราจะได้ไปตามทางที่เขาถากถางทางไว้แล้ว ฝูงโคที่ไปก่อนย่อมกินหญ้าแก่และแข็งหมดแล้ว ส่วนฝูงโคของเราก็จะได้กินหญ้าที่งอกขึ้นมาใหม่ ๆ กำลังอร่อย พืชผักผลไม้ที่ใช้เป็นอาหารก็จะงอกขึ้นมาใหม่ ซึ่งกำลังอ่อนอร่อย ที่ไหนไม่มีน้ำ พวกที่ไปก่อนก็จะขุดหาไว้ให้ เราจะได้ดื่มในบ่อที่เขาขุดไว้แล้ว ที่สำคัญการตั้งราคาสินค้า เป็นการยาก ถ้าหากขายสินค้าตามที่คนชุดแรกตั้งไว้ย่อมสะดวกกว่า เขากรุยทางไว้ให้เสร็จเรียบร้อยแล้ว เราแค่ไปเสียบยอดแค่นั้นเอง 

พระโพธิสัตว์เห็นประโยชน์เช่นนั้นจึงกล่าวว่า “ถ้าเช่นนั้นท่านจงไปก่อนเถิด” บุตรพ่อค้านั้นจึงรีบเทียมเกวียน ๕๐๐ เล่ม เดินทางออกจากเมือง เมื่อเดินทางพ้นถิ่นที่อยู่ของมนุษย์ถึงปากทางกันดาร ทางกันดารมี ๕ ประเภท คือ 
๑. กันดารเพราะโจร คือ เป็นที่โจรซ่องสุมอยู่ 
๒. กันดารเพราะสัตว์ร้าย คือ มีสัตว์ร้ายอาศัยอยู่ 
๓. กันดารเพราะขาดน้ำ คือ เป็นสถานที่หาน้ำดื่ม น้ำอาบไม่ได้ 
๔.กันดารเพราะอมนุษย์ คือ เป็นที่มีอมนุษย์อาศัยอยู่ 
๕. กันดารเพราะอาหารน้อย คือ เป็นที่ปราศจากอาหาร ไม่มีแม้แต่เหง้าไม้ คือพืชที่มีหัว เช่น มัน เผือก 

ส่วนในเรื่องนี้ กันดารเพราะขาดน้ำ และกันดารเพราะมีอมนุษย์อาศัยอยู่ ดังนั้นบุตรของพ่อค้านั้นจึงเตรียมตุ่มใบใหญ่ไว้บนเกวียนหลายเล่ม แล้วตักน้ำให้เต็มตุ่มทุกใบ แล้วก็เดินทางไปสู่ที่กันดาร ซึ่งมีระยะทางประมาณ ๖๐ โยชน์ 

เมื่อบุตรของพ่อค้านั้นไปถึงครึ่งทางของทางกันดาร ซึ่งมียักษ์พวกหนึ่งอาศัยอยู่ ณ ที่นั้น ยักษ์เหล่านั้นก็คิดว่า เราจะให้คนเหล่านี้ทิ้งน้ำที่นำมา เพื่อทำให้อิดโรยแล้วก็กินพวกมันเสียทั้งหมด จึงเนรมิตกองเกวียนคันงาม น่ารื่นรมย์ เทียมด้วยโคหนุ่มตัวสีขาวปลอด จำแลงตนเป็นสามัญชน มีศีรษะโพกผ้าอันชุ่มไปด้วยน้ำ ประดับกายด้วยดอกอุบลและดอกโกมุท นั่งบนเกวียนน้อยที่มีล้อเปื้อนโคลน พร้อมกับมีอมนุษย์จำแลงตนเป็นบริวาร ๑๒ คน ถืออาวุธ มีโล่ เป็นต้น ล้วนมีผมและผ้าอันเปียกประดับด้วยอุบลและดอกโกมุท พร้อมถือกำดอกปทุมและดอกบุณฑริก เคี้ยวกินเหง้าบัว เดินไปกินไป ให้มันสมจริงสมจังอย่างนั้น 

โดยปกติของการเดินทางด้วยกองเกวียน ในคราวที่ลมพัดมาข้างหน้า หัวหน้ากองเกวียนและบริวารจะไปหลบฝุ่นอยู่ข้างหน้ากองเกวียน เพราะเวลาโคเดินจะมีฝุ่นมาก จึงต้องไปหลบเหนือลม ถ้าลมพัดมาด้านหลังก็จะไปอยู่ด้านหลังกองเกวียน เพื่อหลบฝุ่น ในการนั้นลมพัดมาข้างหน้า บุตรพ่อค้าจึงไปนั่งข้างหน้า 

ยักษ์นั้น เห็นบุตรพ่อค้านั้นกำลังมา จึงให้เกวียนของตนหลีกทางให้ จากนั้นก็ได้ทักทายว่า “ท่านจะไปไหนรึ” บุตรพ่อค้านั้นก็จอดเกวียนของตนข้างทาง และให้กองเกวียนที่เหลือเดินทางต่อไป ส่วนตนลงไปยืนคุยกับยักษ์นั้นว่า “พวกเรามาจากเมืองพาราณสี” 

บุตรพ่อค้าถามยักษ์นั้นว่า “พวกท่านประดับดอกบัวและดอกโกมุท ถือดอกปทุมและดอกบุณฑริกเคี้ยวกินเหง้าบัว มีตัวเปียกชุ่มไปด้วยน้ำ ในหนทางที่พวกท่านผ่านมามีฝนตกอย่างนั้นหรือ หรือว่ามีสระน้ำที่เต็มไปด้วยดอกบัวชนิดต่าง ๆ อยู่ข้างหน้า”

ยักษ์นั้นก็ตอบว่า “สหายท่านกล่าวอะไรเช่นนั้น ที่โน่นมีแนวป่าเขียวขจีอยู่ ตั้งแต่เขตนั้นไปเป็นป่าไม้ทั้งหมด มีลำธารน้ำใสเย็นฝนตกเป็นประจำ มีดอกบัวชนิดต่าง ๆ อยู่ในสระน้ำมากมาย” เมื่อกองเกวียนกำลังผ่านไปเรื่อย ๆ ยักษ์จึงถามว่า “ท่านคุมเกวียนเหล่านี้จะไปไหนหรือ”

บุตรพ่อค้านั้นก็ตอบว่า “พวกเราจะไปที่หมู่บ้านโน้น”

ยักษ์ก็กล่าวว่า “ในเกวียนเหล่านี้ของท่านมีสินค้าอะไรบ้างล่ะ”

บุตรพ่อค้าก็ตอบทันทีว่า “มีสินค้าหลากหลาย มากมายทุกอย่าง” 

ยักษ์ถามอีกว่า “เกวียนเล่มที่ตามมาข้างหลังดูท่าทางน่าจะหนักมาก ในนั้น ท่านบรรทุกอะไรหรือ”

“อ๋อ ในนั้นบรรทุกน้ำ”

“พวกท่านเตรียมน้ำมาด้วยก็ดี แต่ว่าหนทางข้างหน้ามีน้ำอีกมากมาย เตรียมเอามาทำไมตั้งเยอะแยะ ไม่ต้องไปกังวลอะไรเรื่องน้ำเลย ทิ้งน้ำเหล่านี้ไปเสียเถิดจะได้เดินทางได้สะดวกมากขึ้น” 

เมื่อกล่าวเสร็จยักษ์นั้นก็แสร้งกล่าวว่า “เชิญพวกท่านเดินทางต่อไปเถอะ เราเสียเวลามามากแล้ว” พวกยักษ์ เดินทางไปได้หน่อยหนึ่ง พอลับตาคนก็หายไปเมืองยักษ์ของตน 

เพราะความที่เป็นคนเขลา บุตรพ่อค้าจึงเชื่อตามคำของยักษ์นั้น จึงสั่งให้บริวารทุบตุ่มน้ำทั้งหมด โดยไม่ให้เหลือน้ำไว้เลยแม้เพียงอุ้งมือเดียว แล้วก็เดินทางกันต่อไป ขณะเดินทางไปนั้นไม่ได้พบแหล่งน้ำเลย โดนหลอกไปแล้ว ทุกคนในกองเกวียนอดน้ำได้รับความกระหายมาก พอเดินทางทั้งวันจนตะวันตกดิน จึงหยุดพัก จอดเกวียนเข้าเป็นวงแล้วผูกโคไว้กับล้อ น้ำสำหรับโคก็ไม่มี ข้าวต้มและข้าวสวยสำหรับคนก็ไม่มี ไม่มีน้ำหุง ทุกคนต่างก็หมดเรี่ยวแรงและก็นอนหลับในที่นั้นเลย 

ในเวลากลางคืนพวกยักษ์ก็ออกมาจากเมืองของตน เหล่ายักษ์นั้นก็จับพวกมนุษย์และโคเคี้ยวกินเป็นอาหาร เหลือไว้เพียงกระดูกที่เกลื่อนกลาด กระจัดกระจายไปทั่วทุกทิศ เพราะอาศัยบุตรพ่อค้าเกวียนผู้โง่เขลาเพียงผู้เดียว เหล่ามนุษย์และโคทั้งหมดจึงถึงความพินาศ 

เกวียน ๕๐๐ เล่ม ที่บรรทุกสินค้าทั้งหมดยังจอดอยู่ตามเดิม ฝ่ายพระโพธิสัตว์ ตั้งแต่บุตรพ่อค้านั้นออกเดินทางล่วงหน้าไปก่อน ท่านก็รออยู่อีกประมาณครึ่งเดือน จึงพากองเกวียน ๕๐๐ เล่ม ออกเดินทาง

เมื่อมาถึงปากทางกันดารนั้น พระโพธิสัตว์ก็ให้บริวารตักน้ำเต็มตุ่มทุกใบ เตรียมพร้อมในทางกันดารนั้น แล้วก็ให้บริวารคนหนึ่งตีกลองเรียกประชุมเหล่าบริวารทั้งหมด เมื่อบริวารมาพร้อมแล้ว พระโพธิสัตว์จึงสั่งกำชับ ๓ ข้อ คือ 
๑. ถ้ายังไม่ได้รับอนุญาตจากเราอย่าเทน้ำทิ้งเด็ดขาด แม้เพียงอุ้งมือเดียวก็ตาม 
๒.ในทางกันดารนี้ มีต้นไม้มีพิษจำนวนมาก ทั้งใบไม้ ดอกไม้ หรือผลไม้ที่ยังไม่เคยกินมาก่อน หากพวกท่านยังไม่ได้รับอนุญาตจากเรา ห้ามกินเด็ดขาด 
๓. ให้ช่วยกันสังเกตสิ่งที่ผิดปกติต่าง ๆ ที่เกิดขึ้น โดยไม่เห็นแก่การพักผ่อนหลับนอน 

เมื่อให้โอวาทแก่บริวารแล้ว จึงเดินทางต่อไปในทางทุรกันดารนั้น เมื่อพระโพธิสัตว์เดินทางมาถึงครึ่งทางกันดาร ยักษ์ที่อยู่ในนั้นก็คิดว่า เราจะให้คนเหล่านี้ทิ้งน้ำที่นำมาเสีย ให้เขาตายเพราะขาดน้ำ เมื่อขาดน้ำก็จะอ่อนเพลีย แล้วก็เคี้ยวกินพวกเขาทั้งหมดตามอุบายที่เคยทำมา แล้วก็จำแลงตนพร้อมด้วยเกวียนคันงาม แวดล้อมไปด้วยเหล่าบริวารที่เป็นอมนุษย์เหมือนเดิม ยักษ์นั้นก็ได้เดินสวนทางมากับพระโพธิสัตว์ และได้จอดคุยข้างทาง แล้วทักทายพระโพธิสัตว์เหมือนทักทายบุตรพ่อค้าคนก่อน 

เมื่อพระโพธิสัตว์ เห็นบุคคลเหล่านั้นก็รู้ทันทีว่า เป็นยักษ์ ที่ทราบเพราะ
๑. มีท่าทางองอาจไม่กลัวใคร 
๒. มีนัยน์ตาแดงเหมือนคนโกรธจัด ถึงจะแปลงกายอย่างไรก็มีร่องรอยอยู่
๓. ไม่มีเงาตัวแม้จะยืนอยู่ท่ามกลางแสงแดด แสดงว่า ภาพนั้นจำแลงมา ไม่ใช่คนจริงๆ แต่ดูแล้วเหมือนคน 

พระโพธิสัตว์รู้ว่า ในที่กันดารเช่นนี้ย่อมไม่มีแหล่งน้ำเด็ดขาด และคิดต่อไปว่า เจ้ายักษ์พวกนี้คงหลอกบุตรพ่อค้าที่เดินทางมาก่อนให้ตายใจ ทิ้งน้ำเสียหมด พออ่อนเพลียก็จับกินทั้งหมด แสดงว่า ถ้าไม่อ่อนเพลียคงจับยาก คงต้องสู้กัน 

ยักษ์นี้คงไม่รู้ว่า เรารู้เขา รู้เท่าทันอุบายของพวกเขา เขาคงไม่รู้ ท่านรำพึงในใจ แล้วท่านก็พูดกับยักษ์ “เชิญพวกท่านไปเถิด พวกเราเป็นพ่อค้า ถ้ายังไม่เห็นแหล่งน้ำก็จะไม่ทิ้งน้ำที่พวกเรานำมาเด็ดขาด แต่ถ้าเห็นแหล่งน้ำเมื่อไหร่แล้วเราถึงจะทิ้งเพื่อให้เกวียนเบา จะได้เดินทางได้สะดวก” ยักษ์นั้นก็ไม่รู้จะทำอย่างไร ก็เลยเดินออกไป พอลับตาคนก็หายไปด้วยความเฉา เห็นไหม ถ้าเรารู้เท่าทัน รู้กัน รู้แก้ ยักษ์ก็แพ้ไป 

เหล่าบริวารของพระโพธิสัตว์ก็พากันมาถามพระโพธิสัตว์ว่า “นาย นายไม่ได้ยินหรือคนพวกนั้นเขาบอกมีแนวป่าเขียวชอุ่ม อยู่ที่นั่นมีฝนตกสม่ำเสมอกันทีเดียว นายได้ยินไหม พวกนั้นเขาแต่งกายประดับด้วยดอกอุบลและดอกโกมุท ถือกำดอกปทุมและดอกบุณฑริก ขบเคี้ยวเหง้าบัว มีเสื้อผ้าที่เปียกไปด้วยน้ำด้วย พวกเราควรจะน้ำทั้งหมดเสีย เพื่อทำเกวียนให้เบาจะได้เดินทางได้รวดเร็วยิ่งขึ้น ไม่ดีกว่าหรือ” 

พระโพธิสัตว์เมื่อได้ฟังคำของบริวารแล้ว จึงสั่งให้หยุดกองเกวียนทั้งหมดแล้วเรียกบริวารทั้งหมดมาประชุมรวมกัน พระโพธิสัตว์ถามเหล่าบริวารว่า “พวกเธอ เคยได้ยินจากใครบ้างหรือเปล่า ในทางกันดาร มีสระน้ำหรือสระบัว”

“นาย พวกเรายังไม่เคยได้ยินเลย ที่นี้ชื่อว่า กันดารเพราะขาดน้ำ 

“แต่บัดนี้อยู่ ๆ ก็มีคนมาพูดว่า เมื่อพ้นแนวป่าเขียวชอุ่มนั้นไป จะมีฝนตกสม่ำเสมอ สถานที่ที่ฝนจะตก พวกเธอทราบหรือไม่ว่า ลมฝนอันชุ่มเย็น จะต้องพัดครอบคลุมพื้นที่กี่โยชน์รู้หรือเปล่า”

“ประมาณ ๑ โยชน์ครับ” บริวารตอบ
“แล้วในที่นี้มีลมฝนพัดถูกตัวใครสักคนหนึ่งบ้างไหม”
“ไม่มีเลยนาย”
“ธรรมดาเมฆฝนจะปรากฏให้เห็นก่อนในระยะเท่าไหร่”
“ประมาณ ๓ โยชน์นาย”

“แล้วพวกเธอมีใครเห็นเมฆฝนที่ตั้งเค้ามาบ้าง เห็นบ้างไหม”
“ไม่มีเลยนาย” 
“แล้วมีใครเคยเห็นสายฟ้าบ้างไหม” พระโพธิสัตว์ถามต่อ
“ไม่มีใครเห็นเลยนาย” 
“แล้วเสียงฟ้าร้องได้ยินไกลเท่าไหร่รู้หรือเปล่า”
“ประมาณ ๑-๒ โยชน์”
“พวกเธอมีใครได้ยินเสียงฟ้าร้องบ้างไหม”
“ไม่มีเลยนาย”
“พวกเธอรู้จักคนพวกนี้หรือเปล่า”
“ไม่รู้จักเลยนาย”
“เธอรู้หรือไม่คนพวกนี้ไม่ใช่มนุษย์ แต่เขาเป็นยักษ์ กำลังจะหลอกพวกเราให้เทน้ำทิ้งหมด เมื่อพวกเราอ่อนเพลียเพราะขาดน้ำ มันก็จะจับเราเคี้ยวกินกันทั้งหมด บุตรพ่อค้าที่เดินทางมาก่อนพวกเรา คงรู้ไม่เท่าทันยักษ์เหล่านี้ จึงเทน้ำทิ้งทั้งหมด อาจจะถูกกินหมดไปแล้วก็ได้ ถ้าเป็นเช่นนั้นพวกเราก็จะได้เห็นเกวียนของบุตรพ่อค้านั้นในหนทางข้างหน้านั้นแหละ ดังนั้นตอนนี้พวกเธออย่าประมาท อย่าทิ้งน้ำแม้เพียงอุ้งมือเดียว แล้วก็รีบเดินทางกันต่อไปเถอะ 

เมื่อกองเกวียนพระโพธิสัตว์เดินทางมาได้ระยะหนึ่ง เห็นกองเกวียน ๕๐๐ เล่มของบุตรพ่อค้านั้น แล้วก็กระดูกคน กระดูกโค เกลื่อนกลาดกระจัดกระจายอยู่ จึงสั่งให้บริวาร หยุดเกวียนแล้วก็ให้ตั้งล้อมเป็นวงทำเป็นค่ายพักแรม ให้บริวารและโคกินอาหารเย็นก่อนเวลามืดแล้วจัดที่นอนให้เหล่าโคนอนตรงกลาง ส่วนบริวารนอนล้อมรอบ 

ส่วนพระโพธิสัตว์พร้อมด้วยบริวารที่กำลังแข็งแรง มือถือดาบ ยืนรักษาการณ์อยู่ตลอดคืนจนสว่าง วันรุ่งขึ้นพระโพธิสัตว์จึงให้บริวารและโคกินอาหาร จากนั้นท่านก็จึงสั่งบริวารว่า พวกเธอจงทิ้งเกวียนที่ไม่แข็งแรง แล้วเลือกเอาเลย เอาเกวียนที่แข็งแรงของบุตรพ่อค้านั้นมาแทน จงทิ้งสินค้าที่มีราคาน้อยของตน แล้วไปเลือกสินค้าที่มีราคาแพงของบุตรพ่อค้านั้น จากนั้นเหล่ากองเกวียนของพระโพธิสัตว์ จึงเดินทางต่อไปจนถึงเมืองที่จะทำการค้าขาย พอไปถึงเมืองนั้นท่านก็ได้ทำการค้าขายสินค้าจนได้กำไรมากกว่าเดิม ๒-๓ เท่า เมื่อขายสินค้าหมดแล้ว พระโพธิสัตว์จึงได้พาเหล่าบริวาร และกองเกวียนเดินทางกลับสู่เมืองพาราณสีด้วยความสวัสดี 

พระพุทธองค์ได้ตรัสกับท่านอนาถบิณฑิกเศรษฐีว่า “ดูก่อนท่านเศรษฐี การยึดถือโดยการคาดคะเน จัดว่าเป็นความยึดถือที่ผิด เหมือนบุตรพ่อค้าผู้ถึงความพินาศใหญ่หลวง แต่บุคคลผู้เป็นบัณฑิต ย่อมยึดถือตามเหตุผลเป็นจริง จึงจะจัดว่าเป็นการยึดถือที่ถูกต้อง ย่อมถึงความปลอดภัย พ้นจากอันตรายทั้งปวง 

พระพุทธองค์ก็ทรงประชุมชาดกว่า บุตรของพ่อค้าผู้ถึงความพินาศในครั้งนั้น ก็ได้มาเป็นพระเทวทัตในบัดนี้ ส่วนบุตรพ่อค้าผู้ชาญฉลาดรู้เท่าทันเหตุการณ์เฉพาะหน้า ยึดมั่นในเหตุผลได้มาเป็น เราตถาคต

ภายหลังจบพระธรรมเทศนา สหายของท่านอนาถบิณฑิกเศรษฐีทั้ง ๕๐๐ คน ก็บรรลุธรรมเป็นพระโสดาบัน เป็นผู้มีศรัทธาตั้งมั่นในพระรัตนตรัยตลอดไป 

------------------------------

๒๖ นักเลงสุรา 

ในกรุงสาวัตถี มีพวกนักเลงสุราอยู่กลุ่มหนึ่ง ที่คอยสร้างความเดือดร้อนให้แก่คนทั้งเมือง วันหนึ่งพวกนักเลงเหล่านี้ได้ปรึกษากันว่า เงินที่จะไปซื้อสุรามาดื่มกันหมดแล้ว พวกเราจะไปหาเงินที่ไหนกันดี มีนักเลงคนหนึ่งชื่อว่า กักขฬะ ได้กล่าวว่า “พวกท่านไม่ต้องเป็นห่วง เรามีอุบายหาเงินซื้อเหล้าอยู่แล้ว”

“ท่านมีอุบายอะไรหรือ”
“พวกเจ้ารู้จักท่านอนาถบิณฑิกเศรษฐีหรือเปล่า”
“รู้จักสิ ท่านเป็นมหาเศรษฐีผู้ใจบุญ ท่านจะให้พวกเราไปขอเงินท่านเศรษฐีมาซื้อเหล้ากินหรือ”

“ไม่ใช่อย่างนั้น ถ้าเราเข้าไปขอเงินท่าน เพื่อมาซื้อสุราดื่ม ท่านคงไม่ให้แน่ แต่ว่าท่านเศรษฐีมีของมีค่ามากมาย มีเครื่องประดับ เช่น แหวนตั้งหลายวง ยังนุ่งผ้าราคาแพง แล้วก็ชอบเข้าไปเฝ้าพระราชาอยู่เป็นประจำ เราจะออกอุบายโดยใส่ยาสลบลงไปในไหสุรา แล้วพากันทำท่าดื่มสุราในขณะที่ท่านเศรษฐีกำลังเดินมา จากนั้นเราก็จะได้เชิญชวนท่านเศรษฐีให้มาดื่มด้วย โดยให้ท่านดื่มสุราในไหที่ผสมยาสลบ” ขี้เมาก็คิดตื้น ๆ อย่างนี้แหละ “เมื่อท่านเศรษฐีสลบแล้ว พวกเราก็จะถอดของมีค่า รวมทั้งเสื้อผ้าจากตัวท่านเศรษฐี เพื่อเอาไปขาย และนำเงินมาซื้อเหล้า”

เมื่อนายกักขฬะบอกอุบายของตนแล้ว เพื่อน ๆ นักเลงก็เห็นด้วยกับอุบายนี้ แล้วก็นึกว่า เราจะได้มีเหล้ากินกันอย่างเต็มที่ จากนั้นเหล่านักเลงสุราก็ปฏิบัติตามอุบายที่คิดไว้ โดยนำยาสลบใส่ลงไปในไหสุรา แล้วก็ทำท่าว่า กำลังนั่งดื่มสุราอยู่ข้างทาง เพื่อรอท่านเศรษฐีเดินมา

เมื่อพวกนักเลงสุราเห็นท่านอนาถบิณฑิกเศรษฐีกำลังเดินมา ก็ทำทีไปเดินเข้าไปหาท่านเศรษฐี แล้วก็เชิญชวนท่านเศรษฐีว่า “ท่านเศรษฐีขอเชิญมาดื่มสุรารสเลิศกับพวกเราสักหน่อยเถิด แล้วค่อยไป”

เนื่องจากท่านเศรษฐีเป็นพระโสดาบัน ท่านจะไม่ประพฤติผิดศีลเด็ดขาด แม้ท่านเศรษฐีจะไม่คิดดื่มสุรา แต่ท่านสังเกตเห็นความผิดปกติของพวกนักเลงสุรานั้น ท่านจึงเดินเข้าไปหาพวกนักเลงสุราเหล่านั้น แล้วสังเกตดูอากัปกิริยา ก็รู้ว่า พวกนี้มีหน้าตาเป็นที่พิรุธ ท่านคิดว่า เจ้าพวกนี้ต้องแอบเอายาสลบใส่ลงในสุราแน่เลย และคงคิดร้ายต่อเรา เพื่อขโมยเครื่องประดับของเรา 

ท่านเศรษฐีจึงคิดที่จะสั่งสอนนักเลงเหล่านั้นให้รู้สำนึก และไล่ไป ท่านจึงกล่าวด้วยเสียงอันดังว่า “เจ้าพวกวายร้าย พวกเจ้าแอบใส่ยาสลบลงไปในสุราใช่ไหม คิดจะมอมเมาเราด้วยสุรา เพื่อจะปลดทรัพย์ของเรา เอาไปซื้อเหล้ากินใช่หรือเปล่า พวกเจ้าคุยอวดว่า สุรานี้รสดี รสเลิศ แต่ก็ไม่เห็นมีใครยกสุรานี้ขึ้นมาดื่มเลย”

พวกนักเลงสุรารีบแก้ตัวว่า “ไม่ใช่อย่างนั้น เปล่าท่านเศรษฐี เราไม่ได้ใส่ยาสลบลงในสุราหรอก”

ท่านเศรษฐีว่า “ถ้าอย่างนั้นพวกเจ้าลองดื่มสุราเหล่านี้ให้เราดูก่อน”

พวกนักเลงสุราเหล่านั้นต่างมองหน้ากัน แล้วก็ไม่ยอมดื่มสุรานั้น อับเฉาเหงาหงอยหงอกไปเลย

แล้วท่านเศรษฐีก็ตวาดไล่ตะเพิด พวกนักเลงสุราเหล่านั้นต่างก็รีบหนีไป เพราะเกรงกลัวบารมีท่านเศรษฐี 

ท่านอนาถบิณฑิกเศรษฐีจึงเดินทางกลับเรือนของตน ท่านมีความคิดว่าต้องนำเรื่องนี้ไปกราบทูลพระบรมศาสดาให้ทรงทราบ แล้วก็รีบเดินทางไปวัดพระเชตวัน เพื่อเข้าเฝ้าพระพุทธองค์ จะเห็นว่าทุกเรื่องมันมีเหตุกับผล

เมื่อท่านเจอเรื่องราวอย่างนี้ ท่านก็อยากจะฟังเรื่องราวที่ลึกซึ้งยิ่งขึ้นซึ่งท่านคิดว่าต้องมีแน่เลย เมื่อไปถึงท่านก็ถวายบังคมพระบรมศาสดา แล้วก็นั่ง ณ ที่ควรส่วนข้างหนึ่ง จากนั้นท่านก็กราบทูลเรื่องราวทั้งหมดให้พระพุทธองค์ทรงทราบ

พระบรมศาสดาตรัสกับท่านเศรษฐีว่า “ดูก่อนท่านเศรษฐี ไม่ใช่แต่ในบัดนี้เท่านั้น ที่พวกนักเลงสุราเหล่านั้น คิดจะหลอกลวงท่าน” ท่านมักจะใช้ประโยคนี้ ก็แสดงว่าไม่มีอะไรใหม่ในวัฏฏะ จะมีเหตุการณ์เกิดขึ้นซ้ำ ๆ เพราะกิเลสตัวเดิม โลภะ โทสะ โมหะ ที่เข้าไปสิงจิต ทำให้คิด พูด ทำอย่างนั้น และนรกก็ขุมเดิม ๆ 

“แม้ในกาลก่อนพวกนักเลงสุราก็คิดจะลวงบัณฑิตทั้งหลายเช่นกัน” แล้วก็เป็นธรรมเนียม ท่านอนาถบิณฑิกเศรษฐีกราบทูลอาราธนาให้พระพุทธองค์ตรัสเล่าให้ฟัง พระองค์จึงทรงนำเรื่องราวในอดีตมาแสดง 

ในครั้งอดีตกาล พระเจ้าพรหมทัต ครองราชสมบัติอยู่ ณ กรุงพาราณสี ได้มีเศรษฐีท่านหนึ่ง เป็นผู้มีทรัพย์สมบัติมาก ท่านเศรษฐีผู้นี้มักจะไปเข้าเฝ้าพระราชาอยู่เป็นประจำ อยู่มาวันหนึ่งมีพวกนักเลงสุรากลุ่มหนึ่ง คิดจะวางยาสลบท่านเศรษฐี โดยออกอุบายว่า พวกเราจะใส่ยาสลบลงในไหสุรา แล้วก็เชิญชวนให้ท่านเศรษฐีดื่มสุรานี้ เมื่อท่านเศรษฐีสลบไปแล้ว พวกเราก็จะปลดเอาเครื่องประดับของท่านออกไปขาย แล้วก็นำเงินมาซื้อสุราดื่มกินกันต่อ สุรามหาโทษ มันเป็นอย่างนี้ เพราะฉะนั้นไม่ควรที่จะมีการผลิต การขาย การดื่ม พวกนักเลงเหล่านั้นจึงทำทีว่า กำลังนั่งดื่มสุราอยู่ข้างทาง ที่ท่านเศรษฐีมักจะเดินผ่านบ่อย ๆ 

พวกนักเลงสุราก็พากันกล่าวเชิญชวนท่านเศรษฐีว่า ท่านเศรษฐีเชิญท่านแวะดื่มสุรากับพวกเราก่อนเถิด พวกเรามีสุรารสเลิศให้ท่านลิ้มลอง ท่านเศรษฐีไม่ดื่มสุราอยู่แล้ว แต่ท่านสังเกตเห็นพิรุธของพวกนักเลงสุรา ท่านจึงคิดว่า เราจะไล่พวกนักเลงสุรานี้ให้หนีไป จึงกล่าวว่า “พวกเธอทั้งหลาย ถ้าเราดื่มสุราไปแล้วไปเข้าเฝ้าพระราชาจะเป็นการไม่สมควร อย่างไรเสียเราจะไปเข้าเฝ้าพระราชาก่อน เราจะมาหาพวกเจ้าใหม่ ให้พวกเจ้านั่งรออยู่ตรงนี้แหละ” 

แล้วท่านเศรษฐีก็เดินทางไปเข้าเฝ้าพระราชา เข้าเฝ้าเสร็จแล้วท่านเศรษฐีก็เดินทางกลับมาทางเก่า พวกนักเลงสุราจึงรีบเข้าไปหาท่านเศรษฐี แล้วก็เชิญชวนให้ท่านดื่มสุราอีก ท่านเศรษฐีจึงเดินตามไปที่วงนักเลงสุรานั้น ท่านสังเกตเห็นว่า สุรายังเต็มไหอยู่เลย จึงกล่าวกับเหล่านักเลงสุรานั้นว่า “ทำไมสุรานี้ยังเต็มไหอยู่เหมือนเดิมเลย พวกเจ้าบอกว่าสุรานี้มีรสเลิศ แต่ทำไมไม่ยอมดื่มกันเลย พวกเจ้าคิดจะวางยาเราใช่ไหม” เพราะกิเลสตัวเดิม และวิธีการเดิม แต่หน้าอาจจะไม่เหมือนเดิม 

พวกนักเลงสุรากล่าวว่า “เปล่าเลยท่านเศรษฐี ถ้าอย่างนั้นพวกเจ้าก็ลองดื่มสุรานี้ให้เราดูหน่อยสิ” พวกนักเลงก็ได้แต่มองหน้ากันด้วยท่าทางพิรุธ 

“พวกเจ้าคงใส่ยาสลบลงในสุรานี้แน่ ๆ เลย จึงไม่มีใครกล้าดื่ม” แล้วก็ตวาดนักเลงสุราเหล่านั้นว่า “พวกเจ้าอย่าทำเช่นนี้อีก มิฉะนั้นเราจะจับตัวพวกเจ้าไปถวายพะราชาให้ลงทัณฑ์ ได้ผล ต่างก็รีบวิ่งหนีไปเลย แล้วก็ไม่กล้ามาเจอหน้าท่านเศรษฐีอีกเลย 

เมื่อพระพุทธองค์แสดงเรื่องราวจบลง ทรงประชุมชาดกว่า พวกนักเลงสุราในครั้งนั้น ได้มาเป็นนักเลงสุราในบัดนี้ ซ้ำ ๆ เลย เพิ่งขึ้นจากนรกใหม่ ๆ มา ส่วนเศรษฐีชาวกรุงพาราณสีในครั้งนั้น ได้มาเป็นเราตถาคตดังนี้แล

------------------------------

๒๗ ท่านอนาถบิณฑิกเศรษฐีป่วย

ทุกคนต้องป่วย ถ้าไม่ตายโดยอุบัติเหตุ ก็ต้องป่วย ตอนป่วยเราต้องการกัลยาณมิตร ต้องการคุณหมอกัลยาณมิตรคอยดูแลรักษาไข้ ต้องการพยาบาลกัลยาณมิตรรักษาไข้ ต้องการผู้เฝ้าไข้ หมู่ญาติ เพื่อนฝูง เป็นกัลยาณมิตร ไปพูดไปคุย แนะนำให้ใจอาจหาญร่าเริงในกุศลธรรมที่ได้กระทำไว้ดีแล้ว 

เพราะว่ายามใดที่นอนป่วยอยู่บนเตียงคนป่วย เท่ากับว่า เราเหมือนนักโทษประหาร ที่เพชฌฆาตกำลังเงื้อดาบจะจ้วงฟันกันอยู่แล้ว ในตอนนั้นจะต้องทำกันให้ถูกหลักวิชชา ที่จะเดินทางไปสู่ปรโลก ซึ่งเขาวัดกันที่ความใส หรือหมองของใจ ถ้าใจใสก็ไปดี ถ้าใจหมองก็ไปอบาย ไปไม่ดี

เพราะฉะนั้น ตรงนี้แหละทั้งผู้ไข้ก็จะต้องเตรียมตัว ผู้รักษาไข้ ดูแลไข้ เฝ้าไข้ หรือเยี่ยมไข้ก็จะต้องทำให้มันถูกหลักวิชชา จะต้องทำหน้าที่ของกัลยาณมิตรให้ดีทีเดียว ให้เข้าใจหรือศึกษาเรื่องราวที่เคยพูด พูดในสิ่งที่ทำให้ผู้ไข้นั้น มีใจปีติเบิกบานบุญบันเทิง ให้มีความปลื้มปีติ 

เช้าวันหนึ่ง ท่านเศรษฐีป่วย ไม่สามรถจะไปวัดพระเชตวันได้ จึงเรียกบริวารคนหนึ่งมา แล้วสั่งว่า “เจ้าจงไปหาพระสารีบุตรแล้วกราบเท้าพระสารีบุตรแทนเราที” ขนาดป่วย ในใจก็มีแต่พระรัตนตรัย “และกราบเรียนให้พระสารีบุตรทราบว่า เราไม่สบายเป็นไข้หนัก ได้รับทุกข์ทรมานมาก จึงขอกราบเท้ามายังพระสารีบุตร พร้อมกับนิมนต์พระสารีบุตรให้ช่วยอนุเคราะห์ มาเยี่ยมที่บ้านด้วย” 

บริวารนั้นจึงไปหาพระสารีบุตรที่วัดพระเชตวัน กราบเรียนเรื่องราวให้พระสารีบุตรทราบ พร้อมกับนิมนต์พระสารีบุตรให้ไปเยี่ยมท่านอนาถบิณฑิกเศรษฐีที่บ้าน พระสารีบุตรรับนิมนต์ แสดงว่า ท่านสิ้นก่อนพระสารีบุตร พระสารีบุตรสิ้นพระสัมมาสัมพุทธเจ้า 

พระสารีบุตรจึงนุ่งห่มจีวร ถือบาตรไปบ้านท่านอนาถบิณฑิกเศรษฐีพร้อมกับพระอานนท์ เตรียมบาตรไปด้วยเพื่อให้ท่านเศรษฐีได้มีโอกาสได้ทำบุญ เรามาดูวิธีการเยี่ยมไข้ว่าเขาทำกันอย่างไร โดยดูพระอริยเจ้าท่านไปเยี่ยมไข้เป็นแบบอย่าง เราจะได้ดำเนินรอยตามอริยประเพณี แล้วในชีวิตของเราจะได้ไปเยี่ยมกันหลายครั้งทีเดียว เพราะว่า มีคนเจ็บ คนป่วย คนใกล้จะตายกันเยอะ เพราะฉะนั้นจึงควรศึกษากันเอาไว้ให้ดี

เมื่อไปถึงบ้านของท่านอนาถบิณฑิกเศรษฐี พระสารีบุตรก็ได้เข้าไปพบได้ถามอาการไข้ของท่านเศรษฐีก่อน ว่าเป็นอย่างไรบ้าง ท่านเศรษฐีก็เรียนว่า “พระคุณเจ้า โยมทนไม่ไหวแล้ว ประคองตนเองไม่ไหวแล้ว อาการทุกข์ทรมานของโยมยิ่งทวีคูณ ไม่ทุเลาเลย” คือ บอกไปตามความเป็นจริง เวลาพระไปเยี่ยม

บางคนไปเยี่ยมไข้ก็เอาเรื่องลูกไปเล่าให้ฟัง ลูกคนนั้นเป็นอย่างนี้ ลูกคนนี้เป็นอย่างนั้น ลูกน้องมาเยี่ยมเจ้านาย งานโน่นก็ยังไม่เสร็จ เป็นอย่างนี้สารพัดเลย ลูก ๆ บางคนก็ เตี่ยอย่าลืมเซ็นพินัยกรรม เตี่ยว่าจะยกไอ้นั่นให้ผม แม่อย่าเอาไปทำบุญที่วัดหมด อย่าทำอย่างนั้นนะ มันเป็นบาป ต้องทำอย่างพระสารีบุตรนี้ 

เมื่อถามอาการป่วยแล้ว ท่านอนาถบิณฑิกเศรษฐีก็บอกอาการป่วยไปตามความเป็นจริง พระสารีบุตรจึงแสดงธรรมเป็นอุบายระงับทุกขเวทนาให้ท่านอนาถบิณฑิกเศรษฐีฟัง ไม่ใช่ไปห้ามความตาย แล้วให้ตั้งใจฟังธรรม ด้วยถ้อยคำที่ดี คำพูดก็เป็นสื่อของใจที่เป็นประดุจสะพาน ให้ความรู้เดินทางผ่านจากใจสู่ท่าน ท่านพูดให้ปลื้ม ให้ใจอยู่ในบุญ ทั้ง ๆ ที่ท่านเศรษฐีก็อยู่ในบุญแล้ว แต่เวลาคนป่วยทุกขเวทนาเกิดขึ้น บางทีจะเพ้อ เพราะความป่วยมาบังคับกายกับใจ ถ้ากายป่วย บางทีใจแย่เหมือนกัน 

“ท่านเศรษฐี บุคคลผู้ไม่เลื่อมใสในพระพุทธเจ้า เมื่อตายไปย่อมเข้าถึงทุคติ ส่วนท่านมีความเลื่อมใสในพระพุทธเจ้าอย่างไม่หวั่นไหว ขอให้ความเจ็บป่วยจงหายโดยพลัน” นำความจริงที่ท่านเศรษฐีได้กระทำนั้น เป็นสัจจวาจา มาอำนวยอวยพรว่า จงหายป่วยโดยเร็วพลัน 

“ท่านเศรษฐีบุคคลผู้เลื่อมใสในพระธรรม เมื่อตายไปย่อมเข้าถึงทุคติ คือไม่เลื่อมใสก็ไม่ประพฤติตามธรรม ประพฤติในอกุศลธรรม เพราะฉะนั้นตายไปแล้วต้องไปทุคติ ท่านพูดโดยย่อ ซึ่งท่านอนาถบิณฑิกเศรษฐีท่านเข้าใจ “ส่วนตัวท่าน เลื่อมใสในพระธรรมอย่างไม่หวั่นไหว ขอให้ความเจ็บป่วยจงหายโดยพลัน” 

“ท่านเศรษฐี บุคคลผู้ไม่เลื่อมใสในพระสงฆ์ เมื่อตายไปย่อมเข้าถึงทุคติ ส่วนท่านมีความเลื่อมใสในพระสงฆ์อย่างไม่หวั่นไหว ขอให้ความเจ็บป่วยจงหายเร็วพลัน” 

“ท่านเศรษฐี ผู้ที่ทุศีล เมื่อตายไปย่อมเข้าถึงทุคติ ส่วนท่านมีศีลของพระอริยะ มีศีลสะอาด ไม่ขาด ไม่ทะลุ ไม่ด่างพร้อย ขอให้ความเจ็บป่วยจงหายเร็วพลัน” 

“ท่านเศรษฐี บุคคลที่ประกอบไปด้วยความเห็นผิด คือ เป็นมิจฉาทิฐิ เมื่อตายไปย่อม เข้าถึงทุคติ ส่วนท่านเป็นผู้มีความเห็นถูก เป็นสัมมาทิฐิ ขอให้ความเจ็บป่วยจงหายโดยพลัน” 

“ท่านเศรษฐี บุคคลผู้มีความดำริในทางผิด เมื่อตายไปย่อมเข้าถึงทุคติ ส่วนท่านเป็นผู้มีความดำริในทางที่ชอบ คือ ดำริออกจากกาม ไม่พยาบาท ไม่เบียดเบียน ขอให้ความเจ็บป่วยจงหายเร็วพลัน” 

“ท่านเศรษฐี บุคคลที่ประกอบไปด้วยมิจฉาวาจา คือ พูดเท็จ พูดคำหยาบ พูดส่อเสียด พูดเพ้อเจ้อ เมื่อตายไปย่อมเข้าถึงทุคติ ส่วนท่านเป็นผู้มีสัมมาวาจา คือ ไม่พูดเท็จ ไม่พูดคำหยาบ ไม่พูดส่อเสียด ไม่พูดเพ้อเจ้อ ขอให้ความเจ็บป่วยจงหายโดยเร็วพลัน” 

“ท่านเศรษฐี บุคคลที่ประกอบไปด้วยการงานทุจริต คือ มีเจตนาฆ่าสัตว์ ลักทรัพย์ ประพฤติในกาม เมื่อตายไปย่อมเข้าถึงทุคติ ส่วนท่านเป็นผู้มีการประกอบการงานสุจริต คือ ไม่ฆ่า ไม่ลักทรัพย์ ไม่ประพฤติผิดในกาม ขอให้ความเจ็บป่วยจงหายโดยเร็วพลัน” 

“ท่านเศรษฐี บุคคลที่ประกอบไปด้วยการเลี้ยงชีพในทางที่ผิด เมื่อตายไปก็ย่อมเข้าถึงทุคติ ส่วนท่านเป็นผู้ประกอบไปด้วยการเลี้ยงชีวิตโดยชอบ มีสัมมาอาชีวะ ขอให้ความเจ็บป่วยจงหายเร็วพลัน” 

“ท่านเศรษฐีบุคคลที่พยายามในทางที่ผิด คือ มีความพยายามให้อกุศลเกิดขึ้น เมื่อตายไปย่อมเข้าถึงทุคติ ส่วนท่านเป็นผู้ประกอบไปด้วยความพยายามในทางที่ชอบ คือ เพียรมิให้อกุศลกรรมที่ยังไม่เกิดขึ้น ก็ไม่ให้เกิดขึ้น หรือเพียรละอกุศลกรรมที่เกิดขึ้นแล้วให้หมดไป เพียรยังกุศลกรรมที่ยังไม่เกิดขึ้นก็ให้เจริญขึ้น ให้เกิดขึ้น หรือกุศลกรรมที่เกิดขึ้นแล้วก็ให้เจริญยิ่งขึ้นไปเรื่อย ๆ ขอให้ความเจ็บป่วยจงหายเร็วพลัน” 

“ท่านเศรษฐีบุคคลที่ตามระลึกในทางที่ผิด เมื่อตายไปก็ย่อมเข้าถึงทุคติ ส่วนท่านเป็นผู้ที่ตามระลึกในทางที่ชอบ คือ มีสติอยู่ตลอดเวลา ขอให้ความเจ็บป่วยหายเร็วพลัน”

เราจะเห็นว่า สิ่งที่พระสารีบุตรท่านแสดงธรรม เป็นเนติแบบแผนของการเยี่ยมไข้ที่ดีมาก ๆ ทีเดียว และหลังจากนั้นเราจะไปแปลงอย่างไรก็แล้วแต่เรา แต่หลักก็คือ ให้จิตเขาอยู่ในกุศลธรรม ให้ใจเขาใส ๆ ได้ ถือว่าถูกหลักวิชชา อย่าไปชวนพูด ชวนคุยเรื่อยเปื่อย 

เป็นสิ่งที่เราจะต้องศึกษากันเอาไว้ให้ดีทีเดียว จะสังเกตได้ว่า ท่านพูดเรื่องบุญกับบาปเท่านั้น ไม่ได้พูดเรื่องรวยหรือจน ไม่ใช่ คนจนเท่านั้นไปทุคติ ส่วนท่านรวยไปสุคติ ไม่ใช่ คนที่มีบริษัทเดียวไปทุคติ ส่วนคนที่มีบริษัทในเครือไปสุคติก็ไม่ใช่ หรือคนที่ต่อยเก่งเท่านั้นถึงไปสู่สุคติ คนที่ต่อยไม่เก่งก็ไม่ทุคติ ก็ไม่ใช่

“ท่านเศรษฐีบุคคลที่มีจิตตั้งมั่นไว้ในทางผิด คือมิจฉาสมาธิ เมื่อตายไปก็ย่อมเข้าถึงทุคติ ส่วนท่านเป็นผู้มีจิตตั้งมั่นในทางที่ชอบ คือ มีสัมมาสมาธิ สงัดจากอกุศลธรรม เข้าถึงจตุตถฌาน ขอให้ความป่วยจงหายโดยเร็วพลัน” 

“ท่านเศรษฐี บุคคลที่มีความรู้ที่ผิด เมื่อตายไปย่อมเข้าถึงทุคติ ส่วนท่านมีความรู้ที่ถูก คือ สัมมาวาญาณะ ขอความป่วยจงหายโดยเร็วพลัน”

“ท่านเศรษฐีบุคคลยึดความหลุดพ้นที่ไม่นำออกจากทุกข์ มิจฉาวิมุตติ เมื่อตายไปย่อมบำเพ็ญเพียรในการทรมานตนอย่างนี้ เป็นต้น ส่วนท่านมีความหลุดพ้นในทางที่ชอบ สัมมาวิมุตติ ขอความป่วยจงหายโดยเร็วพลัน”

เมื่อพระสารีบุตรแสดงธรรมจบ อาการเจ็บป่วยของท่านอนาถบิณฑิกเศรษฐีก็หายทันที เห็นไหมอยากให้หาย ให้พูดอย่างนี้ 

ท่านเศรษฐีได้ถวายภัตตาหารแก่พระสารีบุตรและพระอานนท์ ลุกขึ้นมาถวายภัตตาหารได้ เมื่อพระสารีบุตรและพระอานนท์ฉันเสร็จก็ได้กล่าวอนุโมทนาแก่ท่านเศรษฐีจะเห็นว่า เป็นธรรมเนียมก็ต้องพูดให้เขาชื่นใจ ให้อาจหาญ ร่าเริง เบิกบานในธรรมแล้วก็ให้ศีล ให้พร “บุคคลใดมีศรัทธาตั้งมั่นไม่หวั่นไหวในพระพุทธเจ้า พระธรรม และพระสงฆ์ บุคคลนั้นไม่ขัดสน มีชีวิตที่ไม่เปล่าประโยชน์”

“บุคคลผู้มีปัญญาพึงตามระลึกนึกถึงพระสัมมาสัมพุทธเจ้าทั้งหลาย อันประกอบไปด้วยศรัทธา ศีลและการเห็นธรรมเนือง ๆ” พูดเน้นย้ำอีกทีหนึ่งหลังฉันแล้ว

เมื่อพระสารีบุตรกล่าวอนุโมทนาแล้วก็ลุกจากอาสนะ กลับสู่วัดพระเชตวันพร้อมกับพระอานนท์ พระอานนท์จึงไปเฝ้าพระสัมมาสัมพุทธเจ้า ถวายบังคมแล้วนั่ง ณ ที่ควรส่วนข้างหนึ่ง พระพุทธองค์ก็ตรัสถามพระอานนท์ว่า “อานนท์ เธอมาจากไหนแต่เช้าหรือ” พระอานนท์ก็ได้กราบทูลเรื่องราวทั้งหมดให้พระบรมศาสดาทรงทราบ พระองค์ตรัสชื่นชมพระสารีบุตรว่า เป็นบัณฑิต มีปัญญามาก สามารถอธิบายธรรมะให้ท่านอนาถบิณฑิกเศรษฐีเข้าใจอย่างแจ่มแจ้ง แล้วหายจากอาการเจ็บไข้ได้ฉับพลัน 

อย่าลืมว่า ท่านแสดงธรรมเพื่อระงับให้ใจอยู่ในบุญ ถ้าตายก็ไปดี คือ ให้หายตรงนั้นแล้วใจใส ถ้าใจใสแล้วไปดี แต่ถึงอย่างไรก็ห้ามความตายไม่ได้ เป็นเรื่องที่เราจะต้องทำความเข้าใจ ไม่ใช่ว่าพอพระไปโปรดแล้วจะรอดตาย ไม่เกี่ยว หนักเป็นเบา เบาหาย ตายแล้วก็ไปดี 

บุคคลใดมีศรัทธาตั้งมั่นไม่หวั่นไหวในพระพุทธ พระธรรม และพระสงฆ์แล้ว บุคคลนั้นเป็นคนไม่ขัดสนมีชีวิตที่ไม่เปล่าประโยชน์ คำว่า ขัดสน คือ คนเวลาไม่มีทรัพย์ภายนอก ไม่มีโลกียทรัพย์ ไม่มีเงิน ไม่มีทอง จะมีความรู้สึกว่า ขัดสน แต่ว่าตามธรรมเนียมของผู้รู้ แม้ทรัพย์ภายนอกไม่มีหรือมีน้อย แต่ถ้ามีทรัพย์ภายใน คือ มีศีล มีธรรม อย่างนั้นก็มีความปลื้มใจ ได้ชื่อว่า เป็นคนไม่ขัดสน มีชีวิตที่ไม่เปล่าประโยชน์เลย เราจะรู้จักคำนี้แล้วซึ้งกับคำว่า ไม่ขัดสน ต่อเมื่อเราได้ประพฤติธรรม ลองรักษาศีลดู ศีล ๕ หรืออุโบสถศีล ในวันพระ แล้วก็ประพฤติธรรมปฏิบัติตัวให้เข้าถึงพระในตัว มีความรู้สึกปลื้ม มันอิ่ม โดยไม่ได้ไปคำนึงถึงว่า มีทรัพย์ภายนอก มีเงินมีทอง หรือว่าไม่มี มันไม่ได้คิดเลย มาปลื้มองค์พระใสๆ ซึ่งถ้าได้เข้าถึงจุดนี้แล้ว ไม่ขัดสนแล้ว

ต่อมาท่านอนาถบิณฑิกเศรษฐีไม่สบายอีก ป่วยไข้อาการหนัก ได้รับทุกข์ทรมานมากถึงขั้นนอนรอความตาย ท่านก็ใช้วิธีการเดิม คือ เรียกบริวารคนหนึ่งมาแล้วก็สั่งว่า “เจ้าจงไปเฝ้าพระสัมมาสัมพุทธเจ้า แล้วถวายบังคมพระบาทของพระพุทธเจ้าแทนเรา” ดูธรรมเนียมของผู้รู้

เพราะฉะนั้นใครป่วยอยู่ที่โรงพยาบาล ไปกราบพระ ท่านสมภาร คณะสงฆ์วัดใกล้บ้าน หรือพระประธานในโบสถ์ แทนเราหน่อยเถอะ

“แล้วจงกราบทูลว่า ข้าแต่พระองค์ผู้เจริญ ท่านอนาถบิณฑิกะไม่สบายป่วยเป็นไข้หนัก จึงขอฝากการถวายบังคมพระบาทด้วยเศียรเกล้าแทน แล้วจงเข้าไปหาพระสารีบุตร กราบแทบเท้าท่านแทนเรา แล้วก็กราบเรียนให้ท่านทราบว่า เราไม่สบายเป็นไข้อาการหนักได้รับทุกข์ทรมานมาก จึงขอฝากการกราบแทบเท้ามาถึงพระสารีบุตร แล้วนิมนต์พระสารีบุตรได้โปรดมาอนุเคราะห์ มาเยี่ยมเราที่บ้านด้วย” 

บริวารนั้นจึงรีบไปวัดพระเชตวัน ได้กราบทูลพระสัมมาสัมพุทธเจ้าว่า “ข้าแต่พระองค์ผู้เจริญ ท่านอนาถบิณฑิกเศรษฐีป่วยหนัก ได้รับทุกข์ทรมานมาก จึงฝากให้กระผมถวายบังคมพระพุทธองค์ด้วยเศียรเกล้าแทน พระเจ้าข้า”

จากนั้นบริวารก็ได้ไปกราบพระสารีบุตรที่กุฏิ แล้วนั่งที่ควรส่วนข้างหนึ่ง มากราบเรียนพระสารีบุตรว่า “ท่านอนาถบิณฑิกเศรษฐีป่วย ไม่สบาย เป็นไข้ อาการหนัก ได้รับทุกข์ทรมานมาก จึงฝากกระผมมากราบเท้าพระคุณเจ้าแทน และขอนิมนต์พระคุณเจ้าโปรดอนุเคราะห์ไปเยี่ยมท่านอนาถบิณฑิกเศรษฐีที่บ้านด้วยเถอะ”

พระสารีบุตรรับนิมนต์ ท่านก็ไปพร้อมกับพระอานนท์ ไปที่บ้านท่านอนาถบิณฑิกเศรษฐี พอไปถึงก็นั่งบนอาสนะ ที่จัดถวายใกล้ ๆ ท่านอนาถบิณฑิกเศรษฐี พระสารีบุตรก็ได้ถามอาการไข้ของท่านอนาถบิณฑิกเศรษฐีว่า “ท่านเศรษฐี เป็นอย่างไรบ้าง อาการทุกข์ทรมานยังทวีคูณอยู่หรือทุเลาลง” ต้องเข้าใจถาม เวลาจะไปเยี่ยมไข้ แล้วอย่าไปกระโชกโฮกฮาก ใช้คำพูดดี ๆ แล้วอย่าไปเฉื่อยจนกระทั่งเขาไม่ได้ยิน กะคะเนดูให้ได้ยินกำลังพอดี 

ท่านอนาถบิณฑิกเศรษฐีกล่าวว่า “พระคุณเจ้า กระผมทนไม่ไหวแล้ว ประคองตนไม่ไหวแล้ว อาการทุกข์ทรมานของกระผมยังทวีคูณอยู่เลย” คือ เพิ่มขึ้นไปเรื่อยๆ ยังไม่ลดลง ไม่ทุเลาลงเลย 

ท่านก็บรรยายอาการทุกข์ทรมานของท่าน กราบเรียนพระสารีบุตรและพระอานนท์ทราบว่า ลมเสียดกระหม่อมของกระผมเจ็บปวดเหลือเกิน พระคุณเจ้าอาการของกระผมเหมือนมีบุรุษที่มีกำลังมาก เอาของแหลมคมมาทิ่มแทงกระหม่อมของกระผม กระผมทนแทบไม่ไหวเลย ได้รับทุกข์ทรมานมาก”

“พระคุณเจ้ามีลมพัดอย่างแรงเวียนรอบศีรษะของกระผมอยู่ภายใน ไม่ใช่ข้างนอก เหมือนมีบุรุษที่มีกำลัง แข็งแรง นำเชือกเหนียว ๆ มาผูกรัดขันชะเนาะ จนตึงที่ศีรษะ กระผมจึงทนไม่ไหว ได้รับทุกข์ทรมานมาก” คือ มันปวดหัวมากเหลือเกิน ลมมันเสียดแทง 

“พระคุณเจ้า ลมเสียดแทงท้องของกระผม เจ็บปวดเหลือเกิน เหมือนคนฆ่าโคนำมีดอันคมกริบ มาชำแหละโค เชือดเฉือนคว้านท้อง กระผมจึงทนไม่ไหว ได้รับทุกข์ทรมานมาก ทั้งศีรษะ ทั้งท้อง ทั้งตัว” 

“พระคุณเจ้า ในร่างกายของกระผมรู้สึกร้อนเหลือเกิน เหมือนมีบุรุษที่มีกำลังสองคน มาจับแขนจับขายกกระผมไปย่างในหลุมถ่านเพลิงที่ร้อนระอุ กระผมจึงทนไม่ไหวได้รับทุกข์ทรมานมาก” 

อันนี้บางท่านอาจจะคิดว่า ท่านก็สั่งสมบุญมาเยอะ เวลาใกล้จะละโลก เป็นพระโสดาบันน่าจะสบาย ๆ แต่อย่าลืมว่า สมบัติของท่านพลัดพรากตอนช่วงที่ไม่มีบุญรองรับ อันนี้ก็คงจะเป็นวิบากกรรมอะไรสักอย่างหนึ่งของท่าน ซึ่งในตำราก็ไม่ได้บอกเอาไว้ แต่ต้องมีวิบาก เพราะว่าสมมุติฐานของโรคทุกชนิดมันมีวิบากทั้งนั้น 

บางโรครักษาก็หาย ไม่รักษาก็หาย มันหมดกรรม บางโรครักษาจึงจะหาย ไม่รักษาไม่หาย หรือบางโรคหมดอายุแล้ว วิบากกรรมมาตัดรอน รักษาก็ไม่หาย ไม่รักษาก็ไม่หาย ตายลูกเดียว มันหมดอายุขัย แต่ว่าทุกโรคมันมีสมมุติฐานมาจากวิบากกรรมทั้งสิ้น 

เพราะฉะนั้นท่านก็คงจะต้องมีวิบากกรรมเก่าของท่านมาว่า แทบจะประคองตนไม่ไหวแล้ว ทุกข์ทรมานมาก มีความทุกข์อย่างหนึ่ง นักบุญก็ เอ๊ะ ทำไม บุญไม่ช่วย มันคนละเรื่อง แล้วไปทำกรรมอะไรมา เดี๋ยวก็โดนย้อนบ้าง มันเป็นเรื่องของเก่า แต่เรามองไม่เห็นเอง ก็ไปทำให้เห็น ๆ ก็หมดเรื่อง จะได้เลิกพูดว่า บุญไม่ช่วย ถ้าบุญไม่ช่วยหรือ ป่านนี้ไม่ได้อยู่ตรงนี้ บุญช่วยทุกอนุวินาที

พระสารีบุตรพิจารณาเห็นว่า ท่านอนาถบิณฑิกเศรษฐีอาการหนักมาก คงทนไม่ไหวแล้ว ท่านก็คิดถึงหัวข้อธรรม ที่จะแสดงกับพระอริยบุคคล ชั้นพระโสดาบัน จึงแสดงธรรมโปรด เพื่อให้ถือเป็นอารมณ์โปรดในการข่มทุกข์ทรมาน เรื่องนี้ลึกซึ้ง แต่ว่าท่านอนาถบิณฑิกเศรษฐีท่านเข้าใจ 

“ท่านอนาถบิณฑิกเศรษฐี ขอให้ท่านทำใจว่า เราจะไม่ยึดถือการรับรู้ และการกระทบอารมณ์ที่เกิดจากตา หู จมูก ลิ้น กาย ใจ” ก็คือให้ทำเฉย ๆ นั่นเอง 

“ท่านเศรษฐี ขอให้ท่านทำใจว่า เราจะไม่ยึดถือการรับรู้อารมณ์ ที่เกิดจากรูป เสียง กลิ่น รส สัมผัส ธรรมารมณ์” ก็แปลว่าให้ทำเฉย ๆ ใจนิ่ง ๆ 

“ท่านเศรษฐี ขอให้ท่านทำใจว่า เราจะไม่ยึดถือในธาตุ ๖ คือ ธาตุดิน ธาตุน้ำ ธาตุไฟ ธาตุลม ธาตุอากาศ ธาตุวิญญาณ” แปลว่าให้ทำเฉย ๆ 

“ท่านเศรษฐีขอให้ท่านทำใจว่า เราจะไม่ยึดถือในขันธ์ ๕ คือ รูป เวทนา สัญญา สังขาร วิญญาณ” ก็แปลว่าให้ทำเฉย ๆ

“ท่านเศรษฐี ขอให้ท่านทำใจว่า เราจะยึดถือในสมาบัติ ๘ รูปฌาน ๔ อรูปพรหม ๔ มี อากาสานัญจายตนะ วิญญาณัญจายตนะ อากิญจัญญายตนะ เนวสัญญานาสัญญายตนะ” ก็แปลว่าให้ทำเฉย ๆ 

“ท่านเศรษฐีขอให้ท่านทำใจว่า เราจะไม่ยึดถืออะไรในโลกนี้ ให้ตัดใจจากบุตรภรรยาอันเป็นที่รักและทรัพย์สมบัติทั้งหลาย” ก็แปลว่าให้ทำเฉย ๆ

“ท่านอนาถบิณฑิกเศรษฐี ขอให้ท่านทำใจว่า เราอย่าไปยึดถือโลกหน้า” คือไม่ต้องไปกังวลว่าตายแล้วจะไปไหน ให้ทำเฉย ๆ

“ท่านเศรษฐีขอให้ท่านทำใจว่า เราจะไม่ยึดถือในรูปที่เราเห็น เสียงที่เราได้ยิน กลิ่น รส สัมผัสที่เราได้รับทราบและอารมณ์ที่เรารับรู้” ก็แปลว่าให้ทำเฉย ๆ 

เมื่อพระสารีบุตรแสดงธรรมจบลง ท่านอนาถบิณฑิกเศรษฐีร้องไห้น้ำตาไหล ด้วยความซาบซึ้งในพระธรรมที่พระสารรีบุตรนำมาแสดง 

ขณะนั้นพระอานนท์ก็คิดว่า ท่านอนาถบิณฑิกะร้องไห้ คงจะกลัวตาย จึงได้ถามว่า “ท่านอนาถบิณฑิกเศรษฐี ท่านยังอาลัยห่วงใยสมบัติของตนหรือ หรือว่าท่านกลัวความตาย” 

ท่านอนาถบิณฑิกเศรษฐีกล่าวว่า “พระคุณเจ้า กระผมไม่ได้มีความห่วง ความอาลัยห่วงใยสมบัติของตน แล้วก็ไม่ได้กลัวความตายเลย แต่กระผมร้องไห้เพราะคิดว่า กระผมอยู่ใกล้ชิดพระสัมมาสัมพุทธเจ้า และภิกษุมาเป็นเวลานาน ยังไม่เคยได้ฟังพระธรรมเทศนาที่ประทับใจอย่างนี้มาก่อนเลย” คือที่ลึกซึ้งอย่างนี้ สาเหตุที่พระพุทธเจ้าไม่แสดงธรรมแก่ท่านอนาถบิณฑิกเศรษฐี เพราะพระองค์จะแสดงธรรมแก่คนที่จะบรรลุเป็นพระอรหันต์ จึงเป็นเหตุให้ท่านอนาถบิณฑิกเศรษฐีไม่เคยได้ฟัง อีกประการหนึ่งท่านอนาถบิณฑิกเศรษฐี มีจิตใจที่น้อมในการถวายทาน ยินดีในการให้ทานตลอดชีวิต แม้ยามยาก ก็ยังทำทาน คือ ขนาดหมดเนื้อ หมดตัวก็ยังทำทาน เพียงแต่วัตถุทาน อาจจะไม่ประณีตไปบ้าง 

พระพุทธองค์ทรงแสดงธรรมในเรื่องบุญกิริยาวัตถุ ๑๐ แก่ท่านอนาถบิณฑิกเศรษฐี เพราะว่าท่านมีใจน้อมไปในการถวายทาน คือ เป็นกองเสบียงเป็นหลัก 

เรามาดูว่า ทำไม ท่านอนาถบิณฑิกเศรษฐีเป็นกำลังสำคัญในฝ่ายกองเสบียง ท่านเข้าวัดทั้งวัน เช้า สาย บ่าย เย็น กลางคืน แต่ทำไมไม่ได้ยินบทธรรมที่พระสัมมาสัมพุทธเจ้าทรงแสดงเลย สาเหตุที่พระสัมมาสัมพุทธเจ้าไม่ทรงแสดงกับท่านอนาถบิณฑิกเศรษฐี เพราะพระองค์จะแสดงธรรมบทนี้เฉพาะผู้ที่มีกำลังบุญจะได้บรรลุเป็นพระอรหันต์ จึงเป็นเหตุให้ท่านอนาถบิณฑิกเศรษฐีไม่ได้ฟังธรรมบทนี้เลย นี่เหตุผลประการที่ ๑ 

อีกประการหนึ่ง ปกติท่านอนาถบิณฑิกเศรษฐี มีจิตใจน้อมในการถวายทาน เพราะชอบถวายทาน แจกจ่ายทาน ยินดีในการให้ทานตลอดชีวิต เพราะท่านสั่งสมบารมีมาเพื่อการนี้ ให้ตั้งแต่เล็ก สั่งสมบารมีเพิ่มขึ้นเรื่อย ๆ เพราะฉะนั้นพระพุทธองค์ทรงแสดงธรรมเฉพาะในเรื่องบุญกิริยาวัตถุ ๑๐ แก่ท่านอนาถบิณฑิกเศรษฐี เพราะเห็นใจน้อมในเรื่องการทำทาน ท่านก็พูดเรื่องทานกุศล เรื่องบุญกริยาวัตถุ ๑๐ ให้ฟังเป็นปกติ 

พระอานนท์กล่าวว่า “ท่านเศรษฐีธรรมเทศนาอย่างนี้ ไม่เป็นที่เข้าใจสำหรับคฤหัสถ์ผู้ครองเรือน เพราะผู้ครองเรือน มักจะยุ่งแต่ทำมาหากินไม่มีเวลามาศึกษาจริงจัง จึงเป็นเรื่องที่เข้าใจได้เฉพาะบรรพชิต” 

ญาติโยม ฆราวาส ผู้ครองเรือน จะยุ่งเรื่องทำมาหากิน คิดเรื่องอื่นไม่ค่อยจะออก ถ้าคุยเรื่องการทำมาหากินธุรกิจการงานจะคล่อง ชอบอกชอบใจทีเดียว และยิ่งสู้ชีวิตมาตั้งแต่เล็กๆ แล้วประสบความสำเร็จด้วย ก็จะไม่ค่อยเชื่อเรื่องภพชาติ เรื่องบุญ คิดว่าได้มาด้วยฝีมือ อันนี้เป็นความถูกต้องที่ยังไม่สมบูรณ์ ถูกได้ระดับหนึ่ง ที่ว่าเราประหยัด ขยัน อดทน ใช้สติปัญญาต่อสู้ ก็ถูกเพียงครึ่งหนึ่ง แล้วก็ภพชาติต่อไปมันยังมีอีก แต่ว่าเนื่องจากไม่ค่อยมีเวลามาศึกษา มัวแต่ทำมาหากิน เพราะฉะนั้นธรรมบทนี้จึงแสดงเฉพาะบรรพชิต 

ท่านอนาถบิณฑิกเศรษฐีก็ได้กราบเรียนพระสารีบุตรว่า “พระคุณเจ้า ขอให้พระธรรมเทศนาอย่างนี้ จงแจ่มแจ้งแก่คฤหัสถ์บ้างเถิด” คือ ให้แสดงธรรมอย่างนี้ ให้กับคฤหัสถ์บ้าง สอนญาติโยมบ้าง เหตุผล คือ ผู้มีบุญที่มีกิเลสเบาบางยังมีอยู่ ถ้าพวกเขาไม่ได้ฟังธรรมนี้แล้วจะเสื่อมคลายจากธรรม จะเป็นผู้ไม่รู้ในธรรมนั้น ก็เลยขอโอกาส ให้พระสารีบุตรได้แสดงธรรมกับญาติโยมบ้าง 

หลังจากที่พระสารีบุตรและพระอานนท์มาเยี่ยมไข้แล้ว เทศนาโปรดท่านอนาถบิณฑิกเศรษฐีเสร็จแล้ว ท่านทั้งสองก็เดินทางกลับวัดพระเชตวัน พอพระสารีบุตรและพระอานนท์กลับไปได้ไม่นาน ท่านอนาถบิณฑิกเศรษฐีก็ถึงแก่กรรมด้วยจิตที่ผ่องใส

------------------------------

๒๘ อนาถบิณฑิกเทวบุตร

เมื่อท่านอนาถบิณฑิกเศรษฐีสิ้นลม กายละเอียดก็ถอดออกจากร่าง เป็นอนาถบิณฑิกเทวบุตร วึ้ดไปเลย ซึ่งภาพของท่านเป็นสิ่งที่น่าชื่นชมมาก เราจะไม่ลืมภาพของท่านเลย ในการที่เดินออกกายมนุษย์แล้วได้รับเกียรติ ได้รับการต้อนรับอย่างดีเยี่ยม ชาวสวรรค์แห่กันลงมารับ เราได้ยินแต่ว่าส่วนใหญ่จะแวบไป หรือมีทางสว่างก็แวบมา หรือหลับแล้วตื่นกลางวิมาน หรือมีเทวรถมารับ แต่นี่มีทิพยยานวิมานประสาทมารับ เรายังไม่เคยได้ยิน เหล่าบริวารของอนาถบิณฑิกเทวบุตรมารับ พร้อมด้วยทิพยยานวิมานปราสาท คือ ปราสาทที่เป็นประดุจยานทิพย์ แต่ไม่ใช่ปราสาททั้งหมด ฝนดอกไม้ทิพย์ก็ตกลงมาต้อนรับท่านอนาถบิณฑิกเทวบุตรอย่างไม่ขาดสาย 

ภาพขยายทิพยยานวิมานประสาท (จำลอง) ของจริงจะอลังการกว่านี้ 

เทวรถหลากสีของเหล่าบริวารที่มารอรับ อนาถบิณฑิกเทวบุตร งดงาม อลังการ ประกอบด้วย 

เทวรถที่ประดับด้วยรัตนชาติสีแดง มีเหล่าบริวารถือธง ธงจะมีสัญลักษณ์ของทานวัตถุ ซึ่งแต่ละคันไม่ซ้ำกันเลย 

เทวรถที่ประดับด้วยรัตนชาติสีส้มของเหล่าบริวาร ถือธงไม่ซ้ำกัน ธงที่มีทานวัตถุไม่ซ้ำกันเต็มไปหมดเลย 

เทวรถที่ประดับด้วยรัตนชาติสีเหลืองของเหล่าบริวาร

ส่วนบนของเทวรถ รถเทวดาที่บริวารนั่งมาประดับด้วยธงที่มีสัญลักษณ์ของทานวัตถุ ส่วนบนมีบริวารทั้งนั้น ต่อกัน และมีธงทิพย์ ธงหลากสไตล์จำนวนมากไม่ซ้ำกัน 

ภาพต่อจากนี้ไป อยู่ระหว่างช่วงที่ท่านเดินออกมาจากกายมนุษย์ เหล่าบริวารก็ได้มาต้อนรับพร้อมกัน ๒ ข้างทาง พร้อมกับมีขบวนบริวารมาอัญเชิญท่านอนาถบิณฑิกเทวบุตรขึ้นสู่ทิพยยานวิมานประสาท บริวารตั้งแถวรับ ฝนดอกไม้ทิพย์ตก 

การรับท่านอนาถบิณฑิกเทวบุตรขึ้นทิพยยานวิมานประสาท ท่านจะไม่ต้องเดิน หรือเหาะขึ้นไป ผู้มีบุญไม่ต้องเหาะขึ้นไป มีรัตนบัลลังก์ไปรองรับ จะได้สมเกียรติ หัวหน้าบริวารก็นำรัตนอาสน์ คือ อาสนะที่ทำด้วยแก้ว ด้วยเพชรนิลจินดา ได้เคลื่อนตรงมาที่อนาถบิณฑิกเทวบุตร คือ ยืนอยู่ตรงนั้น แล้วรัตนบัลลังก์จะเคลื่อนเข้าไปรองรับ ในท่ามกลางฝนดอกไม้ทิพย์ก็จะตกลงมา มีทั้งเสียงดนตรี กลิ่นหอม พอถึงฟื้นก็แวบหายเลย ไม่มีซาก 

จากนั้นท่านอนาถบิณฑิกเทวบุตร ก็ขึ้นนั่งบนรัตนอาสน์ รัศมีของท่านสว่างเจิดจ้าทีเดียว ฝนดอกไม้ทิพย์ก็ตกลงมา สองข้างทางมีบริวารเต็มไปหมด นั่งแล้วพร้อมด้วยคณะบริวาร 

อนาถบิณฑิกเทวบุตรประทับนั่งอยู่บนรัตนอาสน์ หัวหน้าบริวารก็นำท่านอนาถบิณฑิกเทวบุตรขึ้นสู่ทิพยยานวิมานประสาท ยังไม่ถึงสวรรค์ บริวารสองข้างทาง ตามมาเป็นแถวเลย วึ้ดขึ้นสู่ยาน บนยานนั้นมีซุ้มประตูยานวิมานประสาท 

รัตนอาสน์นั้นก็เคลื่อนต่อไปอีก เข้าไปสู่ภายในประสาท เข้าไปสู่ข้างในเลย ตรงนั้นยังมีรัตนทิพย์อาสน์อีกที่หนึ่งใหญ่มากทีเดียว ถ้าเทียบกันแล้ว รัตนบัลลังก์เมื่อสักครู่เล็ก ๆ ซึ่งตั้งอยู่ที่โถงกลางของประสาทใหญ่ ผ่านซุ้มประตูแล้ว เข้ามาแล้ว มากลางห้องโถงของประสาท ซึ่งจะมีบัลลังก์ใหญ่ แล้วก็มีฉัตรไม่มีก้าน ลอยอยู่ข้างบน 

จากนั้นก็เข้าสู่ภายในห้องโถงกลางทิพยยานวิมานประสาทแล้ว ประทับลงบนทิพยบัลลังก์อาสน์ บริวารนั่งส่วนหนึ่ง 

เมื่อทุกอย่างพร้อมเสร็จแล้ว ทิพยยานวิมานประสาทก็ลอยขึ้นสู่อากาศ ท่ามกลางฝนดอกไม้ทิพย์ สองข้างทางก็จะมีบริวาร ลอยไป ลอยขึ้นไป แล้วฝนดอกไม้ทิพย์ก็ตกลงมา ดนตรีทิพย์บรรเลง มีทั้งพลุสวรรค์ พลุดนตรีมากมาย เหล่าขบวนเทวรถก็จัดขบวนลอยตาม ที่มีธงเป็นทานวัตถุ ลอยตามทิพยยานวิมานประสาทใหญ่ที่มารับไป 

ขบวนเทวรถ พอเข้ามาสองข้างทาง ก็แปรแถวจัดขบวน อย่างเป็นระเบียบของด้านล่างทิพยยานวิมานประสาท หัวขบวนถึงดุสิตบุรีเทวโลก แต่ท้ายขบวนยังไม่ออกจากโลกมนุษย์เลย 

บริวารไม่ใช่ว่า มาหมดวิมาน มาส่วนหนึ่งเท่านั้น ขนาดมาส่วนหนึ่ง หัวขบวนไปถึงดุสิตบุรีแล้วแต่ท้ายยังอยู่เมืองมนุษย์ ต้องอลังการอย่างนี้ 

แสดงการเคลื่อนตัวจากโลกมนุษย์สู่ดุสิตบุรี ผ่านเขาพระสุเมรุ ที่มีเขาสัตบรรณ เขาตรีกูฏ สวรรค์ชั้นจาตุมหาราชิกา ชั้นดาวดึงส์ ชั้นยามา ถึงชั้นดุสิต

ขบวนทิพยยานวิมานประสาทเคลื่อนตัวผ่านวิมานต่าง ๆ ในชั้นดุสิต ผ่านวิมานนั้น วิมานนี้ไปเรื่อย ๆ เหล่าเทวรถที่สวนทางต่างหลีกทางให้ขบวนของท่านอนาถบิณฑิกเทวบุตร สังคมบนนั้นเขาวัดกันที่กำลังบารมี มีบารมีน้อยต้องหลบ เป็นที่ยอมรับกัน คือ ไม่มีสิทธิ์ที่จะไปคิดว่าไม่เสมอภาค หรือไม่ยุติธรรม เขาให้สิทธิเสรีภาพในการสร้างบุญเพื่อไปเสวยผลบุญ แต่ตัวทำได้แค่ไหนก็ได้แค่นั้น ทำน้อยจะไปเอามากก็ไม่ได้หรอก มันได้ตามกำลังที่ทำ เพราะฉะนั้นขึ้นไปตรงนั้นแล้วอย่าไปน้อยเนื้อต่ำใจไม่ได้ เพราะว่าได้โอกาสความเป็นมนุษย์อยู่แล้ว แต่ว่าไปทำโอกาสนั้นให้เป็นวิกฤติ

ขบวนเทวรถที่สวนทางกัน แล้วแต่ว่าหลบไปข้าง ๆ ทางหลากลีลาเยอะแยะ เทวบุตรบางองค์ที่นั่งอยู่ในเทวรถ เห็นแล้วก็เกิดความปีติ ชื่นชมประคองอัญชลี นิ้วเต็มไปด้วยแหวน ถ้าในเมืองมนุษย์ก็รุงรัง แต่บนนั้นเขาต้องโชว์ เพราะที่นั่นเป็นเมืองโชว์ ถ้าไม่มีต้องถอยหลังไปเพราะบุญน้อย 

เทพธิดาเมื่อเห็นก็เกิดความเลื่อมใสในบุญ ในบารมีที่เทวบุตรได้สั่งสมไว้ ประคองอัญชลี เทวบุตรบางกลุ่มก็โจษขานกันอื้ออึงถึงทิพยสมบัติของเทวบุตรใหม่ เขาจะชื่นชม ไม่มีอิจฉาริษยาเลย 

ขบวนทิพยยานวิมานประสาท ได้เคลื่อนตัวมาถึงหน้าซุ้มประตูวิมาน แล้วก็มองเข้าไป จะเห็นว่า ถนนจะเป็นถนนแก้วผลึก ถ้าพูดภาษามนุษย์ก็ถนนเพชร พื้นถนนของเราบนโลกมนุษย์ปูด้วยหินอ่อนบ้าง กระเบื้องบ้าง แต่ที่นั่นเป็นเพชรสี ที่มีแสงในตัว ที่อยู่ข้างนอกซุ้ม 

เราจะเห็นเหล่าบริวารมาต้อนรับเทวบุตรเจ้าของวิมาน สองฟากฝั่ง สองข้างทาง มองจากข้างในออกไปข้างนอก บริวารเต็มอีก ถนนแก้วผลึกที่มีลวดลายต่าง ๆ เป็นเพชร เป็นพลอยทั้งนั้นเลย 

เข้ามาแล้ว จากนั้นทิพยรัตนบัลลังก์เคลื่อนตัวลงมาจากทิพยยานวิมานปราสาทสู่ถนนแก้วผลึก คือ รัตนบัลลังก์ที่อยู่ในยานอันนั้นก็ออกมา ทิ้งทิพยยานวิมานปราสาทอยู่ตรงนั้น มุ่งตรงเข้าสู่วิมาน 

ขบวนก็ตามกันไป ตอนนี้มาถึงปากประตูห้องมหาทิพยมนเฑียร ท้องพระโรงกลางวิมาน ตัดเข้าไปในโถงกลางเลย ซึ่งในนั้นก็มีห้องมหาทิพยมนเฑียร ท้องพระโรงกลางเข้ามาถึงแล้ว ถนนนั้นส่งมาถึงรัตนบัลลังก์ที่อยู่ตรงกลางห้องโถงวิมานเข้ามากลางห้องมหาทิพยมนเทียร เหนือรัตนบัลลังก์นั้น จะมีแก้วทิพยจักรลอยเด่นอยู่กลางห้อง แก้วดวงนี้สำคัญ จะทำหน้าที่ดลบันดาลทุกสิ่งทุกอย่างให้เจ้าของวิมาน สำเร็จด้วยบุญ แก้วดวงนี้ พอนึกปั๊บแก้วจะวิบวับ 

จากนั้นขบวนทิพยรัตนบัลลังก์ก็เคลื่อนตัวเข้าหาห้องมหาทิพยมนเทียรดวงแก้วอยู่เหนือฉัตร แล้วก็ไปประดิษฐานอยู่ มหาเทวรัชทิพยรัตนบัลลังก์อาสน์ บัลลังก์หลักกลางวิมาน มีที่นั่งของบริวารระดับหัวหน้า ถ้าลูกน้องแล้วก็มาตรงนี้ไม่ได้ต้องอยู่ล่างข้างตามกำลังบุญ อนาถบิณฑิกเทวบุตรได้มาเสวยทิพยสมบัติอยู่ในวิมานดุสิตบุรีเทวโลก 

------------------------------

๒๙ อนาถบิณฑิกเทวบุตร ระลึกถึงผลที่ได้ทิพยสมบัติ

ท่านอนาถบิณฑิกเทวบุตรมีผิวพรรณวรรณะและรัศมีเรืองรอง มีสมบัติอันเป็นทิพย์ ประกอบด้วยอุทยานและวิมานใหญ่โตมาก มีทิพยยานวิมานปราสาทมารับกลับวิมาน พร้อมด้วยเหล่าบริวารจำนวนมาก ท่านระลึกย้อนหลังเหตุที่ได้ทิพยสมบัติบังเกิดขึ้น เพื่อรองรับท่านอนาถบิณฑิกเทวบุตร ท่านอนาถบิณฑิกเทวบุตรใหม่ได้ตรวจดูสมบัติอันเป็นทิพย์ของตน คิดต่อว่า เราได้กระทำบุญกุศลอะไรไว้บ้างในภพชาติที่เกิดมาเป็นมนุษย์จึงได้ทิพยสมบัติถึงเพียงนี้ คือ ตรวจตราขั้นตอนก่อนขึ้นมา จนกระทั่งได้ทิพยสมบัติแล้วจึงย้อนหลังดูว่า ได้ด้วยบุญอะไร 

เรื่องราวต่าง ๆ ก็ได้ฉายมาให้เห็น ระลึกชาติเป็นภาพเหล่านี้เกิดขึ้น ซึ่งเกิดขึ้นได้หลายอย่าง เกิดขึ้นด้วยใจ หรือจอกลางอากาศ ระลึกนึกถึงบุญที่ตนได้กระทำอย่างยิ่งในพระพุทธศาสนา บุญที่ได้เข้าเฝ้าพระสัมมาสัมพุทธเจ้าเป็นครั้งแรก ณ ป่าสีตวัน ซึ่งต้องเดินไปบนซากศพมนุษย์จำนวนมาก แล้วก็มียักษ์เป็นกัลยาณมิตร 

ได้ฟังธรรม จนบรรลุธรรมเป็นพระโสดาบัน แล้วก็นึกถึงบุญที่ได้ซื้อที่ดินสร้างวัดพระ- เชตวัน โดยการเอาเงินปูเรียงเคียงกัน จนเต็มพื้นที่ของสวนเจ้าเชตด้วยทรัพย์จำนวน ๑๘ โกฏิ ถือเป็นเรื่องอัศจรรย์ และได้ระดมช่างที่มีฝีมือดีทั้งเมืองมาสร้างวัดพระเชตวัน ๒๔ ชั่วโมง คือถวายเป็นที่ประทับของพระสัมมาสัมพุทธเจ้า และเป็นที่พักอาศัยของเหล่าพระภิกษุสงฆ์ บุญที่ได้สร้างศาสนสถานทั้งหมดภายในวัดพระเชตวัน โดยใช้ทรัพย์ทั้งสิ้น ๑๘ โกฏิ บุญที่ตนได้ฉลองวัดพระเชตวันตลอด ๙ เดือน 

ระลึกย้อนหลังเป็นเรื่อง เป็นราวเลย ฉลองด้วยทรัพย์ ๑๘ โกฏิ บุญที่ได้ถวายทานในเรือนของตนทุกวันไม่เคยขาดเลย โดยถวายภัตตาหารเพล ปานะ อย่างตลอดต่อเนื่อง ถวายทานประเภทต่าง ๆ แม้สมบัติจะร่อยหรอลงด้วยเหตุใดก็ตาม ก็ยังถวายทานสร้างบารมีอย่างเอาชีวิตเป็นเดิมพัน ใจไม่ตกเลย ใจยิ่งสูงส่ง โดยไม่สนใจว่า ทรัพย์จะหมดไป แล้วก็ได้แต่คำพูดของเทวดาที่มาห้าม 

บุญที่เป็นกัลยาณมิตรให้กับเทวดาที่อาศัยอยู่ ณ ซุ้มประตูเรือนของตน ซึ่งเป็นมิจฉาทิฏฐิ ให้มาเป็นสัมมาทิฐิ จนกระทั่งได้บรรลุธรรมเป็นพระโสดาบัน บุญที่ได้เป็นกัลยาณมิตรให้แก่ลูกชายของตน คือ นายกาละ ทำให้เขามีศรัทธาในพระรัตนตรัย แล้วก็ได้บรรลุธรรมเป็นพระโสดาบัน บุญที่ได้เป็นกัลยาณมิตรให้แก่ลูกสาวทั้ง ๓ คน คือนางมหาสุภัทรา ลูกสาวคนโต ให้ได้บรรลุธรรมเป็นพระโสดาบัน นางจูฬสุภัททาลูกสาวคนรอง ก็ได้บรรลุธรรมเป็นพระโสดาบัน และนางสุมนาเทวีลูกสาวคนสุดท้องได้บรรลุธรรมเป็นพระสกทาคามี 

บุญที่ได้เป็นกัลยาณมิตรให้แก่ลูกสะใภ้ คือ นางสุชาดา ผู้ขี้หงุดหงิด จนกระทั่งนางได้บรรลุธรรมเป็นพระโสดาบัน บุญที่เป็นกัลยาณมิตรให้แก่หลานชาย คือ นายเขมกะจอมเจ้าชู้ จนได้บรรลุธรรมเป็นพระโสดาบัน 

บุญที่ได้เป็นต้นบุญต้นแบบทำบุญอุทิศส่วนกุศลให้กับผู้ล่วงลับไปแล้ว โดยปรารภเหตุตุ๊กตาแป้งที่หลานสาวทำแตก โดยภรรยาและบุตรก็ได้ปฏิบัติตามได้ถวายทานตลอด ๑ เดือน แม้กระทั่งพระราชาก็ได้ปฏิบัติตามอย่าง ทำบุญอุทิศส่วนกุศล แล้วก็มีมหาชนจำนวนมาก ได้ประพฤติตามอย่างท่านอนาถบิณฑิกเศรษฐีมาจนกระทั่งถึงปัจจุบันนี้ 

บุญที่ได้เป็นกัลยาณมิตรชักชวนให้เหล่าบริวารและคนในเมืองรักษาอุโบสถศีล รวมถึงทารกซึ่งยังไม่อดนมให้ฝึกรักษาอุโบสถศีลตั้งแต่เด็ก ๆ ทารกยังถืออุโบสถ บุญที่ได้เป็นกัลยาณมิตรให้กับเพื่อนสหายทั้ง ๕๐๐ คน ที่หลงไปนับถือพวกเดียรถีย์ ให้ได้กลับมานับถือพระรัตนตรัย แล้วก็ได้บรรลุธรรมเป็นพระโสดาบันทั้งหมดทุกคน และบุญอื่น ๆ อีกมากมาย ที่เป็นบุญกริยาวัตถุ ๑๐ ประการ ที่ได้สั่งสมมาตลอดชีวิตของตนได้แก่ 

๑. ทานมัย บุญสำเร็จด้วยการให้ ท่านอนาถบิณฑิกเศรษฐีถือว่าเป็นผู้เลิศในการถวายทานอย่างไม่ไหวหวั่น ไม่ว่าฝนจะตก แดดจะออก หรือแผ่นดินจะถล่ม ฟ้าจะทลาย ท่านก็จะไปสร้างบารมีที่วัดพระเชตวันทุกวัน อย่างน้อยวันละ ๒ เวลา เช้าเย็น อย่างตลอดต่อเนื่อง 

๒. สีลมัย บุญสำเร็จด้วยการรักษาศีล ท่านอนาถบิณฑิกเศรษฐีมีศีล ๕ เป็นปกติ ในวันพระท่านก็จะถืออุโบสถศีล 

๓. ภาวนามัย บุญสำเร็จด้วยการเจริญสมาธิภาวนา ท่านอนาถบิณฑิกะเป็นผู้เข้าถึงพระโสดาบันเป็นคนแรกในครอบครัว และได้เป็นกัลยาณมิตรให้ทุก ๆ คนในครอบครัว ตลอดจนหมู่ญาติสนิทมิตรสหายของท่านได้เข้าถึงธรรมตามไปด้วย 

๔. อปจายนมัย บุญสำเร็จด้วยการประพฤติอ่อนน้อมถ่อมตน ท่านอนาถบิณฑิกะเป็นผู้ไม่ถือตัว ท่านให้ความสำคัญกับทุก ๆ คนเสมือนญาติมิตร ไม่สนใจว่าจะรวยหรือจน ท่านให้ความเป็นกันเองต่อทุก ๆ คนเสมอมา 

๕.เวยยาวัจจมัย บุญที่สำเร็จด้วยการให้ความช่วยเหลือ ขวนขวายในกิจการงานที่ถูก ที่ควร ท่านอนาถบิณฑิกะเป็นผู้ขวนขวายซื้อที่ดินสร้างวัดพระเชตวัน และยังถวายทานอย่างตลอดต่อเนื่อง เป็นผู้ช่วยดูแลการถวายทานในเมืองสาวัตถีโดยสิ่งใดขาดตกบกพร่องในการถวายทาน ท่านก็จะช่วยชี้แนะและจัดเตรียมให้สมบูรณ์ 

๖.ปัตติทานมัย บุญที่สำเร็จด้วยการอุทิศส่วนบุญส่วนกุศลให้แก่ผู้อื่น ท่านอนาถบิณฑิกะเป็นท่านแรก ท่านได้ถวายทานอุทิศผลให้กับผู้ที่ได้ล่วงลับไปแล้ว ท่านทำเป็นคนแรก

๗. ปัตตานุโมทนามัย บุญที่สำเร็จด้วยการอนุโมทนา คือ แสดงความยินดีในการทำบุญกุศลหรือการทำความดีของผู้อื่น ท่านอนาถบิณฑิกะได้ชื่นชมยินดี และสนับสนุนการทำความดีของทุก ๆ คนไม่ว่าจะเป็นคนรับใช้หรือเพื่อนฝูง เป็นต้น 

๘. ธัมมัสสวนมัย บุญที่สำเร็จด้วยการฟังธรรม ท่านอนาถบิณฑิกะเป็นผู้กระหายในการฟังธรรมเป็นอย่างยิ่ง แม้ในวาระสุดท้าย ท่านจึงอยากจะฟังธรรมจากพระสารีบุตรแล้วก็ได้ซาบซึ้งในธรรมนั้น จึงไปดุสิตบุรี 

๙. ธัมมเทสนามัย บุญที่สำเร็จด้วยการแสดงธรรม ท่านอนาถบิณฑิกะเป็นผู้สามารถนำหลักธรรมไปแสดงให้คนตั้งอยู่ในความดี 

๑๐. ทิฏฐุชุกัมม์ บุญที่สำเร็จด้วยการทำความเห็นให้ถูกต้อง ดีงาม ตรงไปตามความเป็นจริง ท่านอนาถบิณฑิกะเป็นพระอริยบุคคล และยึดมั่นในพระรัตนตรัยอย่างมั่นคง ไม่หวั่นไหวในการทำทานรักษาศีลตลอดชีวิต 

อนาถบิณฑิกเทวบุตรจึงคิดว่า การได้มาเป็นเทวดา หรือมีสมบัติถึงปานนี้ ได้มาเพราะบุญ แม้ในบัดนี้ เราก็ไม่ควรประมาทในการสั่งสมบุญ ถ้าเราเอาแต่ชื่นชมสมบัตินี้ก็จะต้องหลงลืมสติเพราะมัวแต่เสวยผลบุญอยู่ ดังนั้น เราจะไปเข้าเฝ้าพระสัมมาสัมพุทธเจ้าและกราบเหล่าพระภิกษุสงฆ์ มีพระสารีบุตร เป็นต้น ดีกว่า จากนั้นแล้วจึงค่อยมาเสวยทิพยสมบัติ เมื่อปฐมยามผ่านไป อนาถบิณฑิกเทวบุตรผู้มีวรรณะอันงดงาม มีรัศมีสว่างไสวไปทั่ววัดพระเชตวัน ได้เข้าไปเฝ้าพระสัมมาสัมพุทธเจ้าถึงที่ประทับ ได้ถวายอภิวาทแล้วยืนอยู่ ณ ที่สมควรข้างหนึ่ง 

อนาถบิณฑิกเทวบุตรได้กราบทูลพระพุทธองค์ว่า “ข้าพระองค์รู้สึกปีติใจมาก ที่ได้สร้างวัดพระเชตวันอันเป็นที่ประทับของพระพุทธองค์ผู้เป็นธรรมราชา” เห็นไหม เป็นเทวดาแล้ว การแสดงออกจะแตกต่างจากตอนเป็นมนุษย์ 

“ข้าพระองค์รู้สึกปีติใจมากที่ได้สร้างวัดพระเชตวัน เพื่อเป็นที่อยู่อาศัยแก่ผู้เป็นเนื้อนาบุญของโลก เหล่าสรรพสัตว์ทั้งหลายที่เกิดแก่เจ็บตาย” เมื่อปฏิบัติธรรมมรรคมีองค์ ๘ ย่อมมีความบริสุทธิ์ บริบูรณ์ ไม่ใช่บริสุทธิ์ด้วยวงศ์ตระกูลหรือด้วยทรัพย์สินเงินทองที่มีอยู่ไม่ใช่ เป็นเศรษฐีแล้วจะบริสุทธิ์ไม่ใช่ 

ดังนั้นบุคคลผู้เป็นบัณฑิต เมื่อพิจารณาเห็นประโยชน์ พึงปฏิบัติตามอริยมรรคมีองค์ ๘ เพื่อความบริสุทธิ์ บริบูรณ์ของตน อนาถบิณฑิกเทวบุตรได้กล่าวสรรเสริญพระสารีบุตรว่า “พระภิกษุรูปอื่น ถึงแม้จะถึงฝั่งพระนิพพาน ก็ย่อมไม่เกินไปกว่าพระสารีบุตรเพราะความที่ท่านเป็นผู้มีปัญญามาก” 

พระสัมมาสัมพุทธเจ้าทรงพอพระทัยในคำกล่าวของอนาถบิณฑิกเทวบุตร อนาถบิณฑิกเทวบุตรทราบว่าพระพุทธองค์ทรงพอพระทัย จึงถวายอภิวาททำประทักษิณแล้วก็หายไป ณ ที่นั้น แวบไปเลย คือมาเพื่อการนี้ หมดภาระกิจก็แวบ การเคลื่อนย้ายตัวเอง อตฺตา หิ อตฺตโน นาโถ ไม่ต้องอาศัยวัตถุด้วย แวบไปเลย 

พอรุ่งเช้า พระบรมศาสดาก็ได้ตรัสแก่ภิกษุทั้งหลายว่า “ดูก่อนภิกษุทั้งหลายเมื่อคืนนี้ มีเทวบุตรองค์หนึ่งมีรัศมีงดงาม สว่างไปทั่ววัดพระเชตวัน ได้เข้ามาหาเรา ณ ที่ประทับ เทวบุตรองค์นั้นได้อภิวาทแล้วก็ยืน ณ ที่ควรส่วนข้างหนึ่ง ได้ชื่นชมวัดพระเชตวันว่า สร้างขึ้นเพื่อเป็นประโยชน์แก่ศาสนาอย่างแท้จริง แล้วก็ได้กล่าวสรรเสริญพระสารีบุตรให้ตถาคตฟัง จากนั้นก็หายไป 

พระอานนท์กราบทูลว่า “ข้าแต่พระองค์ผู้เจริญ เทวบุตรองค์นั้นคงเป็นท่านอนาถบิณฑิกเศรษฐี เพราะก่อนที่ท่านจะถึงแก่กรรม ท่านมีความเลื่อมใสในพระสารีบุตรอย่างยิ่ง แล้วยังเป็นผู้ที่ได้สร้างวัดพระเชตวันอีกด้วย” 

พระพุทธเจ้าตรัสว่า “ใช่แล้วอานนท์เป็นอย่างที่เธอกล่าว เทวบุตรนั้นเป็นท่านอนาถบิณฑิกเศรษฐี ไม่ใช่ใครอื่น ตถาคตรู้ว่าเทวบุตรองค์นั้นเป็นใคร แต่ไม่ได้บอกชื่อให้พวกเธอทราบ เพราะต้องการจะรู้ว่า จะมีภิกษุรูปใดที่ยังระลึกถึงท่านอนาถบิณฑิกเศรษฐีได้บ้าง” 

เหตุที่ทำให้ท่านอนาถบิณฑิกเศรษฐี ได้ตำแหน่งอุบาสกผู้เลิศด้วยการถวายทาน เมื่อละจากโลกนี้ไปแล้วทำให้ได้สมบัติใหญ่ถึงเพียงนี้ 

เพราะความปรารถนาที่เคยตั้งเอาไว้ในอดีต เมื่อ ๑ แสนกัปที่แล้ว ในสมัยพระพุทธเจ้าปทุมุตตระ เพราะฉะนั้นจะมาอยู่ในตำแหน่งนี้ไม่ใช่ง่าย ต้องสั่งสมบารมีกันมา ๑ แสนกัป ท่านได้เคยเห็นต้นแบบในการถวายทานในยุคนั้น ท่านยังได้สร้างมหาทานอย่างตลอดต่อเนื่อง แล้วตั้งความปรารถนาต่อพระพักตร์ของพระพุทธเจ้าปทุมุตตระ ที่จะเป็นผู้เลิศในด้านการถวายทาน 

พระพุทธเจ้าปทุมุตตระทรงพยากรณ์ว่า ท่านจะได้เป็นอุบาสกผู้เลิศด้านการถวายทาน สมความปรารถนา ในสมัยของพระพุทธเจ้าสมณโคดมองค์ปัจจุบันนี้ 

ท่านได้เร่งสร้างบารมีอย่างเต็มที่ตลอดชีวิต แล้วตลอดทุกภพทุกชาติที่ท่านเกิดเป็นมนุษย์ ไม่ใช่ทำชาติหนึ่งเว้นไป ๕ ชาติอะไรอย่างนั้น ทำทุกชาติไม่มีว่างเว้นจากการสร้างมหาทานบารมี ท่านเป็นผู้ที่มีประตูอบายอันปิดสนิทแล้ว เวียนว่ายตายเกิดอยู่สองภพภูมิ คือมนุษยโลก และเทวโลกเท่านั้น 

ท่านอนาถบิณฑิกเศรษฐีได้สร้างผังชีวิตที่ดีให้ตนเองมาตลอดหลายภพหลายชาติ จวบจนกระทั่งในปัจจุบัน ณ ชาตินี้ ท่านก็ได้สมความปรารถนาที่ได้ตั้งใจเอาไว้ คือ เป็นอุบาสกผู้เลิศในด้านถวายทาน 

เพราะฉะนั้นความปรารถนาไม่ใช่ความโลภเลย คือ การตั้งเป้าหมายว่า เราจะเอาบุญนี้ไปใช้เพื่ออะไร มีวัตถุประสงค์อะไร เขาทำกันมาก่อน เพราะฉะนั้นบางคนบอกทำบุญแล้วไม่ต้องอธิษฐานเพราะว่า ถ้าอธิษฐานคือโลภ แปลว่า ยังไม่เข้าใจเรื่องอธิษฐานบารมีเลย พระสัมมาสัมพุทธเจ้าท่านทำเป็นตัวอย่าง ท่านทำเสร็จแล้วท่านอธิษฐานขอให้เป็นพระสัมมาสัมพุทธเจ้าองค์หนึ่งในอนาคต 

เพราะฉะนั้นอย่าไปเข้าใจผิดว่า เป็นความโลภ ทานจึงเป็นรากฐานของชีวิต ที่สามารถนำไปสู่การทำความดีทั้งหลายทั้งปวง จนกระทั่งได้เป็นพระอริยบุคคล คือ ทานจะเป็นเบื้องต้น หรือบันไดขั้นแรก ในการก้าวไปสู่โลกสวรรค์นิพพานนั่นแหละ ให้ทำตรงนี้ก่อน ง่าย ๆ 

------------------------------

๓๐ ทาน บันไดขั้นแรกสู่สวรรค์และนิพพาน

ทาน คือ การให้ เป็นการสร้างบารมีที่ง่ายที่สุด และจะเป็นแรงขับเคลื่อนนำไปสู่การพัฒนาคุณภาพชีวิตให้สมบูรณ์ไปด้วยสมบัติทั้ง ๓ ประการ คือ มนุษยสมบัติ ทิพยสมบัติ และนิพพานสมบัติ ท่านอนาถบิณฑิกะเป็นผู้เลิศในการทำทาน เป็นผู้สามารถเอาชนะใจตนเองได้ โดยขจัดความตระหนี่ออกไปจากใจ แค่เอาความตระหนี่ออกไป การให้ก็จะเกิดขึ้น ท่านเป็นผู้ให้ด้วยความบริสุทธิ์ใจ โดยไม่หวังผลตอบแทนจากผู้รับ ขอเพียงให้ได้ความสุขใจในการให้ 

การให้ทานของท่านอนาถบิณฑิกะเป็นไปเพื่อประโยชน์แก่ชาวโลก ไม่ได้หวังประโยชน์เพื่อตอบสนองตนเอง 

ปัจจุบันนี้เขาทำอย่างนี้ การให้ข้าวแก่สุนัข ก็เพื่อหวังให้สุนัขนั้นเฝ้าบ้านให้แก่ตัว อย่างนี้ไม่จัดเป็นทานเพราะหวังผล หรือการให้อาหารเลี้ยงวัว เพื่อหวังจะได้น้ำนมจากวัว ก็ไม่ใช่ทาน ไม่ได้บุญ แม้การทำผิดกฎหมาย แล้วให้สินบนแก่เจ้าหน้าที่ เพื่อให้พ้นจากความผิดเป็นต้น

ในการให้ทานประเภทเหล่านี้ ไม่มีอยู่ในใจท่านอนาถบิณฑิกะ เพราะถือว่าเป็นการทวงคุณ หวังประโยชน์ตอบแทนแก่ตนเอง ท่านทำบุญเพื่อบุญ ทำทานการให้ก็เพื่อหวังบุญและความสุขจากการให้ 

วัตถุประสงค์การให้ทานที่ถูกหลักวิชชามีอยู่ ๔ ประการ 

๑. การให้เพื่อชำระกิเลส คือ การขจัดความตระหนี่ ความหวงแหนที่มีอยู่ในใจของผู้ให้ให้หมดลง เรียกว่าบริจาค หมายถึง การให้ด้วยความเสียสละ เพื่อกำจัดความขุ่นมัวในจิตใจ ความเสียดายในใจ โดยเฉพาะยิ่งได้ให้กับเนื้อนาบุญ ยิ่งจะทำให้ใจมีความบริสุทธิ์มากผ่องใสมาก 

๒. การให้เพื่อตอบแทนคุณความดี เรียกว่า ปฏิการทาน หมายถึง การให้เพื่อตอบแทนคุณ หรือการให้เพื่อบูชาคุณความดีแก่ผู้มีคุณธรรมสูงกว่า เช่น มารดา บิดา ครูบาอาจารย์ เป็นต้น 

๓. การให้เพื่อสงเคราะห์ เรียกว่า สังคหทาน หมายถึง การให้เพื่อผูกมิตร ยึดเหนี่ยวน้ำใจในบุคคล เพื่อมีความเกี่ยวข้องกับตน เพื่อมุ่งประโยชน์แก่ผู้รับเป็นหลัก ไม่ใช่แก่ตัวเรา  

๔. การให้เพื่ออนุเคราะห์ เรียกว่า อนุคหทาน หมายถึง ให้ความช่วยเหลือเกื้อกูลกับผู้ตกทุกข์ได้ยาก ด้วยจิตเมตตาสงสาร เช่น ให้แก่ผู้ประสบภัยน้ำท่วม ไฟไหม้ ก็เอาอาหารต่าง ๆ เสื้อผ้าไปให้ 

ท่านอนาถบิณฑิกะได้ใช้วัตถุประสงค์ในการให้ทานทั้ง ๔ ประการเป็นหลัก ท่านให้ครบเลย โดยขึ้นอยู่กับประเภทของการให้ทาน ซึ่งมีอยู่ ๒ ประการ 

๑. อามิสทาน คือ การให้วัตถุสิ่งของต่าง ๆ เช่น ข้าว น้ำ ผ้า ยานพาหนะ ดอกไม้ ของหอม เครื่องลูบไล้ ที่นอน ที่พัก ประทีป โคมไฟ เป็นต้น 

๒. ธรรมทาน คือ การให้ธรรมะ ความรู้ ความถูกต้องที่ดีงามเป็นทาน ให้ความรู้ ความถูกต้อง คือ ความจริงของชีวิตและธรรมทาน แต่ความรู้เพื่อเลี้ยงชีพนี้ไม่ใช่ 

อามิสทานแบ่งระดับของผู้ให้เป็น ๓ ประเภท คือ 

๑. ทาสทาน หมายถึง การให้ของที่ด้อยกว่าที่ตนเองใช้สอย เช่น เมื่อได้มะม่วงมา ๓ ผล ก็เลือกผลที่ไม่ดี ผลที่เล็ก ผลที่ไม่สมบูรณ์นำมาทำทาน การให้อย่างนี้เรียกว่า ทาสทาน เพราะว่าใจของทายกเป็นทาสของความตระหนี่อยู่ แล้วจึงให้เสมือนคนที่รับนั้นเป็นข้าทาสบริวารต่ำกว่า 

๒. สหายทาน หมายถึง การที่ทายกให้ของที่เสมอกับที่ตนใช้บริโภคอยู่ ตนเองใช้ของอย่างไร ถึงคราวจะให้คนอื่นก็ให้ของอย่างนั้น เสมือนการให้สิ่งของแก่คนที่เป็นมิตรสหาย 

๓. สามีทาน หมายถึง ทายกให้ของที่ดี ประณีตกว่าของที่ตนเองใช้ คือ สูงกว่า เหนือกว่า โดยคัดเลือกเอาแต่ของที่ดีที่สุดมอบให้ เช่น การเลี้ยงภัตตาหารพระภิกษุสามเณร จะตกแต่งข้าวปลาอาหารอย่างประณีตบรรจงกว่าที่ตนเองบริโภค 

การให้อย่างสามีทานนี้ ได้มีอยู่ในใจของท่านอนาถบิณฑิกะตลอดเวลา จนกระทั่งละจากโลกนี้ไป ท่านให้ของมีประณีต บุคคลที่ให้สามีทานจะมีชื่อเรียกว่า ทานบดี ที่เรียกว่า ท่านทานบดี แปลว่า ผู้เป็นใหญ่ในทาน แปลว่า ไม่ตกเป็นทาส หรือสหายความตระหนี่ แต่จะเป็นใหญ่ในทานอันประณีตด้วยตนเอง ได้ตัดขาดจากใจ คือ ต้องเอาชนะความตระหนี่ ได้ให้ของที่ประณีต จึงจะเรียกว่า ท่านทานบดี 
 
อามิสทาน แบ่งตามเจตนาของผู้ให้มี ๒ ประเภท 
 
๑. ปาฏิปุคคลิกทาน คือ การให้เฉพาะบุคคลใด บุคคลหนึ่ง หรือจะให้วัตถุสิ่งของ เราจะเจาะจง อานิสงส์ของปาฏิปุคคลิกทาน มี ๑๔ อย่าง คือ

๑. ให้ทานแก่สัตว์เดรัจฉานด้วยความเมตตาสงสาร ได้อานิสงส์ ถึง ๑๐๐ ภพ คือ ได้อายุ วรรณะ สุขะ พละ ปฏิภาณ ไปถึง ๑๐๐ ภพ คือ ๑๐๐ ชาติที่เกิด 

๒. ให้ทานแก่ผู้ทุศีลได้อานิสงส์ถึง ๑,๐๐๐ ภพ คือ ขอให้เป็นมนุษย์ก็แล้วกัน แม้ศีล ๕ จะไม่ครบถ้วนบริบูรณ์กระพร่องกระแพร่ง ยังได้อานิสงส์ทำให้ได้ อายุ วรรณะ สุขะ พละ ปฏิภาณ ถึง ๑,๐๐๐ ภพ 

๓. ให้ทานแก่ผู้มีศีล ในช่วงที่ว่างเว้นจากพระพุทธศาสนา ได้อานิสงส์ถึง ๑๐๐,๐๐๐ภพ 

๔. ให้ทานแก่ดาบสผู้ได้อภิญญา คือ ที่ได้ฌานสมาบัติ ในช่วงที่ว่างเว้นจากพระพุทธศาสนา ได้อานิสงส์ถึง ๑๐๐,๐๐๐ โกฏิภพ แสนโกฏิก็เท่ากับ ล้าน ๆ ภพ 

๕. ให้ทานแก่ผู้ปฏิบัติเพื่อเป็นพระโสดาบัน จะเป็นคฤหัสถ์หรือบรรพชิตก็ตาม จะเป็นผู้ได้ฌาน หรือไม่ได้ก็ตาม เป็นผู้มีศีลก็ถึงไตรสรณคมน์ คือ เข้าถึงพระรัตนตรัยในตัวแล้ว ในระดับโคตรภูบุคคล ได้อานิสงส์ถึงอสงไขยภพ นับกันไม่ถ้วนเลย ทำบุญกับผู้ที่ได้เข้าถึงพระรัตนตรัยในตัว 

๖. ให้ทานแก่พระโสดาบันย่อมมีอานิสงส์มากยิ่งขึ้นไปอีก เพราะไม่รู้จะเอาไปเทียบกับอะไร 

๗. ให้ทานแก่ผู้ปฏิบัติ เพื่อเป็นพระสกิทาคามี ย่อมมีอานิสงส์มากยิ่งขึ้นไปอีก มากขึ้นไปเรื่อย ๆ แต่ไม่รู้จะเอาไปเทียบอย่างไร 

๘. ให้ทานแก่พระสกทาคามีบุคคล คือ ผู้ที่เป็นแล้วย่อมมีอานิสงส์มากยิ่งขึ้นไปอีก 

๙. ให้ทานแก่ผู้ปฏิบัติเพื่อเป็นพระอนาคามี ย่อมมีอานิสงส์มากยิ่งขึ้นไปอีก 

๑๐. ให้ทานแก่พระอนาคามีบุคคล ย่อมมีอานิสงส์มากยิ่งขึ้นไปอีก มากไปเรื่อย ๆ 

๑๑. ให้ทานแก่ผู้ปฏิบัติเพื่อเป็นพระอรหันต์ ย่อมมีอานิสงส์มากยิ่งขึ้นไปอีก 

๑๒. ให้ทานแก่พระอรหันต์ย่อมมีอานิสงส์มากยิ่งขึ้นไปอีก 

๑๓. ให้ทานแก่พระปัจเจกพุทธเจ้า ย่อมมีอานิสงส์มากยิ่งขึ้นไปอีก 

๑๔. ให้ทานแก่พระสัมมาสัมพุทธเจ้า ย่อมมีอานิสงส์มากยิ่งขึ้นไปอีก คือ ถวายทานหรือให้ทานแก่ผู้เฉพาะเจาะจง ไปสุดที่พระสัมมาสัมพุทธเจ้า 

การให้ทานแบบปาฏิปุคคลิกทาน เป็นการให้เแบบเฉพาะเจาะจงต่อบุคคล เมื่อให้ทานแก่ผู้เป็นเนื้อนาบุญซึ่งมีความบริสุทธิ์มากเท่าใด ผู้ให้ก็จะย่อมได้บุญมากยิ่งขึ้นเป็นทับทวี ไม่ใช่ว่าทานที่ให้มากหรือน้อย ย่อมมุ่งอยู่กับผู้บริสุทธิ์ ถ้าเราบริสุทธิ์ด้วย วัตถุทานได้มาด้วยความบริสุทธิ์ด้วย ผู้รับบริสุทธิ์ด้วยยิ่งได้มากยิ่งขึ้นไปอีก 

๒. สังฆทาน คือ ทานที่ให้แก่หมู่คณะที่ไม่ได้เจาะจงใครคนใดคนหนึ่ง เป็นทานที่ถวายแก่สงฆ์ส่วนรวม มีพระสัมมาสัมพุทธเจ้าเป็นประมุขด้วย จะมีอานิสงส์กว่ากว่าการถวายเฉพาะเจาะจง 

พระสัมมาสัมพุทธเจ้า ตรัสไว้ว่า สังฆทานนั้น มีผลมากว่าปาฏิปุคคลิกทาน ในทุกกรณีเลย ส่วนรวมยิ่งดีกว่าส่วนตัว ในทุกกรณี อานิสงส์การถวายวัตถุทานต่าง ๆ คือ 
ผู้ให้อาหาร ชื่อว่า ให้กำลัง 
ผู้ให้ผ้า ชื่อว่า ให้วรรณะ 
ผู้ให้ยานพาหนะ ชื่อว่า ให้ความสุข 
ผู้ให้ประทีปโคมไฟ ชื่อว่า ให้จักษุ เพราะว่าที่มืด ถึงแม้ดวงตาดีก็มองไม่เห็น แต่ถ้าหากว่าให้ความสว่าง ได้ชื่อว่าให้ดวงตาเพราะว่าได้ทำให้เขามองเห็น คนตาดีมองเห็นเราก็จะได้รับดวงตาที่ดี ทั้งสวย ทั้งงาม ทั้งเห็น รวมทั้งทิพย์จักษุ มองลงมาจากทิพยวิมานจะเห็นในเมืองมนุษย์ หรือเห็นได้ไกลกว่าเทวดาทั้งหลายที่ไม่ได้ทำบุญตรงนี้ แล้วก็ได้ธรรมจักษุ เป็นต้น 

ผู้ให้ที่พักอาศัย ชื่อว่า ให้ทุกสิ่งทุกอย่าง

ผู้ให้ธรรมทาน ย่อมชื่อว่า ให้อมฤตธรรม คือให้หนทางมรรคผล นิพพาน เป็นการให้ที่ชนะการให้ทั้งปวง 

นักปราชญ์ผู้รู้ในกาลก่อนท่านสรรเสริญ การให้ทานว่า ทาน เป็นต้นเหตุของความสุข อยากมีความสุขต้องเริ่มต้นที่ ทาน คือ การให้ ก็แปลว่า ความตระหนี่เป็นจุดเริ่มต้นของความทุกข์ อย่าไปนึกว่าตระหนี่แล้วมีความสุข จะไปมีทรัพย์เท่าเดิม ยังมีความทุกข์อยู่ กลุ้มทีเดียว หวาดระแวงกลัวคนจะมาขอ 

ทาน เป็นที่ตั้งแห่งบันไดที่จะนำไปสู่ฝั่งนิพพาน คือ เป็นบันไดขั้นแรก ที่จะไปสู่สวรรค์หรือนิพพาน ทานอุปมาเหมือนเรือ ที่จะเป็นเครื่องช่วยพาข้ามทุกข์จากวัฏฏะ ไปสู่ฝั่งนิพพาน 

ทานจึงเป็นเสมือนนคร เพราะเป็นเครื่องป้องกันบาปอกุศลที่จะมาอยู่ในใจ พอเราทำทานแล้วใจใส ไม่ขุ่นมัว จะปกป้องบาปที่เกิดขึ้นในใจ เพราะสิ่งที่จะปกป้องในใจ มันเกิดขึ้นมาทีละอย่าง เมื่อกุศลบังเกิดขึ้นในใจแล้ว อกุศลธรรมก็ไม่ได้ช่อง เพราะฉะนั้นจึงเปรียบเสมือนนครที่มีป้อมป้องกันกำแพงอย่างดี ปกป้องผองภัย 

ทานเปรียบเสมือนอสรพิษ ในแง่ที่ว่า ความโลภเข้าใกล้ยาก พอเข้ามาฉกกัดความโลภละลายหมด หมายถึงความโลภไม่อาจจะเข้าใกล้ได้เลย 

ทาน เปรียบเสมือนดอกปทุม จะเบ่งบานสวยงามเสมอ เพราะมลทิน คือ โลภะไม่สามารถเข้าไปในใจได้ 

ดังนั้น การให้ทานจึงมีอานิสงส์มากมาย จะทำให้เป็นเสบียงติดตามตัวไปทุกภพทุกชาติ และยังสามารถสร้างบุญ สร้างบารมีได้อย่างสะดวกสบาย ตราบกระทั่งเข้าสู่พระนิพพาน เรื่องราวการสร้างบารมีของท่านอนาถบิณฑิกเศรษฐีก็ได้มาเป็นต้นแบบของยอดอุบาสก ผู้เลิศด้านการถวายทาน และบำรุงดูแลพระพุทธศาสนา เป็นสิ่งที่เราจะต้องดำเนินรอยตาม 

ท่านเป็นบุคคลสำคัญที่ได้สร้างวัดพระเชตวัน เพื่อใช้เป็นศูนย์กลางในการเผยแผ่พระพุทธศาสนา ในสมัยพุทธกาล 

ท่านอนาถบิณฑิกเศรษฐีจึงเป็นบุคคลประวัติศาสตร์ ที่ได้รับการยกย่องสรรเสริญทั้งจากมนุษย์และเทวดาตลอดทั้งภพสามตั้งแต่อดีตจวบจนกระทั่งถึงปัจจุบันนี้ เรื่องราวของท่านก็มาถึงกาลอวสานด้วยประการฉะนี้ 
-------------------------------
เพลงอนาถบิณฑิกเศรษฐี
ประพันธ์โดย ตะวันธรรม
ทำนอง/เรียบเรียง วิเนตร วัทฒนะพงศ
ขับร้องโดย มนต์ณัฐ เยงภูเจริญ และกลุ่มปัญจลิกขะคอรัส

คนอัศจรรย์ที่บันลือลั่นไปทั่วภพสาม
ท่านสร้างอารามงดงามนามว่าพระเชตวัน
เอาเงินปูเรียงเคียงกันเต็มผืนแผ่นดินนั้น
สร้างวัดดั่งสรวงสวรรค์ให้เป็นศูนย์กลางเผยแผ่พระธรรม

ทุกๆ วันท่านถวายจตุปัจจัย
ด้วยใจใสใสแด่ทักชิไณยเป็นประจำ
แม้ยามยากลำบากเพียงใดท่านก็ทำ
มีความสุขล้ำสร้างมหาทานบารมี
ท่านเป็นเลิศกว่าผู้ใดในการถวายทาน
พระผู้ทรงญาณทรงยกย่องเป็นเกียรติศักดิ์
สมความตั้งใจปรารถณามาแสนกัปปี
เป็นต้นแบบที่ดีพุทธบริษัทสี่ โมทนา

เป็นพระโสดามีดวงปัญญาเลิศล้ำ
รักการฟังธรรมตราบถึงวันสิ้นชีวา
เป็นกัลยาณมิตรให้แด่ทุกคนทั่วทิศา
ผลบุญนำพาท่านไปดุสิตบุรี
ขอสาธุการ ๆ ๆ .......
ท่านอนาถปีณฑิกเศรษฐี ๆ ๆ ๆ
---------------------------------

